
लुपा: 


- बिमल ताम्राकार 

नेपालभाषाया साहित्य ख्यलय्‌ मदिक्क च्वसा न्ह्याका च्वनेफुम्ह 

च्वमिया नां कायेमाःसा अपर्णा प्रधानजुया नां न्ह्यःने वझ । वयकलं 

बाखं, चिबाखं, निबन्ध, उपन्यास, समालोचना नं च्वयेगु यानादी । 

वयकःया च्वसा थीथी विधाय्‌ न्ह्यासाँ वयूकःयात समालोचक कथं सकसिनं 
म्हस्यू । 

आःतक वयूकःया 'ज:या ज:' (११२९), 'कुतः (११३०), 'स्वदुवा:' 
(११३७), 'राजाया कृति : जिगु दृष्टि’ (११३८), “भझीगु साहित्यय्‌ मथुरा 
सायूमि' (११४०) व 'न्हायूक' (११४१) याना खुगू समालोचना मुना सफू 
पिदनेधुंकगु दु । आः २६प्‌ समालोचनात्मक मुना सफू “प्रतिविम्ब”या 
नामं मेगु समालोचना मुना पिदनेत्यंगु दु । 

अपर्णा प्रधानजुया बानी नेपालभाषाया छुं नं सफू थःगु ल्हातय्‌ 
लातकि अध्ययन याना: समालोचना यानादीधुंकी । नेपालभाषाय्‌ सफू 
स्वया: बांलाः बांमलाः तक धयाबीगु चलन तक मदुथाय्‌ थथे सफू 
स्वया: समालोचना यानाबी धयागु तःधंगु खँ खः । 

'प्रतिविम्ब’ दुथ्याःगु २६पु समालोचनात्मक च्वसु दुने न्हयगू 
चिबाखं सफूया ७पु समालोचना, न्हय्‌गू बाखं सफूया ७पु समालोचना, 
छपु बाखंया १पु समालोचना, स्वंगू निबन्ध सफूया ३पु समालोचना, 
स्वंगू उपन्यासया ३पु समालोचना, छगू समालोचना सफूया १पु समालोचना 
व लुंध्वाखाया पिदंगु प्यंगू ल्याखय्‌ मिसा च्वमिपिनिगु बाखंयात कयाः 
च्वयातःगु ४पु समालोचना दुथ्याःगृ दु । 

७पृ चिबाखंया समालोचनाय्‌ श्याम आशाया 'जलय्‌ - जि’ व 
'पंजलं दुने - पंजलं पिने’, हरिगोविन्द भोमिया 'ईया किचः', सुरेन्द्रलाल 
भुजुया 'हाकुगु सुपाँय्‌ सिथयया जः’, नरेश अमात्यया 'नीलः', ईश्वरीमैयाँ 
श्रेष्ठया 'इया जलय्‌' व कृष्णभक्त बोड़ेया 'मक्वाःगु भुत्‌; ७पृ बाखं 

सम्बन्धि समालोचनाय्‌ भूषणप्रसाद श्रेष्ठया - 'बापला: अप्पा' व 'थथिंजाःगु 
रसबस', रीतादेवी प्रधानया 'तापालय्‌ थ्वःगु सः', मीना बज्जाचार्यया 
ज्यानमारा तिसा’, मनदेवी ताम्राकारया 'इलं क्यंगु ले! व “लँय्‌ लूगु 
पलाः' व श्यामदास प्रजापतिया 'मत छप्वाः नुगः दुने; ३पु निबन्ध 
सम्बन्धि समालोचनाय्‌ पूर्ण ताम्राकारया 'हलिमलि', सौरभ शाक्यया 
बेकार दर्शन' व अजब नेपा: गजब ख्वाःपाः; ३पु उपन्यास सम्बन्धि 
समालोचनाय्‌ उपन्यासकार राज सायमिजुया 'मुसुकाःगु ख्वबि' व 'मिलापू! 
व उपन्यासकार श्रीलक्ष्मी श्रेष्ठजुया 'कोरोनाया किचलय्‌'; छपु बाखंया 
१पु समालोचनाय्‌ केशरमान ताम्राकारया 'पौ'; समालोचना सफू सम्बन्धि 
१पु समालोचनाय्‌ समालोचक पूर्ण ताम्राकारया 'ल्हाब्सा' व ४पु 
समालोचनात्मक च्चसुइ लुँध्वाखा स्वलापतिइ पिदंगु मिसा च्चमिपिनिगु 
बाखं व चिबाखंयात कया: च्वयातःगु दु । 

थम्हं फत्तले नेपालभाषां छु याना वनेगु धयागु भिंगु मतिइ 
तयादीम्ह समालोचक अपर्णा प्रधानजुं च्वमिपिंत ह:पाः व तिब: बीकथं 
थःगु ल्हातय्‌ लाःगु सफूया समालोचना यायेगु ज्या अझ मदिक्क न्ह्याका 
तुं च्वनादीगु भलसा कयाः वयकःया भिंगु उसाँय्‌ कामना याना । थ्व 
सफूया नं पिकाक जुयेगु स्वःता: बियादीगुलिं कुतः पिकाकपाखें वयूकःयात 
दुनुगलं निसें सुभाय्‌ द्छानाच्चना । नापं वयूकःया च्वज्यायात हःपा: 
बिया च्वनादीम्ह शान्तवरसिंह प्रधानजु, कायपिं सचित प्रधान व सचिन 
प्रधान नापं भौ मयजु जिना प्रधानजुयात नं सुभाय्‌ द्यछानाच्वना । नापं 
थुकिइ दुथ्याःगु दक्वं सफूया च्वमि भाजु मयूजुपिंत नं दुनुगलं निसें 
सुभाय्‌ द्यछानाच्वना । 

जय नेपालभाषा ! 

अपर्णा प्रधानजुया “प्रतिबिम्ब”य्‌ खनेदूगु विम्ब 


- पूर्ण ताम्राकार 

नेपालभाषा सहित्यया बहुप्रतिभाशाली अपर्णा प्रधानजुँ गद्य साहित्य 

(प्याखं विधा बाहेक)या फुक्क धयाथें विधाय्‌ च्वसा न्ह्याका: सृजित सफू 
प्रकाशन यायेत सफल नारी स्रष्टा खः । आख्यान साहित्यय्‌ वय्‌कलं 
रचित चिबाखं, बाखं, उपन्यास नापं याना छगू दर्जनं मयाक सफू 
प्रकाशनय्‌ वयेधुंकूगु दु । थ्वकथं अपर्णा प्रधानजु प्रसिद्ध मिसा आख्यानकार 
खः । वयूकःया दकले न्हापां ने.सं. १०९२ दँय्‌ पिदंगु च्वसु 'नःघःभनीजुया 
कतांमधि' खः । थुकी समीक्षा विधाय्‌ वयूकःया नुगः क्वसाया च्वसा 
न्ह्याःगु उलाब्यू । ने.सं. ११४१ दँया दुने जक अपर्णाजुया न्यागू समीक्षात्मक 
सफू प्रकाशनय्‌ वयेधुंकूगु दु । थौं वयकःया 'प्रतिविम्ब' व्यावहारिक 
समालोचना मुना पिदंगु लसताया खं खः । अपर्णा प्रधानजुँ रचित २६पु 
समीक्षात्मक च्वसु थीथी पत्रिकाय्‌ पिदनेधुंकूगु च्वसुया संग्रह 'प्रतिविम्ब' 
खः । 'प्रतिविम्ब'य्‌ न्याम्ह चिबाखंमिया खुगू चिबाखं सफू, च्याम्ह 
बाखंच्वमिया गुंगू बाखं सफू, निम्ह उपन्यासकारया स्वंगू उपन्यास, 
निम्ह निबन्धकारया स्वंगू निबन्ध सफू व छगू समालोचना नापं याना 
नीनिगू सफू व 'लुँध्वाखा' पत्रिकाया प्यंगू ल्याःया समीक्षात्मक च्वसु नापं 
याना २६पु व्याख्यात्मक समालोचना दुथ्याः । चिबाखं, बाखं व उपन्यास 
याना १९गू सफूया समीक्षा दुथ्याःगु 'प्रतिबिम्ब' आख्यान साहित्यया 
व्यावहारिक समालोचना मुना धायेछिं । उकिइ 'चिबाखंया न्याम्ह स्रष्टापिं' 
च्वसुइ चिबाखंया प्रारम्भ व चिबाखं छु गथे धयागु संक्षिप्त विवेचना 
जूगु दु । थ्व च्वसुं चिबाखंया विकास व सैद्धान्तिक पक्षयात कुलाब्यूगु 
दु । नापं 'लुंध्वाखा' स्वलापौया ११९गू चिबाखं ल्या: व ल्याः १२०गू, 
१२१गू, १२२गू बाखं चिबाखंया मिसा च्वमिपिनिगु प्रत्येक बाखंया 
कथावस्तुया वर्णन थुकी जूगु दु । 'प्रतिविम्ब'य्‌ दुथ्याःगु आख्यान साहित्यया 
थीथी समीक्षात्मक च्वसुं नेपालभाषाय्‌ चिबाखं, बाखं व उपन्यास 

कथावस्तुया विविधता, प्रवाह व प्रवृत्ति छु गुकथं न्ह्यानाच्वन धयागु खँ 
उलाब्यूगु दु । ध्याच्‌ निबन्ध व निबन्धया विषयवस्तुया प्रवाह छु दु ? 
समाजय्‌ देशय्‌ थुकीया प्रभावकारिताया बारे नं प्रतिविम्ब दुथ्या:गु च्वसुं 
ध्वाथुइका ब्यू । थथे हे “ल्हाब्सा'या न्हयूगू समालोचनात्मक च्वसुया 
विवेचना दुनेया व्याख्या नं थुकी जूगु दु । 

'प्रतिबिम्ब'य्‌ समालोचक अपर्णाजुं 'पाहाँचऱहे नखःया म्ये थथिंजाःगु 
रसबस' च्वसुइ न्हूबाखंया विकासया छुं पक्ष, 'पौ बाखं जःखः' लय्‌ 
न्हूबाखंया प्रणेता धयातःम्ह £4९३7 1101 P०९ (इ.सं १८०९-१८४९) 
नं सर्टस्टोरी लेखन न्ह्याकुगुया कारक तत्व नं नेपालभाषाय्‌ न्हूबाखंया 
इतिहास संक्षिप्तं न्ह्यब्वयातःगु दु । थथे हे 'कोरोनाया किचलय्‌' 
उपन्यासपाखे छपुलुइ पाश्चात्य साहित्यय्‌ उपन्यासया प्रारम्भ गुकथं 
जुल धयागु खं संक्षिप्तं उल्लेख दु । थुकी 'प्रतिविम्ब'या स्तर थकयाब्यूगु 
दु । 'प्रतिविम्ब'य्‌ १७म्ह लेखकपिनिगु २२गू सफूया व्याख्या यायेगु क्रमय्‌ 
प्रत्येक च्वमिया गुम्हेसिगु अतिक चिहाकलं व गुम्हेसिगु संक्षिप्त परिचय 
बियातःगु दु, थुकी च्वमिया साहित्यिक व्यक्तित्व उला: च्वमिपिंत प्रेरणा 
बी। 

समालोचक अपर्णा प्रधानजुया ने.सं. ११४१ दँय्‌ १६पु समीक्षात्मक 
च्वसु दुथ्याःगु “न्हायूक' समालोचना मुना पिदंगु खः । थौं हानं दच्छि हे 
मदुवं २६पु समीक्षात्मक च्वसुया संग्रह 'प्रतिविम्ब' पिदंगु दु । 'प्रतिविम्ब'या 
प्रकाशनं नेपालभाषा साहित्यया नियमित अध्ययनरत, अध्ययनशील व 
अतिकं च्वसा ज्वःम्ह मिसा च्वमि हे अपर्णा प्रधान खः धयागु खं प्रष्ट 
या: । 'प्रतिविम्ब' ब्वनेबले २२पु साहित्यिक सफू व 'लुँध्वाखा' स्वलापौया 
प्यंगू ल्याःया बाखं ब्वना: थःत ताःगु व सफूया बारे व्यक्त यायेमाःगु खँ 
छुंकथं हे मसुचुकुसे व विना पूर्वाग्रही साहित्यिक व्याख्या विशेष याना 
आख्यान साहित्यया विषयवस्तुया वर्णनात्मक समालोचना हे थ्व संग्रह 
खः । प्रतिविम्बया अनुशीलन यायेबले प्रत्येक च्वसुया अन्तय्‌ साहित्यिक 
सफूया मूल्यांकनया क्रमय्‌ च्वमिं थःगु निर्णयात्मक बिचा: निभवः प्यभवलं 
व्यक्त यानातःगु दु । थ्व समालोचकीय प्रतिभाया चिं खः । अपर्णाजुयाके 

दुसुनाच्वंगु थ्व समालोचकीय प्रतिभायात वय्‌कलं बांलाक प्रस्फुटन याये 
मफुगु खनेदु । समालोचना धयागु छुँ नं साहित्यिक रचना व कृतिया 
सूक्ष्मरूपं पूवंक अध्ययन याना साहित्यिक रचना व कृतिया वर्णनया 
नापं उकिया गुण दोष व थीथीकथं पूवंक विश्लेषण व विवेचना याना 
मूल्य निरूपण यायेगु खः, थःगु निर्णयात्मक बिचा: व्यक्त यायेगु खः । 
प्रतिविम्बया समीक्षात्मक च्वसुइ साहित्यिक सफूया विषयवस्तुया 
वर्णनात्मकताय्‌ अप्व: लिकुनाच्वंगु खंकेफइ, साहित्यिक सफूयात कया: 
थीथी कोणं नं मूल्य निरूपण कथं विवेचना जुयाच्वंगु खनेमदु । अथेसां 
थौं नेपालभाषा समालोचना विधा अतिकं ह्याकिं वनाच्वंगु, साहित्यिक 
सफूया समीक्षा मजुया शून्यताया थ्व स्थितिया अन्त यायेत अपर्णा 
प्रधानजुया समीक्षात्मक च्वसु व सफू पिथनां तिब: ब्यूगु दु । समालोचना 
ख्यलय्‌ अपर्णाजुया च्वसाया सक्रियतां लेखक व पाठक वर्गया दथुड्या 
स्वापू बल्लाके बी । शारीरिक रूपं उलि स्वस्थ्य मखुसां थों अपर्णा 
प्रधानजुया च्वसा अतिक सक्रिय जुया न्ह्यानाच्वंगु दु, वयकलं तन, मन, 
धन बिया: नेपालभाषा साहित्य ख्यः चकंकाच्वंगु दु । वयकःया थ्व 
साहित्य सेवा भीसं अनुकरण यायेमा: । साहित्य ख्यलय्‌ साहित्यकार 
अपर्णा प्रधानजुया च्वसा थौं थें निरन्तर न्ह्याना च्वनेफयेमा धका: 
वयूकःयात भिन्तुना देछायाच्चना । 

ने.सं. ११२९ दँय्‌ पिदंगु 'जःया जः' जिगु न्हापांगु 
समालोचना मुना सफू खः । 'कुतः', 'स्वदुवा', 'राजाया 
कृति : जिगु दृष्टि’ व 'कीगु साहित्य मथुरा सायमि' 
प्यंगू छम्ह साहित्यकारया नेपालभाषाया मुक्कं कृतिया 
समालोचना मुना सफू प्रकाशित जुइधुंकूगु जुल । 

नेपालभाषाया तःम्ह साहित्यकारपिनिगु तथा 
विदेशय्‌ च्वनादीपिं नेपाःमिपिनिगु कृति अर्थात्‌ 
डायस्पोरियन साहित्यया समालोचना दृथ्याका यानागु 
थ्व जिगु न्हापांगु समालोचना सफूया नां प्रतिविम्ब' 
खः । 

लेख, रचना संकलन तथा सफू प्रकाशन कार्यय्‌ 
माक्व ग्वाहालि यानादीम्ह कृतः पिकाकया कजी बिमल 
ताम्राकारजु, थःगु अमूल्य ई फ्याना भूमिका च्वयादीम्ह 
पूर्ण ताम्राकारजु व द्यब: किपा च्वयादीम्ह भाजु साजन 
नँक:मिजुयात नं दुनुगलंनिसें सुभाय्‌ द्यछानाच्वना । 
सुभाय्‌ ! 

चिबाखया न्याम्ह म्रष्टापि 


चिबाखंयात अंग्रेजी भासं Mini Story, Flash $1079 व 
Shortest S107 धाइ । खय्‌ भासं लघुत्तम कथा धायेगु या: । चिबाखंया 
इतिहास पुइकेबले पाश्चात्य साहित्यय्‌ पौराणिक नीति बाखं कथं काइगु 
fables, Parable व ग्रीसया एसप (६२०-५६० वि.सि.) व लेवनानया 
खलिल जिब्रान (१८८३-१९ ३१)या चिहागु नीति बाखं चिबाखंया इतिहास 
खः । (पूर्ण ताम्राकार नीलः भूमिका) 

चिबाखं आख्यान साहित्यया छगू कचा खः। भाषानिभाः 
प्रेमबहादुर कंसकारया ने.सं. १०६९ दँय्‌ पिदंगु 'किजापुजा', ने.सं. 
१०७० द॑य्‌ पिदंगु 'म्ये’, 'ज्‌-मज्‌', 'ल्यूल्यृ' नेपालभाषाया न्हापांगु 
चिबाखं खः । ने.सं. १०७३ द॑य्‌ धुस्वां सायमिया 'मूस्वां' बाखंमुना सफू 
पिदन । थ्व नेपालभाषाया साहित्या न्हापांगु मौलिक चिबाखं सफू 
खः । ने.सं. १०८२ दँय्‌ प्रेमबहादुर कंसकारया 'गय॒थें मस्यू' चिबाखं 
मुना सफू पिदन । थ्व निगुलिं चिबाखं मुनाय्‌ थौंया चिबाखंया सैद्धान्तिक 
मान्यताया हलंज्वलं खनेमदु । चिबाखंया संक्षिप्तताय्‌ जक सीमित थें 
जुल । थौंया चिबाखनय्‌ सैद्धान्तिक पक्ष कय्च्याना रचित बाखं जक 
चिबाखं धायेगु धारणा विकास जुइधंकल । (पूर्ण ताम्राकार, नःलि ल्याः 
१०, थ्यंल्या: १६०) 

चिबाखय्‌ मिश्रित लक्षण, सीमित परिधि, केन्द्र, उद्देश्य आदिइ 
संक्षिप्तय्‌ व्यापकता व विविधता दयाच्वनी । पाठकया नुगलय्‌ स्याचुक्क 
प्रभाव लाकीगु चिबाखंया विशेषता खः । 

देश, काल, परिस्थितियात पायछि जुइक विकास जूगु चिबाखनं 
बिस्क म्हसीका स्थापित यायेधुंकूगु दु । बाखंयात चिहाक: यानात:गु रूप 
चिबाखं मखु । चिबाखंया थःगु हे विशेषता, पूर्णता व स्वत्व दुगु आख्यानया 
स्वतन्त्र विधा खः । 

विषयवस्तु, कथानक, घटना, पात्र, परिवेश, भाषा, शैली, अन्त 
आदि आख्यानया थ्व आधारभूत संरचक अनिवार्य कथं दयाच्चनी । 

उपन्यास, बाखं व चिबाखंया संरचक तत्त्व मंका: जुया नं इपिं पृथक 
जुयाच्वनी । उपविधाकथं थःथःगु स्वतन्त्र पहिचान निर्माण यानाच्वनी । 

उपन्यास, बाखं व चिबाखंया अन्तरयात स्पष्ट यायेत साहित्यय्‌ 
उपन्यास क्यब, बाखं गमला व चिबाखंयात छफ्व: स्वांलिसे लना दृष्टान्त 
बीगु चलन दु । क्यब, गमला व छफ्व: स्वां स्वथी नं स्वांलिसे सम्बन्धित 
खः । तर इमिगु संरचनाया दायरा, परिमाणया प्रकृति, परिवेशया आयाम, 
परिसिमाय्‌ तःधंगु अन्तर खने दयाच्वनी । 

उपन्यास, बाखं व चिबाखनय्‌ सार वस्तुकथं जीवन दइ । तर 
जीवनयात खंकेगु, प्रस्तुत यायेगु परिसिमा, आयामया विषयस दृष्टिकोण 
पानाच्वनी । जीवन-जगतयात खंकेगु, न्ह्यब्वयेगुली खने दइगुली 
अन्तरयात पुष्टि यानाच्वनी । उपन्यास व बाखनय्‌ स्वयाः चिबाखनय्‌ 
सशक्त अनुभूति व चिर-स्मरणीय जः झ:झ: धायाच्वनी । 

बाखंलिसे चिबाखं सत्ती । तर संरचनात्मक दृष्टिं चिबाखंया 
संरक्षक तत्त्वया आयातन, आयाम, परिमाण, परिसिमा, भाषा, शैली 
आदि लघुत्तम जुइ । चिबाखंया पूर्णता बाह्य संरचना जक जीवन 
जुइमखु । आन्तरिक संरचनाय्‌ आन्तरिक सामर्थ्य, उर्जा, सूक्ष्मता, 
व्यंग्यात्मक, गहनता, वैचारिक भावनात्मक सघनता आदि सशक्त दयेमाः । 
बाह्य व आन्तरिक संरचनाया योगं चिबाखं पूर्ण जुइ । लघुत्तम जूसां 
चिबाखनय्‌ सशक्त उर्जा दइ। 

ग्रीसयाम्ह इसप (^९७०[ 620-650 ) व लेबनानयाम्ह खलिल 
जिव्रान विश्व साहित्यय्‌ नांजापिं चिबाखं च्वमिपिं खः । भाषा निभाः प्रेमबहादुर 
कसा: नेपालभाषा साहित्यया दकले न्हापां चिबाखनय्‌ च्वसा न्ह्याकादीम्ह 
साहित्यकार खः । वयकःया लिपा साहित्या मेमेगु विधाय्‌ च्वसा न्ह्याकाः 
च्चनादीपिं साहित्यकारपिसं नं चिबाखनय्‌ च्चसा न्ह्याकादीगु यात । 

देश, काल, परिस्थितियात पायछिकथं थौंकन्हय्‌ साहित्यकारपिं 
चिबाखं सिर्जनाय्‌ आकर्षित जूगु दु । उकिइ मध्येय्‌ भाजु श्याम आशा, 
भाजु हरिगोबिन्द भोमी, भाजु सूरेन्द्रलाल भुजु, भाजु नरेश अमात्य व 
ईश्वरीमैंया श्रेष्ठजुपिं न्याम्ह नेपालभाषा साहित्यया चिबाखं स्रष्टापिं खः । 


२ :: अपर्णा प्रधान 


जलय्‌ - श्याम आशा 


भाजु श्याम आशाजुं प्यंगू चिबाखं सफू पिथना दीधुंकगु दु । 
'जलय्‌ - जि’ चिबाखं मुना सफू वयकःयागु न्यागूगु चिबाखं मुना सफू 
पिथना खः । थ्व चिबाखं मुना सफुती आर्थिक, राजनैतिक, सामाजिक, 
धार्मिक आदि विषयवस्तुया जम्मा पीन्हयपु (४७) चिबाखं दुथ्याःगु दु । 

अयला:गुलुतयसं सत्ता चले यानाच्वंगु देशय्‌ शक्तिया ल्यूल्यू 
वनीगु फैचा प्रवृत्तियापिं जनताया कारणं नेपालय्‌ तःगू शासन व्यवस्था 
वया नं जनताया अवस्थाय्‌ ह्यूपाः मवःगु बाखं खः 'हैकम' व 'सत्ताया 
मिखाय' । 

'तंम्ह जि' बाखं छम्ह राजनीतिक कार्यकर्ताया मानसिकता, जि 
दुजः' सरकारया विरोधया आन्दोलनय्‌ ब्वति कया सन्तोष तायेकूम्ह 
मनूया मानसिकता; 'आस्था' बाखं जनहितया जुलुसय्‌ थःगु सः ल्वाकछयाये 
दयाः सन्तोष तायेकूम्ह छम्ह वृद्धया मानसिकता खः । 

'फ्वगिं' बाखनय्‌ झण्डावाल कारय्‌ च्वनीपिन्त ध्याचू नकातःगु 
दु । राजनैतिक नेतातय्‌त ल्वापुखिचात संज्ञा बियातःगु 'ल्वापुखिचा' 
बाखनय्‌ जनताया न्ह्यः मवयेक ल्वापु यानाच्वनीपिं नेतातय्‌त ध्याचू 
नकातःगु दु । राजनैतिक पार्टी दुहाँ मवःम्ह स्वतन्त्रम्ह मनूया म्वायेगु 
अधिकार मदुगु खँ 'अधिकार' बाखनय्‌ न्ह्यब्वयातःगु दु । 

स्वंगू पुस्तां “छु तन्त्र' बाखनय्‌ न्हूगु शासन व्यवस्था हयेत 
आन्दोलन याइ । प्यंगूगु पुस्ता अनिश्चित तन्त्रया लागिं न्ह्यज्याःगु प्रसंग 
दु । आदेश' व 'फपुले मफुगु चा' बाखं न्हापां थःपिसं आन्दोलन याना 
कसा: नयाच्वंपिं सत्ताय्‌ थ्यनेवं आन्दोलनकारीतयूत दमन यायेत कसा: 
बीगु प्रसंग दुगु थ्व बाखनय्‌ नेतातयगु प्रवृत्ति न्ह्यव्वयातःगु दु । बुद्ध 
शाही' बाखं छम्ह ला मीम्ह थःगु व्यवसायी संघया नायः, थौंया युवा 
नेता, भविष्यय्‌ मूम्ह नेता जुइगु प्रसंग दुगु थ्व वर्तमान परिवेशया बाखं 
खः । 

'शहिद ध्वाखा' व 'भगवान' निपु बाखनय्‌ अंग्रेजी भाषाया 
'इम्परर न्यू क्लथ’ नांगु बाखनय्‌ थें हे मचातपाखें सत्य तथ्य खं 
न्ह्यब्वयातःगु दु । 

'हाकुगु कोट' बाखनय्‌ वकालत याइपिनिगु बाध्यता न्ह्यब्वयात:ःगु 
दु । 'मिखां मखंम्ह कानुन’ बाखनय्‌ ल्हाः मदुम्ह मनूयात खुँपाः याःगु 
प्रसंग न्ह्यब्वया कानूनं मिखा तिसिना फैसला याइगु तथ्य न्ह्यब्वया 
तःगु दु । राजनीतिया खं हे मदुगु 'पुलांगु खँ-न्हुगु बाखनय' गैर नेवा: 
सिआइडी 'जुजं' शब्दया अर्थ मथुया ज्वनेगु कुतः याइ । छम्ह नेवालं 
अर्थ थुइकाबी । 

द्यः व दसु बाखनय्‌ द्यवं मनू दयेकूगु मखु । मनूतयसं हे द्यःयागु 
प्रकार क्व:छिना द्यः दयेकूगु दर्शन दु । 

'याकनं द॑? बाखनय्‌ प्रकृतिं थःपिनिगु ज्या दक्वं इलय्‌ याइ । तर 
मनूतयत न्ह्यज्यायेत मनूतय्‌सं हे घ्वायेमाःगु तथ्य दु । 'हिलावंगु योजना’ 
प्रतीकात्मक बाखं खः । थुकी हिंस्रक प्रवृत्तिया मनूतयसं शान्ति न्हंकेगु 
कुतः याइ । शान्ति स्थापना यायेत मुख्यम्हेसित स्यायेमाःगु प्रसंग दु । 
'समाज' बाखनय्‌ धनी व गरिबया दथुइ भेदभाव याइगु वर्णन दु । 
'खुसिचाय्‌ लः’ बाखनय्‌ नेवाः समुदायय्‌ नखःचखः वयेगु वनीगु प्रसंग 
न्ह्यब्वयातःगु दु । 'बुज्हा' बाखं छय्‌ बुल कि बाज्या जूम्ह बुऱ्हा जुइगु 
सामाजिक मान्यताया बाखं ख: । 

'भौचित गं' बाखं 'नेपाःया कालापानी' भूमि सम्बन्धि प्रसंगया 
बाखं खः । 'आशंका' बाखनय्‌ कोरोनाया ल्वचं अल्याख मनूतयगु ज्यान 
वनाच्चंगु अमेरिकां पासायागु फोन वइ । फोन या:म्ह पासाया सः ताये 
मदयावंगुलिं कोरोनाया ल्वचं मृत्यु जूगु शंका याइ । 'हल्‌’ बाखनय्‌ 
लजगाः यायेत विदेशय्‌ वनाच्वनीपिं कलाःपिं थःगु देशय्‌ च्वना मिजं 
पासायात आकर्षित यायेत कृत्रिम श्रृंगार याइगु कारणया वास्तविकता 
उलातःगु दु । 

'सुभाय्‌' व 'जात्रा’ नेपाःया द्यः खुयायंकीगु विषयया बाखं खः । 
'सुभाय' बाखनय्‌ देगलय्‌ च्वंपिं द्यः भागिया जुइम्ह मनूयात द्यः खुँपाः 

याना ज्वनायंकी । जेलय्‌ नयेदुगुलिं वं तंम्ह द्यः व पुलिसतय्‌त सुभाय्‌ 
बी । 'जात्रा' बाखनय्‌ नेपालय्‌ दँयदसं खतय्‌ तया जात्रा याइम्ह द्यः खुया 
यंका: विदेशय्‌ थ्यंकी । विदेशय्‌ व हे द्यः खतय्‌ तया जात्रा याःगु प्रसंग 
न्ह्यब्वयातःगु दु । 

“तालिम - १' बाखनय्‌ छम्ह मचां स्कूलय्‌ मवंसे फताहा खं 
ल्हाना भविष्यय्‌ मन्त्री जुइगु तालिम कयाच्वनागु धकाः, छम्ह मचापाखें 
मन्त्री जुयेत फताहा जुइमा:गु बिचा: न्ह्यब्वयातःगु दु । 

'जंगलया सिनेमा' बाखनय्‌ धूँयागु छूयंगुलिं न्ययाः धँ जुया 
च्वनीपिं ध्वंचा प्रवृत्तियापिं मनूतयत वास्तविक धुं हे राजकाज चले याइ 
धकाः ध्याचू नकातःगु दु । 'बचं' बाखनय्‌ थःगु जन्मन्हि हना सम्मान 
याःगु ज्याभवलय्‌ भू पु. मन्त्री जन्मन्हि ग्वसाः खलःयात निगू लाख दां 
बीगु बचं बी । मन्त्रीमण्डल गठनय्‌ थःगु नां दुमथ्याः। लिपा मन्त्री 
जुलकि बी धाइ । थुकि मन्त्रीतय्‌ बचंया मान्यता मदुगु खँ उला ब्यूगु 
दु । 

गामं चप्पल न्ह्यानाः शहरय्‌ वइ । राजनीतिकि नेता जुइ । 
सत्ताय्‌ थ्यनेवं चप्पल वेवारिसे जुइ । थ्व नेपाःया वर्तमान नेतातयगु 
वास्तविकता ख: 'नालाकाये मदुगु बाखं' । 'तालिम-२' बाखनय्‌ पार्टीया 
ज्याभवलय्‌ ल्हाःपाः थायेत तःन्हु न्ह्यवं निसें तालिम बीगु प्रसंग दु । 

न्हापा मिले जुयाच्चंपिं खिचा व भौचा च्यःबुद्धिया खय्‌ ल्वापु 
जुया थौं तक मिले मजूगु प्रसंग न्ह्यब्वयात:गु 'च्यःबुद्धि' बाखनय्‌ च्यःज्या 
याइपिन्त ध्याचू नकातःगु दु । 

'अंगःया नं न्हायपं दु' बाखनय्‌ नेपाःया राष्ट्र प्रमुख विदेश 
भ्रमणय्‌ यातायात साधान चले मजुइगु परम्परा न्ह्यब्वयातःगु दु । 

'जुवाडे' बाखनय्‌ एसपी खुम्ह जुवाडेतयूत ज्वनी । इमित पत्रकार 
सम्मेलन याना दण्ड बीगु मनय्‌ तइ । तर इमिके बयान कायेगु भवलय्‌ 
छम्ह अर्थमन्त्रीया कायूचा छम्ह प्रधानमन्त्रीया ससःकिजा, छम्ह व्यापारी 
उद्योगपति, छम्ह पर्यटन व्यवसायी, छम्ह भू पु. मेजर, छम्ह प्रधानमन्त्रीया 
भू.पु. सल्लाहकार जुयाच्चनी । सकसिगु खँ न्यनेधुंकाः एसपीया मन 

हिली । फुक्क थम्हं माने यायेमाःपिं । भविष्यय्‌ ज्या कायेफुपिं तायेका 
सेलुट याना इमिगु छँय्‌ छँय्‌ तयेयंकी । थुकी नेपाल शासन व्यवस्था 
न्ह्यब्वयातःगु दु । 

'अपसं' बाखनय्‌ आर्थिक अवस्था कमजोर जुया: द्यां लायेमाःगु 
बाध्यतायात अपसं च्वनेगु धयातल । 'समालोचक नाप' बाखनय्‌ छम्ह 
नेपालभाषाया समालोचक विदेशय्‌ वना डलर कमे यानाच्वंम्ह नेपालभाषा 
साहित्यकारं नेपालय्‌ च्वोपं साहित्यकारपिंत आर्थिक ग्वहालि बीमाःगु 
प्रसंग दु । 'पौ' बाखनय्‌ छम्ह जागिरदारं थःगु न्हापांगु तलबं पासापिन्त 
नका: त्वंका: फुकी । अफिसय्‌ वनेत यातायात ध्यबा पुलेत ध्यबा दइमखु । 
उकि व तःन्ह तक अफिसय्‌ वनी मखु । लिपा ध्यबा मुंकाः अफिसय्‌ 
वनीबले अवकाशया पौ तयार याना तयेधुंकी । 

'भ्वाथःगु तन्ना’ बाखनय्‌ छम्ह तसक क्वह्यंगु कोठी च्वंम्ह 
रण्डीयागु वर्णन दु । 'पश्चाताप' बाखनय्‌ छम्ह कृषक थःगु अन्न सइगु 
जग्गा मियागु ध्यबां छे दनी । मचातयगु व्यवहार याना ध्यबा फुकी । 
लिपा थम्हं बजारय्‌ थिकेक न्याना नयेमाःबले पस्ताय्‌ चाइ । 

राहत इना बियाच्वंम्ह पासां आर्थिक अवस्था कमजोरम्ह पासायात 
राहत लःल्हानाबी । राहत लःल्हानाच्वंगु व फयाच्वंगु किपा पत्रिकाय्‌ 
छापे जुइ । व किपां बयबय्‌ जूगु 'किपाय्‌ लूम्ह मन्‌’ बाखनय्‌ छम्ह 
आर्थिक कमजोरम्ह मनूयात फ्वगिं यानाब्यूगु प्रसंग दु । 

'तज्याःगु जीवन’ बाखनय्‌ खाःयागु गिलास तज्यात कि गिलासया 
अस्तित्वया अन्त्य जुइ केवल खा: जुइ । अथे हे मानव शरीर नं सास: 
मन्त कि मनूया अन्त्य जुइ । खरानी ल्यनीगु यथार्थ न्ह्यब्वयातःगु दु । 

'जिम्ह ग्राहक’ बाखनय्‌ थःम्ह सन्तान भाःपाः माया यानातःम्ह 
खिचायात भेटेनरी पसलं खिचायात माक्‍व सामान नुग: मस्यासे 
न्यानायंकी । साहुजीपाखें बौ मदुम्ह ग्राहकया दुम्ह मांया बिचा: यायेमाःगु 
प्रसंग दु । 

न्हूम्ह बुद्ध' बाखनय्‌ पार्टी भ्वजय्‌ अयलाःया सूरय्‌ नयेगु त्वनेगु 
बानी मदुम्ह पासायात लाक्वपाक्व म्हुतु वाइ । बुद्धत्वया गुणयुक्तम्ह 

पासां थः पासायात अय्‌लाखं नवाकूगु धकाः सीका सह याःम्ह मनूयागु 
चरित्र चित्रण दु । 

'अःखतं न्ह्याःगु ई? बाखनय्‌ निम्ह दाजुकिजापिं मध्ये छम्हेसिनं 
आखः ब्वनेफु । छम्हेसिनं आखः व्वने मफु । आखः व्वनेफुम्हेसिया साधारण 
लजगाः चूलाकी । आखः मव्वंसे फताहा खँ ल्हाना जुइम्हेसिया मन्त्रीत 
पासा यानाः ठेकदार जुयाः सकसिनं सर धायेका ठेकेदार साहेब, साहुजी, 
नेताजी धायेकाच्चंगु प्रसंग न्ह्यब्वयात:गु दु । 

'जलय्‌- जि’ सफुती दुथ्याःगु बाखं आपा: याना सत्ताप्रति विरोध, 
विधिविहीन नेतृत्वया मनपरि तन्त्र, समाजया विसंगति, विकृति, न्ह्यज्याये 
मफुगु अर्थतन्त्र आदियात तातुनातःगु बाखं दुथ्या: । भाषा शैली सरल । 
चिबाखंया प्रवृत्तिकथं कथावस्तु, घटना मदु हे धाःसां ज्यू । छपु निपु 
बाखनय्‌ पात्रत दःसां, इमिगु क्वातुगु भूमिका मदु । भाजु श्याम आशाजुपाखें 
स्यल्लागु चिबाखंया कामना याना । 

७ 

“पंजलं दुने - पंजलं पिने'या चिबाखं 


ने.सं. ११०१दय्‌ पिदंगु 'ल्ह्वंगु ल्हाः' नांयागु सफ्‌ वयकःयागु 
न्हापांगु चिबाखं सफू खः । ने.सं. ११०३दँय्‌ नेपाली भाषां आशाका 
टुक्राहरू नांयागु कविता पिदंगु दु । थ्व 'पजलं दुने - पंजलं पिने' नांयागु 
चिबाखं मुना सफ्‌ वयकःयागु स्वंगूगु पिथना खः । 

मनूया न्हिन्हिया जीवनय्‌ जुयाच्वनीगु विविध पक्षया वास्तविकता 
न्ह्यब्वयाः छत्वाःचा खं हे ब्वमिपिनिगु नुगलय्‌ स्याचुक्क प्रभाव लाकि 
कथं सरल व सरस भाषां च्वयात:गु घटनाया सार हे चिबाखंया म्हसीका 
ख: । थौंया व्यस्त जीवन, विश्व हे 'ग्लोवन भिलेज' या रूप कायेधुंकूगु 
जमानाय्‌ चिबाखंया महत्व आपा: खने दयेधुंकगु दु । 

भाजु श्याम आशाजुया थ्व 'पंजलं दुने - पंजलं पिने' सफुती 
नीगुपु चिबाखं दुथ्यानाच्वंगु दु । धार्मिक, सामाजिक, मनोवैज्ञानिक 
सांस्कृतिक, राजनैतिक आदि समसामयिक विषयवस्तुया आपालं बाखं 
प्रतीकात्मक शैली न्ह्याकातःगु खनेदु । थ्व सफुती दुथ्यानाच्वंगु नीगुपु 
चिबाखं छसिकथं सारसंक्षेप थथे खः । 

अतिथि सत्कारयात धर्म भाःपीपिं नेवाःतयत गबले गबलें धर्म 
याना नं पापं पुनेयः धाइ । इमूचा जुया दुहाँ वःम्ह क (क) या छँ पाहाँ 
वःम्ह (ख) लिपा किसीजुया द्यःलां द्यः पितिनीथें पितिके मालेय:गु अवस्थायात 
न्ह्यव्वया: स्वार्थीपिं मनूत खनाः सावधान जुइमा:गु संदेश दु, थ्व 'सावधान' 
बाखनय्‌ । 

ताःई न्ह्यवंनिसें थ्वयेकाच्वंगु सः 'नेपालसम्वत्‌’ यात राष्ट्रिय 
सम्वत्‌ धकाः नालाकाःगु हे थःगु संघर्षया विजय जूगुयात हे 'जि त्यात' । 
नां बियादिल । 

दुःखया स्वंगू रूप आपत, विपत व संकट न्ह्याबलें पाचिना 
नापं वइपिन्त 'स्वम्ह पासापिं' धयादिल । अमेरिकाय्‌ तिके जुइ मफुपिं 
थ्व स्वम्ह पासापिं अफ्रिकाय्‌ दुथ्यन । नेपालय्‌ ला झन्‌ छेँछें, त्वाःत्वालय्‌, 

जिल्ला जिल्लाय्‌ चाःचाःहलाच्वंगु यथार्थ न्ह्यब्वयादीगु दु । 

सुलिमय्‌ राजनैतिक खँल्हाबल्हा यानाच्वंपिं कार्यकर्तापिसं 
अयला:या सुरय्‌ थःपिसं नःगु स्वया: अप्व: धिबा पुलाथकी । थ्व लवः 
बाखनय्‌ सुलिंमैनं ध्यबा जक लवः काःगु मखुकि प्रतीकात्मक रूपं 
राजनीतिक व्यक्तिपिनिगु बेइमानी व भ्रष्टाचारीया खँ थुइका काःगु यात 
नं लवःया रूप बियातःगु खः । 

माओवादीया जनयुद्ध कालय्‌ छम्ह नयेमखंम्ह गरिबयात स्याःगु 
घटना न्ह्यब्वया उगु इलय्‌ गुलि निर्दोषीपिं स्यात जुइ धयागु यथार्थ 
बाखं खः, थ्व धर्म । 

'किपा' बाखनय्‌ नेपाःया अस्थिर शासन व्यवस्थाय्‌ शासकयागु 
किपा ब्वइगु परम्परा न्ह्यब्वया: देशया शासन व्यवस्था किपा खः धकाः 
क्यनादीगु दु । 

गरिब जनतायात आन्दोलनय्‌ ब्वति कायेका खिचा ल्वाथें ल्वाका 
घाइते याइ, अपाङ्ग जुइ अझ सिना हे वनी । तर मुख्यपिं नेतात सुरक्षित 
जुया त्याःगु भाःपी । लयूताया हुनिं, भ्वय्‌ नइ धकाः नाय:तयगु आगं 
प्वलातःगु दु थ्व 'खिचा ल्वाका भ्वय' बाखनय्‌ । 

बनेज्याय्‌ भिंद्यःयात धूप थनेगु प्यारा छायेगु परम्परायात 
न्ह्यब्वयातःगु दु थ्व अविश्‍वास विश्वास’ बाखनय्‌ । थ्व हे परम्परायात 
निरन्तरता ब्यूम्ह छम्ह बंजाःया मनस्थिति न्ह्यब्वयातःगु बाखं खः । 

'छिं स्युला थें' बाखं बाल मनोवैज्ञानिक बाखं ख: । थुकी नेपाःया 
नेताःतय॒गु प्रवृत्तिप्रति न्हूगु पुस्तां तिरस्कार याकाः तुयुम्ह बखुं ब्वयेका 
शान्तिमय नेपा:या आकांक्षा याकातःगु दु । 

औसरवादी मनूतयूगु चित्रण दुगु 'पपू दुम्ह मन्‌’ बाखनय्‌ 
राजनीतिक व्यवस्थाकथं थःपिंत हिलीगु स्वार्थीपिं मनूतय॒गु न्ह्यव्वयादीगु 
दु। अजाःपिं मनूत थौं नये मखसां लिपा धनी, सम्पन्नम्ह गण्यमान्य 
व्यक्ति जुइगु वास्तविकता न्ह्यब्वयातःगु दु । 

सम्राट अशोक हिंसा त्वःताः बुद्धया अहिंसा मार्ग ल्यूगु इतिहास 
दुसां बुद्ध जन्म जूगु नेपालय्‌ हिंसाया राज जुयाच्चंगु तथ्य थ्व 'अशोक' 

बाखनं क्यं । 

म्हतु कमिया ज्याभः म्वाः धायेथें नेपाःया प्राकृतिक सम्पदा नेपाः 
धनी धकाः हालाजूपिसं ज्या याना मक्यंगु विषयवस्तुया बाखं खः 'तज्याःगु 
सः ।' 

माओवादीया जनयुद्ध सत्तापक्ष व माओवादी पक्ष सर्वसाधारण 
जनता हत्या, हिंसा, बलात्कारका शिकार जुल । गनं शान्ति मन्त । 
बुद्धया प्रतीक कथं बुद्ध माःवंपि बुद्ध लुइकां त्वःते धकाः संकल्प यानाच्वंगु 
प्रसंग न्ह्यब्वया छन्ह शान्ति वइतिनि धयागु आशा क्यनात:गु दु थ्व 'बुद्ध 
ग्व' बाखनय्‌ । 

थःगु प्रकृति कथं ज्या याःसा जक वास्तविक जुइ । स्वभाव 
विपरित ज्या यात धाःसा व अभिनय जक जुइ । थ्व 'अभिनय' बाखनय्‌ 
हिंस्रक पशु धुं तपस्या च्चंगु केवल अभिनय जक जुइ । व ला वयागु थःगु 
प्वाः थनेगु उपाय जक खः । 

'छगू गामय्‌' प्रतीकात्मक बाखं खः । आतंककारी धूँयात सकलें 
गांयापिं जानाः स्यात । तर वयागु अंग इना कायेगुली थवं थः ल्वापु जूगु 
प्रसंग न्ह्यथना नेपालया जनतात छप जुयाः एकतन्त्रीय तानाशाही 
व्यवस्था क्वथलेगुलिइ सफल जुइ । तर कुर्सीया लागि ल्वापु जुयाच्वंगु 
राजनीतिक प्रस्तुति खः । 

समसामयिक राजनीतिक विषयवस्तुया थ्व 'न्ह्यलं ल्हाःबलय्‌' 
बाखनय्‌ काल्पनिक पात्रया लिधंसाय्‌ स्वतन्त्रता व अधिकारया विषयलय्‌ 
जनतां थ्वयेकूगु विरोधया सलं न्ह्यलं ल्हाःगु घटना न्ह्यब्वयातःगु दु । 

फय्‌ गुखे न्ह्यात उखे सः वइगु देगलय्‌ यख्खाना तइगु फयगंयात 
चिचिधंगु पार्टीया प्रतीक, तःग्वःगु गंयात त:धंगु पार्टीया रूपय्‌ प्रस्तुत 
यानात:गु थ्व 'ह्यूपाः' बाखनय्‌ चीग्वःगु गं अर्थात्‌ चिधंगु पार्टीया सःयात 
सुनानं ध्यान मबीगु तर तःग्वःगु गं अर्थात्‌ तःधंगु पार्टीया सलं सकसिगु 
ध्यानाकर्षण जुयाः देशय्‌ ह्यूपाः वइगृ प्रस्तुति खः । 

नेपा:या निक्व:गु जनआन्दोलनया क्रमय्‌ तन्ह तक्क कर्फ्यु जूगु 
ईया बाखं खः थ्व 'परिस्थिति’ बाखं । थुकिइ सैनिक दमनं ग्याकाच्चंपिं 

निम्न वर्गया भय न्स्यब्वयातःगु दु । 

छम्ह हे मांया सन्तान जुया: नं दाजुकिजा मिलय्‌ मजुइगु यथार्थ 
न्ह्ब्वया छगू ई देयया थीथी पार्टी मिले मजूगु राजनीतिक वास्तविकताया 
थ्व इपिं' बाखं राजनीतिक तथा सामाजिक विषयलय्‌ स्वापू दयाच्वंगु 
खनेदु । 

ह्याउँगु' क्रान्तिया रंग खः । थःगु सिद्धान्तया लागि ह्याउंगु 
ध्वाँय्‌ न्स्यलुल । मेमेगु रंगया घ्वाँय खने मदयावन । तर लिपा छगू हे 
सिद्धान्त छगू हे उद्देश्य पिलूपिं ह्याउंध्वांय्‌ ज्वनावःपिं थःथवय्‌ ल्वापु जूगु 
खना: मेगु रंगया ध्वाँय्‌ ज्वनावःपिसं हिस्याइ । थःथः मिलय्‌ जुइमाः धाःगु 
सःयात ह्याउँगु ध्वाँय्‌ ज्वनावःपिसं वास्ता मयागुयात हे किसिया न्हायपनय्‌ 
पतिया सः' धयातःगु खः । 

हल्लाया भरय्‌ तथ्य खँ मसिइक ब्वाँय्‌ जुइगु नेपा:मिपिनिगु 
स्वभाव न्ह्यब्वयातःगु दु थ्व 'वासि तज्यात' । थ्व बाखनय्‌ छिपातय्‌ वसि 
तज्यातकि अशुभ चिइकेया लागिं मखुगु खं हल्ला याइगु चलन 
न्ह्यब्वयातःगु दु । 

स्वतन्त्रता, सकसिगु मौलिक अधिकार खः धयागु धारणाया थ्व 
इच्छा” बाखं । थ्व सफूया नां 'पंजल दुने पंजलं पिने' नाप पायछिगु बाखं 
खः । न्ह्याक्व हे सुसा:कुसा: यानातःसां लहिना पंजलय्‌ दुने कुंकार्च्वापिं 
बखुंयात नं स्वतन्त्रता मंत धाःसा विद्रोह भाव पिज्वइ धयागु तथ्य 
न्ह्यब्वयातःगु दु । 

भीगु पुर्खा स्वना थकूगु संस्कार, संस्कृति क:घाये मफया मृत्युतुल्य 
जुल । अले थथे सीगु परम्पराया संस्कार यायेत खुसिइ लः मदुगुयात 
च्वमिं विडम्वना' तायेका दीगु दु । 

'संत्रासि’ बाखं मनोवैज्ञानिक बाखं ख: | थुकिइ कक्षा क्वथाय्‌ 
शिक्षक पृथ्वी सन्त्रासि बांलू धकाः व्वंकूगुलिइ छम्ह मचां पृथ्वीयात 
सुन्तलाया सवाः थुइकी । पृथ्वीयात नइम्ह सु धकाः व मचां न्यंगु 
न्ह्यसलं संत्रासि बांलूगु पृथ्वीयात विकसित राष्ट्रं नुनेत स्वयाच्चन धका: 
छम्ह शिक्षकया बौद्धिक बिचा: नं थाय्‌ काइ । उके बाल मनोविज्ञानया 

न्स्यसलय्‌ शिक्षकया बौद्धिक लिस: मदुगु यथार्थ थ्व बाखनय्‌ दु । 

नये व नसाया दर्शन दुगु 'पुलांगु म्हगस' बाखनय्‌ थःत दुःख 
बियाच्वंम्ह भौचिया विरुद्धय्‌ ल्वायेत छुँ तःम्ह सन्तान जन्मय्‌ याइ । 
थुकेंयाना भौचित मालेम्वायेक नसा चुलाइ । 

मुखूस्वां ह्वइ, निभा: फसं भवाः जुयावनी हानं । न्हूगु स्वांमा 
चुलि जाइ । थुकथं हे मनू जन्म जुइ युवा, ज्याथ, जिथि जुइ अन्त्य जुइ 
प्रकृतिया थ्व प्रक्रिया चाःचाःहिल हे च्वनी । थुकियात हे 'जीवनया 
घःचाः' धयातल । 

राजनीतिइ भचा हे रुची मदुम्ह समाजसेवी हर्षबहादुरयात 
स्याःगु खः वा कालगतिं सीगु धयागु दुविधाया पदावली छम्ह निर्दोषम्ह 
स्वतन्त्रम्ह नागरिकयात अशान्ति मचय्‌ याना थीथी पार्टी थःथःगु स्वार्थ 
पूर्तिया लागि थःथःगु पार्टी दुथ्याका विरोधया सः थ्वयेकी । थुकी नेपाःया 
नेतृत्व वर्गतयगु आचारण न्ह्यब्वयातःगु खनेदु । थ्व 'हर्षबहादुर' बाखनय्‌ 
छम्ह मूनया म्वाःबलय्‌ स्वयाः सीधुंकाः जक वयागु अस्तित्व दइ धयागु 
प्रसंग स्वानात:गु दु । 

थ्व 'लःया जात” बाखनय्‌ जातीभेद मदुगु नियम दयेधुंका: नं 
थःथःम्ह सार्की लः चले मज्‌ धकाः क्वह्यंका हीनताबोध याकातःगु दु । 
छम्ह त्यानुया नं प्याःचाःम्ह पथिकयात लःया पल्सा क्यबया तुसि खाका: 
नकाछूवइ । नेपालय्‌ ल:या नं जात दुगु बिचा: व्यक्त यानातःगु दु । 

समाजसेवी लुमप्रसादं थःपिसं नका, थःपिं कुर्सी द्यना, वयात 
लासापँय्‌ थ्यना, वयागु राजनीतिक ज्याय्‌ माक्व ग्वाहालि यानात:ःम्ह 
पासा मन्त्री जुइवं वयात म्हमस्यू धकाः अपहेलना याःगुलिं लुमप्रसाद 
अराया आक्रोश खः थ्व 'लुम्प्रसाद अरा' बाखं । थुकी नेपाःया नेतातय्‌गु 
प्रवृत्ति न्ह्यब्वयातःगु दु । 

थ्व 'पंजलं दुने-पंजलं पिने’ सफुती दुथ्याःगु बाखं थौँया परिवेशयात 
कःघानातःगु समसामयिक विषयवस्तुया बाखं खः । थुकिइ राजनीतिक 
विषयया आपा: बाखं दुथ्याःसां मेमेगु पक्षय्‌ नं त्वफ्यूगु मदु । पात्रत नेपाः 
दुनेयापिं दुथ्याका पात्रतयूत जीवन्त याना न्ह्यब्वयादीगु दु । भाजु सौरभ 

शाक्यजुया कथं “श्याम आशां ज्वनीगु बाखंचु स्यल्ला, समसामयिक जू, 
यथार्थपरक जू, प्रतीक नं बांला: चित्रण पक्ष नं सफल जू । तर वय्‌कःया 
भाषा धा:सा स्याचुपह: मदु । प्रस्तुतिकरणय्‌ थथ्याःक्वथ्याः दु । वैचारिक 
पक्षय्‌ मदु । गनं गनं कृत्रिमता खनेदु । वयूकःया बाखं थौंया परिवेशय्‌ 
लुकं बिनाच्वंगुयात चेतनाबोध याकात:गु दु । नेपालभाषा ख्यलय्‌ चिबाखं 
च्वमिपिं म्हो जुयाच्वंगु इलय्‌ भाजु श्याम आशाजुया थ्व 'पंजलं दुने- 
पंजलं पिने' चिबाखं सफ्‌ पिथनादीगु लयताया ख खः | वयकःया पाखें 
हानंहानं न्हन्हुग्‌ चिबाखं ब्वने दयेमा ।” 
७ 

जिं खनागु “ईया किचः” 


भाजु हरिगोविन्द भोमिजुं नं चिबाखनय्‌ च्वसा न्ह्याकादिल । 
वयकलं ख्वप देशय्‌ जुइगु नेपालभाषाया थीथी ज्याभवलय्‌ चिबाखं ब्वना 
ब्वति कयादी । इया किचलय्‌' (चिबाखं मुना) वयकःयागु न्हापांगु प्रकाशित 
चिबाखं मुना सफू खः । थुकी थीथी विषयवस्तुया जम्मा पीछपु चिबाखं 
दुथ्याः । 

मभिंपिं जक मखु भिंपिं मनूत नं दुगु समाजय्‌ निरन्तर कुतः 
याइम्ह मनू न्ह्याबलें सफल जुइगु सफलता बाखं खः । सत्य डगय्‌ 
जुइमखु, असत्य टिके जुइमखु धयागु प्रचलित धापु विपरीत तायेकूम्ह 
छम्ह मुहां बूम्ह मनूया मानसिकता खः 'धापु' चिबाखं । 'सीप’ व द्यः’ 
बाखनय्‌ द्वं मनू दयेकूगु मखु मनुखं द्यः दयेकूगु दर्शन दु। 'लमि' 
बाखनय्‌ थःगु कमजोरी बिचाः मयाइम्ह मिज॑या मनोभावना खः । 
उद्योगपति व मजदूरतयगु प्रसंगया 'तलब' बाखनय्‌ ज्यूसा ख्याये मज्यूसा 
ग्याये धयागु धापु छुयलातःगु दु । 'ध्वाथृइक न्यँ' बाखनय्‌ छम्ह दुर्व्यशनीपाखें 
परिवार, समाज, राष्ट्र, भ्रष्ट नेतातय्‌त ध्याचू न्यंकात:गु दु । छे बँ फुका: 
पाहां ब्वना विधिव्यवहार मयासे मचातयूत योग्य यायेमाःगु संदेश दु, 
'पाहाँ' बाखनय्‌ । 'नुगःखं' बाखनय्‌ जन्म जुक्व मृत्यु जुइमाःगु व भ्रष्टतयूत 
हःपाः बीपिं दया हे भ्रष्टाचारीत दुगुया निगू तथ्य प्रसंग दु । 'प्रकूया' 
बाखनय्‌ प्रकृया पुरे मयासें याइगु योगाभ्यासया छुँ अर्थ मदुगु प्रसंग दु । 

'इ' बाखनय्‌ वाल्यावस्था व वृद्धावस्थाया ई न्ह्यथनातल । अंग्रेजी 
खँग्व: 'इन्टरभ्य' बाखनय्‌ अन्तर्वार्ता (इन्टरभ्यू) ब्यूवंम्ह मिसा व अन्तर्वार्ता 
काःम्ह मिजंया मतिना जूगु प्रसंग दु । पवित्र मतिना नक्कलि लूँयागु 
निसा मखु प्रकृतिया श्रृजना स्वां खः धयातल 'मतिना' बाखनय्‌ । आधुनिक 
कृत्रिम साधन छयलाः वृद्धावस्था त्वःपूइगु याःसां मृत्यु निश्चित खः, 
धयागु तथ्य दु, 'पुरा मजुइगु इच्छा” बाखनय्‌ । स्वार्थी” बाखनय्‌ थःपिसं 
म्ये स्याना ला नया बखुंयात स्यायेत्यंम्ह भौचित आशां द्याकीगु मनूतयगु 

स्वार्थी स्वभाव न्ह्यब्वयातल । 'गंगाजल' बाखनय्‌ गंगाजल हाहा याना 
पाप नाश जुइगु विश्वास याम्हसिगु मनोविज्ञान न्ह्यब्वयातल । 

इच्छा', 'अबोध', निडर”, 'वाताहां' व विद्यार्थीया म्हगस' बाखनय्‌ 
मचातयगु स्वभाव व मांबौपिनिगु वाध्यता न्ह्यब्वयातःगु दु । ध्यबा 
मदया मचाया इच्छा पुरे यायेमफुगु बाखं खः, 'इच्छा' । मां सीम्ह 
मचाया मनोविज्ञान खः, 'अबोध बाखं' । मांबौपिसं यायेमफुगु ज्याय्‌ 
छम्ह मचा न्ह्यज्याःगु निडरपनया बाखं खः, निडर’ । 'फताहा' बाखनय्‌ 
थम्हं धयागु न्याना मब्यूम्ह मनूयात मदासां दाल धकाः फताहा खं ल्हा:गु 
प्रसंग दु । बौम्ह सफू न्यानामब्यूगुलिं छम्ह मचाया म्हगसय्‌ फेल जूगु 
म्हंगु बाखं खः, 'विद्यार्थीया म्हगस' । 

'अजंगगु छमा सिमा' व 'छगू देशय' निपु राजनैतिक स्वापु दुगु 
बाखं खः । 'अजंगगु छमा सिमा' बाखनय्‌ स्वनिगःया शहरीकरणं आधारभूत 
आवश्यकता न्हनावंगु प्रसंग दु । 'छगू देशय’ बाखनय्‌ देश व जनताया 
हितया लागि अनशन च्वंम्ह मनू मुत्यु जूग॒या विरोधय्‌ आन्दोलन जुया 
जनतायात हे दुख कष्ट जूगु वर्तमानया परिवेश व सरकारया जनताप्रति 
अमानवीय नीतिया यथार्थ दु । 

बिज्ञापन’, 'पसः', 'तज्याःगु म्हगस' स्वपु व्यापार सम्बन्धि बाखं 
खः । विज्ञापन’ बाखनय्‌ तःम्ह व्यापारीपिंस चलय्‌ यायेमफुगु पसः बिना 
विज्ञापनं चलय्‌ याःम्ह छम्ह व्यापारीया कुटनीति दु । शेयर कारोवारया 
प्रसंग दुगु बाखं 'पसः' खः । 'तज्याःगु म्हगस'’ बाखनय्‌ साहुं कायूयात 
क्यंगु लँपुइ वंम्ह चाकर साहु स्वया: तःमि जूगु प्रसंग दु । 'अचेतन’ 
बाखनय्‌ न्ह्याक्व हे बल्लाम्ह प्राणी निराहारं म्वाये मफइगु यथार्थ 
न्ह्यब्वयातःगु दु । 

'परिवार”, “सम्पत्ति”, 'बाखं बांलात', 'त्रास' प्यपु परिवार सम्बन्धि 
बाखं खः । परिवार’ बाखनय्‌ विदेशय्‌ वना परिवार दयेकाच्व॑पिं नेपाःमिपिंसं 
मांबौ ल्व:मंकीगुयात मांबौपिंसं इमि सन्तानपिनि नं परिवार दइतिनि 
धकाः सचेत यानात:गु दु । 'सम्पत्ति' बाखनय्‌ बौयागु सम्पत्तिइ सन्तानपिंसं 
ल्वापुया खँ ल्हाइ । सम्पत्तिवाल बौम्ह फ्वनान:गु प्रसंग दु । 'बाखं बांलात' 

बाखनय्‌ बौम्हं च्वःगु जन्ममृत्यु, कलाःभाःत बाये मालीगुया दुख आदिया 
बाखंयात कायभौपिंसं फयगं तायेकी । थःगु सम्पत्ति कायभौपिंसं मोज 
याइगु बाखं बांला: तायेकी । 

'असमानता' बाखनय्‌ सरकारी कर्मचारीतयगु ज्या व 
व्यापारीतयूगु ज्या लनातःगु दु । व्यापार धयागु अपार कि मालामाल जुइ 
कि कंगाल जुझयः । तर छम्ह जागिरदारया जागिर दत्तले तलब फयेदु । 
निवृत्त जुइधुंकाः वं ल्हाः खालि मजुइगु तथ्य दु । 

'प्रयोग', 'मौका', 'तिसा', 'प्रतिभा', 'पावर', 'जुइसयेक मा?” थ्व 
खुपृ व्यक्ति विशेषया बाखं खः । 'प्रयोग’ बाखनय्‌ छम्ह मनू नं अनेक 
अर्धगी कूयाकलापं थःत म्हसीकेत कुतः याःम्ह पागल स्वभावम्ह मनू नं 
स्वतिपाँय्‌ तया आत्महत्या याइ । 'मौका' बाखनय्‌ महिला अधिकारया 
विषयस न्वचु व्यूम्ह छम्ह मिसां थः म्ह्याय्‌ प्रगतिया लँय्‌ न्ह्यज्याःगुलिइ 
मिसात जुया म्वा:गु लँय्‌ जुइमते धका: नारी अधिकार हनन याःगु प्रसंग 
दु । तिसा' बाखनय्‌ नक्कली तिसां तियावंम्ह छम्ह मिसां मेम्ह मिसां 
तियावःगु लुँयागु सक्कली तिसायात नं नकलीगु तिसा धका: तायेकी । 
'प्रतिभा' बाखनय्‌ छम्ह निरक्षरम्ह मनू नं कला: व साहित्यकार पासायागु 
ग्वहालिं सफू प्रकाशित याःम्ह साहित्य प्रेमीया प्रतिभा न्ह्यब्वयातःगु दु । 
पावर बाखनय्‌ ज्या छुं मयाइपिन्त पावरवाला मनूतयूत थकाइगु प्रसंग 
दु । छम्ह कलाकारयागु आगं प्वलातःगु 'जुइसयेकेमाः' बाखनय्‌ कलाकारया 
अन्तरवार्ता समाजय्‌ विसंगति, विकृतियात ह:पाः बीताः । 

'शहिद', 'सम्भौता' व 'लकडाउन' स्वपु बाखं वर्तमान ईया 
समसामयिक विषयवस्तुया बाखं खः । शहिदया अर्थ अवमूल्यन यानातःगु 
'शहिद' बाखनय्‌ आन्दोलनय्‌ ब्वति मकाःम्ह मनू प्रहरीया गोलीं मृत्यु 
जुइ । सरकारं वयात शहिद घोषणा या:गु धयागु छम्ह मांया म्हगस खः 
थ्व बाखं । प्रहरी व जनता थवंथवय्‌ विरोधी मखु धयागु 'सम्भौता' 
बाखनय्‌ आन्दोलनकारी अर्थात्‌ जनता व सरकारं छ्यलातःपिं प्रहरीया 
दथुइ सम्झौता जूगु प्रसंग दु । 'लकडाउन' बाखनय्‌ कोरोना ल्वयया 
कारणं देश यंक लकडाउन जुइ । थुकियाना सांस्कृतिक जात्रा पर्व छुं हे 

मजुल । लकडाउनया कारणं छेँय हे च्वनेत वाध्य जुल । इलम दयानं 
आमदानी मदया जनजीवन अस्तव्यस्त जुइ । 

'इया किचलय्‌' चिबाखं सफू भाजु हरिगोविन्द भोमिजुया न्हापांगु 
चिबाखं सफू पिथना ख: । वाह्य संरचनाकथं संक्षिप्तता, निपु प्यपु बाखं 
व्यंग्यात्मक व संदेशमूलक बाखं दुथ्याःगु थ्व सफू चिबाखंया धलखय्‌ 
लाःगु दु धायेमा: । भोमिजुया पाखें हानं शिल्पगत कलात्मक अभिव्यक्ति, 
काव्यात्मक अभिव्यक्ति, बिम्बात्मक, प्रतीकात्मक, संकेतात्मक तथा मेमेगु 
चिबाखंया विशेषतायात ध्यान बिया मेगु चिबाखनय्‌ च्वसा न्ह्याकादी 
धयागु आशा याये । सुभाय्‌ । 

७ 
ने.सं. ११४२ थिंलाथ्व १ आइतवा: 
वि.सं. २०७८ मंसिर १९ 

हाकुगु सुपाँय्‌ सिधयया जिं खंगु जः 


भाजु सुरेन्द्रलाल भुजुया 'हाकुगु सुपाँय्‌ सिथयया जः' सफू 
चिबाखं मुना नामं प्रकाशित जूगु दु । आर्थिक, सामाजिक, राजनीतिक, 
शैक्षिक, सांस्कृतिक, विज्ञान आदि विषय बाखनय्‌ कोरोना ल्वय्‌, 
माओवादीया तथाकथित जनयुद्ध, वैदेशिक लजगा: सम्बन्धि पीच्यापु 
बाखं दुथ्याः । 

खँ अप्व: ज्या सुप्वःम्ह मेयरया चरित्र न्ह्यब्वयातःगु "न्हूम्ह 
मेयर' बाखनय्‌ जनतायात सुख बीगु बाचा याना सत्ताय्‌ थ्यनेवं थम्हं 
जक सुख भोगय्‌ याइम्ह स्वार्थी नेताया बाखं ख: । 

'अन्धकार' बाखंया पक्ष विपक्षया आन्दोलन दमन यायेत जनमुखी 
राष्ट्रिय समस्याया खं हयेमाःगु खँ ल्हाना देश हे अन्धकार जूगु तथ्य 
न्ह्यब्वयात:गु दु । 

ब्वलासा' थःगु जिल्लाय्‌ मनू सीगु घटना न्यना नं ध्यान मब्यूम्ह 
स्वार्थी नेताया थःत मत्याकूगुया ब्वलासाय्‌ मानसिकता खः: । 

'तुता' बाखनय्‌ बुढीम्ह मां ज्या याइम्ह मचाया भरय्‌ त्व:तातइ । 
मांयागु ख्वा: स्वयेकुन्हु कायृपिसं ह:गु पर्सि, हर्लिक्स, काजु, पेस्ता, विदेशं 
हःगु भिटामिन थःत ज्याख्यलय्‌ मदूगुलिं मांम्ह लयूमताः। तर ज्या 
याइम्हेसिनं ब्यूगु तुतां थःत ज्याख्यलयूया वस्तु तायेकाः लय्‌ताया ज्या 
याइम्ह मचायात जय जुइमा धका: सुवा: बी । 

वृद्धाश्रमयात आधुनिक नां बियात:गु 'आशीर्वाद' बाखनय्‌ व्यस्तपिं 
कायभौनं मांबौया ब्याहाया न्ययदँ क्यंगु लसताय्‌ आशीर्वाद केयर होम 
नीस्वनेगु निर्णय या:गु खः । थ्व आधुनिक वृद्धाश्रम खः । 

थः सन्तान फुक्क विदेशी नागरिक जूगु 'वसियतनामा' बाखनय्‌ 
मांबौया सम्पत्ति सन्तानपिन्त अधिकार मदइगु जुल । उकि मांबौनं 
थःपिनिगु सम्पत्तिया शेषपछि नेपाल सरकार समाज कल्याण मन्त्रालय, 
ख्वप जिल्लायात समाज कल्याण केन्द्रपाखें संचालित जीवन सुख उत्तरार्द्ध 

जीवन केन्द्रया नामय्‌ दान बी । 

कमय्‌ याना ल्वगाम्ह मां त्वःता यःत्यः जूम्ह मिजंनाप इहिपा 
याना मां क्‍्वसः यंकेमाःगु बाध्यताया बाखं खः, 'मां क्वसः ।' 

'महिता', (इर्ष्या, 'कवि व मिसा', 'लाटीया भाःत' व 'हाक॒गु 
चश्मा' मनूया अभिमानया मानसिकताया बाखं खः । थःगु जिल्लाय्‌ 
सीपिं दक्वं मनूत क्वजातयापिं धकाः सीपिन्त क्वह्यंकाः धाःगु 'महिता' 
बाखं थः थजातम्ह तायेकूम्ह ठक्रीया मानसिकता खः । 

'इर्ष्या' बाखं न्हापां थम्हं क्वह्यंकातःम्ह पासाया विदेशं लिहाँवःपिं 
कायभौनं पृलांगु छँ पुलां छाँटं हे न्ह्धा: याना बांलाकात:गु स्वयाव:म्ह 
छम्ह पासा खनाः इर्ष्याया मानसिकता खः । 

'कवि व मिसा' बाखं छम्ह मिजंया स्वाभिमानया मानसिकता 
खः । कवियात छम्ह मिसां कमाइ म्हो, मेम्हसिनं मिजं पासा फिजीकल 
नीडया लागि जक खः, इहिपा आवश्यक मजू धका: ब्याहा याइमखु । 
मांबौ दुर्घटनां मृत्यु जुड, भाःतनाप डिभर्स जूम्ह धनीम्ह मिसां दोलाजी 
तयेगु खँ छुइ । स्वाभिमानया मानसिकता कवि स्वम्हं नाप व्याहा याइमखु । 

राम नांम्ह मनुखं आशाराम नामं भल्याया नां नाप ज्वःलाःगु 
तायेका क्वह्यंगु मानसिकता खः, 'लाटीया भाःत' बाखं । वयागु नां 
'आशामरु' छुनाबी । लहा: भाय्‌ याना खं ल्हायेमाःम्ह न्हायपनं मताःम्ह 
मिसा व्याहा यासेंलि आशामरुया नां लाटीया भाःत वयागु म्हसीका 
जुइ । 

भाःतम्ह सैनिक अधिकृत कलाःम्ह सैनिक डाक्टर निम्ह त्यपूया 
छथाय्‌ जागिर । माओवादी द्रन्दकालय्‌ दुर्घटनाय्‌ लाना बाम्ह सीम्ह 
भाःतम्ह ह्वील चियरय्‌ च्वना अफिसय्‌ वनेगु याइ । शंका निवारण 
यायेत हाकुगु चश्मा तइ । 

'अर्गानिक', 'सुयां कहर सुयां रहर”, 'थन्याःगु नं आस्था’ व 
'पलायन' व्यापार सम्बन्धी बाखं खः । 

विज्ञापन प्रचार प्रसार व्यापार वृद्धि याःम्ह व्यापारी खः मखु 
बिचा: मयासेँ प्रचारया भरय्‌ सामान न्याइगु ग्राहकया मानसिकता खः, 

अर्गानिक' बाखं । 

बजारय्‌ सामान अभावगु इलय्‌ छम्ह व्यापारी थःगु मचूगु 
सामान थिके याना मिया यक्व लव: नःम्ह व्यापारीया मानसिकताया 
बाखं खः, थ्व 'सुयां रहर सुयां कहर’ बाखं । लकडाउनया इलय्‌ छँय्‌ 
च्वना नाफा नोक्सान हिसाब याना शहरं पिने बंगला दयेका कला:यात 
लयतायेकेगु बिचा: याइ । 

लकडाउनं यातायातया साधन छुं चले मजू । सनाखत बाखनय्‌ 
लजगा:या क्रमय्‌ भारतय्‌ वनाच्चंपिं थःपिनिगु सामान प्वः ज्वनावइ । 
त्यानुया आराम कयाच्वंपिं न्याम्हेसित रेलं ख्वा: हे सीमदयेक क्यलाथकी । 
थ्व रेल क्यःपिं मनूतयूत सनाखत याये थाकुगु बाखं खः । 

व्यापारीतयूसं भिंद्यःयात थःपिनि आस्थाया द्य: नालाः व्यापारया 
सामान छाइ । मसि शिक्षा सम्बन्धी छगू ज्वलं खः । थन्याःगु नं आस्था' 
बाखनय्‌ शिक्षक परिवारं भिंद्यःयात मसि छाःगु प्रसंग दु । 

अरनिको राजमार्ग निर्माण व स्वीनिफा बाली पूसा गाःगु 
भूमिसुधार ऐनं ख्वप देयया अवस्था न्ह्यब्वयातःगु 'पलायन' बाखनय्‌ 
व्यापार घाटा जूम्ह ख्वपयाम्ह व्यापारी तराइलय्‌ पलायन जुइ । 

छगू परिवारया स्वम्हेसित कोरोना ल्वचं कःगु 'त्रास' बाखं 
कोरोनाया म्हगसं त्रसितम्ह मनूयागु मानसिकता खः । 

विदेशय्‌ वनीपिं कर्म संस्कार हनेत थःगु देशय्‌ वइगु प्रसंग दुगु 
'गुथि’ बाखनय्‌ कायूम्ह्यायूपिं विदेशय्‌ जूसां थःपिं सीबलय्‌ गुथिं मृत्यु 
संस्कार याइगु छम्ह वृद्धाया गुथिप्रतिया आस्था खः । 

नेपाःया न्हापांम्हा उद्योगपति, पंचायत कालयाम्ह छम्ह राजसभाया 
सदस्य, समाजसेवी, त्वालय्‌ सम्मानितम्ह मनूया छँँय माओवादी द्रन्दकालय्‌ 
बम मुइका बी । साहूया परिवारया अवस्था न्ह्यब्वयात:गु 'ह्यूपाः' बाखनय्‌ 
तःद॑ लिपा साहुया छेँया थासय्‌ कम्प्लेक्स धस्वाःगु प्रसंग दु । 

निम्ह त्यपूया पारपाचुकूगु घटनाया 'गजबगु नाटक” बाखनय्‌ 
सेवाग्राहीतय्‌गु मनय्‌ लूगु अनुमानया प्रसंग दु । 

गां नगरपालिका जूगु 'गांगामय्‌ सिंहदरवार’ बाखनय्‌ गांयापिसं 

थःपिनिगु ज्या यायेत अःपुइ धकाः मती तइ। तर नागरिकता छगू 
कायेत ताहाकःगु प्रक्रियाया प्रसंग कर्मचारीतयगु संस्कार न्ह्यब्वयातःगु 
दु। 

देशय्‌ आन्दोलन जुइ । समस्या समाधानय्‌ आयोग गठन जूगु 
प्रसंग दुगु आयोग” बाखनय्‌ मुख्यगु माग पूरा मजूगुलिं हानं आन्दोलन 
जुइ । स्वलायागु म्याद बिया मेगु आयोग गठन जुइ । स्वला हे मदुबलय्‌ 
सरकार क्वःदइ । न्हूगु सरकारं आयोगया रिपोर्ट अध्ययन यायेत मेगु 
आयोग गठन याइ । छगू समस्या समाधान यायेत दर्जनौं आयोग गठन 
जुइगु नेपाःया राजनीतिया यथार्थ खः । 

न्ह्यसुम्ह्याययात ध्वंलाना बिया छ्वयेगु योजना याःम्ह चिर्मायात 
वर्तमानया न्ह्यसुम्ह्यायूनं प्रतिकार याना चिर्मायात ज्वंका छवःगु चेतना 
बालविवाह विरोधया बाखं खः । 

धनीम्ह बौया ध्वग्गिक बानी स्यंम्ह मिजंया पूर्खाया धनय्‌ लिधना 
ल्हाः प्वःचिना नयेदुम्ह मिजंयात म्ह्याय्‌ बीदया मांबौ लय्‌ताः । तर 
ब्याहा' बाखनय्‌ इलम मदुम्ह मिजंनाप ब्याहा यायेमखु धाःगु प्रसंग दु । 

बौयात तःधिकम्ह कायूनं मि तयेके मब्यूगु प्रसंगया थ्व 'लाखाप्वः' 
बाखनय्‌ समाजं लाखाप्व: हःम्ह मचायात मृत्यु संस्कारया अधिकारं 
वञ्चित याःगु यथार्थ न्ह्यब्वयातःगु दु । 

त्रेता युगया रामं बौयागु आज्ञां भिप्यद॑ वनवास वन । तर 
थौंया राम” बाखनय्‌ वर्तमानयाम्ह राम बो, चिर्मा व चिर्माया काययात 
नजरवन्दय्‌ तइ । मेपिं किजापिन्त थःत राज्य संचालनय्‌ ग्वहालि बीगु 
वा जुजु जुया सुदूर प्रदेशय्‌ च्वंवनेगु धका: न्यनी । 

पश्चिमी संस्कारया थ्व बाखं मखु' बाखनय्‌ मेम्ह भाःतपाखें 
मचा दुम्ह मिसा व मेम्ह कलाःपाखें मचा दुम्ह मिजंनाप ब्याहा जुड । 
इपिं निम्हंपाखें छम्ह मचा दइ । थ्व बाखनय्‌ इपिं स्वम्ह मचातयगु प्रसंग 
न्ह्यब्वयातःगु दु । 

भूतपूर्व कुमारीया अनुभवय्‌ आधारित “भाग्य / दुर्भाग्य? बाखनय्‌ 
स्वीनितां लक्षणयुक्तम्ह मिसामचा जीवित देवी कुमारीया रूपय्‌ राजा 

प्रजा सकसिनं पुज्याना भागीयाना हनातइ । अध्यात्मिक अनुशासनय्‌ 
च्वनेमाःम्ह कुमारीया न्ह्यइपूगु वाल्यावस्थाया सवा: कायेमखंक हे बी । 
इलय्‌ शिक्षा प्राप्त यायेखनी मखु । कुमारी पद निवृत्त जुइ । जातः कडा 
जूगु त्वहलय्‌ इहिपा जुइ थाकुइ । संयोगं गुम्हं विधवा जूपिं दु । गुलिं 
सधुवा जुया जीवन हनाच्वंपिं नं दु । 

श्रावण महिनाया सोमवार मिसात भाःतया त:आयुया कामना 
याना व्रत च्वनी । आस्था विश्वास' बाखनय्‌ छम्ह मिसा थःत दुख बीम्ह 
अस्पतालय्‌ हे च्वनेमायेक कसा: याइम्ह भाःतया मति हिला: बानी 
भिनेमा धका: कामना याना व्रत च्वंगु प्रसंग न्ह्यब्वयातःगु दु । 

विदेशी स्वभाव न्ह्यब्वयातःगु 'वं नुगलय्‌ स्याकल' बाखनय्‌ 
म्ह्यायया दीक्षान्त कार्यक्रमय्‌ ब्वति काःवंम्ह बौम्हं लण्डनय्‌ निम्ह प्यम्ह 
पासापिंनाप संगत जुइ । छन्ह भारतीय मूलयाम्ह छम्ह व्यापारी न्यागू 
पाउण्ड ठगे याःगु खँय्‌ डिसकस जुइ । कन्हय्‌ क॒न्हंनिसें व नापलायेगु हे 
त्वःती । नेपाली मानसिकताम्ह मनुखं विदेशी नुगलय्‌ स्याकूगु तायेकी । 

अमेरिकाय्‌ च्वंम्ह नेपाःमिनाप इहिपा क्वःज्यूम्ह छम्ह मिसाया 
मानसिकताया 'छगू खँ' बाखनय्‌ थःनाप सम्पर्क जूम्ह अष्ट्रेलियाय्‌ च्वंम्ह 
मिजंनं थःपिनिगु गोप्यताया रेकर्ड यूट्युबय्‌ तया बेइज्जत याःगुलिं व 
नापं इहिपा मजूगु खँ कनी । मिजनं नं थः विदेशय्‌ मिसातनाप सम्पर्क 
जूसां ब्याहा मजू । तर थः कुमार मखयेधुंक्गु सत्य खँ कनी । वर्तमानया 
दाम्पत्य जीवनय्‌ निम्हेसिनं विगतया खँ मकलेगु व न्ह्यागु समस्या नं 
निम्हं मिलय्‌ जुया: सामना यायेगु क्वःछी । 

विदेशं नेपा: वःम्ह मिजंनाप इहिपा याःम्ह मिसां सिमाय्‌ यग्गाना 
आत्महत्या याःगु घटनाया 'मतिनाया सवाः' बाखनय्‌ ब्याहा याना निन्हुस्वन्हु 
निम्ह त्यपूया न्ह्याइपुक जीवन हनी । मिजं विदेशय्‌ वना लिहाँ वइमखु । 
मतिनाया सवाः थूम्ह मिसां भाःतया बियोगं आत्महत्या याःगु खः ला वा 
मिसाया चरित्रया कारणं हत्या जूगु खः। स्पष्ट मजू । 

भिसा दुम्ह मिसानाप नक्कली ब्याहा याना काय्‌ विदेशय्‌ वनी । 
म्ह्याय्‌ विदेशय्‌ मिजंनाप व्याहा मयासे लिभिङ्ग टुगेडरया जीवन हनाच्चनी । 

भ्वतय्‌ ब्याहा जूम्ह काय॒या कला: मदु । म्ह्यायूया मिजं दु इहिपा सिधल 
धायेमछिंगु परिस्थितिया थौंकन्हयूया व्याहा छम्ह बौया मानसिकताया 
बाखं खः । 

लजगाःया क्रमय्‌ विदेशय्‌ वनाच्वंम्ह मिजनं ब्याहा याना 
प्वाथय्‌ दुम्ह कला: त्वःता लिहाँवनी । न्हूम्ह जुत्तले कलाःनाप इन्टरनेटय्‌ 
ख्वा: स्वयाः न्ह्याइपुक खं ल्हाइ । इलय्‌ ध्यबा नं छवयाहइ । इद 
नखः हनेत वःम्ह भाःतम्ह म्हमफुम्ह कलाःया उपचारय्‌ ध्यबा खर्च 
याना वनेमाली । लिपा मिजनं फोन यायेगु व ध्यबा छुवया हयेग 
तापाकी । मोहनी नखः हनेत वःबलय्‌ मेम्ह मिसानाप वःगु प्रसंगया 
थ्व विदेशया लजगाः' बाखनय्‌ मिसा छग: ट्याक्सी च्वनावनी । 
थःपिं निम्ह त्यपू मेगु ट्याक्सी च्वनावःगु प्रसंगं विदेशया लजगाःया 
तथ्य न्ह्यब्वयातःगु दु । 

विदेशी कला: व्याहा याःम्ह मिजंया अनुभवया विदेशी कलाः 
बाखनय्‌ ज्याया क्रमय्‌ कलाः बाःछियात पिहाँवनी । भाःतम्हं छेँज्या दक्वं 
यायेमाली । व्यस्तताया कारणं खिचाया नसा न्या:वने मलाना थःपिनिगु 
हे नसा नकी । खिचां साक्क नइ । लिपा खिचा म्हं मफइ । बा:छि लिपा 
लिहाँवःम्ह कलाःम्ह थः तसकं यःम्ह खिचा म्हं मफुगु खनाः भाःतयात 
लाक्वपाक्व म्हतु ल्हाइ । खिचा सीगु त्वहलय्‌ भाःतयात डाइभोर्स याना 
मेम्हनाप इहिपा याइ । 

लुँख्यँय थ्वइम्ह माखाथुवालं छक्वलं लुँख्येंय्‌ कयाः धनी जुइगु 
बिचाः याना लुंख्येय्‌ थ्वइम्ह माखा स्याःगु इसपया बाखंया लिधंसाया 
“साहू व रवंगः' बाखनय्‌ थःगु नसाय्‌ वःगु हिरा ग्वंगलं साहुया ल्हाती 
लाका साहुयात धनी यायेगु बिचा: याइ । तर साहं हिरा छग: खनेवं 
ग्वंगःया गलय्‌ मेगु हिरा दइ धकाः ग्वंग: स्यानाबी । 

देशया राजनीतिक नेताया शवयात्रा व निन्ह स्वन्हु लिपा मृत्यु 
जूम्ह मेगु पार्टीया नेताया मांया शवयात्राया प्रसंग न्ह्यब्वयात:गु धँधँबल्ला' 
बाखनय्‌ राजनीतिक नेता व इमि परिवारया सुं सदस्यया मृत्यु पश्चात 
नं धैंधेंबल्ला कासा जुइगु प्रसंग दु । 

छँप लहिनात:म्ह खिचां बैंकक वनेत्यःपिं मालिक व मालिकनीया 
न्ह्यःने नुग: मछिंका: ख्वयाक्यनी । मांम्हं ब्यूगु ख्यँय्‌सगं त्वःफी, सुकुन्दाया 
मत सी । अशुभ जूगु तायेका निन्हुप्यन्हु लिपा जक वनेगु क्वःछी । 
कन्हयूकुन्ह्‌ थःपिं वनेगु प्लेन दुर्घटना जूगु समाचार वइ । खिचाया 
संकेत' बाखनय्‌ यमराजया दूत नालातःम्ह खिचाया संकेत सत्य जूगु 
तायेकी । 

“सरकारी स्कूल बोर्डिङ्ग स्कूल' व “सरकारी स्कूल बोर्डिङ्ग स्कूल 
२' नांगु निपु बाखनय्‌ विद्यार्थीतय्‌गु तुलनात्मक विषय, थः मचाया मेगु 
स्कूलय्‌ भर्ना याइगु, थम्हं ब्वंकीगु स्कूलय्‌ भर्ना यायेत प्रचार व तलबया 
प्रसंग न्ह्यब्वयात:गु दु । 

बाज्या व छयया न्ह्यसःलिसः लिधंसाया 'उबलेया स्कूल' 
बाखनय्‌ न्हापां शिक्षक मचातय्‌त दाया ख्याना ब्वंकीगु । थः मचातय्‌त 
सास्ती याइगुलि ब्वनेमगाक हे स्कूलय्‌ मछ्वइगु प्रसंग न्ह्यब्वयातःगु 
दु । 

मालिकया हत्याय्‌ चाकर संलग्नगु घटना लुमंकाच्चंम्ह मनुखं 
थःत नं असुरक्षित जूगु तायेकी । विज्ञानया ज्ञाताम्ह व मनुखं नेपालय्‌ 
चलनय्‌ मवःनीगु रोबोट’ बाखनय्‌ रोबोट न्याना: छँज्या याक्‌गु प्रसंग 
दु । छन्ह थःगु छँय्‌ ज्या याइम्हं रोबोट हटाउ रोजगारी बचाउ' बायूनर 
ज्वना: भाषण बियाच्चंगु व मनुखं खनी । 

व्यस्त जीवनया कारणं थौंकन्हय्‌ परिवारनाप च्वना खं ल्हायेत 
सुयां लिमला: । वि.सं. २०७२ सालया तःभुखाचं नेपाःया तःगू परिवार 
लांलां छगू मंका:गु ट॒हराय्‌ च्वनेत बाध्य जुल । 'हाक्‌ सुपाँय्‌ सिथयूया 
जः' बाखनय्‌ छम्ह मनुखं निम्ह सम्धीपिं छखा छँय तयेगु बिचाः याइ । 
थःपिन्त पायूछिगु थासय्‌ थःथःपिनिगु लगानीं निखा छेँ न्याइ । भुखायूया 
कारणं छँँया माग अप्व: जुया छेँया मू दुगंछि थिके जुइ । थिकेक छेँ मिया: 
ससःमां लहीहइ । दुगंछि मयाक लव: कया छे मिया नाफा जूगु व निगू 
परिवार छखा छँय्‌ च्वने दया व मनू तसक लय्‌ताइ । 

जात: मिले मजूगुलिं यःत्यः जुया नं इमि व्याहा मज्‌ । 'छगू 


२४ :: अपर्णा प्रधान 


थजाःगु प्रेम' बाखनय्‌ जनगणनाया क्रमय्‌ इपिं निम्हं नापलाइ । नीदँलिपा 
नापलाःपिं यःत्यः जुयाः नं व्याहा मजूपिं निम्हेसिया व्यक्तिगत खँल्हाबल्हा 
जुइ । मिसा थः कलेज वनेधुंकूम्ह कायया नां थः न्हापा यःत्य: जूम्ह 
मिजंया नां व कला: सीधुंकूम्ह मिजनं थः म्ह्यायया नां थःम्ह न्हापा 
यःत्यः जूम्ह मिसाया नां तयागु प्रसंग न्ह्यब्वयातःगु दु । 

लकचा मृत्यु संस्कारया छगू ज्याभवःया नां खः । मनू सिना 
प्यन्हकुन्ह म्ह्यायूमचा भौमचात यःसां मयःसां ख्या लकचा फयेगु 
याइ । 'लकचा' बाखनय्‌ लकचा संस्कारगत वर्तमान ईयात पायछि 
जुइक शोकसभा याना क्वचायेकी । दुनेया ख्वःसलं संस्कार त्वःते मफुगु 
तथ्य दु। 

इहिपा याना तःदँ तक मचा मदुम्ह मिसायात मां, माजु, बा:जुं 
धर्मपुत्र लहीत कर याइ। नर्स जागिरम्ह व मिसां अस्पतालय्‌ मचा 
बुइका मां बिस्युंवंम्ह मचा हया ब्वलंकी । "फल मसःगु सिमा' बाखनय्‌ 
व मचा भिनिगू कक्षा पास जुइ । देश, काल, परिस्थितिं धर्ममा मांबौंया 
इच्छा विपरीत कायम्ह अष्ट्रेलियाय्‌ वनी । धर्मपुत्र लहिना नं थःगु कोख 
शून्यम्ह मिसां थःत फल मसःगु सिमा तायेकी । 

नेपालय्‌ भूमिसुधार स्वीस्वफा बालि पूसा गाःगु नियम लागु 
यात । छपी बया छमुरी वा दुकयाच्चंम्ह तःसिंनं स्वीस्वफा जक 
कायेदुबलय्‌ । उकिया तं 'ज्योना सिधल ला बाज्या ?' सरल न्ह्यसः 
तःम्ह ज्यापुयात दिकी । छिमिसं म्हो बाली पुलेवं जिपिं द्यांलाइ मखु 
धकाः ब्यंग यानाः लिसः बी । 'भूमिसुधार’ बाखनय्‌ थ्व हे तथ्य 
न्ह्यब्वयातःगु दु । 

न्हापा चिबाखं च्वमिपिं तःम्ह मदु । बाखंया बिस्कं रूपय्‌ चिबाखं 
विकास जुल । अले थ्व विधाय्‌ तःम्ह च्वमिपिसं च्वसा न्ह्याकादिल । तर 
चिबाखंया परिधिइ ला:गु म्होजक खनेदु । चिहाकःगु बाखं दक्वं चिबाखं 
जुइमखु । चिबाखंया थःगु हे रूप व लक्षण दु । चिबाखनय्‌ तःम्ह पात्र 
दुथ्याके मज्यू । कौतुहलता, अनावश्यक खँ ताहाक: यायेगु, च्वमिया 
अनुभूति दुथ्याकेगु आदि स्वतन्त्रता मदु। विषय, पात्र, घटना आदि 

सीमित जुइमा: । विम्ब, प्रतीकया छूयलां छगू वाक्यं तःगू खं प्रस्तुत 
जुइगु चिबाखंया उत्कृष्टताया दापु खः । थ्व सफूया च्वमिया थ्व विषयपाखे 
ध्यान बीमा:गु यक्व हे आवश्यक तायेका । 
७ 
ने.सं ११४१ चिल्लाथ्व ५ 
वि.सं २०७७ चैत्र ५ गते विहिवाः । 

न्हययफति नीलखं जाःगु कलश 


आधुनिक नेपालभाषा चिबाखनय्‌ च्वसा न्ह्याकादीपिं साहित्यकार 
मध्येय्‌ भाजु नरेश अमात्यजु छम्ह नं चिबाखं च्वमि खः। चिबाखं 
धेँधेंबल्ला कासाय्‌ सिरपा: त्याकूगु आखे' चिबाखं मुना वयूकःयागु न्हापांगु 
चिबाखं मुना सफू खः । वयूकःयागु निगूगु चिबाखं मुना “नील: सफुती 
पौराणिक, ऐतिहासिक, पारिवारिक, सामाजिक, राजनेतिक, आर्थिक, 
समसामयिक विषयवस्तुया न्हय्‌यपु (७०) चिबाखं दुथ्याः । 

'मतिना', “न्याय” 'घाः दुघाः’, 'पेण्डुलम', 'व सित’, 'मौनब्रत’ 
बाखनय्‌ परिवारय्‌ जुयाच्वनीगु गतिविधिया किपा दु । 'मतिना' छँजःपिं 
वृद्धिं मतिना म्हो मजुइगु, तर वृद्धावस्थाय्‌ याकःमि जुइगु तथ्यया बाखं 
खः । 'न्याय' बलात्कारीनाप इहिपा यानाबिया गांयापिसं बलात्कारी जुइका: 
च्वंम्हेसित न्याय्‌ यानागु तायेकी । तर बलात्कारी थः त्याःगु बोध याइ । 
मिसा थःत बलात्कार याका: च्वनेमाःगु बाध्यताया बाखं खः । 

'घाः दुघाः’ हतियारं लाइगु घाः पुँइईचिना लाइ । तर बोलिबचनया 
प्रहारं लाइगु दुघाः कालान्तर तक ल्यना च्वनीगु तथ्यया बाखं खः । 
'पेण्डुलम' मां लहीत थाक॒चाया मांयात पाःब्व नयेत बाध्य याइपिं 
कायपिन्त ध्याचू नकात:गु दु । 'व सित’ मनूतय्‌गु भौतिक शरीर जन्म 
जुया छक: जक सी । तर स्वाभिमानय्‌ प्रहार याःगु असह्य जुया तःकः 
सीगु यथार्थया बाखं खः । 'मौनव्रत' परिवारय्‌ आम्दानी खर्च बारे ल्वापु 
जुइ । मांम्ह दतले अंशवण्डाया खय्‌ नमवासे, मांयागु शेषपछि आश 
यानाच्चंम्ह कायमचा मांम्ह सीवं मौनव्रत भंग या:गु बाखं ख: । 

“पलायन', 'क्व: जुल जेण्टल', विस्थापित भी', 'बखुंचा', 'खिचात', 
'भिन्तुना', धर्म! आदि बाखनय्‌ भाषा, धर्म, संस्कृति, संस्कार आदिया 
प्रसंग दु । 

धनया प्रतीक लक्ष्मी व ज्ञानया प्रतीक सरस्वती निम्ह लिथु 
न्ह्यथु नालातःपिं देवीपिं खः । इपिं निम्ह मिले मजू । तर छम्हय्‌ मेम्ह 

पुरक खः । 'पलायन' शिक्षित युवावर्ग विदेशय्‌ वंगु प्रसंग दु । 'क्वः जुल 
जेण्टल' थःपिनिगु भाय्‌ त्वःता मेपिनिगु भाय्‌ ल्हाना भलादमी जुयाः 
संस्कार संस्कृति स्यंकाः च्वंपिन्त व्यंग्य यानातःगु बाखं खः । 'विस्थापित 
भी' थःगु भाषा, तजिलजि, संस्कार संस्कृतियात हेला याना थःथम्हं 
विस्थापित जूपिं नेपा:मितयत ध्याच्‌ नकातःगु दु । 'बखुंचा' थःगु भाय्‌ 
त्वःता थः गन च्वन अन हे च्वंगु भाय्‌ ल्हाइपिन्त व्यंग्य यानातःगु बाखं 
खः । खिचात' थःगु लागा सुरक्षित याना च्वनीपिं खिचातय्‌सं थःथः मिले 
जुइमफुपिं नेवाःतय्‌त ध्याचू नकातःगु बाखं खः । भिन्तुना' बाखनय्‌ 
थःपिनिगु भाषा, धर्म संस्कार कथं न्हूदंया भिन्तुना बीगु व व हे कथं 
सुभाय्‌ बीगु प्रचलन न्ह्यब्वयातःगु दु । 'धर्म' बाखनय्‌ हरेक धर्मया 
अभियन्तापिनिगु सिद्धान्त विरुद्धया गतिविधि, अनुयायीपिंसं यानाच्वंगु 
प्रसंग दु । 

'म्हगस', हैसियत”, भ्रमण”, 'कृपात्र', 'नयेपित्याःपिं', 'लिसः मदुगु 
न्ह्यस:' आर्थिक सम्बन्धि बाखं खः । 'म्हगस' म्हयूतयूत जग्गा धनीयागु 
प्रथां कृषक वर्ग बँ मिया छे दनीगुलिं स्वनिगलय्‌ बुँया थासय्‌ छँ जक 
जूगु अले बँ मिया विदेशय्‌ वंम्ह छम्ह कृषक विदेशया कमाइं बँ न्यायेगु 
म्हगस त्वा:द:गु बाखं ख: | 'हैसियत' बु न्याःम्ह व बँ म्यूम्ह निम्हेसिगु 
हैसियत न्ह्यब्वयातःगु बाखं खः । 'कृपात्र' बाखनय्‌ छेँ न्याःम्ह व छेँ 
म्यूम्ह निम्हेसिगु मनोविज्ञानया प्रसंग दु । थुकी च्वमिं भविष्य बिचाः 
याना वर्तमान स्यंकीपिंसं कुपात्र जन्मय्‌ याइगु यथार्थ न्ह्यब्वया दिल । 
'भ्रमण' छुंबूँ मिया: मृत्युवरण याःम्ह साह्या बाखं खः । “नयेपित्या:पिं' 
बाखनय्‌ नवाये मसःम्ह बखुं मनुखं ह्वःगु निगः कःनिं लुधनी । चाकु 
फ्ययेका भुजिं लाइम्ह मनुखं बखुं स्याना नःगु प्रसंग दु । 'लिसः मदुगु 
न्ह्यसः’ थःगु छँय्‌ बालं च्वंम्हेसिगु आम्दानीसिबे खर्च अप्वःगु जीवन 
शैली घरपतिया मनय्‌ लिस: मदुगु न्ह्यसः जूगु बाखं खः । 

धिँया शिकार”, 'अत्याचार', 'गथांमुगः', 'अधिकार', 'त्रास' आदि 
निम्न वर्ग सम्बन्धि बाखं खः । देश विदेशया प्रसंग दुगु 'धृँया शिकार’ 
बाखनय्‌ कमजोरपिंसं बल्लाम्हेसित पराजित याःगु वर्णन दु । 'अत्याचार' 

सहनशीलतां अत्याचारी कमजोर जूगु बाखं खः । 'गथांमुग:' नेवा: संस्कृतिया 
जात्रा मजूगु, तर विरोधया जात्रा न्ह्यानाच्चंगुलिं असह्य जुया: मन्त्रीतय्‌गु 
पुतला (कतांमरि) च्याका: गथांमुगःथें वायेयंकूगु बाखं खः | 'अधिकार' 
बल्लाःम्हं निर्धायात क्वत्यलेगु कुतः यात कि मनुखं जक मखु पशुपंक्षी, 
कीचातयूसं नं अधिकारया सः थ्वयेकीगु बाखं खः । निम्न वर्गया आतंक 
उच्चवर्ग कमजोर जुयाः त्रास जुइगु बाखं 'त्रास' खः । 'समस्या समाधान’ 
समस्या खना: मग्यासे न्ह्यज्यायेगु हे समस्या समाधान खः धयागु 
संदेशया बाखं खः । 

'अवसान', 'पुखू', “शून्यताया परिभाषा’, 'जात्रा', 'थौंया 
ध्वंच्चलेचिया बाखं', 'छगू देशय्‌' आदि नेपा:या गतिविधि सम्बन्धि बाखं 
खः । अवसान' नेपा: एकिकूतया नायः पृथ्वीनारायण शाहया रणनीतिया 
ऐतिहासिक तथ्यया बाखं खः । 'पुख्‌' सुन्दर शान्त नेपालय्‌ अनेक विरोधया 
सलं निच्छल पुखुली चागःचा वांछुवया: अशान्त जूगु बाखं खः । ‘शून्यताया 
परिभाषा' जंगल न्हंका: शहरीकरण याइगु भाषणं सकलें लय॒ताया: लसकूस 
याइ । शहरीकरण जुयेवं लिच्च: ला:गु बाखं खः । 'बंजाः' अस्थायी साइकल 
बंजाःतयुगु प्रवृत्तिं उपभोक्ता ठगे जुइगु बाखं खः । 'जात्रा' नेपाःया सांस्कृतिक 
जात्रा पर्वय्‌ जुइगु गतिविधिया बाखं खः । थुकी ल्वापुयात हे जात्रा 
धयातःगु दु । 'छग्‌ देशय’ बागमती सफाइ अभियानय्‌ खुसि झन प्रदुषित 
जूगु प्रसंग दु । 'थौंया ध्वंच्वलेचिया बाखं' न्यँकं बाखंया लिधंसाय्‌ नेपाःया 
जनताया अवस्था, नेपाःयापिं नेतातय्‌गु प्रवृत्ति, जःखः देशं नेपाःप्रति 
हस्तक्षेप आदियात प्रतीकात्मक रूपय्‌ न्ह्यब्वयातःगु बाखं खः । 

“परिवर्तित वर्गीय शत्रु, 'लाकांया संवाद', 'आत्मालाप', 
'भुतुमालीया उचाइ', 'शहिद संवाद', 'कतांमरितय्‌ ल्वापु', 'सीम्ह संवाद”, 
मूर्खतय्‌ साम्राज्य’ आदि निर्जीव तथा पशुपक्षी व कीचातयगु संवादया 
बाखं खः । परिवर्तित वर्गीय शत्रुत सर्प, व्यांचा व म्हालकायचां मित्रताया 
खँ ल्हाइ । तर इमिसं थःपिनिगु प्रवृत्ति मत्वःतूगु प्रसंग न्ह्यब्वया नेपाःया 
नेतातयूत व्यंग्य यानातःगु बाखं खः । थ्व 'परिवर्तित वर्गीय शत्रु, 'लाकांया 
संवाद! पहाडं तराइ नं चप्पल न्ह्याना वइपिं राजनेतिक नेतातयूसं मन्त्री 

जुयेवं थःपिनिगु म्हसीका ल्वःमंकी । थुकी चप्पल व इम्पोर्टेड लाकांया 
संवाद दु । 'भुतुमालिया उचाइ' बाखनय्‌ लताँइ, सुका व भुतुमालीया 
संवाद दु । थुकी सुयागु नियन्त्रणय्‌ लाःम्ह न्ह्याक्व हे च्वय्‌ थ्यंसां स्वतन्त्र 
जुइत प्रतीक्षा यायेमा:गु तथ्य दु । 

'आत्मालाप' बाखनय्‌ चुरोटया अम्मलितय्‌त चुरोटं हे चुरोट 
स्वास्थ्ययात हानिकार धकाः सचेत यानातःगु दु । नेपाःया प्यम्ह महान्‌ 
शहिदपिनिगु प्रसंग दुगु 'शहिद संवाद' बाखनय्‌ शुक्रराज शास्त्री व 
धर्मभक्त यख्खागु सिमा, दशरथ चन्द व गंगालालयात कयेकूगु गोलिं 
थःपिन्त ऐतिहासिक यानावंगु संवाद दु । 'कतांमरितय्‌ ल्वाप्‌' निर्जीव 
कतांमरिया लिधंसाय्‌ खुं दाखूँ, ज्यानमारा, भ्रष्टाचारीतयगु जातः प्वलातःगु 
दु । 'सीम्ह संवाद' दतले कूचा मदयेवं बिचाःगु मृत्यु संस्कारयात व्यंग्य 
यानात:गु बाखं खः । 'मूर्खतय्‌ साम्राज्य” क्वः, गधा व ध्वंचिगु लिधंसाय्‌ 
नकलि आवरणपिन्त सम्मान यानाच्वंपिन्त ध्याचू नकातःगु बाखं खः । 

क्वँय' खिचातय्‌त क्वँय कयना ल्वाकेथें कर्पिन्त लोभ क्यना 
ल्वाका: द्यांच्वय्‌ च्वना न्या बच्छि काइपिन्त ध्याचू नकातःगु बाखं खः । 
स्वर्ग / नर्क' स्वर्गया परिकल्पना याःपिं प्यम्ह मनूतयगु मनोविज्ञानया 
बाखं खः । 'समानता' लैंगिक समानता दयेकेत मिसापि हे न्ह्यज्यायेमा:गु 
बाखं खः । भाषण' खुँ, दाखुँ, ज्यानमारा व भ्रष्टाचारी थःपिंसं यानाव:गु 
क॒कृत्य त्वःतेगु बाचाया भाषण याइ । थुकि श्रोतागण आकर्षित जूगु 
बाखं खः । 'परिस्थिति' बाखनय्‌ खुँ, दाख, ज्यानमारा व भ्रष्टाचारी 
स्वतन्त्र जुयाच्वनी । तर निर्दोष जनता कंका च्वनेमाःगु प्रसंग दु । 
'बिचाः' बाखनय्‌ निम्न वर्ग व उच्च वर्ग नकारात्मक भावना त्वःता 
थःथः मिलय्‌ मजूत्तले सफलता प्राप्त मजुइगु संदेश दु । “बुद्धं शरणं 
गच्छामि' बाखनय्‌ अहिंसा परमोधर्मया सिद्धान्त दु । थुकि प्राणी हत्या 
याना भ्वय्‌ न्यायेकीपिन्त ध्याचू नकातःगु दु । 

'सफलता' बाखनय्‌ संघर्षमय मानव जीवनय्‌ निरन्तर कृतः 
याइम्ह मनू सफल जुइगु संदेश दु । “संसार हे तमासा' गरिबीयात 
मनूतय्‌सं जक मखु प्रकृतिं तक हेला याना तमासा स्वइगु तथ्यया 

बाखं खः । 

'बिचाःया पह' बाखनय्‌ मनू जुया म्वायेगु सिद्धान्त दु । थुकी 
विश्वया दकले धनीम्ह बिल गेट्स, वा नां जाःपिं नेतातय्‌ प्रतिद्वन्दी 
दइगु, बुद्ध जुया म्वायेत त्याग तपस्या मा:गु बिचा: यायां मनू जुया 
म्वायेगु क्वःछ्यूम्ह मनूया मनोविज्ञान दु । 'समानता-२' बाखनय्‌ न्ह्याबलें 
हेला याका: च्चंम्ह खिचां स्वन्तिबले थःत पुजा याइगु न्हि पियाच्चनी । 
चुनावं आशां द्याःपिं नेपाःमितय्सं हानं मेगु चुनाव प्रतिक्षा याइगु 
प्रसंग दु । 

भाजु नरेश अमात्यजुं संसार हे आक्रान्तगु कोरोना ल्वय्‌ 
विषयवस्तुया बाखनय्‌ सामाजिक, आर्थिक विकृति विसंगति न्ह्यब्वयादीगु 
दु । 

कोरोनां याना आर्थिक अवस्था अस्तव्यस्त जइ । 'मृत्युवोध' 
बाखनय्‌ कोरोना व आर्थिक अभावं मृत्युवोध जुइगु प्रसंग दु । 'प्यखेरं 
लिना हयाच्वंगु ई' कोरोनां परिवारय्‌ अनेक कथंया समस्या जूगु प्रसंग 
दु । 'म्वानाया चितासू' परिवारय्‌ ख्वा: ख्युंम्हेसित न्हिकेगु कुतः जुइ । तर 
कोरोनां याना सुयागुं ख्वालय्‌ न्हिलासु हयेमफुगु प्रसंग दु । 'लकडाउन' 
बाखनय्‌ लजगा: यायेत विदेशय्‌ वनाच्चंपिं नेपाःमिपिसं लकडाउनया 
बाखं दुख कष्ट सहयाना थःगु देशय्‌ वयेमाःगु प्रसंग दु । 'कोरोनाया 
संत्रास' बाखनय्‌ लकडाउनया इलय्‌ प्याहां वन कि पुलिसं नीलडाम 
जुइक दाइगु, कोरोनाया ल्वगियात अळुट सरह सामाजिक वहिष्कार 
याइगु, ल्वय्‌या भयं हर्टअट्याक जुइगु, आत्महत्या याइगु आदि संत्रासया 
मनोविज्ञान दु । 

'क्वारेन्टाइन' शिक्षा, लजगा: वा मेमेगु हुनिं विदेशय्‌ वनाच्ंपिं 
कोरोनां याना विदेशय्‌, थःगु देशय्‌ व थःगु छँय क्वारेन्टाइनय्‌ च्वनेमाःगु 
बाध्यताया बाखं खः । 'खायुगु सत्य” कलाः भाःतया मनोविज्ञानया बाखं 
ख: । थुकी कोरोना ल्वयूया टेष्टय्‌ थःगु पोजेटिभ रिपोर्ट वःसां कलाःया 
रिपोर्ट निगेटिभ वयेमा धका: मती तःम्ह भाःतम्ह थःगु निगेटिभ रिपोर्ट 
वःगुलिं लयूताइ । थःगु रिपोर्ट पोजेटिभ वःसां भाःतया रिपोर्ट निगेटिभ 

वया लय्‌ताःम्ह कलाःया न्ह्य:ने भाःतम्हं ख्वा: ख्युंका दुख ताःगु अभिनय 
याइ । 'नियति' कोरोना परिक्षण रिपोर्टय्‌ पोजेटिभ वःसां इन्सुरेन्सं छगू 
लाख दां बीगु सुचं न्यना लयूताःम्ह छम्ह वृद्धया मनोविज्ञानया बाखं 
खः । 

'नीलः' चिबाखं मुनाय्‌ व्यक्तिवादी, स्वार्थी, भ्रष्ट राजनैतिक 
नेतातयत व्यंग्य याना राजनैतिक विकृति व विसंगति न्ह्यब्वयातःगु 
विषयवस्तुया त:पु बाखं दुथ्या: । 

'लाइसेन्स' बाखनय्‌ अपराधीयात मृत्युदण्ड बीगु जनताया माग 
सदर जुइ । तर अपराधीयात हे अपराध यायेगु लाइसेन्स बिया: जनतां 
हे मृत्युदण्ड फयेमाःगुलिं पस्ताय्‌ चाःगु प्रसंग दु । 'तौल' बाखनय्‌ भ्रष्ट 
राजनैतिक नेतातय्‌ इमान्दारिता, सहनशीलता, सहानुभूति, सहयोगया 
भावना मदइगु चर्चा दु। 'बहुमत सरकारया ज्या’ बाखनय्‌ चुनावं 
त्याकाः गठन जूगु बहुमतया सरकारं देशय्‌ नकारात्मक ज्या याःगुया 
धल: बियातःगु दु । 'हाकुम्ह सूर्यः व तुयुम्ह सुर्यः' बाखनय्‌ देश विकासया 
लँय्‌ लँपंख्याः जुइपिन्त हाकुम्ह सुर्च: धयातल । योग्यम्ह मनुखं लँपंख्या:यात 
चीका देश विकासया ज्याय्‌ न्ह्यज्याःम्ह मनूयात तुयुम्ह सूर्यःया संज्ञा 
बियातल । 

'कोरोना भाइरस' बाखनय्‌ कोरोनाया प्रसंग दःसां थुकी संसारयात 
हे सातु कायेफुम्ह कोरोना भाइरस नेपाःया विरोध, धर्ना, जुलुस खनाः 
अलमले जुया बिस्युं वंगु खं न्ह्यथना छम्ह नेताया ख्यालि खं जूगु थ्व 
बाखं राजनैतिक विषयवस्तुया बाखं धायेमा: । 'नागरिकताया खातिर’ 
बाखनय्‌ नेपा:या थीथी दलं नागरिकया भलाइ यायेत याइगु विरोध 
कार्यक्रमं नागरिक हे दुख कष्ट फयेमालीगु व स्कूलय्‌ वनेमा:पिं 
विद्यार्थीतयूत बांमला:गु लिच्च: लाइगु प्रसंग दुगु राजनैतिक विषयवस्तुया 
बाखं खः । 

जिन्दावाद भर्सेज मूर्दावाद' बाखनय्‌ शहिद जुया वंपिंसं जनताया 
भिं जुइमाः धकाः थःगु ज्यान बलिदान बियावन । उकीं इमिगु भौतिक 
शरीर मृत्यु जूसां इपिं अमर धकाः जिन्दावाद धायेमाः । जनतायात छुं 

ज्या मयाइपिं नेतात सास: ल्हानाच्चंपिं लाश खः, धकाः मूर्दावाद धाःगु 
प्रसंग दु । 'स्वाने व नेता' थःत मातले थः, म्वाल कि कत: याइम्ह नेता 
असफल जुइगु व थःत ग्वहालि याइम्हेसित न्ह्याबलें थ: याइम्ह नेता 
सफल जुइगु बाखं खः । ‘आन्दोलन’ शान्तिपूर्ण आन्दोलन याइपिं जनता 
व जनतायात दमन याइपिं पुलिसतयगु प्रसंगया बाखं खः । प्रवृत्ति’ 
राजनैतिक कार्यकर्तातयगु प्रवृत्तिया बाखं खः । "न्हूगु युग’ बाखनय्‌ 
राजनैतिक नेतात पाखें न्हूगु युगया आस याना चुनावय्‌ ब्वति काइ । 
चुनाव पश्चात जनतां हरेक पक्षय्‌ आशां द्यायेमा:गु प्रसंगया मनोविज्ञान 
न्ह्यब्वयातःगु दु । 
तःद॑ न्ह्यवंनिसें चिबाखनय्‌ च्वसा न्ह्याकाः च्वनादीम्ह भाजु 
नरेश अमात्यजुया 'नीलः प्रतीक, विम्ब, उपमा, व्यंग्य, संदेशपरक, 
आर्थिक, सामाजिक, राजनैतिक तथा वर्तमान परिवेशया तःपु बाखं 
दुथ्याःगु उत्कृष्ट बाखं मुना सफू खः । वयकःया पाखें विकृति न्ह्यब्वयेगु 
कथंयागु जक मखु, विकृति न्हंके कथंयागु चिबाखंया आशा याये । 
सृभाय्‌ ! 
७ 
ने.सं. ११४२ पोहेला गाः ५ आइतवा: 
वि.सं. २०७८ माघ ९ गते 

वर्तमानया पीखुगू जः 


काव्य विधाय्‌ च्वसा न्ह्याकेगुली जक मखु मेमेगु साहित्यिक 
क्षेत्रय नं ल्हा: च्व:म्ह वहुआयामिक साहित्यकार मयजु ईश्वरीमैयाँ श्रेष्ठजुं 
नं चिबाखनय्‌ च्वसा न्ह्याकादिल । ने.सं. ११४० दँय्‌ वयकलं सामाजिक, 
राजनैतिक, आर्थिक, मनोवैज्ञानिक, सांस्कृतिक दर्शन आदि विषयवस्तु 
दुथ्याःगु 'ईया जलय्‌' चिबाखं मुना सफू पिथनादिल । 

“इया जलय' चिबाखं मुना सफुती थीथी विषयवस्तुया पीखुपु 
बाखं दुथ्याः । 

'दंबदँ आसे' आर्थिक अवस्था कमजोरम्ह साहित्यकारया बाध्यताया 
बाखं खः । तिथिकथं नखःचखः हनीगु नेपालय्‌ गतेकथं जागिरदारतय्‌ 
तलब व निवृत्त जुलकि पेन्सन पाके जुइ । 'तारीख' बाखनय्‌ विदेशी 
संस्थाय्‌ जागीरम्ह कायया अंग्रेजी तारिखकथं तलब वइगुली, तारिख 
लुमंगु मध्यम वर्गीय बौया मानसिकता दु । बैंकय्‌ थःगु खाताय्‌ जम्मा 
जूगु ध्यबाया ल्याःचाःया सुचं न्यनेत पियाच्चंगु बाखं खः 'पियाच्चंगु 
मेसेज” । 'कयगू कूळि ल्या: स्वत्तलें मलय्‌ कूछि ह्वब्वा' धायेथें मितव्ययिता” 
बाखनय्‌ छँखर्च भचा म्हों चायेकेगु बिचा: यातलें कन अप्व: खर्च जूगु 
प्रसंग दु । 

'घाः' बाखनय्‌ कमय्‌ यानाच्वंम्ह म्ह्यायूमचाया इहिपा जुसेंलि 
थःछेँया आर्थिक अवस्थाय्‌ लिच्च: लाइ । न्हापा थःम्ह मांयात आर्थिक 
ग्वहालि बिइमफुगुलिं मदयेधुंकूम्ह मांया लुमन्तिया नुग:घाः खः थ्व बाखं । 
मिसाम्ह भल्यां थःगु हे चःति ल्वाकज्याःगु वाति लखय्‌ लःया सवाः काइ । 
'लःया सवाः’ बाखनय्‌ निम्न वर्गीय नेपाःमिपिनिगु परिश्रमया मूया किपा 
दु । 

'धस्वाःगु पतिं’ बाखनय्‌ लिथु कलाः हयाः न्ह्यथुम्हेसित फुइ 
याःम्ह मिज॑यात भवितव्यं पक्षघात जुइ | लिथु कलाःया लिधंसा थः 
सन्तान जुइ । थ्व बाखनं पुरुषप्रधान समाजयात म्वाय्‌ चुइकाब्यूगु दु । 

लिथु कला: मिसातय्‌त शत्रु जुइ । तर 'विज्ञापन' बाखनय्‌ छुँज्या सुथां 
लाक यायेमफुम्ह मिसां लिथु कला: आवश्यकताया अस्वाभाविक विज्ञापन 
याइ । 'म्वायेगु हुनि' बाखनय्‌ कला: सित धका: ख्वया हाला दुख तायेका 
आपासियापाखें सान्त्वना काइ । तर व कला: सिना दँबदँ हे मप्यूसे मेम्ह 
कलाः ब्याहा याइ । मिजंयागु प्रवृत्ति सकलें अजू चाइ । 

'सिरपाः' बाखनय्‌ साहित्यिक मुँज्याय्‌ ब्वति कयाः सिरपा: 
कयावःम्ह भौयात माजुम्ह भयालं क्वस्वया ध्याचू सलं धाइ, 'का थ्यंकः 
झाल छिमि तताजु ... । गनं मदुगु साहित्य सम्मेलनय्‌ भाग मकासें 
मगाःगु । छँय पाहाँ सःतातया, ज्याखुनी जुया सम्मेलनय्‌ वन ।' 

'डिभी या छगू लिच्वः थ्व नं वर्तमानया समसामयिक परिवेशया 
बाखं खः । काययात व्याहा यानाबियेवं, कायया व्यवहार पाइ । मांम्हेसित 
बियाच्चंगु मान सम्मान कलाःयात बी । 'डीभी' लात धकाः: वृद्धावस्थायाम्ह 
मांयात याक:चा त्वःता निम्ह त्यपुलिं अमेरिकाय्‌ वना लिहाँ वइमखु । थ्व 
बाखनय्‌ काय्‌ भौ विदेशय्‌ वना वृद्धावस्थायाम्ह मांयात लिच्च: लाइ । थ्व 
छगू विकृति नेपालय्‌ ब्वलनाच्वंगु दसु खः । 

“डबल स्टायण्डर्ड' बाखनय्‌ न्हूम्ह भौयात थम्हं ज्या याना माजुम्ह 
भिं धायेकी । लिपा कायम्ह कलाःया खँ न्यना: मांम्हनापं ल्वाःवइ । अले 
कलाःया खं न्यंम्ह काय्‌ मभिं, म्ह्यायया खँ न्यंम्ह जिचाभाजु भिनिगु छम्ह 
हे मिसाया माजु व माया निगू रूप न्ह्यब्वयात:गु दु । दुर्लभ' बाखनय्‌ 
कायूम्ह मांबौयात गाडी तया होटेलय्‌ बेलि (डिनर) याकेयंकी । बुराया 
नसा वाकी, बुरीया ल्हाःतं चम्चा गिलास बँय्‌ कुतुंवनी । खाःयागु गिलास 
तज्याइ । होटेलय्‌ नयाच्चंपिसं इमित हेलाया दृष्टि स्वइ । तर कायभौ व 
छयपिसं बुराबुरीयात माःगु सुसाःकुसाः याना माया याना यंकी । मांबौयात 
वास्ता मयाइगु जमानाय्‌ थजाःगु दुर्लभ ज्ञान सकसिनं नाला: कायेमाःगु 
संदेश दु, थ्व बाखनय्‌ । 

पुलांगु रुढीवादी बिचाःयापिं मांबौ नं थःछँय्‌ वःम्ह म्ह्याययात 
जिचाभाजुम्हं सःतमवः धकाः मछुवःगुलिं जन्मकाछिं इहिपा धुंम्ह म्ह्यायूमचा 
थःछेँय्‌ च्वनेत बाध्य जुइ । तर भाःतया छेँ थःगु अधिकार धका: थःछँय्‌ 

वना लिहाँ वःम्ह मेम्ह मिसा सदां भाःतया छेँय च्वनेखनी । निम्ह मनूतयगु 
असन्तोषया मनोविज्ञान दुगु 'सुखी व दुखी' बाखनय्‌ मोटरय्‌ च्वनावंम्हं 
न्यासि वंम्ह मनू स्वतन्त्र व सुखी धका: मनय्‌ तइ । न्यासि वंम्हं मोटरय्‌ 
च्वनावंम्ह न्यासि वने म्वायेक सुविस्तां वल धका: सुखी भा:पी । 'अनुकरण' 
बाखनय्‌ समाजया विकृति न्हंकेत बांलाःगु संस्कार अनुकरण यायेमा:गु 
संदेश दु । 

'सन्तान' बाखनय्‌ माया याना ब्वलंकूम्ह कायूनं मांयात वास्ता 
याइमखु । थः काय्‌ मोटर साइकल दुर्घटनां तुती त्वःधुसेलि मांयागु 
ममता थुइकूगु प्रसंग दु । 'चानाहःगु भुतुमालि’ अनियंत्रित जुया न्ह्यने 
ला:थाय्‌ जूवनी । अथे हे सुयागां नियन्त्रणय्‌ मलाःम्ह मनू लावारिस जुइ 
धयागु दर्शन थ्व चानाह:गु भातुमाली बाखनय्‌ दु । 

'रिजल्ट' बाखनय्‌ म्ह्याय्‌ फस्ट डिभिजन वया लयृताःम्ह मां व 
म्ह्याय्‌ नं डिस्टींसन हलं नं ख्वा: चमकंपिं मांबौया मनोविज्ञान दु । 
सुविधापूर्वक परीक्षा ब्यूम्ह व मांबौ मदयेका छँँज्या याना दुख सिया जाँच 
ब्यूम्ह निम्ह विद्यार्थीया रिजल्टया दापू खः थ्व 'दाप्‌' बाखं । ‘बलिदान’ 
बाखनय्‌ थः मांनं निनिया मचातयूत जक मायायात थःपिन्त माया मया: 
धयागु बालमनोविज्ञान दु । 

“न्हूगु नां बाखनय्‌ च्वमिया बाखंयात मब्वंसे न्हपिं साहित्यकारया 
आलोचना याइगु प्रवृत्ति न्ह्यब्वयात:ःगु दु । मांयागु नांया स्कूलय्‌ म्हो 
शुल्क, व्यवस्थित प्रशासन जुया नं विद्यार्थी भर्ना जू मवःगु । तर अंग्रेजी 
नां तसेँलि विद्यार्थी भर्ना संख्या वृद्धि जूगु प्रसंगया 'स्कूलया नां' बाखनय्‌ 
अभिभावकपिनिगु मनोविज्ञान न्ह्यब्वयातःगु दु । 

न्यंक बाखंया लिधंसाय्‌ 'बुद्धिमानम्ह खराचा' बाखनय्‌ बल स्वया: 
बुद्धि तःधं धयागु संदेश दु । 'चखुंचिया सर्वय्‌' दुने चखुंचिया म्वानासु 
तनावंगु मनोविज्ञानया थ्व न्यंकं बाखंया लिधंसाय्‌ 'चखुंचिया सर्वय्‌' 
बाखनय्‌ लँचुरी छपु व लँसिखः छमा: व छगू लाख बैंक ब्यालेन्स 
लयूताइ । तर परिवारया दकव सम्पत्ति प्राप्त जुलं नं लयमताःगु प्रसंग 
दु। 

शहरीकरण नेपाःया धार्मिक तथा ऐतिहासिक सम्पदा न्हना 
वनाच्वंगु प्रसंग दुगु 'जिगु नुगः हिति’ बाखनय्‌ विशाल बंगलायागु 
निर्माणं पुर्खापिसं दयेका थक्‌गु ल्वहंहितिया मुहान सुना वनाच्वंगु दुबिस्ता 
दु। 

लिच्छविकाल, मल्लकाल, शाहवंशीय जुजुपिनिगु चर्चा दुगु 
“इतिहासया कंचा' बाखनय्‌ कोतपर्वनाप स्वापू दुपिं जंगबहादुर, लानी 
राज्यलक्ष्मी व राज राजेन्द्रविक्रम शाहयात कंखिनातःगु दु । राणा शासन, 
प्रजातन्त्र, पंचायती व्यवस्था, वहुदलीय व्यवस्था, लोकतन्त्र, गणतन्त्र 
आदि नेपा:या राजनैतिक अवस्थाया वर्णन दुगु 'ह्यूपाः' बाखनय्‌ मनू 
स्याना सत्ताय्‌ वया मोज यानाच्वन धका: माओवादीतय्‌त ध्याचू नकातःगु 
दु। 

'च्यूताः' बाखनय्‌ मेपिनिगु कमाइलय्‌ च्यूता: कया न्ह्यसः तइपिन्त 
लिस: बिया म्हुतुप्वाः तिकूगु प्रसंग दु । कम्प्यूटरया जमानाय्‌ ल्हाःती ज्या 
यानाः लिपा ला:गु वाःचायेका कम्प्यूटर ज्या याये सयेकेगु मनं क्वःछी । 
बैंशया कारणं छयम्हं स्यनाव्यूसां मसल । वृद्धावस्थाय्‌ न्हूगु प्रविधि आवश्यक 
मज्‌ धाःगु कायया न्वाखं नुगलय्‌ स्याकाः कम्प्यूटर कक्षाय्‌ भर्ना जूवंगु 
बाखं खः, "न्हूगु प्रविधि’ । 

'कूतः' बाखनय्‌ च्वयेगु भाला: काःम्हं बचन वनीगु भयं कृतः 
याना च्चये सिधयेकी । मन लुधंका भाला: ब्यूम्हेसित फोन याइ वं फोन 
मल्ह्वंगुलिं, फोन न्यनेत कृत: याइ । भक्तिवादीगु 'जय जुइमा:' बाखनय्‌ 
धर्मय्‌ आस्था तइपिन्त ध्याचू नकातःगु दु । वर्तमानया यान्त्रिक जीवन 
न्ह्यब्वयातःगु 'अज्‌' बाखनय्‌ थःगु माभाषय्‌ अंग्रेजी खँग्व: ल्वाकछ्याना 
खँ ल्हायेदतकि बरायूचाइपिं मनूतयत व्यंग्य यानातःगु दु । 

'बायोडाटा' (म्हसीका) बाखनय्‌ नःलिम्ह साहित्यकारं पुलांपिं 
साहित्यकारपिनिगु म्हसीकाया ह:पालं साहित्य न्ह्यज्याकुगु प्रसंग दु । 
'मनूतय्‌ दथुइ द्यः’ बाखनय्‌ मनू भेष कयाः गजि त्वंवःम्ह महाद्यवं थः द्यः 
धाःसां गजिगुलुत पत्या: जुझमखु । थुकि द्यः व मनूतय्‌गु स्वभावय्‌ अन्तर 
जुइग्‌ प्रसंग न्ह्यब्वयातःगु दु । 

अनैतिक ज्या याना ध्यबा कमय्‌ यायेगु खँय्‌ दोमन जुया 
न्ह्यःमवःम्ह काययात मांयागु अर्ति न्ह्यः वइगु वासः जुयाब्यूगु तथ्यया 
बाखं खः, “न्ह्यःवइगु वास:'। आर्थिक अवस्था कमजोर जुलकि थःपिं 
क्वह्यनीगु सामाजिक विकृति न्ह्यब्वयात:गु 'बाखं मखुगु बाखं - ह्यूपाः' 
बाखनय्‌ मांबौपिसं आखः ब्वंका: तुतीं चुइका थक॒गुलिं थःगु हिचःतिया 
कमाइ नं सन्तुष्ट व तुतिं चुयाः धस्वायेफत धकाः शिक्षाया महत्व 
न्स्यब्वयातःगु दु । 

थःगु पुर्खाया कमाइ नं चूलाका थकूगु भौतिक सम्पत्ति जक 
थःगु जुइ, धयागु वर्तमानया मनूतयूगु मानसिकता खः । तर थ्व 'पुर्ख्योलि 
सम्पत्ति” बाखनय्‌ मांभाय, मातृभूमि, राष्ट्रिय सम्पत्ति दक्व स्वार्थया 
लागि छ्यले मज्यूगु मंका:गु सम्पत्ति खः, धयागु राष्ट्रिय भावना भयब्यूगु 
सन्देश दु । 

'कन्हय्‌ छु जुइगु, छाय्‌ जुइगु' बाखनय्‌ कक्षाय्‌ विद्यार्थीतयूत 
भविष्य छु जुइगु ? धयागु न्ह्यसलय्‌ मां म्हमस्यूम्ह छम्ह विद्यार्थी वकिल 
जुया भगवानयात अदालतया कठघराय्‌ थना न्यनेमानी धकाः लिस: 
बीकात:ःगु थ्व बाल मनोवैज्ञानिक बाखं खः । 

'कल्पना व सत्य’ बाखनय्‌ थ्व निगूया अन्तरया प्रसंग दु। 
कल्पनाय्‌ फ्वगिं नं राजा जुया लायूकूली च्वनेफु । व सत्य मखु । थ्व 
बाखनय्‌ स्याःगु वा लिना प्यसः दां पुलेगु कल्पना व च्यासःदां पूगु सत्य 
खँ न्ह्यब्वयातःगु दु । 

'मछिंगु अनुभव’ बाखनय्‌ रजश्वलाबले थी त्यः मत्यःया प्रसंग 
दु । प्राकृतिक प्रकूयायात नं मनूतयूसं थःत मालकि ज्याछिंकथं हिलेगु 
याइ । न्ह्याबलें बारें याकाच्वंम्हं बारें यायेम्वा: धाइ । तर सुयातं कनेमते 
धकाः थःगु संस्कार त्वःते मफुगु खँ न्ह्यव्वयातःगु दु । 

'कोरोनाया फय” बाखनय्‌ कोरोना ल्वचं कःगु शंका याना 
अस्पतालय्‌ यंकेत्यंम्ह मनू खनाः त्रसितम्ह मनूया मनोविज्ञानया प्रसंग 
दु । 'चाःगु लकडाउन' बाखनय्‌ कोरोना ल्वयूया कारणं देश न्यंक लकडाउन 
जुइ । छुं दिन लिपा लकडाउन चाली । तर व्यापारीतय्‌ व्यापार जुइमखु । 

थुकि व्यापारीतय्‌ परिवारयात आर्थिक लिच्च: लाइ । कोरोना ल्वय्‌ सम्बन्धि 
“स: पिमज्वःगु लिसः' बाखनय्‌ लकडाउनया अवधि वृद्धि व कर्फ्यु जुइगु 
बुखं छगू हे परिवारया निम्ह दाजुकिजा मध्येय्‌ जागीरदार दाजुम्हेसिया 
अफिसय्‌ ज्या या:वने म्वायेक छँय्‌ च्वना तलब फयेदु । तर व्यापारी 
किजाम्हेसिया लागि छु याये धयागु न्ह्यस:या सः पिमज्वःगु लिसः जुयाबी । 
थौंया बाखं - कोरोना लकडाउन' कोरोनाया ल्वयूया थीथी प्रसंगं मन 
आन्दोलित जूम्ह छम्ह मिसाया मनोविज्ञानया बाखं खः । थुकी कोरोना 
ल्वचं विश्‍वयात हे आतंकित यानाच्चन । सकसिगुं मनय्‌ मृत्युं लिनाच्वंगु 
मनस्थिति । तर सर्वशक्तिमान धयातःपिं द्यःपिं ब्वसाया मूर्ति हे जक 
जुयाच्चन धकाः द्यःतय्‌त ध्याचू नकातल । अले ल्वय्‌ निवारणया वासः 
दयेकेमफु धका: शक्तिशाली मुलुकया वैज्ञानिकपिन्त द्रपं बियातःगु दु । 
'त्रास' बाखनय्‌ कोरोना ल्वचं मचा, युवा, वृद्ध न्ह्यागु वैंशयापिन्त नं 
मृत्युया म्हुतुइ सालाः यंकाच्चन । नखःचखः, जात्रापर्वं दक्वं हे दिनाच्चन 
धकाः सर्वशक्तिमान द्यःयाके ल्वय्‌ न्हंकेगु उपायया लागिं पुकार याइ । 
थ्व बाखनय्‌ च्वमिं प्राकृतिक श्रोतयात हेबायूचबाय्‌ याःगुलिं हे प्राकृतिक 
प्रकोपया रूपय्‌ कोरोना ल्वय्‌ वल धकाः, द्यःया लिधंसाय्‌ थःगु धारणा 
न्ह्यब्वयादीगु दु । 

“इया जलय्‌' दुथ्यानाच्चंगु चिबाखं दुवालेबले विषयवस्तुकथं 
द॑बदँ आसे, बायोडाटा (म्हसीका), न्हूगु नां साहित्य विषयवस्तुइ दुथ्याःगु 
बाखं खः । धस्वाःपतिं व म्वायेया हुनि बाखनय्‌ पुरुषप्रधान समाजया 
मिजंतय॒गु प्रवृति केन्द्रित जुयाच्वंगु दु । 'तारिख’, मितव्ययिता’, 'पियाच्वंगु 
मेसेज', 'ल:या सवाः, 'घाः' बाखनय्‌ नेपाःया निम्न व मध्यमवर्गया 
आर्थिक अवस्थाया किपा दु। 'सुखी व दुखी', 'कृतः', 'न्ह्यःया वासः’, 
'बाखं मखुगु बाखं - ह्यूपाः' बाखनय्‌ सामाजिक विसंगति विकृतिया 
मनोविज्ञान दु । बुद्धिमान खराचा' व 'चखुंचिया सर्वय' न्यंक बाखंया 
लिधंसाय्‌ न्ह्यानाच्चंगु बाखं खः । 'चानाहःगु भुतुमाली', 'अनुकरण', 'जय 
जुइमा', (पुर्ख्यौली सम्पत्ति”, 'मनूया दथुइ द्यः', 'कल्पना व सत्य' बाखनय्‌ 
दर्शन व सिद्धान्त दु । 'च्यूताः', 'अजू', 'स्कूलया नां’ समाजय्‌ च्वंपिं 

मनूतयगु प्रवृत्तिया बाखं खः । 'रिजल्ट' व 'दापू' विद्यार्थी जीवननापं 
स्वापु दुगु बाखं खः । 'सिरपाः' बाखनय्‌ माजुया भौप्रतिया कटुता दुसा 
“डबल स्टायण्डर्ड' बाखनय्‌ छम्ह हे मिसा माजु व मांया द्रेध चरित्र दु । 
'जि नुग: हिति’ व 'इतिहासया कंचाय' ऐतिहासिक विषयवस्तुया बाखं 
खः । विज्ञापन’ व "न्हूगु प्रविधि’ बाखनय्‌ मिसापिसं न्हूकथं पला: न्ह्याकूगु 
प्रसंग दु । 'डीभीया छगू लिच्च: थ्व नं', दुर्लभ व सन्तान’ बाखनय्‌ 
वर्तमान नेपा:या परिवेश व कायूभौपिनिगु सकारात्मक व नकारात्मक 
व्यवहार न्ह्यब्वयातःगु दु । 'सःतके महः’ व 'मछिंगु अनुभव’ संस्कारनाप 
स्वापु दुगु बाखं खः । 'ह्यूपाः' बाखनय्‌ नेपाःया थीथी राजनैतिक व्यवस्थाया 
चर्चा जुयाच्चंगु दु । 'कन्हय्‌ छु जुइगु', 'छाय्‌ जुइगु' व 'बलिदान' बाल 
मनोविज्ञानया बाखं खः । 'चाःगु लकडाउन’, 'कोरोनाया फय्‌', 'सः 
पिमज्वःगु लिसः', 'थौंया बाखं कोरोना लकडाउन', “त्रास”, कोरोना ल्वय्‌ 
सम्बन्धि बाखं खः । 
निपु प्यपु बाखं संवाद व तःम्ह पात्रया उपस्थितिं चिबाखंया 
लागां हाचां गाःगु खनेदु । वरिष्ठ समालोचक इन्द्र मालीजुं भूमिकाय्‌ 
चिबाखं व चिचिबाखंया अन्तर वर्णन यानादीगुली च्वमिया मिखा 
त्यलाकेमाःगु आवश्यक ताया । थ्व चिबाखं मुनाया बाखंया भाषा, शैली, 
प्रस्तुती छुकि हे कुखिनेथाय्‌ मदु । विषयवस्तु समसामयिकि, समस्या 
समाधानमूलक व संदेशमूलक ज्‌ । मयजु ईश्वरीमैयाँ श्रेष्ठपाखें हानं 
उत्कृष्ट चिबाखं ब्वनेगु आशा याये । 
७ 
ने.सं. ११४२ चौलाथ्व ६ विहिवाः 
वि.सं. २०७८ चैत्र २४ गते 

लुँध्वाखाय्‌ पिदंग चिबाखं बाखंया 
मिसा च्वमिपिं 


(१) लुँध्वाखा ल्या: ११४या चिबाखं ल्या: 


ख्वप देयया लायकृस्थित लुंध्वाखा नेपा:या अमूल्यगु महत्वपूर्ण 
सम्पदा खः । अथे हे ख्वप देशं हे पिदनीगु 'लुँध्वाखा' पत्रिका नं नेपालभाषा 
ख्यःया अतिक महत्वपूर्णगु साहित्यिक पत्रिका खः । 

'लुँध्वाखा' नेपालभाषा बाखं स्वलापौया दँ २७ ल्या: २ थ्यंल्या: 
११९ ने.सं ११४१ बछला-तछला-दिल्ला/वि.सं. २०७८ वैशाख, जेष्ठ, 
असार/२०२१-२५६५स याताजःया ग्वसालय्‌ ने.सं. ११४१ चिल्लागा 
षष्ठीकुन्हु ख्वपय्‌ जूगु मुंज्याय्‌ संकलित भाजु नरेशवीर शाक्यजुया 'बुलुमि' 
बाखं छपु व स्वीपु चिबाखं याना जम्मा स्वीछपु बाखंया समीक्षा डा. 
पुष्पराज राजकर्णिकारजुं यानादीधुंकल । 

'न्हिलासु' बाखनय्‌ मथुरा सायमिजं न्हिकेगु कला स्यनादिल । 
ख्वयाच्वंम्ह छययात बाज्याम्हं न्हीकि । अथे हे मदयेधुंकूम्ह कला: म्हना 
ख्वयाच्वंम्ह बाज्यायात छयम्हं न्हिकाबी । 

“कोट व कट्ट' बाखनय्‌ नर्मदेश्वरजुं काय्‌ बुलकि कोट त्व धाइगु 
प्रचलित धापु न्ह्यब्वया कायूमचाया महत्व न्ह्यब्वयादी । ब्वलंम्ह काय्‌ 
विदेशय्‌ वनी । अले मांबौपिनि लज्जा चायेमाःगु अवस्था न्ह्यब्वयादीगु 
दु। 

'बाज्याम्ह वाताहाँ जुल' बाखनय्‌ अपर्णाजुं विविध क्षेत्रया मनूतय्‌गु 
मानसिकताया दसु बिया नेतातय्‌त ब्यंग्य यानादीगु दु । 

'गुह्य खँ' बाखनय्‌ उद्धव मास्केजुं स्वार्थी मनूतयगु स्वभाव 
न्ह्यब्वयादीगु दु । खुं दुख ब्यूगु त्वालय्‌ पुलिस चौकी तयेगु खँ जुइ । तर 
अयला: काइपिनिगु ल्याः अप्वः दुगुलिं पुलिस चौकी तयेमफुगु गुह्य खं 
कनादीगु दु । 

अविश्वास” बाखनय्‌ दिलकुमारी डंगोलजुं वासः न्या:वंम्ह छम्ह 
गाहकि वासःया नां व कम्पनी पाना: अविश्‍वास याःगु मानसिकता 
न्ह्यब्वयादीगु दु । 

'घःसू धुंका:' बाखनय्‌ दिव्या वज्राचार्यजुं सीधुंकूम्ह मनूया 
चरित्रयात कुंखिना न्यंकीगु मनूतयगु स्वभाव न्ह्यब्वयादीगु दु । मृत्यु 
संस्कारया ज्याय्‌ वःपिं मनूतयसं मृतकया चरित्रयात कुखिनाः परिवारयात 
न्यंका थकी । घःसू धुंकाः परिवारपिं मृतात्माया गुण लुमंका विलाप 
याइ । सीधुंकूम्ह मनूया हानं म्वायेगु इच्छा जुइ । थुकि ल॑ द्रंपिन्त इलय्‌ 
सचेत जुइमाःगु संदेश बियादीगु दु । 

'स्याःगु नुगः' बाखनय्‌ मिमला शर्माजुं मेपिनिगु समस्या मथुइकं 
हे निक्ति खय्‌ नुगलय्‌ स्याकीपिं मनूतयगु स्वभाव न्ह्यव्वयादीगु दु । 

'लंग्राम्ह खसि' बाखनय्‌ गोविन्दमान श्रेष्ठजुं फताहा खँ ल्हाना 
समस्या समाधान याःम्ह बगरें थःत भिंद्य: तायेकूगु स्वभाव न्ह्यब्वयादीगु 
दु । 

'बेक्वःगु खं' बाखनय्‌ महेन्द्रगोपाल कर्माचार्यजु छम्ह 
विश्वासघातीम्ह श्रमिकयागु स्वभाव न्ह्यव्वयादीगु दु । मालिकया शोषण 
विरुद्धय्‌ ज्या न्ह्याकेत श्रमिक युनियन दयेकेगु खँ जुइ । थः हे युनियनया 
नेता जुइगु मनस्थितिं मालिकयात अ:खः खँ स्यंम्ह छम्ह बेइमान श्रमिकया 
स्वभाव न्ह्यब्वयादीगु दु । 

'बालं च्वंम्ह मनू' बाखनय्‌ तेजकृष्ण श्रेष्ठज्‌ं थःगु छेँय्‌ बालं 
च्वंम्ह मनू मन्त्री जुयेवं विवेकहीन जूगु स्वभाव न्ह्यव्वयादीगु दु । 
नेपा:या अधिकांश राजनैतिक नेतात स्वनिग: पिने वया बालं च्वनी । 
राजनीति याइ । संस्कृति तथा सम्पदाया महत्व बारे अनभिज्ञपिंसं विकासया 
नामय्‌ संस्कृति सम्पदा नष्ट याःगु वर्णन यानादीगु दु । 

'थायमाच्व' बाखनय्‌ सौरभ शाक्यजुं छम्ह चाकरीबाजम्ह मनू 
व मेम्ह चाकरी याःगु न्यनाः मख्ख जूम्ह निम्ह मनूतयगु स्वभाव 
न्ह्यब्वयादीगु दु । सौरभ शाक्यजुया थ्व बाखनय्‌ नेपालय्‌ लजगाः यायेत 
योग्यता दयां मगाः सोर्सफोर्स माःगु खँ कुलादीगु दु । 

“सीम्ह संवाद' बाखनय्‌ नरेश अमात्यजुं मृतात्मायात पात्रया 
रूपय्‌ थना: संवाद याकादीगु दु । म्वात्तले वास्ता याइ मखु । सितकि 
ख्वइपिं गुथियारतय्‌त ध्याच्‌ नकादीगु दु । 

'जिन्दगी' बाखनय्‌ सूर्यलक्ष्मी भोमिजुं जनहिताय परमोधर्मया 
बौद्ध दर्शन तथा संतोषी सदां सुखीया सिद्धान्त न्ह्यब्वयादीगु दु । थ्व 
बाखनय्‌ थःत देग: पतिकं चाःहिला सुख शान्ति फ्वनी । तर वं सुख 
शान्ति मतायेक्‌ । पासाया खं प्रभावित जुयाः सकसिया लागिं म्वाये 
सयेकाबिल । अले थःथम्हं सुख शान्ति तायेकूम्ह मनूयागु स्वभाव 
न्ह्यब्वयादीगु दु । 

'न्ववायेगु व व्यवहार' बाखनय्‌ काशीराम विरसजुं थःगु खँ थम्हं 
हे उल्लङ्घन याइम्ह मनूयागु स्वभाव न्ह्यब्वयादीगु दु । गामय्‌ जातीय 
भेद अन्त्य यायेगु बारे तःमुँज्या जुइ । थ्व विषयय्‌ प्रस्ताव तःम्ह प्रस्तावक 
दलितं थी धकाः न्हापा हे चिला: वनेधुंकूगु वर्णन दु । 

“सुख व दुख' बाखनय्‌ ईश्वरीमैयाँ श्रेष्ठजुं मेपिनिगु जीवनप्रति 
च्यूताः काइपिं मनूतय्‌गु स्वभाव न्ह्यव्वयादीगु दु । न्यासि वंम्ह मनुखं 
मोटरं वंम्ह मनू न्यासि वने म्वाःगुलिं भाग्यमानी तायेकी । मोटर वंम्ह 
मनुखं न्यासि वंम्ह मनूयात स्वतन्त्र तायेकी । सुख व दुखया दापृ मदुगु 
थ्व बाखंया सार ख: । 

'स्वतन्त्रता' बाखनय्‌ आनन्द जोशीजुं स्वतन्त्रता सुयाकें फ्वना 
कायेम्वाः । छयले जक सयेकेमाः थम्हं हे प्राप्त जुइगु संदेश बियादीगु 
दु । 

“मचा ई' बाखनय्‌ कामना मानन्धरजुं वाल्यावस्थाया न्ह्यइपुगु 
लुमन्ति व ब्वलन कि दुख सुखया च्यूताः जुइगु यथार्थ न्ह्यब्वयादीगु दु । 

कविताया लसि वःगु 'कन्हय॒या सुथ' बाखनय्‌ नारद वज्जाचार्यजुं 
कोरोना ल्वचं सकसितं हे कन्हय्‌ छु जुइ ? धयागु त्रास न्ह्यब्वयादीगु दु । 
थ्व ल्वचं याना मृत्यु संस्कारया ज्या तनावंगु यथार्थ नं वर्णन यानादीगु 
दु। 


चि. 


'भेरियन्ट कोरोनाया ताण्डव' बाखनय्‌ विमलप्रभा वज्राचार्यजुं 

नेपालय्‌ न्ह्यागु क्षेत्रय्‌ नं नेतातयूत जक सुविधा बीगु । तर साधारण 
जनतायात त्यरे मयाइगु यथार्थ न्ह्यब्वयादीगु दु । थुकी कोरोना ल्वचं 
कःम्ह नगूया ताहाक:गु वर्णनं चिबाखंया लागा हाचां गाःगु ताः । 

'त्रास' बाखनय्‌ विजयरत्न असंबरेजुं नेपा:मिपिनिगु त्रासया निगू 
परिवेश न्ह्यब्वयादीगु दु । वि.सं. २०७२ वैशाख १२ गतेया तःभुखाचं 
नेपा:मित थःगु छेँय दुहाँ वने ग्यात । छुं दँ लिपा कोरोना ल्वचं याना छँय्‌ 
नं पिहाँ वने ग्यात । मनूतयूत आपद विपद जुल कि भगवान्या नां 
काइगु तथ्य नं न्ह्यब्वयादीगु दु । 

'गुथि' बाखनय्‌ दिव्या ताम्राकारजुं परम्पराया नियम सुधार 
याना: आधुनिकीकरण यायेमा:गु बिचाः न्ह्यब्वयादीगु दु । रुढिवादी 
बिचा:यापिंसं परम्पराया संस्कार स्यंकेमज्यू धकाः सः थ्वयेकी । गुथिया 
जग्गा मिया आयस्ता म्हासय्‌ याःगु व घुस नका: ज्या काइगु प्रवृत्ति 
न्ह्यब्वयात:गु थ्व चिबाखं स्वयाः आधुनिक बाखं धाये पायछि जू । 

'स्काभेटर' बाखनय्‌ न्हुच्छेभक्त कवांजं स्काभेटरया प्रवेशं गामय्‌ 
च्वंपिनिगु आशा क्वःदःगु वर्णन यानादीगु दु । थुकी योजनाविहीन 
शहरीकरणयात व्यंग्य यानातःगु दु । 

दिय' बाखनय्‌ रीता महर्जनजुँ अनियन्त्रित शहरीकरणं खालिगु 
जग्गा ल्यंमदयेधुंकूगु वर्तमान नेपा:या किपा न्ह्यब्वयादीगु दु । थौंकन्हय्‌ 
अधिकांश परिवार न्हूगु छँ दना पिने च्चंवनीगु जुल । न्हूगु छे स्वया: जग 
बल्लाःगु छुँ पुलांछँ बल्लाइगु च्वमिया धारणा खः । 

'मेलम्ची' बाखनय्‌ शकुन्तला महर्जनजुँ नेपाःया छगू ईया इतिहास 
प्वलादीगु दु । तत्कालीन जुजु वीरेन्द्र व प्रधानमन्त्री कृष्णप्रसाद भट्टराईनं 
मेलम्चीया लः स्वनिगलय्‌ हयेगु ज्या न्ह्याकादिल । लःया समस्या समाधान 
जुइगुलिं लः बइगु न्हि ऐतिहासिक जुइगु व नेपा:या अवस्थाबारे दाजुकेहेँ 
निम्हेसिया खँल्हाबल्हा जुइ । थ्व हे क्रमय्‌ नेपा: कृषिप्रधान देय्‌ धकाः नां 
जाः । तर अव्यवस्थित शहरीकरण याना अन्नबाली परनिर्भर जुइमा:गु 
प्रसंग नं प्वलातःगु दु । 

'पूमवंगु म्हगस' बाखनय्‌ माणिक उरायजुं नेपाःया पवित्र गंगा 

प्रदुषित जूगु प्रसंग न्ह्यब्वयादीगु दु । थनया खुसी म्वःल्हुया वंम्ह मनूयात 
यमलोकय हे दुमकाःगु वर्णन दुगु थ्व द्यः भक्तिम्ह साहया म्हगस खः । 

“साइरन' बाखनय्‌ रत्न कोजुं नेपाःया ट्राफिक अनियमितता 
न्ह्यब्वयादीगु दु । बिरामी ल्ह्यइगु एम्बुलेन्स साइरनया सलं लँजुवाःत 
जक मखु, सवारी साधनं नं चिला लँ बीमा:गु नियम दु । तर ट्राफिक 
जामं थ्व नियम लागु जूगु मदु । उकि एम्बुलेन्सय्‌ बिरामीया मृत्यु जूगु 
घटना सान्दर्भिक जू । 

'मतिना' बाखनय्‌ थः मचातयूसं नल कि मांया धक्का वइ 
धयाग प्रचलित धापु न्ह्यब्वयादीगु दु । म्हुतु खाइसे च्वना मसलाप्वः 
स्यंका नयेत्यंम्ह मांम्हं थः मचातयूत सःता साःसाःगु ल्ययेका नकी । 
इमिसं मनःगु ल्यंपुल्यं जक थम्हं नइ । 

राष्ट्रिय संकट” बाखनय्‌ कृष्णभक्त बोडेजुं नेपा:या संकटग्रष्ट 
राजनीति अवस्था न्ह्यब्वयादीगु दु । संकट समाधान यायेत थीथी पार्टी 
ज्याभवः न्ह्याकी । ल्वापु जुइ, दुर्घटना जुया मनूत घाःपा: जुइ । छम्ह 
मचां भ्वंयागु राष्ट्रिय ध्वाँय्‌ ब्वयेकाच्वंगु प्रसंगं नेपाःया भविष्यया संकेत 
धायेमाः । 

ब्रेन पज” बाखनय्‌ राजुराम मूनंकःमिजं कम्युनिष्ट पार्टीया 
प्यम्ह नेतातय्‌त न्ह्यब्वयादीगु दु । छगू ईया स्वम्ह भू.पू. प्रधानमन्त्री 
जानाः छम्ह बाहालवाला प्रधानमन्त्रीयात असफल यायेगु कुतः जुइ । 
तर याक:चाम्ह प्रधानमन्त्री बल्लागु प्रसंग थ्व सीमित ईयात जक पायछिगु 
बाखं धायेमाः । 

'धम्प' प्रतीकात्मक राजनीति सम्बन्धी बाखं खः | थुकी श्याम 
आशाजुं नेपाःया त:धंगु राजनीतिया पार्टी तज्यात कि ज्याख्यलय्‌ मजुइगु 
चाया धम्प तज्याःथें जुइगु खं न्ह्यब्वयादीगु दु । चिग्वःगु ग्वम्पचा थें 
चिघंगु पार्टीतयसं छुं ज्या याये मफुगु प्रसंग न्ह्यब्वयादीगु दु । 

'इतिहासया पानाय्‌ मन्ह्यंगु छपु बाखं' नांगु बाखनय्‌ सुरेन्द्रलाल 
भुजं नेपा:या छम्ह साहसीम्ह शासकयागु अत्याचारया इतिहास 
न््यब्वयादीगु दु । वि.सं. १८६१ सालय्‌ नेपालय्‌ तःकैया महामारी फैले 

जुल । तत्कालीन जुजु रणबहादुर शाह नं थः काययात तःके पुनी धकाः 
देशय्‌ च्वंपिं दक्व कचिमचातयूत तामाखुसी पारी वाके छवयेगु उर्दी 
यात । थ्व बाखनय्‌ मचात ज्वना मांबौपिं स्वनिगलं पिहांवंगु मार्मिक 
वर्णन दु । थ्व विषयय्‌ पुलांगु बाखंम्ये छपु नं चिनातःगु दु । 

'न्हूद॑या पुसा' बाखनय्‌ वसन्त नकःमिजुं संयुक्त परिवारय्‌ 
मचातयगु निक्ति खय्‌ ल्वापुया पुसा जुया दाजुकिजा व्याग जूगु प्रसंग 
न्ह्यब्वयादिल । स्वन्ति नखः व न्हूदँ हनेत मचातय्‌त न्हूगु वसः न्याना 
इनाबी । कायचाम्ह छम्हेसित मिले मजूगु वसः लाइ। थ्व हे खँय्‌ 
कचकच जुया दाजुकिजा व्यागलं च्वनेमाली । 

'गंगु सिमा' बाखनय्‌ बावबकाजी सुवालजुं वृद्धावस्थायापिं 
मांबौयात तिरस्कार याइगु वर्तमानया परिवेश न्ह्यब्वयादीगु दु । म्हं 
मफुम्ह मांयात गंगु सिमा भाःपा म्वाइमखुत धकाः उपचार मयाकूगु 
प्रसंग दु । ख्वपय्‌ भाषां च्वयातःगु थ्व बाखं व्वनेबले न्ह्यइपु । 

'लाकां :: स्वांमाः' बाखनय्‌ विमल ताम्राकारजुं नेपाःया वर्तमान 
राजनैतिक परिवेश न्ह्यब्वयादीगु दु । खःगु ज्या याइपिन्त स्वांमाः क्वखायेका 
सम्मान याइ । मखुगु ज्या याइपिन्त ख्वालय्‌ हाक: पाका लांकामाः 
क्वखायेका विरोध प्रदर्शन याइ । नेपालय्‌ स्वांमाः क्वखायेकेमाःपिं द हे 
मदु । तर लाकांमा क्वखायेकेमाःपिं अल्याख दुगु वर्णन दु । 

'सरासु' बाखनय्‌ पूर्ण मूनंकःमिजुं विदेशय्‌ वनाच्वंपिं सन्तानयागु 
प्रवृत्ति न्ह्यब्वयादिल । म्ह मफुगु खबर व्यूसा बिदा मदुगु त्वहः चिनी । 
बौम्ह सी । आ: ला विदा दत जुइ धका: मांम्ह विदेशय्‌ च्वंम्ह काययात 
ध्याचू नकी । उपमा, प्रतीक, विम्ब आदि छ्यला: बाखं क्वचाःगु दु । 

'लापसः' बाखनय्‌ रत्नकाजी महर्जनं पिने वःपिसं व्यापार याःगु 
प्रसंग न्ह्यब्वयादीगु दु । ला मीगु ज्या खडगी (नाय) तयग ज्या खः । थ्व 
बाखनय्‌ पिने वंपिं निम्ह नचा ल्यासेपिंसं ला पसः तइ । इमिगु पसलं 
गाहकीयात आकर्षित याइ । स्थानीय व्यापारीतयूगु व्यापार छखे लाइ । 

“न्हूम्ह खूंया खुइगु ज्या' बाखनय्‌ वद्री वेदनाजुं कुमतिपिं मनूतय्‌गु 
स्वभाव न्ह्यब्वयादिल । थ्व बाखनय्‌ सुयागां प्रगति थः हे पासाभाइपिन्त 

असह्य जुइ । सम्मान पत्र, पुरस्कारया दसिपौ, मतिनाचिं आदिं सम्मान 
याना न्ययेकातःगु दोसल्लागा आदि खुयायंका च्याकाबी । थुकि सम्मानित 
व्यक्तियात अपमान याःगु घृणित दसु खः । 

'चिट्टा' बाखनय्‌ रासाजुं छम्ह सिँकःमियात अकल्पनीय लाभ 
जूगु प्रसंग न्ह्यब्वयादिल । गरिबम्ह सिँकःमियात तताजु धायेमाःम्ह 
छम्हेसिनं सिँयागु बाकस स्यंकाः मेच छगू दयेकाब्यु धाइ । सिँकःमि 
बाकस थःथाय्‌ हया चायेका स्वइ, बाकसय्‌ लुँयागु तिसा छप्वःचा 
दयाच्वनी । तिसा थम्हं कया बाकस अथें तयातइ । मिसां मेच दयेकेत 
ताकेता याःवइ । तर वं थःगु तिसाया नां काइमखु । अले सिँकःमिं 
तिसाप्व: थम्हं कया बाकस स्यंकाः मेच दयेका बीयंकी । बाकस थुवा: 
मदयेधुंकी । सिंकःमिं थःत चिट्ठां लाःगु तायेकी । छम्ह मिसां बाकसय्‌ 
तिसाप्वः तया ल्वःमंकूगु उलि स्वाभाविकथें मच्वं । तिसाप्व: हे बीयंक्‌गु 
जूसा धात्थें चिट्ठां लाःगु जुइफु । 

'प्रतिभा' बाखनय्‌ हरिगोविन्द भोमिजु आशावादी जुया: कृतः 
याइम्ह मनू सफल जुइगु खँ न्ह्यब्वयादिल । थ्व बाखनय्‌ छम्ह अशिक्षितम्ह 
मनू साहित्यिक कार्यक्रमय्‌ ब्वति काःजुइ । थुकि व साहित्यप्रति आकर्षित 
जुइ । बुलुहूँ वयागु प्रतिभा दनावइ । अले कला:या ग्वहालिं व साहित्यप्रेमी 
पासाया हःपालं थम्हं हे सफू च्वया प्रकाशित याइ । 

'गुडमर्निङ विस” बाखनय्‌ वर्तमानया युवावर्गया प्रवृत्ति 
न्ह्यब्वयादिल । थौंकन्हेयापिं युवा वर्गय्‌ ब्वलना च्वंगु मोबाइलय्‌ फेसबुकय्‌ 
च्याट यायां मतिना जूगु प्रसंग दु । 

नेपाःया वर्तमान राजनीति, आर्थिक, विगतया इतिहास, थीथी 
मनूतय्‌गु स्वभाव तथा प्रवृत्ति, अव्यवस्थित शहरीकरण आदि दुथ्याःगु 
पीपु बाखनं नेपालभाषा साहित्यय्‌ चिबाखं विधाया विकासया किपा 
दु । 

७ 

(२) लुँध्वाखा ल्या: १२0या बाखं/ चिबाखंया 
मिसा च्वमिपिं 


लुँध्वाखाया नेपालभाषा बाखं स्वलापौया द॑ २७ ल्या: ३ थ्यंल्या: 
१२०, ने.सं. ११४१ गुंला-जंला-कौला वि.सं. २०७८ श्रावण-भाद्र- 
असोज / २०२१/२५६५ स मयजु मोतिलक्ष्मी शाक्यया छपु बाखं मयजु 
मनदेवी ताम्राकारया छपु बाखं सहित भिछम्ह मयजुपिनिगु चिबाखं 
याना मुक्क झिस्वम्ह मयजुपिनिगु बाखं दुथ्या: । 'ग्वहालि' चिबाखनय्‌ 
मयजु निजिरोस श्रेष्ठं थःत मोटरसाइकलं ध्याचलं छवाका: न्हिलावंम्ह 
मनू निपलाः प्यपला: न्ह्यःने मोटर साइकल क्वदयेका ग्वहालि फ्वनाच्चंगु 
मनस्थिति न्ह्यब्वयातःगु दु । 

ग्रीसयाम्ह इसप (^९७० - ६२०-६५० वीसी) व लेवनानयाम्ह 
खलिल जिब्रान विश्व प्रसिद्ध चिबाखं च्वमिपिं खः । इसपया मचाबाखं 
अंग्रेजीभासं अनुवाद जूगु दु । 

क्या गजब' चिबाखनय्‌ मयजु रीतादेवी प्रधान (जोशी) रुमाठ 
नेपालय्‌ जन्म जुयाः नेपाःया हे संस्कारय्‌ ब्वलंम्ह । लिपा पश्चिमी 
मुलुकय्‌ वनाः अनयागु हे संस्कार सभ्यताय्‌ भ्यलेपुने माःगु वाध्यता 
न्ह्यब्वःगु दु । 

कलाःयात न्ह्याबलें बुरी जुल मेम्ह मिसा व्याहा यायेमाल धकाः 
ख्या: थें नी थें याना धाइम्ह भाःतयात बुरा जुल धकाः सचेत याकूगु 
'लिसः' चिबाखनय्‌ मयजु अञ्जु राजकर्णिकारं थःत न्ह्याबले ल्याय्‌म्ह 
तायेकाच्चनीपिं मिजंतयूत ध्याचू नकादिल । 

'त्वःफ्यूगु आज्जु' चिबाखनय्‌ मयजु जानकी रघुवंशी भौ ब्याहा 
याये हथाय्‌ चाःम्ह कायूया यःम्ह मिसा ब्याहा यानाबी । मचा छम्ह दयेवं 
भौम्ह विधवा जुइ । भाःत मदयेवं भौम्ह थः मचा ज्वना थःछँय्‌ वंम्ह लिहाँ 
मव: । काय्‌ नं त्वःतावंसां भौ व छययागु ख्वा: स्वया म्वानाच्वनेगु 
माजुया इच्छा चब्बुइ । 

'बिनावंगु मतिना' बाखनय्‌ अमलदेवी शाक्यं चिक्‌लां ख्वाउंया 
च्यूताः मतसे ज्या यानाच्वंम्ह छँज्या याइम्ह मचायात ज्यां मुक्त यायेगु 
मती तइ । तर मुक्त यायेमफुगु मनोभावना न्ह्यब्वःगु दु । 

ध्यबा वँय' चिबाखनय्‌ मय्‌जु सुलोचना मानन्धर धितालं थःके 
प्रशस्त ध्यबा दःसां माःगुली हे ध्यबा खर्च मयाइम्ह ल: सिसियात तकं 
ध्यबा: खंकीम्ह ध्यबा वँयया स्वभाव न्ह्यब्वयातःगु। 

'बालं च्वंम्ह व छँथुवाःया कृतः” चिबाखनय्‌ मयजु ईश्वरीमैयाँ 
श्रेष्ठ बालं च्वंवइपिनिगु प्रवृत्ति न्स्यब्वयातःगु दु । थःगु हिचःतिया 
कमाइनं दयेकूगु छँय थःपिं माचाछियात अप्वःगुलिं बालं तइ । छुँ सफा 
सुग्घर याइ धका: मनंतुना बालं त:गुली कन फोहर याःगु खना थना 
छुवयेगु खँ छुइ । अत्तेरी जुया दना मवंगुलिं छुँथुवालं दना: वनेत वाध्य 
जुइगु कृतः याइ । 

'चितास्‌' चिबाखनय्‌ मयजु कामना मानन्धरं चिकुलां ताल्लाया 
अनुभूति सकल प्राणीतयूत जुइगु तथ्य न्ह्यब्वयातःगु दु । चिकूलां वाफय्‌ 
वयाच्चंगु लकसय्‌ लँय्‌ द्यनाच्वंम्ह छम्ह खिचा खना: क्वथाय्‌ लुमुक्क 
द्यनेत्यंम्ह शोभां खिचाया अवस्था बिचा: याइ । खिचाप्रति तसक माया 
वनी । अले थःगु भुतुली ल्यंगु जा, तरकारी खिचायात नकाः चितासू 
तायेकी । 

'नस्वाः' चिबाखनय्‌ मयजु रीना तुलाधरं सकारात्मक बिचाः 
तया सुखयात 'नस्वाः' संज्ञा बियादिल । सुख वा सकारात्मक बिचा: बीत 
सुं हे न्ह्यमज्याः । तर थम्हं इनाबिया वृद्धि जूगु प्रसंग न्ह्यब्वया सुख 
इनाव्यूलिसे वृद्धि जुइगु सन्देश बियादिल । 

'ह्वयेत्यंगु स्वां' चिबाखनय्‌ मयजु मिमला शर्मा मिरां नुग: 
मछिंका: ख्वःगु, भाःतम्हं ख्वयेमते छन्हु सफल जुइतिनि धकाः ह्ययेक्‌गु, 
माजुम्हं बाताचाय्‌ कें व छकूचा तरकारी नाप निगःचा जा न्ह्यच्याकूगु, 
“फी लः लुइके थेंका थ्व फुक्क कि छक: धायेमाः, लिबाक्क नं ्यनाच्चनीगु । 
गजाःम्ह अल्छिम्ह । धकाः ब्वः व्यूगु, डाक्टरं मसंसे आराम यायेमाः, 
भचा बिचाः यायेमाः धाःगु ला खः आदि प्रसंगं च्वमि मिराया छेँया 


प्रतिविम्ब :: ४ ९ 


अवस्था व मिराया छुं तःधंगु ल्वय्‌ जूगु खँ थुइकेगु कुतः दु । 

अस्तित्व” चिबाखनय्‌ मयजु अपर्णा प्रधानं साहु परिवारय्‌ इहिपा 
जूपिं तताकेहँया न्ह्यःने ल्वयेकेत थः भाःतया गाछितुछि कमाइ नं निग: 
प्यंग: ध्यबा मुंकाः लॅसिखः छमा: दयेकेगु बिचाः याःम्ह छम्ह मिसाया 
मनोविज्ञान न्ह्यब्वयादीगु दु । लूँ पसलय्‌ मिखा हे मब्वसे स्टेशनरी 
पसलं थःत च्वसा न्ह्याकेत माःगु सामान न्याना लुधंक्‌गु प्रसंग 
साहित्यकारया अस्तित्व लँयागु तिसा मखु साहित्य सिर्जना खः धकाः 
थःगु बिचाः प्वंकादिल । 

लुँध्वाखाया १२० ल्याखय्‌ दुथ्याःगु मयजुपिनिगु चिबाखनय्‌ विशेष 
याना महिला मनोविज्ञानय्‌ केन्द्रित जुयाच्चंगु दु । थुगु अंकय्‌ दुथ्याःगु 
समग्र मयजुपिनिगु चिबाखं दुवाला स्वयेबलय्‌ चिबाखं विकास क्रमया 
थीथी पक्ष खंकेफइ । 

थःत आपद जुल कि ग्वहालिया अपेक्षा याइगु मनोविज्ञान (ग्वहालि), 
पश्चिमी देशया संस्कारया अनुभूति (क्या गजब), पुरुष प्रधान मनोविज्ञानयात 
व्यंग्य (लिसः), छँज्या याइम्ह मचाप्रति माया वनी । तर ज्यां मुक्त यायेगुली 
लिचिलिगु मालीकनी प्रवृत्ति (विना वंगु मतिना), मा:गुली खर्च मयाइगू 
ध्यबा-वँय्‌ प्रवृत्ति (ध्यबा वँय), छुँय्‌ बालं तइपिं व बालं च्वनीपिनिगु स्वभाव 
(बालं च्चंम्ह व छँँथुवाःया कूतः), सदभाव सदबुद्धि सुख आदि इनाबिल कि 
वृद्धि जुइगु (नस्वाः), हिलाच्वंगु ई जुयानं गुलि मिसातय्‌ हिलेमफइगु जीवन 
(ह्वये मफुगु स्वां) साहित्यकारया अस्तित्व लँयागु तिसा मखु साहित्य 
सिर्जना खः (अस्तित्व) आदि प्रसंग दु । 

लुँध्वाखा स्वलापौया १२०ग्‌ ल्याखय्‌ मयजु मोतिलक्ष्मी शाक्यया 
'थौंया कोरोना, स्याःचाः जिगु' व मयजु मनदेवी तास्राकारया 'याउँगु ई' 
निपु न्हूबाखं नं दुथ्याःगु दु । 

मयजु मोतिलक्ष्मी शाक्यं संसारयात हे आन्दोलित याःगु कोरोना 
संक्रमणया 'थौंया कोरोना, स्या:चा: जिग' नां छुना समसामयिक विषय 
ल्ययादिल । 

चिहाबाखं वा नहू-बाखं जक नं धायेगुया मनूया जीवन सम्वन्ध बाखं हे 
थौंया न्हू-बाखं ख: । पाठकपिनिगु मनय्‌ प्रभाव लाकेफुगु समसामयिक 
विषयवस्तु, स्वाभाविक चरित्र चित्रण, पायूछि संवाद, घटना, कौतुहलता, 
प्रस्तुतीकरण आदि न्हूबाखंया विशेषता खः । थ्व दृष्टिकोण मोतिलक्ष्मी 
शाक्यया थ्व बाखं न्हू-बाखंया लागाय्‌ दुने लाःगु दु । 

समसामयिक विषय वस्तुया थ्व बाखनय्‌ कोरोना संक्रमणया 
भय्‌ नं देय न्यंक 'लकडाउन' जुयाच्चंगु इलय्‌ श्राद्धया दिन लुमंकेत पुरेत 
जजमानया छया लुखाय्‌ थ्यनी । बौया श्राद्धा यायेमाःम्ह जय॒मां राजारामया 
मनय्‌ कोरोना संक्रमणया त्रासं अनेतने ख वाली । मानसिक भावनाया 
बाखं जूगुलिं संवादं थाय्‌ कयाच्चंगु मदु । पुरेत व जयमां राजारामया 
स्वाभाविक चित्रण दु । पुरेतया मृत्यु प्रसंग मार्मिक घटना जुयाबी । 

मृत्यु संस्कार, श्राद्ध, धर्म आदि याना जय॒मां (जजमान) पिनिगु 
स्वर्गया द्वार चायेका: बीम्ह पण्डित बाज्याया स्वर्गया द्वार लँय्‌सं तनी । 
गन तन, गन यन ।' परम्परा संस्कारयात ध्याचू नकादी । अले पण्डितया 
कायूया परिवार विदेशय्‌ वंगु प्रसंगं विदेश वनीपिं नेपाःमिपिंसं थःगु 
संस्कार त्वःतीगु वर्तमानया समसामयिक विषयया खँ छत्वा:चा नं 
स्वानादिल । 

तःद॑ न्ह्यवंनिसे बाखं विधाय्‌ च्वसा न्ह्याकाः बाखं सफू पिथना 
दीधुंकूम्ह मयजु मनदेवी ताम्राकारया बाखं विधाया स्थापित बाखंच्चमि 
खः । वयूकःया 'याउँगु ई? बाखनय्‌ जागिरं निवृत्त जूपिं समकालीन 
पासापिनिगु दुविस्तायात न्ह्याइपुगु खँल्हाबल्हाया रूपय्‌ प्रस्तुत यानादिल । 

वाल्यावस्थाया लुमन्ति, वृद्धावस्थाया वाध्यता, पारिवारिक प्रसंग 
आदियात प्रतीक, उपमा, बिम्ब आदिं छाय्‌ पियातःगु थ्व छपु उत्कृष्ट 
न्ह-बाखं खः । 

लुँध्वाखा १२० ल्याखय्‌ भिस्वम्ह मयजुपिनिगु भिंस्वता 
घासायुक्तगु क्वाःघासाया सवा: कायेखन । मेगु ल्याखय्‌ चयप्यता घासाया 
थाय॒भु हे न्ह्यच्याये दइगु आशा याये ।७ 

(३) लुँध्वाखा १२१ ल्या:या बाखं/चिबाखं मिसा च्वमिपिं 


स्वलापौया रूपय्‌ पिदनाच्वंगु थ्व पत्रिकाया दँ २७ ल्या: ४ 
थ्यंल्या: १२१, ने.सं. ११४२ कछला-थिंला-पोहेला २०७८ /२०२१- 
२२/२५६५स पिदंगु पत्रिकाय्‌ स्वम्ह बाखंच्वमि व न्हयम्ह चिबाखं च्वमिपिं 
याना मुक्कं भिम्ह मयजुपिनिगु बाखं दुथ्या: । 

१. मयजु मोतिलक्ष्मी शाक्यया “भुखाय्‌ दुनेया अनेक भुखाय्‌ 
सकलें जिल्ल जुइक' वर्णनात्मक शैलीया बाखं खः । थुकी च्वमिं वि.सं. 
२०७२ साल वैशाख १२ गते व वैशाख २९ गते नापं तःगू लिभुखाचं 
लाःगु लिच्चःया तःगू घटना न्ह्यब्वयादिल । इहिपा यायेत अमेरिकांनिसें 
नेपालय्‌ वःम्ह अनुसन्धानकर्ता विजेन्द्रया प्रसंग छत्वाचा बाखं विधाय्‌ 
ला: । तर थुकी सकलें जिल्ल जुइक जूगु त:गू घटनाया वर्णनं थ्व 
वर्णनात्मक निबन्ध धाये पायूछि जू ता: । 

२. मयजु मनदेवी ताम्राकारया 'न्ह्यःखः अःखः' थौंकन्हय्‌ छँखा 
पतिकं परिवारय जुयाच्चनीगु विषयवस्तुया बाखं खः । थुकी च्वमिं थकालि 
हनेमा:गु विगत व क्वकालि हनेमाःगु वर्तमानया अवस्था न्ह्यब्वयादीगु दु । 
जागिरदार भौ व गृहिणी भौ, निम्हेसिगु न्ह्यःखः अःखःगु व्यवहारं छैँय्‌ 
व्यवस्था मिले यायेमफुम्ह राममाया बांला काकीयाके सल्लाह का:वनी । 
राममायायात न्ह्य:खःगु सल्लाह व्यूम्ह बाला काकीयात राममायाया कान्छाम्ह 
कायम्हं अःखः तायेकाः निसन्तान धकाः मर्मय्‌ दीक्क जवाः बियावनी । 

३. मय॒जु रीतादेवी प्रधान (जोशी) रुमाठया 'खना खंँ' डायस्पोरिक 
बाखं खः । नेवाः परिवारया म्ह्यायमचा वद॑ न्ह्यव॑निसें अमेरिकाय्‌ बसोबास 
याना च्वनादीम्ह च्वमिं अमेरिकाय्‌ थःम्हं खनागु खं न्ह्यब्वयादीगु दु । थुकी 
वयूकलं विदेशय्‌ वनीपिं नेपाःमितयूसं थःगु संस्कार, संस्कृति त्वःता विदेशया 
संस्कार, संस्कृति नाला: विदेशी जुइत स्वइगु, शारीरिक इच्छा पूर्ति यायेत 
विपरीत लिंगी पासा नालीगु, इहिपा मयासे मिसा व मिजं छगू हे लासाय्‌ 
नापं च्चनीगु, परीक्षाया तनाव क्वलाकेत छगू निसें न्यागू डलर पुला 
भ्वाथःगु गाड़ी ल्हातिं दाइगु, तुतिं प्यंकीगु आदि प्रसंग न्ह्यव्वयादीगु दु । 

४. मयजु अपर्णा प्रधानया 'यान्त्रिकपुर' वर्तमान परिवेशया 
बाखं खः: । थुकी च्वमिं पञ्चतत्व युक्तम्ह मनूया म्हगसया लिधंसाय्‌ 
यान्त्रिक मनूतयूसं बसोबास यानाच्वंगु छगू बिस्कंगु ब्रम्हाण्डया कल्पना 
यानातःगु दु । 'रोबोटया' जमानाय्‌ थ्व काल्पनिक जुया नं वास्तविकतानाप 
सतीगु बाखं धायेमाः । 

५. मयजु दिव्या वज्राचार्यया 'पुलांगु बाखं' नेवाः संस्कृतिया 
यँयापुन्हीबले समय्‌ इनाबीगु परम्परायात पुलांगु बाख कथं न्ह्यब्वयादीगु 
दु । थ्व परम्परा थौंतक नं न्ह्यानाच्चंगु दु । कमय्‌ याना नकाच्वंम्ह छँया 
हामा बौम्हेसिगु मृत्यु परिवारया आर्थिक अवस्था कमजोर जुइ। 
यँयापुन्हीबले त्वालय्‌ इनाब्यूगु समयूबजिं मचातय्‌ तःन्ह्‌ तक हे प्वाः 
जाइ । थुकी नेवाः संस्कृतिइ आर्थिक अवस्थानाप स्वापू दुगु बिचा: 
न्ह्यब्वयादीगु धायेमाः । 

६. मयजु रीता महर्जनया 'नां मदुगु स्वाप्‌' बाखं मिसा व 
मिजंया त:द॑ लिपा मोबाइलय्‌ जूगु खँल्हाबल्हा ख: । थुकी च्वमिं अमृताया 
इहिपा समीरनाप जूगु, समीरं थः कला: व निम्ह मचातनाप थौं तक नं 
तसक सुखी, सन्तोष व गुबलें ल्वायेम्वाःगु प्रसंग न्ह्यब्वयादिल । पारिवारिक 
सम्बन्धया खं न्ह्यब्वयादीम्ह च्वमिं बाखंया 'नां मदुगु स्वाप्‌' छुनादिल । 
थृकि ब्वमिपिनिगु मनय्‌ स्वःगु सुका जुइफु । 

७. मयजु दिलकुमारी डंगोलया 'थिकेगु वासः” नांगु बाखनय्‌ 
वासः पसल्या व वासः न्याःवःम्ह ग्राहकया मनोविज्ञान दु । थुकी च्वमिं 
गुबलें वास: न्याःमवंम्ह दंगु वासः थीकेगु भाःपा: न्यासः वंगु नोट व्यूम्ह 
ग्राहक व दंगु वासःयात च्वछाया खं ल्हाःम्ह वास: पसल्याया स्वभाव 
न्ह्यब्वयादीगु दु । 

८. मयजु मिमला शर्माया 'इमान्दारीताया सिरपाः' छम्ह शिक्षकया 
मनय्‌ भवयप्यूगु दुघाःया बाखं खः । क्याम्पसय्‌ व्वंकीम्ह छम्ह महिला 
शिक्षकया मार्मिक अनुभूतिया थ्व बाखनय्‌ च्वमिं क्याम्पसय्‌ जुयाच्वनीगु 
अनियमित व्यवस्था न्ह्यब्वयादीगु दु । 

९. मयजु मीना वज्राचार्यया 'म्यूजियम' कलेजयापिं विद्यार्थीत 

छध्व: पोखरा भ्रमणय्‌ वंगु विषयवस्तुया बाखं खः । थुकी च्वमि पोखराय्‌ 
मौलिकता न्हना वनाच्वंगु, गुरुङ्ग व घले वस्तीया वर्णन, नेपाःमितय्‌सं 
थःपिनिगु संस्कृति/संस्कार त्वःता पाश्चात्य संस्कृति, संस्कार हनीगु 
प्रचलनं थःपिनिगु मौलिक म्हसीका तना वनाच्चंगुलिं नेवा: संस्कार / संस्कृति 
संरक्षण तथा सम्वद्धन यायेत कुत: यायेमाःगु प्रसंग तसकं च्वछायेबह: 
ज्‌ । तर थ्व बाखनं चिबाखंया लागा: हाचां गा:गु खनेदु । तःम्ह पात्र 
दुथ्याकाः, तःगू प्रसंग दुगु थुकिया दसु खः । येँ देशंनिसें पोखरा तकया 
ताहाकः वर्णन दुगु थ्व चिबाखं नियात्रा निबन्धया छत्वाःचा प्रसंग धाये 
पायछिथें ताः । 

१०. मयूजु कामना मानन्धरया 'हिलावंगु लकस' बाखनय्‌ प्रकृतिया 
ह्यूपालं लकस हिलीगु प्रसंग दु । थुकी च्वमि प्रकृतिया निगू स्वरूप 
न्ह्यब्वयादीगु दु । 

'लुँध्वाखा' पत्रिकाया थ्व सच्छि व नीछगू (१२१) ल्याखय्‌ 
साहित्यकार तुयु पुंजुयागु चिबाखंया थःगु हे ख्वा: द्‌’ शीर्षकयागु लेख 
छपु नं दुथ्याःगु दु । थ्व लेखय्‌ वयकलं चिबाखंया बारे थःगु बिचाः 
प्वंकादी, 'चिबाखं छगू अजाःगु विधा खः कि गुगुकि तापाम्हेसित सतिक 
स्वये फइगु सुलचं खः । चिबाखनय्‌ कविता, बाखं, प्रकृति, घाः, स्याः 
विम्ब प्रतिविम्ब दयाच्चनी ।' 

भाजु तुयु पुंजुया बिचा: कथं चिबाखनं व्वमिया मिखाय्‌ थाकेमाः । 
नुगलय्‌ दिके फयेमाः । चिहाकः जुयाः नं खँ पूवनेमाः । व्याख्यात्मक 
जूगुयात बाखं वा च्वखँ जुइ धका: च्वयादिल । साहित्यकार भूषणप्रसाद 
श्रेष्ठया 'लँपु' चिबाखं मुनाया छपु बाखंया छत्वाःचा प्रसंग न्ह्यव्वयाः 
वय्‌कलं थःगु बिचाः प्रमाणित यानादीगु दु । 

लँध्वाखाया थ्व १२१ ल्याखय्‌ दुथ्याःगु चिबाखंया महिला च्वमिपिसं 
साहित्यकार तुयु पुंजुया बिचाःया च्वसुपाखे मिखा त्ययेलाकेमाःगु आवश्यक 
ज्‌।® 

ने.सं. ११४२ सिल्ला गा ११ 
वि.सं. २०७८ फागुण १५ 

(४) लुँध्वाखा ध्यंत्या: १२२या मयजु बाखं/चिबाखमिपिं 


'लुँधवाखा' कृत: पिकाक, भुलांचा, ख्वप, नेपालमण्डलं पिदनीगु 
पत्रिका खः । थ्व पत्रिका स्वलापौया रूपय्‌ निरन्तर प्रकाशित जुयाच्वंगु 
दु । थ्व पत्रिकां नेपालभाषाया साहित्यकारपिन्त बाखं/चिबाखं व तत्सम्बन्धि 
समालोचनाय्‌ च्वसा: न्ह्याकेत आपालं हःपा: बियाच्वंगु दु । 

लुँध्वाखा, द॑ २८ ल्या: १ थ्यंल्या: १२२, ने.सं. ११४२ सिल्ला- 
चिल्ला-चौला, २०७८/२०२२/२५६६ स पिदंगु थ्व पत्रिकाय्‌ प्यम्ह बाखं 
च्वमिपिनिगु प्यपु बाखं व प्यम्ह चिबाखं च्वमिपिं ईश्वरीमेयाँ श्रेष्ठया 
निपु, मयजुपिनिगु न्यापु चिबाखं याना जम्मा गुपु बाखं दुथ्या: । 

मयजु मोतिलक्ष्मी शाक्य, मयजु मनदेवी ताम्राकार, मय्‌जु 
शशीकला मानन्धर व मयजु जानकि रघुवंशी प्यम्ह बाखं च्वमिपिं ख: । 

वि.सं. २०७२ साल वैशाख १२ गते नेपालय्‌ तःभुखाय्‌ ब्वल । 
१२, १३, २९ गतेया तःभुखाय्‌ व सलंसः लिभुखाचं नेपाःया धन जन तथा 
अमूल्य धार्मिक तथा सांस्कृतिक सम्पदा ध्वस्त यानाबिल । थ्व हे प्राकृतिक 
प्रकोप विषयवस्तुइ नेपालभाषाया साहित्यकारपिनिपाखें थीथी विधाया 
साहित्य सृजना जुल । 

मयजु मोतिलक्ष्मी शाक्य नं 'लुँध्वाखा' ल्या: १२१ स 'भुखाय्‌ 
दुनेया अनेक भुखाय्‌ सकलें जिल्ल जुइक' नांगु बाखं च्वया दीगु दु । थ्व 
बाखनय्‌ वयूकलं सकलें जिल्ल जुइक त:भुखायया विविध घटना न्ह्यब्वयाः 
बाखं क्वचायेकादिल । तर थुगु ल्याखय्‌ दुथ्याःगु 'भुखाय्‌ दुने भुखाय्‌ 
ब्वइगु सः' बाखनय्‌ आपदया इलय्‌ नं कुखिनाः खँ ल्हाइगु मिसातयगु 
प्रवृत्ति न्ह्यव्वयादिल । 

सहन न्हूम्ह भमचा । न्हूगु छेँय्‌ वं न्हूम्ह भमचां यायेमाःगु 
ज्याखँ, हनाबना तयेगु सकतां याना हे च्वन । न्हूगु परिवारय्‌ वं सुयातं 
हे बांलाक म्हस्यूगु मदुनी । अज्याःगु अवस्थाय्‌ तःभुखाय्‌ ब्वल । 

तःभुखाचं सहनयात सात्तु हे काल । ग्याःल्वचं कःम्ह सहनं थः 


प्रतिविम्ब :: पर्पर 


भाःतनापं बूम्ह किजाभतयात म्हसीके मफुत। थःम्ह भाःत भाःपाः 
किजाभतयात घयपुया: ह्वाँयूह्वाँय्‌ ख्वल । वयागु पह: खनाः अन उपस्थित 
महिला वर्ग सहनयात लज्या मचा:म्ह मिसा धका: अनेक लाञ्छनाया खं 
ल्हाइ । आपतया इलय्‌ न्हूम्ह भौमचाया मनोभावना थुइकेगु कृत: जूसा 
बाखं अझ च्वन्ह्याइ ताः । 

मयजु मनदेवी ताम्राकारया “मानसिक विकृति’ बाखनय्‌ एसिड 
आक्रमणं मन विक्षिप्त जुइकाच्वंम्ह छम्ह मिसाया मनोविज्ञान न्ह्यव्वयातःगु 
दु । असफल मतिनाया लिच्वलं मानसिक अवस्था असन्तुलित जुया 
घाटक गतिविधि याइपिन्त च्वमिँ मानसिक विकृतिया संज्ञा बियादी । 

प्रभाकर व प्रभा निम्ह जःलाखःला पासा । प्रभाकरं प्रभायात 
ययेकी । मतिनाया स्वापू तयेत यक्व कृत: याइ । तर प्रभां वयात ययेकी 
मखु । छन्ह्‌ प्रभां थःगु इहिपा मांबौपिसं ल्यःम्ह मिजंनाप जुइत्यंगु खं 
कनी । मतिना असफल जूगु तंया झोंकय्‌ प्रभाकरं लँय्‌ वयाच्च॑ंम्ह 
प्रभायात एसिड छवाका: घाःपाः यानाबी । 

प्रभाया पासा निभाया निश्चल नाप यःत्यः जुइ । वं थःगु मतिनाया 
खँ परिवारयात मकसे सुचुकातइ । एसिड आक्रमणं घाःपा: जुया अस्पतालय्‌ 
वासः याकातःम्ह पासा स्वयावःम्ह निभाया मनमस्तिष्कय्‌ नकारात्मक 
लिच्च: लाइ । 

एसिड आक्रमणया अनेक घटनाया लुमन्तिं वयागु मन आन्दोलित 
जुइ । अले न्ह्यलय्‌ हे थःत एसिड छवाकी धका: ग्याइ । जित: एसिड 
छुवाके मते निश्चल धकाः चिल्लाय्‌ दना हाली । ख्वइ । छँज:पिं “छु 
जुल ?' धकाः वयागु क्वथाय्‌ स्वःवइ । 

निभां प्रभाकरं प्रभायात एसिडं छुवाकाः घाःपाः याःगु खँ जक 
मखु थः निश्चलनाप यःत्यः जूगु वृत्तान्त नं छँजःपिंत कनी । दाजुम्ह 
विरोधया न्ह्यसः छुइ । निभां लिस: बी फइमखु । बौम्ह प्रभाकर, निश्चल 
थेंजाःपिं मानसिक विकृतितयूत ख्यायेमाः धकाः तं वयेकी । च्वमि निभाया 
बौपाखें एसिड आतंक समस्याया समाधान क्यनादीगु च्वन्ह्या: । 

मयूजु शशिकला मानन्धरया 'इमान्दारीता' बाखनय्‌ गरिबम्ह 

तर धनय्‌ लोभ मदुम्ह छम्ह मिसामचाया इमान्दारीता न्ह्यथनातःगु दु । 

इराया सहकारीया छगू सम्मान याइगु ज्याभवलय्‌ व पासाया 
म्ह्याय्‌ बियाछूवइगु भ्वजय्‌ निथाय्‌ छन्ह्‌ हे वनेमाली । निगू थासय्‌ छन्हु 
हे वनेमाःगुलिं व सहकारीया ज्याभवलय्‌ उपस्थिति जुयाः अनं हे तप्यंक 
पासाया म्ह्याय्‌ बिया छवइगु भ्वजय्‌ वनेगु बिचा: याइ । 

इरां मू तूगु वसः पुनी । हिरायागु सेट तिसां तिया हे जक 
सहकारीया ज्याभवलय्‌ उपस्थित जुइ । अनया ज्याभव: क्वचायेका पिहाँ 
वइ । पिने थ्यंका: वं थःगु छपा न्हायपनय्‌ च्वंगु हिरायागु टप छगू मदुगु 
वाःचाइ । सहकारी न्यंकं माली । टपचा लुया हे वइमखु । न्यनेकने 
याइ । सुनानं हे खं धाइमखु । अन हे ज्या यानाच्वंम्ह छम्ह मिसामचां 
टपचा लुइका इरायात बीहइ । 

थम्हं ज्या यानागु ज्यालां आखः ब्वनाच्वंम्ह व मिसामचा तसकं 
गरिब । तर व थम्हं लुइकूगु हिराया टप पचय्‌ मयासें टपचा थुवाः 
इरायात हे लःल्हाना बी । 

माया मारय्‌ यायेधुंकूगु टप लुइका: ब्यूगुलिं इरा मचा खनाः 
तसक लय्‌ताइ । इरां मिसामचायात द्वःछि वंगु नोट छपा: ल्हाःती तयाबी । 
थौंया जमानाय्‌ इमान्दारीयात मू बियातःगु थ्व बाखं प्रशंसनीय जू । 

मयजु जानकी रघुवंशीया 'म्हिग: थौं कन्हय' वर्तमानया यथार्थ 
व भविष्यया अनिश्चितता विषयवस्तुया बाखं खः । 

मतिना स्वम्ह दाजुपिनि याक:चाम्ह कान्छीम्ह केहेँ खः । शिक्षाय्‌ 
पारंगत, सरकारी अफिसय्‌ उच्च ओहदायाम्ह अफिसर ख: । वयागु हे 
तलब छँँया खर्च तरय्‌ जू । दाजुपिं स्वम्हं थःपिनिगु परिवार ज्वनाः छें 
पिहाँवनी । मतिनां मांबौया सुसाःकुसा: यायां इहिपा यायेगु ई बीधुंकी । 
मांबौ निम्हं सिसेंली ममता जन्मका:छिं बुरीकन्या जुइमाली । पासाम्हं 
ध्वंलाना स्वम्ह मचात ल:ल्हाना काःवइ मखु । 

न्हापा मतिनाया ध्यबा, इलम दु। अबले वयात सकलें दु । 
जागिर निवृत्त जुइ । पासाया मचा थःथःगु लँ लिनावनी । मतिना याकःमि 
जुइ । छन्हु आकाभाकाय्‌ मतिना स्वाहानं कुतुंवया प्यारालाइसिस जुइ । 

ह्वील चियरया लिधंसाय्‌ वृद्धावस्थाय्‌ कष्टकर जीवन हनाच्वंम्ह 
मतिनायात जःलाखःलापिसं माया दया याना जा नका: सुसाःकुसाः 
यानातइ । वं दुख सियाच्चंगु स्वयेमफया जःलाखःलापिं व गन्यमान्य 
मनूतनाप सहलह याना वृद्वाश्रमय्‌ तयेयंकी । 

भविष्यया अनिश्चितता न्ह्यब्वया समस्या व समाधान यानात:गु 
थ्व बाखं सान्दर्भिक जू । 

'लुँधवाखा' पत्रिकाया १२२ अंकय्‌ मयजु ईश्वरीमैयाँ श्रेष्ठ, मय्‌जु 
मिमला शर्मा, मयजु नःलि वज्राचार्य व मयजु कामना मानन्धर प्यम्ह 
मयूजु चिबाखं च्वमिपिं खः । 

मयजु ईश्वरीमैयाँ श्रेष्ठयागु 'वाउंगु पालिस’ व 'ह्यूपाः' निपु 
चिबाखं दुथ्याः । 'वाउँगु पालिस' न्हूगु पुलांगु फेशन विशेषया बाखं खः । 
कदममैयाँ व कूपा निम्ह मां म्ह्याय्‌ । मांम्हं ह्याउँगु पालिसया प्रसंग 
न्ह्यब्वया पुलांगु फेशनया बखान याइ । वाउँगु पालिस तया फेशन 
याइम्ह म्ह्यायम्ह पुलांगु फेशनयात कुंखिनी । आधुनिक श्रृंगारया प्रसंग 
दुगु थ्व बाखं वर्तमानया परिवेशया यथार्थ खः। उपन्यासकार राज 
सायमिजुया छगू उपन्यासया नां 'तुयुगु अजः' तयादीगु दु । 

भाःत व कलाः छम्ह न्हापा छम्ह लिपा सिना वनीगु प्रकृतिया 
नियम हे जुल । भाःतया न्ह्यःने सीम्ह मिसायात सधुवा जुया सिनावंम्ह 
धकाः भाग्यमानी धायेगु या: । तर ह्यूपाः बाखनय्‌ च्वमिं वृद्धावस्थाय्‌ 
कलाःम्हं सुसाः याकाः सिनावंम्ह भाःतयात यायेमाःग मृत्यु संस्कार खनी 
धकाः न्हूगु बिचाः प्वंकादीगु दु । विधवाया मानसिकतायात थ्व बाखनं 
सान्त्वना बीगु कृतः जूगु दु । 

मयूजु मिमला शर्माया 'मोह भंग' छम्ह मांया नुग: क्वतुंगु 
मनोविज्ञानया बाखं खः । 

अमेरिकाय्‌ वनाच्चंम्ह काय्‌ विदेशी भौ नापलायेगु व थःपिं 
अमेरिकाय्‌ वनेदुगुलिं मांबौ निम्हेसियां लयूताया था:गा:या दापू हे दुगु 
मखु । विदेशय्‌ थ्यनेवं न्ह्याइपुगु अनुभूति जुइ । तर छेँय्‌ थ्यंकाः कायभौया 
व्यवहारं मांम्हेसिया विदेशय्‌ वने खंगुया मोहभंग जुइ । कायम्ह्यायपिं 

विदेशय्‌ धकाः सिन्हाय्‌ ब्वया: जुइपिं मांबौपिन्त थ्व बाखनं म्वाय्‌ चुइकाब्यूगु 
दु। 
मयजु नःलि वज्राचार्यया 'तथास्तु' भक्तिवादी दर्शनयात व्यंग्य 
यानातःगु बाखं खः । 
वरदान कायेगु मनस्थितिं छम्ह भक्तजनं कालभैरव द्य:या म्हुतुइ 
प्यारा ल्वसुइकेगु कृत: याइ । थम्हं न्ह्यायेमदुगुलिं स्टुलय्‌ गइ । स्टुल 
क्वःदला वयागु कपा: द्यःयागु पाली चूवनी । वयागु कपालय्‌ प्व: वइ । 
दर्शक थुकियात द्यःया वरदान भाःपी । तर न्हिलेपी फइमखु । 
थ्व बाखनं प्यारा छाया वरदान कायेगु मानसिकतायात ध्याचू 
तकरा, पु. | 
मयजु कामना मानन्धरया 'ममता' बाखनय्‌ छम्ह करुण हृदययाम्ह 
महिलाया निम्नवर्ग प्रति मानवता न्ह्यब्वयात:गु दु । 
छम्ह तसकं गरिबम्ह मनुखं बँय्‌ तयाः पाछै मियाच्वनी । ममतां 
पाछैया मू न्यनी । बँ पसःया आम्दानीं प्यम्ह परिवार लहीमाःगु वयागु 
दुखया खं न्यना: ममतां नीतका वंगु निम्ह पाछै न्याना द्वःछ पुलाथकी । 
अले गरिबयात ग्वहालि याना: भिंगु ज्या यानागु तायेकी । थ्व बाखनय्‌ 
नेपाःया निम्न वर्गयापिनि कष्टकर जीवनया किपा दु । 
नेपालभाषाया साहित्यय्‌ बाखं व चिबाख विकासय्‌ मयजुपिं 
न्ह्यज्याःगु अतिक लय्‌ताया खँ खः । वयूकःपिनि पाखें थ्व विधाय्‌ निरन्तर 
च्वसा न्ह्यानावने फयेमा । भिन्तुना । 
७ 
ने.सं. ११४२ बछलाथ्व त्रयोदशी शनिवा: 
विसं २०७९ वेशाख ३१ 

मनदेवी ताम्राकारया - निगू बाखमुना सफ्‌ दुवाला 
(१) इलं क्यंगु छका लँय्‌ अनेक आयाम 


मयजु मनदेवी ताम्राकार कलेजया विद्यार्थी जीवनंनिसें हे 
नेपालभाषा साहित्यया बाखं विधाय्‌ च्वसा न्ह्याकादीम्ह खः । नांजा:म्ह 
साहित्यकार भाजु पूर्ण वैद्यजुया लिध्वासां पिदंपिं मध्येय्‌ मयजु मनदेवी 
छम्ह नं न्ह्यज्यानादीम्ह साहित्यकार खः । 

ने.सं. १०८९ दंनिसें १०९८ दँतक बाखं विधाय्‌ च्चसा न्ह्याकाः 
च्चनादीम्ह मयजु मनदेवी लजगा: तथा पारिवारिक कारणं तःदँ तक 
वयूकःया च्चसां दिपा: काल । ने.सं. १०८९ द॑य्‌ ख्वपय्‌ जूगु च्यागूगु विराट 
नेपालभाषा साहित्य सम्मेलनय्‌ न्हापया ल्यू लाःगु बाखनं ब्वलना भाःम्ह 
ताम्राकारजुया इलय्‌ व्यलय्‌ जुइगु सम्मेलनय्‌ पुरस्कृत नं जुयादीगु दु । 

तःदँ लिपा वयूकलं हाकनं नेपालभाषाया बाखं विधाय च्वसा 
न्ह्याकादिल । ने.सं. ११३७/वि.सं २०७४ दँय्‌ 'इलं क्यंगु लँ' (बाखं मुना) 
सफू पिथनादिल । 

'इलं क्यंगु लँ' बाखंमुना सफुती वयूकःया विद्यार्थी जीवनय्‌ 
च्चयादीगु थीथी लयपौ, दँपौ, ब्वनेकूथिया पतिइ पिदंगु बाखं व अप्रकाशित 
बाखं याना मुक्क नीस्वपु बाखं दुथ्यानाच्चंगु दु । 

'पूमवंगु बाखं' बाल मनोविज्ञान व छम्ह मिसाया मार्मिक 
जीवनगाथा खः । 

अविवाहित मां जूम्ह सिरिमाया पुरुषप्रधान समाजय्‌ कलंकित 
जुया च्वनेमाली । याक:चा मिसां काययात ब्वलंकेत बाध्य जुइ । मचायात 
पासापिसं वयागु गरिबी व बौम्ह मस्यूगु खँय्‌ हिस्याइ । अले स्वस्थानी 
बाखनय्‌ गोमयजुयात नवराजं बौया बारे कुलीथें कुत्तुकूलेगु याइ । छन्ह्‌ 
वयात स्कूलय्‌ पासापिसं हेबाय्‌ चबाय्‌ याना ख्वयेकाहइ । कर्पिनिगु 
छुँज्या यानाः, सिल: दाँलाइ सुया मां काय्‌ निम्हेसिया ल्हाःम्हतु चूलाकाच्चंम्ह 

सिरिमायां काययात थःगु जीवनया बाखं कनी । कायम्हं नं मांयागु खँ 
थुइकी । 

'ज्यानमारा' बाखनय्‌ परिस्थितिं चिरिमांया हत्या याःम्ह छम्ह 
युवकया मनोविज्ञान दु । 

बौम्हं लिथु कला: हया तःधीम्ह कला:यात स्वाहानं कुर्का घाःपा: 
यानाबी । घाःपाः जूम्ह मां, केहँ, किजा व थःनापं याना प्यम्ह माचा 
बाचा इलय्‌ ज:लाख:लाया छँय्‌ शरणार्थी जुइत बाध्य जुइ । बौयाके 
ग्वहालि फ्वंवंम्ह न्ह्यसुकायूयात चिरिमांम्हं कटु वचन ल्हानाहइ । थःपिं 
प्यम्ह माचाया प्वाः द्यांलाःगु इलय्‌ बौ व चिरिमांया जाफत न्यायेकाच्वंगु 
लकसं वयात ज्यानमारा यानाबी । पुर्पक्षया लागि कठघराय्‌ थनातःगु 
इलय्‌ वया मां सीगु खबर वइ । व बेहोश जुया: अस्पतालय्‌ यंकेमाली । 
थुकी आत्मसमर्पण याःवःम्ह युवकया मार्मिक वर्णन दु । 

'मतिना पौ' नारी शोषणया बाखं खः । पुरुषप्रधान समाजय 
छम्ह मिसाया जीवन कुण्ठित तथा मृत्यु तुल्य जुइगु तथ्य थ्व बाखनय्‌ 
उलात:गु दु । 

'स्वतिपाँय्‌ दुने लाःगु गथी' मृत्युशैय्याय्‌ लानाच्चंम्ह बौया लागि 
गरिब मांबौया म्ह्याय्‌ रोसनीया इहिपा धनी परिवारय्‌ जुइ । द्रछि दां 
पुला: भौ यानाहःम्ह रोसनीयात धनी आडम्बरया परिवार भ्वातिंया ति हे 
मू बीमखु । आत्महत्या यायेत तक स्वतन्त्रता मदुगु परिवारय रोसनीया 
जीवन स्वतिपाँय्‌ दुने लाःगु गथि जुयाबिइ । 

'मतिनाया पौ' बाखं एकतर्फी मतिनाया लिच्च: ख: । युवावस्थाय्‌ 
मिजं व मिसाया दथुइ आकर्षित जुइगु प्राकृतिक स्वभाव खः। तर 
छम्हेसिया यल कि मेम्ह नं ययेकीगु आवश्यक मजू । थ्व बाखनय्‌ मिसां 
थःत ययेकूगु मानसिकता मिजं नं यःपौ च्वइ । थुकी थ्व खँय्‌ बाजी तःम्ह 
पासाया न्ह्य:ने लज्जा चायेमाली । 

“ल्वहंमाय्‌ च्वंगु जी मन्ता’ पूर्खाया कीर्ति सन्तानपिसं मीगु 
वर्तमान परिवेशया बाखं खः । 

मीराया गरिब परिवार, गुथियार सकसियां हक दुगु गुथिया छँय्‌ 

च्वनाच्वंपिं । छँय्‌ मिजंपिं सुं मदुगु ताकय्‌ साहु वया इमित गुथिया छनं 
पितिना छवयेगु अदालती भ्वं क्यनी । इज्जतदारपिंके ग्वहालि फ्वंवनी । 
सकसिनं म्वाय्‌ चुइकाहइ । ल्वापुइ मिराया दाजुया छूयं ह्वगनी । बोम्ह 
लासाय्‌ प्यपुनी । गुथिया थकालिया परिवारया न्ह्यःने मिराया परिवार 
ल्वहंमाय्‌ च्वंगु जीमल्ता जुयाबिइ । 

प्याःगु सिं दुयाच्वना' बाखनय्‌ मां मदुसांनिसें जाथुज्या यानाच्वंम्ह 
सुमनं चायागु भृत्‌ व प्याःगु सिंनाप थःगु जीवन लनी । थुकी च्वमिं छगू 
हे बइगलय्‌ तःम्ह परिवारया बिस्कं भुतुलिइ जाथुज्या याइगु, मस्तय्‌ 
दथुइ धनी गरिब, ज्या यायेमाःपिं म्वाःपिं आदि भेदया दबू कथं पारिवारिक 
तथा सामाजिक विकृति न्ह्यब्वयादीगु दु । 

“चल: वंगु जीवन’ पारिवारिक शत्रुतां छम्ह मिसां द्रपं फयेमाःगु 
पौ बाखं खः । स्वम्ह दाजुपिनि याकःचाम्ह केहेँ घालय्‌ ध्वइथें याना 
ब्वलन । ग्वय्‌ लाखा कायेधुंकाः मेम्ह मिजंनाप च्वना कयातःगु किपा व 
यःपौ छगुलिं वयागु इहिपा क्वःदइ । लिपा माहिलाम्ह दाजुया पुलांम्ह शत्रु 
वयागु इहिपा क्वःदःगु खँ सी । पारिवारिक शत्रुतां छम्ह मिसाया जीवनय्‌ 
चल: वनी । 

'आल्पं सर्गः क॒तुं वःगु' बाखनय्‌ परिवारया ल्हाःम्हृतु चूलाकाच्व॑म्ह 
बौम्ह निन्हु प्यन्हु म्हंमफुबले छेँय छुं चूलाइमखु । लांलां द॑दं मफुसा छु 
याये, धका: कलाःम्ह ग्याकाच्वनी । व हे इलय्‌ लँय्‌ बेहोश जुयाच्चंम्ह 
भाःतम्हेसित म्हस्यूम्हसिनं छँय्‌ तयेह । थम्हं मनय्‌ तःथें दुर्घटना जूगुलिं 
कलाःया मनय्‌ आत्मं सर्गः कृतुंवथें ताइ । 

'तज्याःगु पाल्चा गंगु इताः’ प्रतीकात्मक बाखं खः । नसा मदयेक 
जीवन दइमखु। अथे हे चिक मदयेक इता: च्याइमखु । थुकी च्वमिं 
तज्याःगु पाल्चा व गंगु इताःया लिधंसाय्‌ जीवन दर्शनया प्रसंग 
न्ह्यब्वयादिल । 

'भुस्यःमल भावुकया न्ट्यःने' छम्ह साहित्यकारया मनोविज्ञानया 
बाखं खः । दुखं भावुक जुइगु अवस्थाय्‌ स्याचूगु साहित्य सिर्जना जुइ 
धयागु भाव दु थ्व बाखनय्‌ । 

बौया मृत्युइ भावुक जुइगु स्वाभाविक हे जुल । बौयागु मृत्यु- 
संस्कार यानाच्वंम्ह साहित्यकार कायूया मन मस्तिष्कय्‌ साहित्य लिक॒नी । 
अलय्‌ 'नुगलय्‌ हिं न्यतालय्‌ ख्वबिं च्वया' धकाः थःगु भावुक भावना 
प्रकट याइ । 

तुयू धकिनय्‌ दुने दुसुनाच्वंगु हाकुख्वा:' मांभाय्‌ सेवक धकाः 
न्हाय्‌ धस्वानार्च्वोपं नेवाः न्ह्यलुवाःतय्‌सं थः मचातयत खस (नेपाली) 
भासं खँ ल्हाइपिन्त व्यंग्य यानातःगु बाखं खः । 

नेपालभाषाया छगू ज्याभवलय्‌ सभानायःया लागि व्वनापौ ब्यूवंम्ह 
अन नेपालभाषा सेवक धायेकाच्च॑म्हं काययात नेपालीभाषां अंग्रेजी आखःग्वः 
स्यनाच्चंगु खनी । नेपालभाषां खँ ल्हाःम्ह तःधिकःम्ह काययात आसे छन्त 
धकाः पतिं धस्वाकी । न्हच्छेलालं थ्व हे विषयवस्तुया बाखं पाठ याइ । 
भाषा थकायेकेत आयोजना याःगु सम्मेलनय्‌ व्यक्तिगत आगं प्वला: 
बेइज्जत यात धका: सभानाय: जागय्‌ जुइ । वयागु म्हत्‌ं पिज्वःगु सः 
सुयागुं न्हायूपनय्‌ थ्यनीमखु । 

'नकतिनि न्ह्यलं चाल’ बाखनय्‌ मिसात छुँज्याय्‌ जक योग्य, 
मेगु क्षेत्रय्‌ अयोग्य धकाः बिचाः याःम्ह बौम्ह म्ह्याय्‌ साहित्यिक प्रगती 
संकुचित भाव न्ह्यब्वयातःगु दु । 

नेपालभाषा ज्याभवलय्‌ ब्वति कया न्वचु ब्यूगु, सिरपाः काःगु 
स्वयावःम्ह गोपालं म्ह्यायूयात छँय्‌ थ्यनेवं कसा: याइ । सिरपा: कयाहःगु 
सफू, दसिपौ खुना ह्वलाबी । सरितां बौयात गुबलें लिस: मब्यू । तर 
नेपालभाषाया आक्षेप याःगुलिं वयात असह्य जुइ । अले बौम्ह न्ह्यागु 
याःसां थःगु पला: दिकेमखु धकाः लिसः बिइ । म्ह्यायया लिसलं बौया 
चेतना वइ । थम्हं नचुकाब्यूगु दसिपौया कुचा मुना सेल्व टेपं तिका: 
ल्ह्वनाबिइ । 

'पिचासया चुपिं कमजोरम्हेसिया गःपतय्‌' बाखनय्‌ पुरुषप्रधान 
समाजय्‌ छम्ह मिसां फयेमाःगु अन्याय न्ह्यब्वयातःगु दु । 

ल्यासेसु वयेवं शोभाया इहिपा जुइ । माजु बाःजुया मृत्यु पश्चात 
छुँया आर्थिक अवस्था कमजोर जूगुलिं शोभां थःगु क्वसः बसजाः, तिसा 

दकव हे फुकेमाली । लिथु कला: ब्याहा यायेत स्वार्थीम्ह भाःतम्ह अफिसं 
पिने खतय्‌ याःगु त्वह तया शोभायात थःछँय्‌ तयेहइ । लांलां सःतके 
हइमखु । बिया छूवयेधुंकूम्ह म्ह्यायमचा थःछँय च्वने फइमखुगु बिचालं 
मांम्ह शोभायात भाःतया छँय तयेयंकी । तर भाःतम्ह लिथु कला: ज्वना 
जनकपुर वनेधुंकी । 

उगु इलय्‌ लमिया खँय्‌ विश्‍वास याना मांबौपिसं थः म्ह्याय्‌या 
इहिपा यानाबीगु प्रचलन । इहिपा' बाखनय्‌ किपुली च्वंम्ह सरोजया 
इहिपा यँय्‌ न्हसतकय्‌ च्वंम्ह प्रोफेसरनाप जुइगु खं क्व:जी । रूप, शीप, 
गुण, छँज्या सकतां पारंगतम्ह सरिता, लमिं आख: मसःगु खँ सुचुकी । 
उकि सरोजया इहिपा क्वःदइ । 

“पंगल:' दाजु तताजुया भरय्‌ च्वनेमाःम्ह म्ह्यायूमचाया वेदनाया 
बाखं खः । 

मं मफुगु त्वहः तया तताजुम्ह क्वथां पिहाँ वइमखु । उकि 
'बी.ए.' जाँचया इलय्‌ शारदां छँज्या दकव यायेमाली । परीक्षा फर्म भरय्‌ 
यायेत दाजुयाके ध्यबा फ्वनी । ध्यबाया सत्ता दाजुम्हं शारदायात म्हुतुइ 
वक्व खँ न्यंकी । वयात आर्थिक ग्वहालि बीपिं सुं हे दइमखु । 
तःमांम्हय॒सिथाय्‌ ध्यबा त्याःवनी । तर परीक्षाया फर्म भरे यायेगु म्याद 
फुइधुंकी । 

'च्वसा मदुम्ह च्वमिया प्रतिष्ठा' छम्ह साहित्यकारयात ब्यंग्य 
यानात:गु बाखं खः । थ्व बाखनय्‌ पत्रिकाया लागि बाखं च्वयेत बाध्यम्ह 
छम्ह साहित्यकारयात थःगु च्वसां धोका ब्यूगु प्रसंग दु । लिपा व हे 
पत्रिकाय्‌ व्यवस्थापक 'च्वसा मदुम्ह च्वमिया प्रतिष्ठा' नांगु बाखं छपु 
च्चयातइ । पत्रिकाया व्यवस्थापकया अनुरोधयात तालय्‌ याःम्ह च्वमिं खुँ 
लाःम्हथें ख्वा: ह्याउँसे च्वनी । 

'ध्वेप्वा:या लिकुंगु लः' बाखनय्‌ च्वमिं विधवाम्ह चिरिमांप्रति 
न्ह्यसुकाय्‌ व न्ह्यसुभौया नकारात्मक व्यवहार न्ह्यब्वयादीगु दु । 

अन्तिम अवस्थाय्‌ भाःतम्ह कलाःया ल्हाः खालि याना 
न्ह्यसुकाययात सेफया ताःचा ल:ल्हाना बी । भौया न्हूगु भुतुली, आर्थिक 

श्रोत छुँ मदुम्ह चिरिमांया चाया भुतुली जा थुइमाली । त:द॑ न्ह्यवंनिसे 
लिकुना ह्वब्वाःगु दुर्गन्धित ध्वंप्वा:या लखं भुतूया मि सीधुंकूगु खना: मि 
काये धका: वःम्ह मिश्री तताजु हिस्स जुइ । 

'हाक चस्मा' समाजयात व्यंग्य यानातःगु बाखं खः । म्ह्याय्‌ 
मस्तय्‌सं मिजंतनाप स्वतन्त्र खँ ल्हातकि समाजं अनेक अपवाद बिया खँ 
ल्हाना वयागु चरित्र कलंकित यानाबी । 

रामदाइ व तन्दुलाया दाजुकेहँया सम्बन्धयात सुशीलां यःत्यः 
जुल धकाः बयबय्‌ यानाबी । च्वमिं थुकी सुशीलायात सःताः प्रतीकारया 
लिसः बीकादीगु दु । 

'लसताया ख्वबि' नारी मनोविज्ञानया बाखं खः । मांया लागि 
काय्‌/म्ह्यायया ममताय्‌ छुं भेद दइमखु । तर थ्व बाखनय्‌ निम्ह यंक 
म्ह्याय्‌ बुझकूम्ह बिनितायात माजुम्ह वंश न्ह्याकेत कायमचा माःगु 
रुढीवादी खं न्यंकी । म्ह्याय्‌ प्रमिलाया खं न्यना: माम्हेसिया मन हिली । 
अले 'कायमचासां म्ह्यायूमचासां जिगु पृता खः । जिगु हे छय्‌ खः धाधां 
मचायात तीजक गनं ध्वइथें, हाइथें ग्याःपहलं चुप्पा चुप्पा नया मुलय्‌ 
तइ । 

माजुया ह्यूगु पह खना: बिनिताया नुगलय्‌ लयूता भयबिया 
मिखां निफुति ख्वबि हाइ । 

'नुगलंनिसें' छम्ह युवकया मनोविज्ञानया बाखं खः । 

चिधिकका दाजुकिजापिं मध्येय्‌ दकले आखः ब्वनातःम्ह जूगुलिं 
वं थः कायूम्ह्यायपिन्त थःगु जग्गा मिया विदेशय्‌ आखः ब्वंकेछवइ । 
आखः ब्वंवंपिं इपिं विदेशय्‌ हे थाइ। मांबौ नं निकः प्यकः विदेशय्‌ 
मचातय्‌ थाय्‌ चाःहिलावइ । मचातयगु लुमन्ति प्वःचिना चिधिकका 
सिनावनी । काकीयात ल्वचं कयाहइ । 

आत्मपरक शैलीया थ्व बाखनय्‌ अध्ययन यायेत अमेरिकाय्‌ 
वनेत भिसाया लागि माःगु प्रक्रिया पुरा यायेधुंकी । चिधिककाया मृत्यु 
जूगु कारणं व युवक अमेरिकाय्‌ मवनेगु क्व:छी । 

“चक नुगः' नेपा:या बेरोजगार समस्याया बाखं खः । 

रत्नलालं कलाःयागु लुंसिखः लाकःवःम्ह भा:पा: कला: ल्यूल्यू 
वःम्ह छम्ह युवकयात खुँ, लुच्चा, डाँका आदि लाक्वपाक्व म्हुतु वाना 
कसा: याइ । लँय्‌ मुनाच्वंपिं मनूतय्‌सं नं दायेफक्व दाइ । लजगा: यायेत 
गामं शहरय्‌ वःम्ह व युवकया खँ न्यना: रत्नलालया मन हिली । ज्या 
यायेगु जाँगर दुम्ह व युवकया खँ न्यनाः:, रत्नलालं वयात थःगु जग्गाय्‌ 
ज्या याकेगु क्व:छिना ध्यबा बी । म्हस्यू नि तास्यूम्ह मनूयात ध्यबा बिया 
ज्या याकूगु प्रसंग पत्या: याये अःपु मज्‌ । 

वृद्धावस्था मानव जीवनया उत्तरार्द्ध खः । मचात विदेशय्‌ पलायन 
जुइगु, संयुक्त परिवार ब्वदला एकल परिवार विकाश जुइगु आदि कारणं 
वृद्धावस्थापिनिगु जीवन वर्तमानया व्यस्त समाजय समस्या जुयाबी । 
थजाःगु परिस्थिती समस्या समाधानकथं इलं क्यंगु लँ व फहिल निपु 
समसामयिक तथा सान्दर्भिक बाखं च्वयादिल । 

'इलं क्यंगु लँ' बौयात वृद्धाश्चमय्‌ तयेगु बिचाः दुम्ह छम्ह कायया 
मानसिकताया बाखं खः । 

रामलाल व वया कला: निम्हेसिया जागीर दु । छुँय्‌ बुराम्ह बौ 
व मचातयगु सुसाःकुसाः यानाच्वनेगु इमि ई मदु । रामलालया कलाःया 
प्राइभेट कम्पनी जागीर । उकि वया भाःतया जा मन:नीबले न्हापां थः 
जा नया अफिसय्‌ वनेमा: । छँज्याय्‌ ग्वहालि बीमाःम्ह रामलाल इलय्‌ 
अफिसय्‌ थ्यंकेमफु । उकि रामलालं बुराम्ह बौयात ध्यबा पुला: सुविधा 
सम्पन्नगु वृद्धाश्रमय्‌ तये यंकेगु बिचाः याइ । थम्हं धायेमफुगु खँ रामलालं 
पासायात धायेकी । न्हापां तं वःम्ह बौम्ह लिपा माने जुइ । 

'फहिल' 'इलं क्यंगु लँ' बाखंया निगूगु ब्वकथं न्ह्यब्वयातःगु 
बाखं खः । 

रामलालया पासां थःगु सल्लाह न्यना वृद्धाश्रम च्वंवंम्ह रामलालया 
बौयात नापलाःवनी । रामलालं वृद्धाश्रमय्‌ ध्यबा पुला: मब्यूगुलिं वया 
बौयात फोहर ख्वाउँगु छुँ हे सुविधा मदुगु क्वथाय्‌ तयातइ । बुरा 
च्वनाच्चंगु अवस्था खना: पासाम्हेसिया रामलाल खना: तसक तं वइ । 
पासाम्ह रामलालयात थःगु मनय्‌ मन्ह्यंगु तं दिकेत वयागु छँय वनी । 

तर रामलाल छुँ मिया हाउजिंगय्‌ च्वंवंगु सुचं न्यना पासाम्हेसिया कन 
हे तं वइ । रामलालयागु छँय मालाः वनेगु मती तयाच्वंगु इलय्‌ रामलालं 
हे वया पासायात सःता ब्वनायंकी । अन ला थ:बौयात रामलालं हाउजिंगय्‌ 
छम्ह मिजंमचां सुसाः याका: सुविधापूर्वक तयातःगु खनी । 
न्हापा वृद्धाश्रमय्‌ तये धाःगु खँय्‌ बौम्हेसिया काय्‌ खना: तसक हे 
तं वःगु खः । लिपा दक्व खँ सिसेंलि बौम्ह 'रामलाल थेंजाःम्ह काय्‌ फुक्क 
बौपिन्त दयेमा' धका: दुनुगलंनिसें सुवा: बी । बौकाय्‌ निम्हेसिगु फह्यूगु 
खँ न्यना: पासाम्ह वाताहां जुइ । 
मयजु मनदेवी ताम्राकारजुं इलं क्यंगु लँ' व 'फहिल' निपु बाखनय्‌ 
नं वृद्धावस्थायापिं मांबौयात वृद्धाश्रमय्‌ तयेयंकेगु व्यस्तताया समाधान 
मखु, थःपिं नापं सुविधापूर्वक तयेफु धयागु सन्देश बियादीगु दु । 
ल्याटिन अमेरिकाया नांजा:म्ह आख्यानकार मार्खेजया 'वन हन्ड्रेड 
यर्स अफ सलिच्युद' व भारतयाम्ह मयजु अरुन्धती रायया 'गड अफ 
स्मल थिंग्स' नांया बाखनयथें हे 'इलं क्यंगु लँ' बाखं मुनाया तःपु 
बाखनय्‌ बाखंया शीर्षक हे चरित्र चित्रण, सामाजिक मनोवृत्ति बोध 
जुयाच्वंगु दु । अधिकांश बाखं समाजय्‌ विद्यमान विभेद, शोषण, दमन, 
अन्याय, अत्याचार आदि महिला समस्याय्‌ केन्द्रित जुयाच्वंगु दु । तर 
ताम्राकारजुया थ्व बाखंमुनाय्‌ दुथ्याःगु बाखनय्‌ समस्याय्‌ जक लिक्‌नाच्वंगु 
मदु । नारी स्वतन्त्रता, आत्मनिर्भरता, आत्मनिर्णय, आत्मरक्षाया लागि 
ब्वलंकेमाःगु तथ्यप्रति नं सजगता, सचेतताय्‌ नं कृतः जूगु दु । समस्याग्रष्ट 
समाजय्‌ सकारात्मक समाधानपाखे नं संकेत जुयाच्वंगु दु । प्रतीक, 
विम्ब, उपमां भयब्यूगु बाखंया शैली, बाखंचुया निर्माण, प्रस्तुती, चरित्र 
चित्रण, आकस्मिक अन्त्य आदिं बाखं आकर्षक जूगु दु । 
७ 
ने.सं. ११४२ तछलाथ्व १० बिहिवा: 
वि.सं. २०७९ जेष्ठ २६ 
ल्‌भू 

(२) 'लँय्‌ 


लूगु पलाः' 


मय्‌जु मनदेवी ताम्राकार तःदँ न्ह्यवंनिसें बाखं विधाय्‌ च्वसा 
न्ह्याका च्वनादीम्ह बाखं च्वमि खः । वयूकलं थीथी नेपालभाषा साहित्य 
सम्मेलनय्‌ ब्वति कया बाखं विधाय्‌ सिरपा: त्याकादीगु दु । पारिवारिक 
तथा लजगाःया कारणं वयूकलं छुं द॑ तक थःगु च्वसा दिकादिल । तःदँ 
लिपा वय्‌कलं हाकनं बाखं विधाय्‌ च्वसा न्ह्याकादिल । 

ने.सं. ११३७ (वि.सं. २०७४) दँय्‌ 'इलं क्यंगु लँ' बाखं मुना सफू 
पिथनादीम्ह ताम्राकारजं ने.सं. ११३८ (वि.सं. २०७४) दँय्‌ हाकनं 'लँय्‌ 
खनागु पलाः' नांयागु मेगु बाखं मुना सफू पिथनादिल । थ्व सफू वयूकलं 
थः श्रद्धेय गुरु नेपालभाषा साहित्यख्यःया नांजाःम्ह आधुनिक चिनाखँया 
न्ह्यलुवाः कवि पूर्ण वैद्यया न्हापांगु ज्याःज॑क्व (भीमरथारोहण)या लसताय्‌ 
देछाया रूपय्‌ पिथनादीगु खः । 

लँय्‌ लूगु पला: सफुती नीपु बाखं दुथ्याः । 'लसताया ख्वबि', 
“चक नुगः' व 'नुगलंनिसें' स्वपु बाखं 'इलं क्यंगु लँ' बाखंमुना सफुती 
दुथ्याःगु बाखं खः । 

नेवाः परिवारय्‌ जन्म जुयाः नेवाः समाजय्‌ ब्वलना, नेवाः संस्कार 
हना च्वनादीम्ह च्वमिं थम्हं खंगु व भोगय्‌ यानादीगु थःगु अनुभूतियात 
बाखंया रूप बियादिल । थम्हं खंथाय्‌ तकया समस्या व्वयादीगु दु । 
सामाजिक, नेवा: संस्कृति, राजनीतिक विकृति, नारी समस्या, नारीवादी 
सः, भ्रष्टाचार, अमेरिकनतयगु चह:पहः, आदि विषयवस्तुइ बाखं रचना 
जूगु दु। 

झःझ: धाःगु भ्वय' बाखनय्‌ भ्रष्टाचारीतयूत ध्याचू नकातःगु 
दु । 

पन्नाकाजी केहेया इहिपाय्‌ साधारण सुकूभ्वय्‌ याइ । एयरपोर्टया 
भूतपूर्व हाकिम, वर्तमानया भंसार कार्यालयया हाकिम जुसेंलि कायया 
कयूतापुजा व म्ह्यायया बार्‍हा: पिकया भ्वजय्‌ परम्पराया संस्कार त्वःता 

म्हसिक्वसित पाहाँ ब्वना आधुनिक बाएंक्वेटय्‌ पार्टी न्यायेकी । झ:झ: 
धाःगु व भ्वजय्‌ लँप्वः हःगु काण्डय्‌ लाःम्ह पुलिसया उच्च पदाधिकारी, 
घुस्याया स्वास्थ्य मन्त्री व यातायात विभागया प्रमुख आदि भ्रष्टाचारीतय्‌त 
जक हनेगु ज्या जुइ । मेपिं पाहाँत द्यांलाना लिहाँवनी । 

थ्व बाखनय्‌ च्वमिं थजाःगु सामाजिक विकृतियात वहिष्कार 
यायेमा:गु बिचाः प्वंकादीगु दु । 

'हलिमलि' चथा नखःनाप स्वापू दुगु बाखं खः । हलिमलि (सिया 
तःगु बूबःता) व चथा नखः हनेत आवश्यक सामग्री न्ह्यव्वया च्वमिं 
गामं शहरय्‌ वया प्याःछेली बालं च्वना फःबञ्जाः जुयाच्चँपिं निम्न 
वर्गया समस्या न्ह्यब्वयादीगु दु । 

चथाकुन्ह हलिमलि मियागु आम्दानी मचातयगु स्कूलया फी 
पुलेगु मति तया हरिमाया असंया लँय्‌ गाडाय्‌ तयाः हलिमलि मियाच्चनी । 
पुलिसं बल प्रयोग याना हलिमलि ह्वलाबी । अन मुनाच्वंपिसं प्रतिकार 
याना पुलिसयात ख्यानाछवइ । लंजुवातयसं फ:बञ्जायात आर्थिक ग्वहालि 
बियाथकी । 

'सुपाँचं भुनाच्चंगु मतिना’ बाखनय्‌ लमिज्या याइपिं मनूतयगु 
प्रवृत्ति व मातृत्व स्नेह न्ह्यब्वयातःगु दु । निम्ह कायपिं वानाः शिला 
सिसेंलिं राजेन्द्र याकःमि जुइ । केशरी निनिया कुतलं राजेन्द्र व बुरी 
कन्याम्ह लक्ष्मीया इहिपा रहरं मखुसां करं जुइ । मां धकाः घयपुयेवं 
लक्ष्मीं न्ह्यसुमचातयूत थः हे मचा भाःपा: माया याइ । राजेन्द्र मदयेधुंकूम्ह 
शीला हे लक्ष्मीयाके दुब्यूवःगुथें तायेकी । 

“संस्कार म्वानाच्वनी' छम्ह वृद्धाया मनोविज्ञानया बाखं खः । 
जन्मन्हिबले धौबजी दान यायेगु नेवाःतयगु मौलिक संस्कार खः । धौबजि 
काःवइपिं मदुगुलिं थ्व परम्परा प्राय लोप जुइधुंकल । 

पाश्चात्य संस्कारप्रति नकारात्मक बिचाः दुम्ह रत्नमायां छयया 
बुन्हि हनेगु क्रमय्‌ इयात ल्वयेक न्यातका वंगु नोट, सिसाबुसा तउला 
सकतां बोताय्‌ भाग तया इने यंकी । भागं मथ्याःपिं आशां द्याःगु खना 
काय्‌, भौ नं अप्व: भाग तयेमाःगु धाइ । अले कायभौ नं बुदिंया धौबजि 

न्ह्याबलें इनेगु याइ । संस्कार म्वानाच्वनी धका: रत्नमाया लयूताइ । 
नेवा: संस्कार संरक्षण यायेमा:गु च्वमिया धारणा खः । 

'क्वातुगु प्रतिकार' गलैंचा कारखानाय्‌ जुइगु यथार्थताया बाखं 
खः । गलैंचा कारखानाय्‌ ज्या याइम्ह सन्ध्याया भाःत लजगा: यायेत 
विदेशय्‌ कायम्ह उच्च शिक्षा कायेत शहरय्‌ । वया कायूयात साहु 
आर्थिक ग्वहालि बी । 

छँय्‌ याक:चाम्ह सन्ध्यायात दया याना कारखानाया साहं वयागु 
अस्मिता लुटय्‌ यायेगु कुतः याइ । कारखानाया मजदुरत छप जुयाः 
प्रतिकार याना साहुयात ज्वंकाछुवइ । 

मयजु रीतादेवी प्रधान (जोशी)या 'तापालय्‌ थ्वःगु सः नांग 
डायस्पोरिक बाखं मुना सफुती अमेरिकाया विविध विषयवस्तुया बाखं 
दुथ्याकादिल । मयजु मनदेवी ताम्राकार अमेरिकाय्‌ भायादीबले थम्हं 
अन खनादीगु विषयवस्तुया 'छपुलु ल्हाप्सा' व "न्हूगु फय' निपु बाखं 
“लँय्‌ खंगु पलाः’ बाखं मुनाय्‌ दुथ्याकादिल । 

'ल्हाप्सा छपुलु' बाखनय्‌ अमेरिकाया ओरिगन राज्यया रमणीय 
गां, युजिनया वर्णन व अनयापिं मनूतयगु व्यवहार न्ह्यब्वयातःगु दु । 

डाक्टरी पेशायाम्ह म्ह्याय्‌ समायात नापलायेत खुलायागु भिसाय्‌ 
सृजना व महेश्वर अमेरिकाय्‌ वनी । छन्ह लिबाक्क तक छँय्‌ लिमथ्यंम्ह 
म्ह्यायया ल॑ स्वयाच्वंम्ह सृजनां न्ह्यःने अपार्टमेन्टय्‌ च्वंम्ह मिसा लिबाक्क 
छँय दुहाँ वइ । मचायात ख्वयेकातःगु तमं भाःतयात न्यतालय्‌ दायाबी । 
पूर्वीय संस्कारम्ह सृजना व लु खना: अजू चाइ। समां मांम्हयूसित 
अमेरिकाया चलन ध्वाथुइकाबी । कन्हय्‌ कुन्हु निम्ह त्यपूया क्वातुगु 
मतिना खना: सृजना वाताहाँ जुइ । 

'न्ह्गु फय' बाखनय्‌ लिभिङ्ग टुगेडर, लिभ इन रिलेशनसीप, 
डाइभोर्स सिष्टम आदि अमेरिकाया चलन न्ह्यब्वयातःगु दु । 

काय्‌, भौ व छयपिन्त नापलायेत अमेरिकाय्‌ बंपिं सुमन व 
सुजाता तसकं लयूता: । क्यालिफोर्नियाय्‌ हर्कूलजया वे पार्कय्‌ नापलाःम्ह 
मारिया नांम्ह विदेशी मिसां थः न्हापायाम्ह भाःतनाप डिभोर्स जूगु, 

वयापाखें दुम्ह काययात म्हितकाच्वंगु, न्हूम्ह मिजं पासा (ब्वाइफ्रेण्ड)नाप 
लिभिङ्ग टुगेडर जुयाच्वंगु, याकनं वनाप इहिपा जुडगु कनी । सुमन व 
सुजाताया नेपालय्‌ नं विदेशया फसं कःगु घटना बारे खँल्हाबल्हा जुइ । 

कवि पूर्णबहादुरया हःपालं बाखं विधाय्‌ च्वसा न्ह्याकादीम्ह 
मयजु मनदेवीया 'बाखं दुने जि' मनोवैज्ञानिक यथार्थपरक बाखं खः । थ्व 
बाखनय्‌ बाखंचु लुइके मफयाच्वंम्ह कलेजया सरया हःपालं च्वःगु 'कंकालय्‌ 
ह्वःगु स्वां' बाखनं सिरपा: त्याकूगु प्रसंग दु । 

'नारी महिमा' छम्ह मिसाया न्ह्यज्याःगु पलाःया बाखं खः । थ्व 
बाखनय्‌ आखः मसःम्ह जेठीम्ह तताम्ह सूज्या याना खुम्ह किजाकेहँपिन्त 
आख: ब्वंका: सक्षम यानाबिइ । भाःतम्हं हेपय्‌ याःगुलिं थःछँप वना किजा 
केहँपिंके आखः स्यना कया सक्षम जुइ । सापारुकुन्हु सा छवयेगु ज्याय्‌ 
केहँम्ह लिनां मदुम्ह तता लुमंकूगु बाखं खः । 

कोशी खुसी बाःवया मां व मचापिं कायपिं निम्हं चुइकी । 
चिधिकःम्ह कायया मृत्यु जुइ । ककाम्ह कायचिया लाश वांछवःगु बुखँया 
मार्मिक वर्णनं पुष्पाया ख्वा: चकनीमखु । थ्व बाखनय्‌ व दुर्घटनाया बुखँ 
छम्ह मांया नुगलय्‌ लाःगु लिच्वःया मनोवैज्ञानिक प्रसंग दु । 

'त्यपय्‌ दुने खःगु निभाः’ मोटरं क्यलाः घाःपाः जूम्हेसित मलातले 
उपचार खर्च बिया च्वनेमाः । मृत्यु जुल धाःसा स्वीखुद्रः दां पुला: स्वतन्त्र 
जुइदइगु सरकारया फ्यासुगु नियमं ड्राइभरतयूसं घाःपा जूम्हेसित स्याइगु 
प्रवृत्ति ब्वलंगु प्रसंगया बाखं खः । 

मिजंमचा छम्ह मिनिबसं क्यला: सीगु दुर्घटनां वेहोश जूम्ह 
प्रदीपयात वया हित्तचित्तया पासा सुदीपं छँय तयेयंकी । दुर्घटनां मृत्यु 
जूम्ह बस व्यवसायी संघया अध्यक्षया काय्‌ जूगुलिं संघया मनूत व 
ड्राइभरत विरोध जुलुस वंगु प्रसंगं च्वमिं मनूतयगु स्वार्थी प्रवृत्ति 
न्ह्यब्वयादीगु दु । 

'न्ह्यानाच्चंगु पलाः’ वर्तमानया महिलावर्गया सक्षमताय्‌ केन्द्रित 
विषयवस्तुया बाखं खः । थुकि च्वमिं ट्याम्पु ड्राइभर, बैंकया सेक्युरिटी 
गार्ड, माओवादी जनयोद्धा 'सीएनएन” हिरो, ज्वेलरी पसः, सारी पसः, 

क्याफे आदिइ ज्या यानाच्चंपिं महिलावर्गया प्रसंग न्ह्यब्वयादीगु दु । 

'पेन्सन ! लःल्हायेम्वाःगु सिरपाः' आर्थिक विषयवस्तुया बाखं 
खः । 

नन्दप्रसाद व तुयुलाल बैंकया जागिरदार । जागिर दत्तले इपिं 
निम्हेसिनं हिचःति हायेका ज्या यात । जागिरं निवृत्ति जुसेंलि नन्दप्रसाद 
नीगू लाख दां एकमुस्त (छक्वलं) फया काल । तर तुयुलाल लच्छि छक: 
थःगु ल्हाः खालि मजुइक पेन्सन का:वनेगु यात । 

नीगू लाख दां छक्वलं काःम्ह नन्दलालया कायूपिन्त बिया 
म्ह्याययागु इहिपा याना व भ्वाथःगु छँ ल्ह्वना भिन्यागू लाख दां 
फुनावनी । कला:या नामय्‌ बैंकय्‌ तःगु न्यागू लाख दांया ब्याज व जेष्ठ 
नागरिक भत्ता वृद्धावस्थाय्‌ सिसिकक:गु जीवन हना च्वनेमाली । लय्‌ 
पतिकं दां कायेदुम्ह तुयुलालयात पेन्सन फयेम्वाःगु सिरपा: जुयाबिइ । 

'फसय्‌ खनागु किपाल' प्रतीकात्मक तथा कल्पनाय्‌ केन्द्रित 
बाखं खः । थुकि च्वमिं ध्यबा बजाःभाः, नसा ज्वलंयात फसय्‌ खंगु 
किपालुकथं न्ह्यब्वया नेपाःया स्वार्थी नेतातयगु प्रवृत्ति व वर्तमान देशया 
परिवेश राजनैतिक विकृति न्ह्यब्वयादीगु दु । 

'स्याचुगु भलसा' नेवाः तजिलजि मसया समस्या जुयाच्वंम्ह 
छम्ह मिसाया मनोवैज्ञानिक बाखं खः । थुकी च्वमिं मचातय्‌त निदँया 
बुदिंनिसें झिनिदँ तक जोर दँय्‌ (४, ६, ८, १०, १२) यःमरि क्वखायेका 
बुदिं हनेमाःगु, गुथिगाना, ज्या:जंक्व आदिइ यःमरि माःगु प्रसंग न्ह्यब्वया 
नेवाः समाजया मौलिक संस्कार न्ह्यब्वयादिल । 

त:गुथिइ सच्छि व च्यागः यःमरि तयेयंकेगु उर्मिलायात पाः 
लाइ । वयात थःछँया परिवारं जक मखु, माजुम्हं नं सामाजिक ज्या 
यायेगु स्यना तःगुमदु । उकि वयात यःमरि छुइ मसया समस्या जुइ । 
माःगु खँय्‌ म्हतु छवारीम्ह चिरिमाजुं (माजुया केहेँ) वया यःमरियात माःगु 
ज्वलं, यःमरि ज्यायेगु, छुइगु विधि स्यनाबिइ । कन्हय्‌ वया ग्वहालि 
यायेधकाः स्याचूगु भलसा बियाथकी । 

“छुपा: डायरी : वँय्‌ जुइ न्ह्य:' न्हिपतिइ (डायरी) च्वयातःगु वँय्‌ 

मखुम्ह वँयया मार्मिक मानसिकताया बाखं ख: । 

२०७२ साल वैशाख १२ गते नेपालय्‌ तःभुखाय्‌ ब्वल । थ्व 
भुखाचं थःगु भ्वाथःगु छँय ल्हानाः कलाः व काय्‌ सी । अले वं द्यःयात 
छग: ल्वहंग्वारा भाःपी । लँय्‌ च्वना द्यःद्ययाथाय्‌ वंपिं व द्यःपाःलाःयात 
लाक्वपाक्व म्हुतु वानाच्वंगुलिं पुलिसं जेलय्‌ कुनेयंकी । वयागु गतिविधि 
वयात मानसिक अस्पताल पागलखानाय्‌ तयेयंकी । थुकी च्वमिं वँय्‌ 
मखुम्हेसित वँय्‌ याइगु प्रशासनिक विकृतिया प्रसंग न्ह्यब्वयादीगु दु । 

'लसताया ख्वबि' लैंगिक विभेद मानसिकताया बाखं ख: । निम्ह 
यंक म्ह्याय्‌ बूम्ह विनितायात माजुम्हं, कायमचा माःगु सामाजिक 
मान्यताया खँ न्यंका: क्वह्यंकी । लिपा म्ह्याय्‌ प्रमिलाया खँ न्यनाः 
माजुम्हयसिया मन हिली । अले कायसां म्ह्यायसां थः पुता खः, धकाः 
छययात माया याःगुलिं विनिताया मिखां लसताया ख्वबि हाइ । 

“'नुगलंनिसें' छम्ह युवकया चेतनशील मानसिकताया बाखं खः । 
अमेरिकाय्‌ 'एमबीए' ब्वंवनेगु क्वःछीधुंकूम्ह युवकं जःलाखःला काकीया 
मृत्यु व विदेशय्‌ वनाच्चंपिं वया कायम्ह्यायूपिं मवतले मृत्यु संस्कार 
मयाइगु खँ न्यना: थः विदेशय्‌ मवनेगु मनं क्वःछी । 

“चक नुगः क्यातुगु नुगःम्ह छम्ह मनूया मनोविज्ञानया बाखं 
खः । 

गामं शहरय्‌ वया ध्वदुगु ज्या यानाच्वंम्ह मनूयात कलाःया 
सिख: लाकःवःम्ह भाःपाः खुँ, लुच्चा, डाँका धकाः लाक्वपाक्व म्हुतु ल्हाना 
मनू मुंकाः कसा: याइ । लिपा ज्या यायेगु जांगर दुम्ह व मनूयागु खं 
न्यना थम्हं ध्यबा बिया थःगु हे जग्गाय्‌ ज्या याकी । 

नहूसतकया दुक्यं किपा' बांला:गुया दुने नं विकृति दइगु तथ्य 
उलातःगु बाखं खः थुकी च्वमिं नेपाःया आकर्षणया केन्द्रविन्दु जुयाच्वंगु 
न्हूसतक (न्यूरोड)या स्वपा: किपा न्ह्यब्वयादीगु दु । 

न्हापांगु किपाय्‌ नेपाली हिप्पीया मृत्युं वया कलाः व मांम्हेसीगु 
वेदनाया मार्मिक वर्णन दु । निपाःगु किपाय्‌ ध्वाँय्‌ दुगु मोटरं फ्वगिंया 
मचा क्यला स्या:गु प्रसंग दु । स्वपाःगु अर्थात्‌ अन्तिम किपाय्‌ आधुनिक 

आवरणं छायपिया ल्यासेनाप इन्दिरा रेष्टुरानं क्वहाँ वयाच्वंम्ह काययात 
बौम्ह अन्तिम अवस्थायाम्ह मांयात ख्वा: छक: क्यंवा धका: अनुरोध 
याइ । बौयागु गरिबीं न्यूरोडय्‌ थःगु बेइज्जत जूगु तायेकी । अले सकसिगु 
न्ह्यःने बौयात 81119 ७९४६०7 धकाः च्वत्तुक घ्वानावनी । 

न्हूसतकया थ्व स्वंगू लुयात च्वमिं देशय्‌ ब्वलनाच्वंगु विसंगतियात 
स्यँ, स्वँ व नुगःस्वँय्‌ तुंचा दायाच्वंगु खंकादी । वयकलं थुकीयात 'न्ह्सतकया 
दुक्यं किपा' सज्ञा बियादी । 

हलिमलि, संस्कार म्वानाच्वनी, स्याचूगु भलसा नेवाः संस्कार 
विषयवस्तुया बाखं खः । न्ह्यानाच्चंगु पलाः, नारी महिमा, क्वातुगु प्रतिकार 
व बाखं दुने जि, नारी सक्षमता विषयवस्तुइ केन्द्रित बाखं खः | छपुलु 
ल्हाप्सा व न्हूगु फय्‌ बाखनय्‌ अमेरिकाया चलन खंकेफु । सुपाचं भुनाच्वंगु 
मतिना बाखनं चिरिमां सम्बन्धया नकारात्मक दृष्टिकोणयात म्वाय्‌ 
चुइकाब्यूगु दु । झःभः धाःगु भ्वय्‌ बाखनय्‌ भ्रष्टाचारीतय्‌गु जातः प्वलातःगु 
दु । फसय्‌ खनागु किपालु नेपा:या समसामयिक राजनैतिक विकृतिया 
किपालुया बाखं ख: । त्यपय्‌ दुने खःगु निभाः बाखनय्‌ स्वार्थी मनूतय्‌गु 
प्रवृत्ति ध्वदू । न्हूसतकया दुक्यं किपा, तुयुगु जःया ल्यूनेया ख्युंगु स्वपाः 
किपा न्ह्यब्वयातःगु बाखं खः । निवृत्त जागिरदारतय्‌ लागि सिरपाःया 
दसु खः पेन्सन लःल्हायेम्वाःगु सिरपा: बाखं । 'नुगःस्यँ हायावःगु ई? व 
'छपा: डायरी वँय्‌ जुइन्ह्यः' बाढी व भुखाचं पीडित विषयवस्तुया बाखं 
खः । नुगल॑निसें विदेशया आकर्षणप्रलि मोहितपिं युवावर्गयात संदेश 
बियातःगु दु । 

पाहाँत द्यांलाना लिहांवंगु, अपरिचित मनूयात विश्‍वास याःगु, 
द्यःयात ल्वहंग्वारा धाःगु भरय्‌ बँय्‌ भाःपाः ज्वनायंकूगु आदि अस्वाभाविक 
चित्रण दुसा समग्र बाखंया भाय, शैली, प्रस्तुती, उपमा, प्रतीक, बिम्ब, 
खँत्वा: खँभायया प्रयोग आदिया दृष्टिकोण 'लँय्‌ खनागु पलाः' उत्कृष्ट जू । 

७ 
ने.सं. ११४२ तछलाथ्व १५ 
वि.सं २०७९ जेठ ३१ गते 

राज सायमिया 'मुसुकाःगु ख्वबि' व 
“मिलापू' उपन्यास 
(१) सुखय्‌ तिकि दगु ख्वबि ब्वनेधुंका: 


नोभिलाया शाब्दिक अर्थ न्हूगु खः | इटालियाम्ह बोकासियोया 
कौतुहलपूर्ण घटनां जाःगु गद्य माध्यमया वणर्नात्मक साहित्यं निसें नोभेल 
(४०५९७) शब्द जन्म जुल । बोकासियों थःगु रचना न्हूगु विधाय्‌ लाःगु 
तायेकादिल । थुकियात हे नेभिला शब्दं नोभेल नां च्वंवन । 

म्याक्सिम गोर्कि (रुस) या 'मां' (सन्‌ १९९३) डा.तसलिमा 
नसरिन (बंगलादेश)या 'लज्जा', चार्ल्स डिकेन (बेलायत)या 'पिकनिक 
पेपर्स. व डेभिड कपर फिल्ड, मार्क ट्वेन (अमेरिका) या 'इनोसेन्ट 
अवुड ...' आदि विश्‍व चर्चित उपन्यास खः । 

होनारे दि वाल्जाक (फ्रान्स) तःगू उपन्यास च्वयादीम्ह 
उपन्यासकार खः । बंगाली भाषाया सर्वश्रेष्ठ उपन्यासकार शरदचन्द्र 
चटर्जी (भारत) यागु 'परिनिता' व 'देवदास' नांयागु निगू उपन्यासया 
संकिपा निर्माण याःगु दु। वार एण्ड पिस’ उपन्यासया च्वमि लिया 
टोल्सटोय (रुस) विश्व प्रसिद्ध उपन्यासकार खः । 

धूस्वां सायमिया 'मिसा' (ने.सं. १०७४) नेपालभाषाया न्हापांगु 
उपन्यास खः । तःगू उपन्यास च्वयादीम्ह सायूमिजुं पाश्चात्य साहित्यया 
न्हून्ह्गु प्रयोग व प्रविधि नेपालभाषाय दुत हयादिल । वयूकःया लिपा 
नेपालभाषाय्‌ तःम्ह साहित्यकारपिसं उपन्यास विधाय च्चसा न्ह्याकादिल । 

उपन्यास संसारय्‌ हे दकले लिपा विकास जूगु साहित्यिक विधा 
खः । इटालियाम्ह गियावानि वोकासियों (Giovanni Boccaccio De 
Cameron) च्वया: थुकियात इटालि भाषां \0४९।।३ नां बियादिल । 
थ्व हे नोवेला (४०५९118) पाखें नोवेल (\०४९]) शब्द जन्म जूगु खः । 

बेलायती साहित्यकार डेनियल डिफों सन्‌ १७१९ स Robinson 

(५1506 च्वयादिल । थ्व अंग्रेजी साहित्यया न्हापांगु 10४6] नालातःगु 
दु । उकि अंग्रेजी साहित्यय्‌ डेनियल डिफोयात 10४6] या जन्मदाता 
धायेगु या: । 

ने.सं. १०९३ दँय्‌ पिदंगु 'योम्ह शत्रु' नांगु जासुसी उपन्यासया 
न्हापांम्ह जासुसी उपन्यासकार राज सायूमिजु ख: । अझ जासुसी उपन्यास 
ख्यःयाम्ह याक: वृहस्पति खः । “मखुगु सत्य’ (ने.सं. ११३१), 'ग्यानापुगु 
छेँ' (ने.सं. ११३२), 'कनेमज्यूगु बाखं' (ने.सं. ११३४) पिथना दीधुंकूम्ह 
सायमिजुं ने.सं. ११३५ दँय्‌ 'मुसुकाःगु ख्वबि' पिथनादिल । 

'मुसुकाःगु ख्वबि' उपन्यासय्‌ झिंछद्या दुथ्यानांच्वंगु दु । समाजय्‌ 
विद्यमान विकृति, विसंगति, नारी हिंसा, दमन, लैंगिक विभेद आदि थ्व 
उपन्यासया विषयवस्तु खः । तर हत्याकाण्ड, घटनाया मालेज्या, अनुसन्धानया 
क्रमय्‌ पात्रतय॒गु उपस्थिति ... आदि जासुसी उपन्यासकारया थ्व उपन्यासय्‌ 
नं जासुसी उपन्यासया लु खने दइगु स्वाभाविक खः । 'छखा छय्‌ निगू 
लाश । मामिला संगीन थें खनेवं खबर केन्द्रिय अनुसन्धान व्यूरोय्‌ थ्यन । 
डि.एस.पी., एस.पी. धाःपिं हाकिमत नं वल । छग: जिपय्‌ लक्की नांया 
तालिम प्राप्त खिचा छम्ह तयाहल । मेगु मोटरय्‌ किपाकःमि, फोरेन्सिक 
विज्ञतय्‌ छथ्व: नं अन थ्यंकः वल । थ्व वाक्य थुकिया दसु धायेमाः । 

चरित्र चित्रणय्‌ च्वमिं अशेषयात न्हापां नायःया रूपय्‌ थनादिल । 
लिपा गामय्‌ च्वंम्ह उमायात मतिनाया जालं क्यंकी । सम्पत्ति कायेत 
उमाया तःबायागु हत्या याना, लां दनेधुंकूम्ह उमायात गामय्‌ त्वःता 
शहरय्‌ बिस्य्‌ं वयाच्च॑म्ह हत्यारा याना खलपात्र रूप बियादिल । मदन 
थ्व उपन्यासया नायः धायेमाः। तर सुरुइ व छम्ह गामा, ठगे यायां 
आधुनिक रकस्टार जूम्ह, चरित्रहीनम्ह पात्र थें न्ह्यब्वयादीगु दु । केशरी 
काकी सरल हृदययाम्ह अनुभवीम्ह नारी । मुना उपन्यासया नकि पात्र 
खः । वायेहःम्ह मचायात क्वाःगु मायां व्वलंकूम्ह मुना निःसन्तानम्ह 
केशरीया थ्याकामचा खः । उमा, अशेषया गामय्‌ च्वंम्ह कला: । धुम्वेचा, 
केशरीया छँज्याय्‌ तयातःम्ह खः । 

केशरी काकीयात मोटरं क्यलेत्यंगु घटनाया प्रसंग नेपा:या सतकया 

दुरावस्था, मुना व मदनयात डान्सबारय्‌ उपस्थित याका आधुनिक 
डान्सवारया गतिविधि व वर्तमान युवावर्गय्‌ ब्वलनाच्वंगु पाश्चात्य संस्कार 
केशरी काकीया मृत्युया लिधंसाय्‌ नेवाः समुदायया मृत्यु संस्कारया 
पूवंक वर्णन यानादीगु दु । 

मोटर क्यलेत्यंम्ह केशरी काकीयात अशेषं बचे याइ । चिकिचाधंगु 
जूसां मनग्य आम्दानी दुम्ह केशरी काकी थःत दुर्घटनां बचे याःम्ह 
अशेषयागु गुण लुमंका थःगु छुँया सकतां कारोबार पत्या: याइ । केशरी 
काकी थः म्ह्याय्‌ मखुम्ह मिजंया मायाजालय्‌ तक्यनाच्वना धकाः शंका 
याइ । सत्य खँ लुइकेगु भाला अशेषयात बिइ । 

डान्सबारय्‌ व्वति कयाच्चँपिं मदन व मुनायात चेवा काःवंम्ह 
अशेषं इपिं छपा: लासाय्‌ निम्ह छम्ह जुयाच्चंगु छता सुचुका सकतां खं 
केशरी काकीयात कनाबिइ । अशेषयागु न्यनाखँ पत्या: जूम्ह केशरीं 
मदनयात सःता न्यनेकने याइ । मदनयागु वयागु स्वभाव केशरी काकीयात 
लुइमखात । मुनायात त्वःतल धाःसा वं धाक्व ध्यबा बिइ धाइ । ध्यबा 
जक मखु, वयागु चल अचल सम्पत्ति मा: धाइ । खँल्हाबल्हाया क्रमय्‌ 
केशरीया सः तःसः जुइ । मुना न्ह्यःने वयेवं थःत अपमान याःगु त्वहः 
तया वनेत्यंम्ह मदननाप मुना नं वनी । म्ह्यायूयागु पहलं, मुटुया ल्वगिम्ह 
केशरी काकी मूर्च्छा जुइ । अशेष हे काकीयात अस्पतालय्‌ थ्यंकी । 

होशय्‌ वयेवं केशरी म्ह्याययात लिसा लिसा कया सःतिइ । 
डान्सबारय्‌ थ्यनेधुंकूम्ह मुनायात अशेष सःता ब्वनाहइ । 

कार्डियाक अरष्टं ज्वनेवं काकीं वकिल सःतके बिया: वसियतनामा 
दयेकेबिइ । काकीया सकतां सम्पत्तिया हकवाला मुना छम्ह जक हे खः । 
तर वसियतकथं स्वलाया दुने मुनां अशेषनाप इहिपा मयात धाःसा 
काकीया दकव सम्पत्ति कामना कृति विहारयात दान बियेगु जुइ । थःम्ह 
च्यः भाःपियातःम्ह गामा नाप इहिपाः मयासेँ मांयागु फुक्क सम्पत्ति त्याग 
याना मुना मदनयाथाय्‌ वनेगु क्वःछी । तर मदनं काकीयागु सम्पत्ति 
प्राप्त यायेगु लँ लुइकी । वयागु योजना कथं मुनां अशेषनाप 'कोर्टम्यारेज' 
याइ । पारपाचुकेगु खं अशेष इमिगु मतिनाया लँय्‌ पंग: जुयाबिइ । व हे 

इलय्‌ अशेषया गांयाम्ह कलाः उमा थ्यंक: वइ । उमायात उपस्थिति 
याका: च्वमिं भिम्ह पात्र जुयाच्वंम्ह अशेषयात खलपात्रया रूपय्‌ थनाबिइ । 

अशेषया पासा परशुरामं मोटर दुर्घटना याका नाटकीय ढंग (फिल्मी 
स्टाइल) काकीयात अशेष बचे या:गु रहस्य, थः तःबायात स्याःगु, थःत 
धोका बिया शहरय्‌ बिस्युंवःगु नापं अशेषया दक्व दुष्कर्म सकतां उमा 
मदन व मुनायात कनाबिइ । 

सम्पत्ति लोभय्‌ मुनानाप इहिपा यायेत्यंम्ह अशेषयात उमां 
थःपिनिगु विगतया लिधंसाय्‌ भाःतयात “ब्लायकमेल' याइ । उमां धाक्व 
ध्यबा बिया वयागु म्ह॒तुप्वा: तिकेगु कुतः अशेषं याइ । मुना व मदनं नं 
थःपिनिगु मतिना ख्यःया ल॑पंख्याः जुयाच्च॑म्ह अशेषयात स्याना: चीका 
छुवयेगु ग्वसाः ग्वइ । 

तःद॑ लिपा उमा व अशेष निम्ह त्यपू छपा: लासाय्‌ न्ह्याइपुक 
चा बिकी । थः लिक्क याउँक न्ह्य: वयेकाच्चंम्ह उमायात अशेषं फुगां 
क्वत्यला सासः कंका स्यानाबिइ । कला:यात स्याना वं हे ज्वरय्‌ यानात:गु 
थःत यःगु विषमुक्त खाना साक्क सवाः कयाः नइ । अत्याचारीम्ह अशेष 
नं नयागु लहा: हे सिलय्‌ मलानीबले टेबुलय्‌ भ्वसुना सिनाच्चनी । 

उमा व अशेष निम्हं छखा छेंय्‌ सीगु वा स्याःगु धयागु खँय्‌ 
छानविनया क्रमय्‌ क्वथाय्‌ च्चंगु दां जाःगु व्रिफकेश व उमा थः मचा 
लहिनातःम्ह गांयाम्ह काकीयात अशेषया कुकर्म प्वला: च्वयातःगु पौयागु 
लिधंसाय्‌ उमा व अशेषया मृत्युया रहस्य उली । घरपति मचाभाइयाके 
मचा लहिनाच्चंम्ह काकीया ठेगाना न्यनाः मदन व मुना वनाः मचा 
कयाहइ । अनाथम्ह मचायात धर्मपुत्री नाला: चथा: नखः हनी । 

हत्याकाण्ड पश्चात्‌ इमि म्ह्यायूयात धर्मपुत्री नालाः न्ह्याइपुक 
चथाः नखः हना क्वचायेकातःगु थ्व उपन्यासया नां 'मुसुकाःगु ख्वबि' 
तसक हे पायछि जुयाच्चंगु दु । 

सफ्‌ ब्वंलिसे क्वमचातल्ले सालायंकीगु भाजु राज सायमिजुया 
उपन्यासया भाषा व शैलीया विशेषता हे धायेमा: । 

कार्डियाक अरेष्ट, व्याटर्ड ओमेन सिण्ड्रोम, कोरेन्सिकविज्ञ आदि 

खँग्व:या छ्यलां च्वमि तःता विषयया ज्ञाता धयागु सिइदु । 
विम्ब, प्रतीक, उपमा, खंत्वा:, खंभाय्‌ आदिया छूयलां उपन्यास 
उत्कृष्ट जूगु दु । 'भ्वाथःगु बोराय्‌ स्वथनातःगु जाकि थें म्हतं खँ छुरुछुरु 
हायाच्वन' म्ये वाता थें वाला वाला सनाच्वन । ताल्लाय्‌ पंखा गाला ब्यू 
थें, मुलं सालायंकूगु सुका थें, अलिखित संझौता, गाखि म्हिचाया चीखि 
फ्यने थें म्हुतु वाल ... आदि थुकेया दसु खः । 
भाजु राज सायमिजुपाखें हानं हानं मेमेगु न्ह्याइपुगु उपन्यास 
ब्वनेदइ धयागु कामना यानाच्वना । सुभाय्‌ । 
७ 
थौंकन्हे लयपौ दँ ६५ ल्या: ६ थ्यंल्या: २२३ 
ने.सं. ११३५ कौला 

(२) उपन्यास 'मिलापू'या स्या:चाः 


'मिलापू' सामाजिक विषयवस्तुया उपन्यास खः । थुकि जम्मा 
भिन्हयद्या दु । थ्व उपन्यासया मूपात्र साहित्यकार आकाश चन्द्रया 
फाक्‌, खायु, चाक, न्ह्यइपु, म्हाइपुया जीवनय्‌ केन्द्रित जुयाच्वंगु दु । 

वरिष्ठ आख्यानकार मथुरा सायमिजुं 'थुगु उपन्यासय्‌ च्वमिं 
नेपा:या छम्ह साहित्यकारया जीवनय्‌ जुयावंगु अले जुयाच्चंगु सत्य 
घटना क्रमयया आधारय्‌ बाखं ग्वयातःगु प्रष्ट सीदु । वास्तविक घटनाया 
लिधंसाय्‌ कल्पना शक्ति समाः यानातःगु थुगु उपन्यासयात जीवन्त 
यानाब्यूगु दु / धकाः थःगु मन्तव्य बियादिल । उकि ला E. M. Foster 
पीडित मानव जीवनया प्रतिनिधिमूलक अभिव्यक्तियात उपन्यास धका: 
परिभाषित यानादिल । 

प्रज्ञा भवनयया पारिजात सभा कक्षय्‌ कविकेशरी चित्तधर 'हृदय'या 
बुदिं हनीगु नेपालभाषा परिषदया मुज्याय्‌ वरिष्ठ आख्यानकार आकाश 
चन्द्रयात बागू शताब्दी मल्याःगु साहित्यिक योगदानयात कदर याना 
प्रतिष्ठानया कुलपतिं छुयनय्‌ ब्यतालिं चिकाः, भाषाथृवाःया उपाधि लःल्हाइ । 

साहित्यकार आकाश चन्द्रयात अन्तर्वार्ता काःम्ह हिरादेवीया 
च्वसां उपन्यासया नाय पात्र आकाशया जीवनय्‌ आधारित बाखं गवया: 
उपन्यास च्वइ । 

छगू सांगीतिक कार्यक्रमय्‌ म्ये हाःम्ह उषाया रूप व वं हाःगु 
म्येया सलं आकाश आकर्षित जुइ । आकाश व उषाया म्हसीकाया 
कालबिल जुड । 

उषा कवयित्री, आकाश साहित्यकार । इपिं निम्ह इलयब्यलय्‌ 
नापलाना च्वनीगु थुकिं इपिं निम्हेसियां यःत्यः जुइ । 

जात धर्मय्‌ ल्याःचाः तइपिं उषाया परिवारं थः म्ह्यायूमचा छम्ह 
मिजंनाप जूगु खँ सिइ । अले उषायात कुरूपम्ह अयूला:गुलु मिजंनाप 
इहिपा यानाबिइ । उषां आकाशयात ल्व:मंके हे मफु । थःछँय्‌ वःम्ह उषा 

भाःतया छँँय्‌ लिहाँ मवं । 

आकाशया पासा पुष्परत्नया ग्वहालिं आकाशं उषा नापलाइ । 
उषायात बिसिके यंका आकाशं निनिया छुँय सुचुकेयंकी । अन हानं 
किपुली च्चंम्ह पाजुया छँय तयेयंकी । खँ भचा सामसुम जुसेलि उषायात 
न्ह्सालय्‌ थःगु हे छेँय्‌ ब्वनाहइ । भम्चायात माःगु संस्कार याना छेँय 
दुकाइ । 

उषायात आकाशं ब्वयेकाह:गु हल्ला सकसिनं सिइ । अले उषाया 
दाजु गुण्डात मुंकाहया लिगं वइ । निम्हयूसितं इसाथिसा याइ । इमित 
छम्ह बुरीं सुचुके यंकी । इमित लुइके मफुसेलि भ्वयूघासायात तं दिका: 
वनी । 

मुद्दा मामिला सनाच्चने म्वायेक उषाया न्हापायाम्ह भाःतपाखें 
भ्वय्‌ खर्च नं मकायेगु, क्वसः लित मबीगु शर्तय्‌ इमिगु सम्बन्ध विच्छेद 
क्वःजी । आकाश व उषाया जीवनय्‌ ल्वापु ख्यापु बुलुहँ चिलावनी । 
आकाशया कला: उषा, उषाया भाःत आकाश जुया: सुविस्तां जीवन 
हनाच्वनी । 

इन्द्रपुरया सुखय्‌ लुकं बियाच्चंपिं आकाश व उषाया मतिनाया 
पुसा चुलि जाइ । उषा गर्भवती जुइ । प्रसुतीगृह यंकेगु क्रमय्‌ मोटर 
दुर्घटना जुइ । उषा बांमलाक्क घाःपा: जुइ । डाक्टरं मां व मचा निम्हय्‌ 
छम्ह जक ल्यनीगु न्ह्यसः तइ । आकाशया उषायात म्वाकेगु बिचा: तर 
उषां 'मचायात म्वाकादिसँ । व जिगु हे लाहि खः । वयाके जि दु । जितः 
वयाके खंकादिसँ । जितः बने व्यू । भाःतयात अन्तिम इच्छा न्यंकी । 

नवजात शिशु भाःतयात ल:ःल्हाना: उषा सित । त्यपू जीवनया 
बियोगया लकसं उषाया मृत्यु संस्कारय्‌ उपस्थित जूपिं सकसियां मिखा 
प्यात । हिहीलंक ख्वयेकाबिल । 

कवयित्रीया नातां श्रद्धाञ्जली सभाया ज्याभवः तइ । 'जब मनूया 
जन्म जुइ, वं नां मखु सास: ज्वनावइ । जब परलोक जुड वं छु ज्वना 
वल खः व हे ज्वनावनी। नां त्वःताथकी। उषां नं सास: जक हे 
ज्वनावंगु खत । नां त्वःताथकूगु दु । व अमर खः ।' साहित्यकारतयूसं 

उषाया कृति व व्यक्तित्वयात कया: थःपिनिगु बिचाः प्वंकी । 

उषाया मृत्यु व किरण (उषाया काय)या जन्म छन्ह हे जूगु खः । 
मां मदुम्ह किरणयात पुजाआजा छुँ मयासे खुलां मचा जंक्व सिधयेकल । 
निदँया बुदिं नं यानाबिल । 

किरण मचा मखुत। वं थः मां मदुगु खँ बांलाक हे सिल । 
मांम्हेसिगु किपा स्वया: ख्वबि हायेकाच्वनीगु । छे लिक्क च्वंम्ह मिसां 
कःसी च्वना मचायात माया यानाच्वंगु खना: वया तसक नुग: मछिनी । 
अले क्वथाय्‌ थःथम्हं कुंकाच्वनी । काययागु बियोग स्वये मफया आकाशं 
काययात देहरादूनया वोर्डिङ्गय्‌ भर्ना यानाबी । थम्हं नं उषा जुइगु लँपुया 
पसः त्वःताः अध्यापनया लजगाः ज्वनी । कलाःया मृत्युया वेदना साहित्यकार 
आकाशया साहित्यं दिपा: काइ । 

उषा मदुगु न्यादँ लिपा आकाशया जीवनय्‌ ह्यूपा: वइ । स्वय॒म्भूया 
छगू भ्वजय्‌ सन्ध्या व मिला नापलाइ। दिल्ली दुतावासय्‌ सहचरी 
जुयाच्चंम्ह सन्ध्या व आकाशया यःत्यः जुइ । यःपौ, फोनं मतिनाया खं 
कालबिल जुइ । 

आकाश सन्ध्या नापलायेत दिल्ली वनी । भारतया स्वयेबह:गु 
थासय्‌ निम्ह न्ह्यइपुक चा:हिली । सन्ध्यायात थम्हं ब्याहा यायेगु खँ छुना 
आकाश दिल्ली लिहाँ वइ । देहरादुनय्‌ काययात नापलाना नेपा: थ्यंक: 
वइ । सन्ध्याया उपस्थितिं उषाया लुमन्तिया घाःखू बुलुहूँ सि मदयावनी । 

सन्ध्या थःगु कार्यकाल सिधयेका नेपाः लिहाँ वइ । निम्हेसिनं 
थःपिनिगु परिवारयागु मिखा पिइका न्ह्यइपुक नापलायेगु यानाच्वनी । 
इमि यःत्यः जूगु, मिला छम्हयसिनं स्यू । 

छन्हु मिलां परिवारयात सन्ध्याया मिजं पासा (ब्वाइफ्रेण्ड) दुगु 
खँ कनाबी । अले कला: सीधुंकूम्ह, कायूया बौयात सर्वगुण सम्पन्नम्ह थः 
म्ह्यायमचा बीमखु धका: अजिम्ह व निनिम्हं विरोध याइ । भिंम्ह, आखः 
ब्वनातःम्ह इलम दुम्ह मिजं निम्हेसिया यःगु खःसा, धकाः मनोविज्ञानय्‌ 
'पीएचड़ी' यानात:म्ह दाजुम्हं अप्रत्यक्ष सहमति बिइ । 

दाजुम्हयसिया सहमतिं मांबौ नं स्वीकार यायेमाली । बिज्यासः 

अजिमा साक्षी तया: सन्ध्याया इहिपा आकाश नापं हे जुइ । एशियन 
फोरम नेपाःया प्रतिनिधित्व याना सन्ध्या बैंकक वनेमाली । निम्ह त्यपूया 
फोनय्‌ न्ह्यइपुक खंल्हाबल्हा जुइ । सन्ध्यां अनयागु दकव खँ भाःतयात 
मेसेञ्जरं छूवयाहइ । तालिम सिधयेका सन्ध्या नेपा: लिहाँवइ । निम्ह 
त्यपूया न्ह्यइपुक जीवन हनाच्वनी । सन्ध्याया म्ह्याय्‌ बुइ । 

उषापाखेंयाम्ह काय्‌ किरणया लाउरेया म्ह्याय्‌ ज्योतिनाप यःत्यः 
जुइ । जात, छे लकस स्वयावंपिं ज्योतिया मांबौ नं थः म्ह्याय्‌ किरणयात 
बीत अस्वीकार याइ । अले किरण व ज्योतिया मतिनाया खिपः चब्बुइ । 
ज्योति किरणयात ल्वःमंकी । किरणयात 'नेवार' धका: क्वह्यंका: धा:पिसं 
लिपा किरणयात दोलाजी तयेगु खं ल्हाःगु जुयाच्वन । थुकि आकाशया 
मनमस्तिष्कय्‌ बांमलाक लिच्च: लाइ । 

कका (आकाशया किजा)या ब्याहा भ्वजय्‌ न्ह्यइपुक प्याखं हुला: 
लिहाँवःम्ह किरण रेलय्‌ डॉकातयगु गोली लाना मृत्यु जुई । आकाशयात 
हानं मेगु वज्रपात जुइ | थः अतिक यःम्ह कलाःया चिं नं सी हे मदयेक 
हुयावन । 

पुलांगु छँँ चिखा जुया मछिंगुलिं मेगु न्हूगु छँ न्याना च्चंवनी । 
सन्ध्याया म्ह्याय्‌ नसना म्हं मफयेकी । खँ ल्हाये ससांनिसें म्हुतुप्वा: 
मदिक्क खँ लहायेमा:म्ह नसनां नवायेगु हे त्वःती । तःम्ह डाक्टर क्यनी, 
वासः याइ, थीमखु । विदेशय्‌ यंकाः उपचार याकी । अन्धविश्वासय्‌ 
विश्वास मदुसां धामी झाक्री क्यनी । वं खुद्रःदां प्वचिना बिस्युंवनी । 

सनाया ल्वय्‌ मला:नीबले हे सन्ध्याया प्वाथय्‌ ट्यूमर दुगु क्व:जी । 
भारतया अस्पतालय्‌ यंकाः अपरेशन याकी । ल्वय्‌ लायेका सन्ध्याया 
छँप लितहइ । 

सन्ध्या बुलुहुँ बल्लाना बांलाना वइ । हानं वं सर्भिस ज्वाइन 
याइ । आकाशं नं साहित्यिक ज्याभवलय्‌ खनेदयेक वनी । बाखं, उपन्यास 
च्चया सफू पिथनी । गंकी-धुस्वां-वसुन्धरा सिरपा: त्याकी । इमिगु जीवन 
हाकनं सामान्य जुइ । साहित्यं नां, शिक्षणं दां आकाशं नितां मुंकल । 
निम्ह त्यपूया कमाइ नं इमिगु धुक्‌ बुलुहँ जायावल । म्ह्यायूयात क्वसः 

बीत मेगु छे न्याइ । म्ह्याय्‌ बियाछुवया छय्‌ छुइ खंका: ज्या:जंक्व यायेगु 
कल्पना याइ । 

सन्ध्याया पुलांगु ल्वय्‌ लिथ्वइ । अनेक उपाय उपचार याइ । 
ल्वगाहाम्ह म्ह्याय्‌ वाना सन्ध्या सिनावनी । निम्ह कला: ब्याहा याना नं 
याकःमि जूम्ह आकाशया जीवनय्‌ सुख हाब्लासाया जः जक जुयाबी । 
हानं अन्धकार । 

भाःतया कलाः मन्त । म्ह्यायया मां मन्त । ल्यंपिं बौ म्ह्याय्‌ 
निम्हेसिया थःथवय्‌ दुखया खँ ब्याकी । म्ह्यायया मनय्‌ बौम्हं मेम्ह कलाः 
हःसां यः तायेकल । बौम्हेसिया म्ह्यायूया इहिपा जूगु स्वयेयल । तर 
इमिगु आकांक्षा कल्पना हे जक जुयाबी । सत्य जुइमफु । 

भुइजःसी द्यःके वना: लिहाँव:पिं त्वाःबा:या कका व काकी निम्ह 
त्यपू आकाशया छेँय दुस्वःवइ । औपचारिकताया खँ जुइ । थःपिन्त कोरोना 
ल्वचं कःगु ब्याक्क खँ कनी । आकाशयात याकःमि जुयाच्वने म्वायेक 
मेम्ह कला: ब्याहा यायेगु सल्लाह बी । 

आकाशं थःगु जक मखु छँ क्वस: नं बिया म्ह्याय्‌ बिया छूवयेगु 
मांम्हेसिया अन्तिम इच्छाया खं न्यंकी । उकि थःत मिसा मखु म्ह्याययात 
जात, धर्म, धनसम्पत्ति छुं हे मदुसां भिंम्ह मिजं मालेगु भाला बी । इमिसं 
नं मालास्वये धकाः सान्त्वना बियावनी । नसनायात नं इमिसं माया 
याना खँ न्यंकी । तर नसना बौ याकःचा त्वःता थम्हं इहिपा मयायेगु खँ 
न्यंकाछ्वइ । 

'मिलापू' उपन्यास साहित्यकार आकाशया अन्तर्वार्ताया लिधंसाय्‌ 
अन्तर्वार्ता काःम्ह हिरादेवीं च्वःगु खः । हिरादेवीं उपन्यास गथे याना 
अन्त्य यायेगु धकाः क्वःछी मफुत । सहलह यायेत आकाशयात 'स्वयेम्भू 
सिरपाः' ला:गु बुखं ज्वना हिरादेवी आकाशया छेँय्‌ थ्यंक: वनी । 

त्वाःबा:या काकी व लमिया आगमनं उपन्यासं मेगु लँपु लिइ । 
माःगु साहित्यिक खँ चिलावनी । लमि ध्वमां आकाशयात छम्ह मिसायाग 
किपा व नसनायात छम्ह मिजंया किपा ब्वया क्यनी । गुकिं आकाशया 
मन-मस्तिष्कं व याये थ्व याये मसिया शून्य मनस्थिति जुयाबी । अले 

आजु मध्यंक हे उपन्यास क्वचाइ । 

'उपन्यासया अनिश्चय पाठकयात जक मखु, स्वयं च्वमियात हे 
तिब्र रूपय जुइमा: । अन्तय्‌ नायकयात छु जुइ ? धयागु खं 
उपन्यासकारयात हे मसिमा' धका: परिभाषित यानादीम्ह मेरि म्याक्कार्थीया 
कथं थ्व उपन्यासय्‌ सुनानं कल्पना मयाथेंजाःगु लकसय्‌ अन्त्य जुइ । 
सललल न्ह्यानाच्वंगु खुसिं थःगु लँपु मेथाय्‌ बा: वंथें उपन्यासं मेगु मोड 
काइ । 

नायः पात्र आकाशया उपन्यासय्‌ भूमिका दुगु हे जुल । उषा व 
सन्ध्याया आकाशनापं ह्वंगु अवधिया चित्रण दु । किरण व नसनाया नं 
विशेष भूमिका मदु । मेपिं आगन्तुक पात्रत जक खः । इमिगु छुँ भूमिका 
मदु । 

मोटर दुर्घटनाय्‌ घाःपाः जूम्ह उषा, मां व मचा निम्हय्‌ छम्ह 
जक म्वाइगु अवस्थाय्‌ मचा म्वाना उषा सी । आकाशया बौ म्वःल्हूवंम्ह 
कःसी दया सी । बर्खी हे मांम्ह नं सी । किरण डाँकातयगु गोलि लाना 
सी । सन्ध्याया पुलांगु ल्वय्‌ लिथ्वया मृत्यु जुइ । घटना दुर्घटनाया कारण 
पात्रतयूगु बियोगं पाठकया नुगः पिपिच्याइ । ब्वमदःगु 'मिलापू' थियेवं 
स्यत्थाक्क पुड । 

उपमा, प्रतीक, बिम्ब, खँत्वा: खंभाय्‌ साहित्यया तिसा खः । तर 
खँग्व: व खँपु पतिकया प्रयोगं पाठकयात चिनिया द्वालु सवा: जुइफु । 

जीवनया प्रतिनिधित्व दुगु थ्व उपन्यास जीवन्त जूगु दु । भाषा, 
शैली, प्रस्तुती छुकि हे खिनेथाय्‌ मदु । नेपालभाषा साहित्यय्‌ जासुसी 
उपन्यासया अगुवा जुयादीम्ह भाजु राज सायूमिजु सामाजिक उपन्यासय्‌ 
नं ल्हाः च्वःगु दसु बियादीगु दु । 

° 
ने.सं. ११४२ चौलाथ्व ११ मंगलवा: 
वि.सं. २०७८ चैत्र २९ 

भूषणप्रसाद श्रेष्ठया - निगू बाखंमुना सफ्‌ दुवाला 
(१) विद्रोहया लिच्व: बापला: - अप्पा 


अमेरिका महादेश सन्‌ १५९ २स लूगु खः । आर्थिक, सामाजिक, 
प्रशासनिक, राजनैतिक आदि क्षेत्रय्‌ याकनं विकास याःगु थ्व महादेशं 
साहित्यिक इतिहासया लागि ग्रीस, वेलायतयागु साहित्य अध्ययन यायेमा: । 
तर थ्व हे महादेशया नागरिक एडगार एलेन पोनं विश्‍वय्‌ मदुगु छगू 
न्हूगु सिर्जना यायेगु भावना न्हू-बाखं (5101 $109) विकास यानादिल । 

रवीन्द्रनाथ टायगोर, मोपासा, ओ हेनरी, नेथेनियल हाउश्रोन, 
चिनुवा अचेवे आदि विश्वय्‌ नांजाःपिं साहित्यकारपिसं बाखं विधाया 
परम्परागत तथा स्थापित मान्यता त्वःता थःपिनिगु हे कौशलता व 
शैलीयागु बाखं विकास यात । 

खस (नेपाली) भाषाया साहित्यय्‌ बाखं विधाय्‌ विश्वेश्वरप्रसाद 
कोइराला यौन मनोविज्ञान व राजनीति, गुरुप्रसाद मैनाली ग्रामिण परिवेशया 
सूक्ष्म मनोविश्लेषण व सामाजिक यथार्थ, गोविन्द 'गोठाले' मनोवैज्ञानिक 
यथार्थवादी विशिष्टता आदि विषयवस्तुया बाखं च्वया शीर्षष्ठ जुयादीपिं 
साहित्यकारपिं खः। मनू व्राजाकि, नारायण ढकाल, कृष्ण धरावासी, 
नयनराज पाण्डे, कुमार नगरकोटी आदि खस (नेपाली) भाषाया न्हूगु 
पुस्ताया बाखं च्वमिपिं खः । 

विश्व साहित्यय्‌ न्ह्बाखनय्‌ तःगू कथंया प्रवाह प्रवृत्ति वया 
यक्व लिपा जक नेपालभाषा साहित्यय्‌ न्हबाखं शुरु जूगु ख: । ने.सं. 
१०४० दँय्‌ महाकवि सिद्धिदास महाजुं शिव विलास' बाखं च्वयाः 
नेपालभाषा साहित्यया बाखं विधाय्‌ आध्यात्मिक, नैतिक, धार्मिक, पौराणिक, 
लौकिक आदि बाखंया परम्परा त्वःता मौलिक तथा सामाजिक बाखंया 
परम्परा नीस्वनादिल । 

ने.सं. १०६४दँय्‌ 'धर्मदूत' पत्रिकाय्‌ पिदंगु श्रीमती एम. लक्ष्मीया 


८६ :: अपर्णा प्रधान 


लँ' बाखं प्रकाशनया ल्याखं नेपालभाषा साहित्यया न्हापांगु न्हूबाखं खः । 
ने.सं. १०६७दँय्‌ पिदंगु चित्तधर 'हृदय'यागु 'खुपु बाखंचा' नेपालभाषा 
साहित्यया न्हापांगु न्हूबाखं मुना सफू खः । 

नेपालभाषा साहित्यय्‌ न्हूबाखंया विकास 'धर्मदूत' पत्रिकां जूगु 
खः । 'धर्मोदय' पत्रिकां साहित्यकारपिन्त न्हूबाखं च्वयेत प्रेरित यात । 
तःम्ह साहित्यकारपिन्त न्हूबाखं च्वमिया रूपय्‌ म्हसीकाबिल । वि.सं. 
२००७ सालया जनक्रान्ति पश्चात स्वतन्त्र व उन्मुक्त वातावरणय्‌ न्हपिं 
साहित्यकारपिनिपाखें न्हून्हगु प्रवाह प्रवृत्तिया बाखं पिदन । थ्व हे इलय्‌ 
साहित्यकार भूषणप्रसाद श्रेष्ठजुं नं न्हूबाखं विधाय्‌ च्वसा न्ह्याकादिल । 

भाजु भूषणप्रसाद श्रेष्ठ बहुआयामिक प्रतिभाशाली साहित्यकार 
खः । वयूकःयागु 'फिसः' (ने.सं. १०९३), ग्वःफय्‌ (ने.सं. १०९४), बीनिभाः 
(ने.सं १०९८), लँपु (१०९५), धकिं दुने (१०९७), समानान्तर (१०९८), 
गव गुबलय्‌ दुनावइगु थें जिगु छे (११०१), दासिवःम्ह मनू (११०४) च्यागू 
बाखं मुना सफू पिदन । धकि दुने' श्रेष्ठ सिरपाः' प्राप्तगु बाखं मुना 
सफू खः । लिपा वयूकलं कविता, गजल व हाइकु आदि काव्य विधाय्‌ 
च्वसा न्ह्याकादिल । वयूकःयागु सम्पादनय्‌ 'सच्छि दँया नेपालभाषा 
काव्य ल्यया' नांगु काव्य मुना व 'सच्छि द॑या नेपालभाषा बाखं ल्यया' 
नांग निब्व बाखं मुना पिदंगु दु । 

नेपालभाषा साहित्यय्‌ साहित्यकार भूषणप्रसाद श्रेष्ठजुं तःगू 
बाखं सफू पिथनादीगु दु । लिपा वयूकलं काव्य विधाय्‌ च्वसा न्ह्याकादिल । 
तःद॑ लिपा हानं निगू बाखं सफू पिथनादिल । काव्य विधाय्‌ न्ह्यायेधुंकूगु 
च्वसां बाखं व चिबाखं काव्यात्मक व प्रतीकात्मक जुइगु स्वाभाविक हे 
जुल । उकि वय्‌कःयागु बाखं चिबाखंया शीर्षक हे प्रतीकात्मक तथा 
काव्यात्मक जुयाः ब्वमिं न्ह्यपु चुलेमाःगु आवश्यक जू । 

ने.सं. १०९५दँय्‌ नेपालभाषा साहित्यय्‌ बाखं विधाया थीथी 
विषययात कया गुम्ह समीक्षकपिनिगु समीक्षा पिदन । मुक्क बाखं विधाबारे 
समीक्षात्मक संग्रह पिदंगु थ्व न्हापांगु समीक्षा संग्रह खः । थुकी साहित्यकार 
पुष्प चित्रकारया 'चिबाखं दुने भवयप्यूगु मिखा' नांयागु च्वसु नं दुथ्याःगु 

दु । वयूकलं चिबाखं बारे थथे च्वयादीगु दु, “लघु बाखनय्‌ ला छगू जक 
घटनाय्‌ नं फयांफच्छि चीहाक: अझ संकेत जक बिया अन्तय्‌ ठोसपूर्णगु 
प्रतीकृया बी फयेकेमाःगु ख: । अभिव्यक्ति ताहा बाखं सिबें कलात्मक 
जुइमा: । भाय्‌ छयलेगुली स्याचुपह दयेमा: । बाखं साहित्यय्‌ काव्यया 
सनेट (80116) थेंजाःगु रूप खः । थजा:गु रूप सिरिया देशया नांजाःम्ह 
दार्शनिक, चित्रकार तथा लेखक खलिल जिव्रानया लघु बाखनय्‌ 
स्वचानाच्वंगु खनेदु ।” 

साहित्यकार भूषणप्रसाद श्रेष्ठया ने.सं. ११४१दय्‌ पिदंगु 'थथिंजाःगु 
रसबस' नांगु सफुती साहित्यकार पुष्प चित्रकारजुया धापू ध्वदुइकेफु । 
चा, सिं, पंत्वाचा, काप: आदि साधारण वस्तु ख: । देशया चा धालकि 
प्रतीकात्मक जुइ । अथे हे पंत्वाचाय्‌ हिनातःगु रंगीन कापतं देशया 
प्रतिनिधित्व यानातःगु झण्डा सम्बन्धित देशया जनताया मनय्‌ राष्ट्रियताया 
भावना थनाबी । 

स्वंगू दशकं मयाक लिपा वयूकलं हानं बाखं विधाय्‌ च्वसा 
न्ह्याकादिल । ने.सं. ११४१दय्‌ पिदंगु वयूकःया छगू सफूया नां 'बापला: 
अप्पा' ख: । थ्व बाखंमुना सफुती चिबाखं व आत्मपरक शैलीया बाखं 
याना जम्मा नीछपु बाखं दुथ्या: । 

'छाये मफुगु प्रसाद ! लाये मफुगु प्रसाद !' चिबाखं द्यःया छु 
य: ? द्यवं छु बी मस्यूपिं मनूतय्‌सं थःत यःगु लायेत थःत यःगु छायेमाः, 
धयागु मनोविज्ञान दु । 

'सकसितं खं जिं' चिबाखनय्‌ नकारात्मक प्रवृत्तियात ख्युंज: कथं 
कयातःगु दु । थुकी ख्युंजलं थः त्याःगु भाःपी। तर तुयुजलं अर्थात्‌ 
सकारात्मक प्रवृत्ति ख्युंज: अर्थात्‌ नकारात्मक प्रवृत्ति चीकाबी धयागु 
दर्शन दु । 

च्याये मज्यूगु मि स्याये मज्यूगु मि” प्रतीकात्मक बाखं खः । 
थुकि देशय्‌ आन्दोलन जुइ । जनताया ज्यान वनी । जनताया बलिदानं 
त्याःपिं स्वार्थी नेतातय्‌सं मोज याइ । जनताया अवस्थाय्‌ ह्यूपाः वइमखु । 
उकि आन्दोलन जुइमज्यू । जनताया अवस्थाय्‌ ह्यूपा: हयेत क्रान्ति 

न्हंकेमज्यू । तर स्वार्थी नेतातयूसं आयोजना या:गु आन्दोलनय्‌ ब्वति 
काये मज्यूगु दृष्टिकोण दु । 

'म्हसीका' व 'म्हिग: व थों' निपु चिबाखं गांयागु परिवेशया बाखं 
खः । गांयागु गा:हिती उपस्थित जूपिसं उमेरकथंया भावना न्ह्यब्वइ । 
च्वमिं शहरिया जूम्ह गामाया मनोविज्ञानयात वयागु म्हसीका धयादिल । 
'म्हिग: व थौं' चिबाखनय्‌ ह्वगं तपुलि नांगा तुति याना वइपिं गामाःत 
राजनीति याना धनी जुया मोज याइगु प्रसंग दु । 

'किपाय्‌ खनेदुगु किपा' वि.सं. २०७२ साल वैशाख १२ व २९ 
गतेया नेपाःया त:भुखायनाप स्वापू दुगु चिबाखं खः । थुकी च्वमिं दुने 
चिरिबा:सां मदुंगु कुमारी छुँ व फोटोग्राफरतयगु प्रसंग न्ह्यब्वयादिल । 

'जि मसील' चिबाखं ज्याःजंक्व सिधम्हेसिगु विगतया लुमन्ति व 
पासानाप नेपा:या वर्तमान अवस्था बारे जूगु खँल्हाबल्हा ख: । थुकी 
च्वमिं स्वनिगःया शहरीकरण, जनसंख्या वृद्धि, अन्न सइगु बुँइ छँ जक 
जूगु, लःया हाहाकार, निम्ह पासापिनि छुँया अवस्था ज्वःलाना पासाम्ह 
न्ह्यूगु आदि प्रसंग न्ह्यब्वयादिल । 

'पचिपचि' चिबाखं नेपालय्‌ लोडसेडिङ्ग जुइगु विषयवस्तुया बाखं 
खः । थुकी च्वमिं लोडसेडिङ्ग जुइगु गतिविधि व न्हिं झिंखुघौ सी मखुत 
न्हि च्याघौ मत च्याइ धकाः जनतायात मुस्या ग्ययेकूगु सुचं नं जनता 
पचिपचि याना जुइत बाध्य जूगु प्रसंग दु । 

“साहित्यिक नियात्रा' चिबाखनय्‌ कवि, नाटककार, चिबाखं च्वमि, 
निबन्धकार व समालोचक न्याम्ह साहित्यकारपिं साहित्यिक कार्यक्रमय्‌ 
ब्वति कायेत ट्याक्सी च्वनावनी । ट्याक्सी यात्राया क्रमय्‌ विभिन्न 
विधाया साहित्यकारपिसं थःथःगु विधाया विषय कथं नेपाःया लँ, लँजुवाः, 
ड्राइभरतयगु प्रवृत्तिबारे बिचाः प्वंकी । 

'बखूंत ब्वयेव' बाखं, बखुं ब्वयेकेगुली सोखिनम्ह च्वमिया थःगु 
हे अनुभूति धाःसां पाइथें मच्वं । तापाबाज्याया पालांनिसें बखुं लहीगु 
परम्परा न्हंकामछ्वसे थःम्हं नं बखुं लहिनागु धयादी । थुकी च्वमिं बखं 
लहीत आवश्यक थायबाय, थलबल, नसा त्वंसा चूलाकेमा:गु व बखुंतय्गु 

गतिविधि न्ह्यब्वयादीगु दु । 

'न्हिनय्‌ म्हंगु म्हगस' बाखनय्‌ नेतातयूगु भाषण न्यंजुइम्ह छम्ह 
मनूया स्वभावया लिधंसाय्‌ च्वमिं नेपा:या राजनैतिक व्यवस्था न्ह्यब्वयादीगु 
दु । छुवाछुत अन्त्यया कानून दयेधुंकूगु नेपालय्‌ च्वाफि ब्यक्‌ंच्यानाच्वंम्ह 
मिसा (च्यामखलनी नं) तुसी ल्यया च्वंगुली ल्वापु जुया तुसिबंजा: बिस्यं 
वनेमाली । थुकी च्वमि तिनिख्यःया विगत व वर्तमान स्वरूप, राक्षसी 
प्रवृत्तिम्ह गुरुमापा लिना छूवयेफुगु नेताया भाषण न्यनावःम्ह मनूया 
न्हिनेसिया न्ह्य: स्वब्याइ । थुकी न्हिनेसिया म्हगस असत्य जुइगु तथ्य 
दु। 

'कन्या राशी' बाखनय्‌ निम्ह नापं बूपिं कायपिं मध्येय्‌ चीधिम्ह 
कायया मिसा स्वभाव व कन्या राशी जूगु प्रसंग दु । थुकी च्वमि लँय्‌ 
च्वना मनूतयगु ल्हाः स्वया भविष्यवाणी याइपिं ज्योतिषतय्‌त ध्याचू 
नकातःगु दु । 

'बापाला- अप्पा' बाखनय्‌ नेपाःया छगू आन्दोलनय्‌ जूगु 
गतिविधिया प्रसंग दु । थुकी च्वमिं परम्परागत छेँ चुकया सौन्दर्य ब्याग: 
जुइ॒गु सामाजिक कृप्रथा न्हनीगु प्रसंग न्ह्यब्वयादीगु दु । अस्पतालय्‌ 
घाःपाः जूम्ह काय्‌ स्वःवंपिं मांबौया शुद्धि तंका: छपा तुती लाकां मदुगु व 
चिधिम्ह कायम्ह बापला अप्पा ल्ह्वना प्रतीकार यायेत्यंगु प्रसंग दु । 

'नाया वयाच्चंगु अस्तित्व' बाखनय्‌ पश्चिमी संस्कारया अनुकरणं 
नेवाःतय्‌गु अस्तित्व तनावंगु यथार्थ दु । थुकी च्वमिं छगू आधुनिक बफे 
भ्वजय्‌ जूगु गतिविधि न्ह्यब्वयादिल । 

म्हगस' भाःतयात मोबाइल घाकेगु। छेंबँ मिया मचातयूत 
विदेशय्‌ ब्वंके छवयेगु बिचाःम्ह छम्ह मिसायात प्रतिनिधित्व याकातःगु 
वर्तमान परिवेशया बाखं खः । थुकी च्वमिं कलाः कोरोनाया ल्वचं सी । 
मचात विदेशं मवया थः याकःमि जुयाः ख्वःगु नायः पात्रया म्हगस खः 
थ्व बाखं । 

'स्वां ्वयेधुंकाः' जःलाखःलातय्‌ कर्पिनिगु खँय्‌ चिवाचर्चा याइगु 
प्रवृत्तिया बाखं खः । थुकी च्वमिं न्ह्यथु दयेकं लिथु कलाः हःम्ह मिजं, 

यःत्यः यानावःम्ह न्हापायाम्ह भाःत व निम्ह मचात त्वःता मेम्ह मिजंनाप 
यःत्यः यानावःम्ह मिसा, स्कूल जीवनय्‌ हे यःत्यः जूगुली परिवारं स्वीकार 
मयाना तराइनं बिस्युं वयाः बालं च्चंवःपिं निम्ह त्यप्‌, कलाःया चरित्रय्‌ 
शंका याना भाःतम्हं आत्महत्या याःगु आदि चिवाचर्चा न्ह्यब्वयादीगु दु । 

“गापायूहाकःगु जातः’ बाखनय्‌ स्वर वर्णया च्यागः आखःग्वः व 
व्यञ्जन वर्णया स्वीखुग: आख:ग्वः न्ह्यःने तया क्वचायेकातःगु दु । थुकी 
च्वमिं हरेक आखःग्वः छगः न्ह्यःने तया अस्तित्व दुगु वाक्य दयेकादिल । 
व हे वाक्यया लिधंसाय्‌ पारिवारिक, सामाजिक, राजनैतिक, सांस्कृतिक, 
आर्थिक कुप्रथा विसंगति न्ह्यब्वयादिल । 

“ल: मगाःगु जीवन’ बाखनय्‌ स्वनिगःया खुसि व पुखूया विगत 
व वर्तमानया वर्णन दु। थुकी च्वमिं खुसिं चुइकूगु दुर्घटना, थः हे 
दुर्घटनां बचे जूगु अनुभूति, लः हाहाकार जूसां ल:या शुल्क इलय्‌ पुलेमाःगु, 
बाः वया क्वथाय्‌ लः भयब्यूसां वाया ति त्वने मजिया मिनरल वाटर 
न्याना त्वनेमाःगु प्रसंग न्ह्यब्वयादीगु दु । 

'लसताया भ्वय्‌' तराईया छगू थासय्‌ जमिन्दारतय्‌गु दमन 
प्रवृत्ति व अन जुया च्वनीगु गतिविधिया बाखं खः । 

'मदुगु ल्वय' बाखनय्‌ थःगु शरीरय्‌ ल्वय्‌ जुल ला धकाः शंका 
याना परीक्षण याका: जूम्ह छम्ह मनूया मनोविज्ञानया प्रसंग दु । थुकी 
च्वमिं 'ग्यायेगु धयागु हे छगू कथंया वासलं मथीगु ल्वय्‌ खः । धकाः 
संदेश बियादीगु दु । 

'थाथामाथा' बाखनय्‌ च्वमिं साहित्यकारं तन, मन, धन फुका 
साहित्य सिर्जना याइ । तर उकियात सुनांनं महत्व मबीगु यथार्थ 
न्ह्यब्वयादीगु दु । साहित्यकारया आर्थिक अवस्थाया प्रसंग दुगु थ्व बाखनय्‌ 
वयूकलं सफू विमोचन कार्यक्रम भव्य याना प्रचार प्रसार यायेमा: धका: 
ध्याचू नकादीगु दु । 

बाखं फिक्सन अर्थात्‌ अतथ्य तथा काल्पनिक साहित्य खः । 
बाखनय्‌ च्वमिं अतथ्ययात तथ्यनाप स्वापू तया कल्पनाया लिधंसाय्‌ 
जूगु घटनायात पुनर्निर्माण याना प्रस्तुत याइगु खः । तथ्यपरक बाखनय्‌ 

तथ्य, यथार्थ, वास्तविकता न्ह्यब्वयेत च्वमिं थःगु निर्माणात्मक तथा 

रचनात्मक प्रतिभा शील्प छ्यलेगु याइ । थ्व सिद्धान्त भाजु भूषणप्रसाद 
श्रेष्ठया 'बापला: अप्पा' बाखं मुनाय्‌ नं भीसं ध्वदुइकेफु । 

भाजु भूषणप्रसाद श्रेष्ठजु, समाज व व्यक्तिया जीवनयागु सूक्ष्म 

अध्ययन याना मार्मिक कथं व्यक्त यायेगुली सफल जुयादीगु दु । वयकःया 

बाखनय्‌ मौलिकता दु । सामाजिक कुसंस्कार, विकृति, संकीर्णताप्रति 

व्यंग्य यायेगु, पुलांगु बाखंया कलात्मक परम्परा कायम याना न्हूगु प्रवाह 

हयेगु, कविताय्‌ रसं जायेकेगु वयूकःया विशेषता खः । वयूकःयागु भाषा 

शैली व प्रस्तुतीकरण तसक हे स्याचू । वयकःया च्वसा बाखं विधाय 

न्ह्याना च्वनेमा । सृभाय्‌ । 
७ 
ने.सं. ११४२ सिल्लागा: १ विहिवाः 
वि.सं. २०७८ फागुण ५ गते 

(२) पाहाँ चऱ्हे नख:या म्ये थथिंजा:गु रसबस 


साहित्यकार भूषणप्रसाद श्रेष्ठया 'थथिंजाःगु रसबस ...' बाखं 
मुना सफुती बाखं व चिबाखं याना जम्मा नीप्यपु बाखं दुथ्याःगु दु । 

“न्हायूक' बाखनय्‌ न्हायूकं वस्तुया प्रतिविम्बया प्रसंग दु । थुकी 
च्वमिं न्हाय्कंया लिधंसाय्‌ सामाजिक, आर्थिक ईया ह्यूपालं थःपिन्त 
म्हसीके मफुगु दर्शन न्ह्यब्वयादीगु दु । 

'मनूया जय ! वर्तमान परिवेशया बाखं खः। थुकी च्वमिं 
प्रकृतियात त्याकेफुपिं मनूतयूत अजय संज्ञा बिया: च्वयादी, “कालयात 
इलकाल मदयेक कलामय  त्व:ता: जिं जीवन न्ह्याका च्वनेफइ, मेपिन्त 
नं म्वायेगुली लिध्वासा बिया च्वनेफइ । जिगु नुगःया धुकधुक्‌ं धयाच्वन 
थय्‌ अजय मनू । छं जय ! जय ॥ जय ॥” 

'चिबाखं' अन्धकार अर्थात्‌ ख्युंजःयात कयातःगु बाखं खः । थुकी 
च्वमि साहित्य म्हसीकेत मनया मिखां (स्वंग:गु मिखां) स्वयेमाःगु प्रसंग 
दु। उकि वयूकलं च्वयादी, “जि जः मदुथाय्‌ दु । जः मदुथाय्‌ छिं 
खंकेफुसा व हे जि खः, जि मिखा खः । थ्व हे खः जिगु बाखं, पुलां बाखं, 
न्हूबाखं, चिबाखं, मिखा तिसिना मिखा कंगु बाखं ।” 

भ्यालेन्टाइन डे” पश्चिमी संस्कृति विषयवस्तुया बाखं खः । 
थुकी च्वमिं भ्यालेन्टिन डे (फरवरीया १४ तारिख) कुन्हु ह्याउँगु गुलाबस्वां 
बिया मतिनाया प्रस्ताव तइगु प्रचलन न्ह्यब्वयादी, “वया छपा: ल्हाःती 
मोबाइल, मेपा ल्हाती ह्याउँगु गुलाबस्वां दु ।” 

'नःलिम्ह कवि व कविता” छम्ह न्हूम्ह कविया मनोविज्ञानया 
बाखं खः । छम्ह न्हूम्ह कविं थःत संसारय्‌ नांजाःम्ह कवि धायेकेगु इच्छा 
जुइ । थुकी च्वमिं नेपालय्‌ नेताया भाषणया न्ह्यःने न्हूम्ह कविया कविताया 
मू मदइगु प्रसंग न्स्यब्वयादी, “दबू छम्ह हनेबहःम्ह नेताया क्यब जुयाच्वन । 
नेता भाजुं थःगु भाषणय्‌ “कविता” मा: हना थम्हं हे क्वखानादिल ।” 

खेल खत्तम' भकृंग्वारा कासा विषयवस्तुया बाखं खः । थुकी 

च्वमिं भकुंग्वारा कासाया छगू लु न्ह्यब्वयादी, “जिं भकुंग्वारा ज्वना छु 
याये ? पोष्ट दुने लात हँ जि । बलं लाना ख: ला कि फसं घ्वाना ? जि 
दुने च्वंम्ह न्यायाधिश-मनं द्य. थिया क्वःछी मफु । ख्यलय्‌ “गोल ... ! 
गोल ! सः थ्व: । तर दुहाँ पिहाँ जुइगु मूलुखाय्‌ स्वकमित मन्ह्यं मन्ह्यं । 
भद्रगोल । थौंया खेल थन हे खत्तम ।” 

धूफ्व: दंगु लँय्‌ वःगु धुनू' नेपाःमि म्हसीका विषयवस्तुया बाखं 
खः । थुकी च्वमिं हिप्पी पहलं जुइपिं नेपाःया युवा वर्गयात ध्याचू नकादी, 
“मखु छिकपिं अमेरिकन हे खइ, नेपालीतय्‌ ला ढाकाया तपुलि दइ का 
छुयनय्‌ ।” नेपालय्‌ नागरिकता वितरणय्‌ अनियमतता न्ह्यब्वयादी, “जिपिं 
ला मधेसी । जिमिगु गामय्‌ नेपाली नागरिकता दुपिं सुं नं मदु, जिमिगु 
पाठशालाय्‌ च्वंपिं मास्टर साहेबपिनि बाहेक । अथे हे नेपाःया ल॑या 
अवस्था न्ह्यब्वयादी, मचात छबथां ब्वाँय्‌ वयेवं धुन्‌ वयाच्चंगु थें धूफ्वः 
दन । 

'बुलुगु निभाः’ कोरोना ल्वचं आर्थिक अवस्थाय्‌ लिच्च: लाइगु 
विषयवस्तुया बाखं खः । थुकी च्वमि लजगाः दकव गैर-नेवाःतय्‌ ल्हाती 
ला:गु तथ्य न्ह्यब्वयादीगु दु । कोरोना ल्वचं बचय्‌ जुइत सचेत यानादी, 
“इमिसं भीगु ज्या ल्हाती काल धका: पीर कयाच्वनी, इमिसं याना कीगु 
ज्यान वनी, ज्या यायेत मनू म्वाये नी माल नी । कारखाना बन्द जुलकि 
जीवन हे बन्द का ।” धका: प्राइभेट कारखानाय्‌ ज्या याइपिनिगु बाध्यता 
न्ह्यब्वयादी । 

'संस्कार' बाखनय्‌ विदेशय्‌ वनाच्वंपिं नेपाःमितयत ध्याचू नकातःगु 
दु । थुकी च्वमिं अमेरिकांनिसें नेपा: वया म्ह्याय्या बाहा: भ्वय्‌ तःजिक 
याःम्ह छम्ह नेपाःमिया प्रसंग न्ह्यब्वयादी, “आ: थन वया च्वनेमाःगु छुं 
ज्या मन्त वया । थःगु भागं वइगु अंश फुक्क दाजुकिजापिन्त मियाः, 
पाचुक्क ध्यबा नं कया: यंकेधुंकल ।” पासाया विरुद्धय्‌ नवायेगु जिग 
संस्कारं हे मव्यूगुलिं जकं खः ला ?' धकाः छम्ह नेपाःमिया संस्कार 
न्ह्यब्वयादिल । 

व व जिव । - उबलय्‌ व आः' मतिनामि व कलाःया अन्तरया 

बाखं खः । थुकी च्वमिं थः यःत्यः जूम्ह मिसाया न्हापाया स्वभाव न्ह्यब्वयादी, 
“जि थःत मयोगु खं नं तसक बांला:' धका: लिसा कया न्यनीगु। वं 
सतिना मिखा फुति हे मयासे न्यना च्वनीगु उबलय्‌ ।” ब्याहा याना 
कलाः जूम्हेसिगु स्वभाव न्ह्यब्वयादी, “आः जिं न्ह्याथेजाःगु ज्वः मदुगु 
रचना न्यंकूसां बांलाः मधाः । वयागु बारे जक च्वयेगु । तर वं मेपिनि 
बारे च्वःगु तायेकीगु ।” 

'म्वाःमदुगु खँ' माओवादी द्वन्द्वकालीन बाखं खः । थुकी च्वमिं 
उगु इलययाम्ह छम्ह बहुरूपी मनूयागु प्रसंग न्ह्यब्वयादी, “शहरय्‌ च्चंपिं 
छिकपिन्त थ्व संकटकालय्‌ ब: बीमा:गुलिं हे जि जंगल सिथय्‌ च्वनेमाःगु 
जागीर माया मारे याना छिकपिंथाय्‌ वयागु ।” वयूकलं जिमित धयादी, 
“आ: जि वयेधुन, छिकपिं छुं खँय्‌ नं ग्यानादीम्वाल आ: ।' हानं व मनुखं 
खुँ वःगु घटना कनी, “जिग भ्वाथःगु वरदी यंकूसां म्वायसे आ: जितः 
मा:गु मखयेधुंकल धका: स्वया जक च्वना । व ग्याना बिस्युँ वन । 
मेपिन्त कनादीमते ... माःसां म्वाःसां ग्यानाच्चनी ।” 

'न्यये कयाह:गु तिसा” प्रतीकात्मक बाखं ख: । थुकी च्वमिं तःगू 
तक न्ह्यब्वयादीगु दु । वयकलं लंजुवाः छथ्वः पासापिनिगु संवादया 
लिधंसाय्‌ ध्याचू व तक न्ह्यब्वयादी, “आत्महत्या मनुखं याइ । पशु 
मखु । पशुयाके ला आत्महत्या यायेगु बुद्धि हे दइमखु ।” “आत्महत्या 
यायेगु बुद्धि मदुपिं सकलें पशु नं ला मखु । अन्यायया विरुद्धय्‌ छुं मयासे 
आत्महत्या यायेगु कायरता खः ।” “मनूया बुद्धिं च्यः याइ । छक: वां दाइ 
धकाः न्हिच्छिं कुसा घाना जूगु स्व, मछिं मछिं।” “खूं छन्हु जक खुया 
यंकीगु खःसा खुइका च्वंम्हेसिया जन्मकाःछिया कमाइ नं लाका यंकेफु 
उकि ।” आदि इत्यादि । हानं “वर्खाया वा सिर्जनाया प्रतीक अले 
आरोग्यताया लुखा खः ।” धका: संदेश नं बियादीगु दु । 

'एक व एक बराबर । १+१= ... ।' शल्यक्रिया याना बुइकूपिं 
निम्ह प्यपुंका बूपिं मचातयगु बाखं खः क व ख नां बिया च्वमिं इमिगु 
कष्ट न्ह्यब्वयादी, 'क दनेत सन । ख उयिंक नं मसं। थुकी वयूकलं 
आधुनिक चिकित्साया प्रविधिं प्यपुंपिं मचातयत फायेज्यूगु विषयस मां, 

बौ व बाज्याया बिचा: न्ह्यब्वयादीगु दु । शल्यक्रियां फायेगु बौम्हेसिया 
बिचाः, “भगवान प्यपुंक सृष्टि या:पिं फायेमज्यूगु, बाज्याम्हेसिया ईश्वरवादी 
बिचा: व अपरेशन याना फायेमज्यूगु मांम्हेसिया ग्याःचिक्‌ मनोविज्ञान 
खः । मातृत्वया पवित्रगु हे ममताया मानसिकता खः ।” 

“चय्‌दिथा' पारिवारिक विषयवस्तुया बाखं खः । थुकी च्वमिं 
परिवारया सदस्यपिनिगु स्वभाव न्ह्यब्वयादी, “बौम्ह न्ह्याम्हनाप नं त्वह 
मदु त्वह तयाः लाखय्‌ खाइम्ह हँ । मांम्ह द्यः वइम्ह धाल ला बोक्सी 
वइम्ह हँ । व खना सकसिया प्वाथय्‌ च्वंम्ह किमि हे सी हँ । ततापिं 
मध्येय्‌ सुयात गनं धायेके हः मदु हँ । माजु नवःपिं बुरिकन्यात हँ 
सकलें ।” छाःगु परिवार धकाः सुनानं म्ह्यायूमचा मव्यूम्ह कायूमचानाप 
इहिपा जूम्ह मिसाया मनोविज्ञान दु । अयला:या सुरय्‌ ल्वाना घाःपाः 
जूम्ह बौम्ह सी । छया हामा बौम्ह सीगुलिं छँज:पिनि नुग: मछिं मजूगु 
प्रसंग न्ह्यब्वयादी, “म्हिग: भ्वय्‌ पनी धकाः गजाःगु नक्सां ग्यानाच्वंगु । 
याउँक वन का बुरा, भ्वय्‌ सिधयेका ।” 

“राजनीतिक कूटनीति : कूटनीति राजनीति", साहित्य व राजनीति 
विषयवस्तुया बाखं खः । साहित्यिक सिरपाःया निर्णायक मण्डलयात 
ब्यंग्य यानातःगु थ्व बाखनय्‌ च्वमि साहित्यकार सफल राजनीतिज्ञ जुइ 
मफइगु व राजनैतिक नेता साहित्य ख्यलय्‌ दुहाूँ वंसा जनतायात मुस्या 
ग्ययेकीगु स्वार्थी मनोवृत्ति त्वःती मखुगु यथार्थ न्ह्यव्वयादीगु दु । “साहित्य 
ख्यः नस्वालं जाःगु क्यब खः । राजनीति ख्यः नवःगु साःगाः” धयादी । 

'ख्वाउँया क्वाना वःगु ग्याःचिक्‌ । क्वानाः ख्वाउँयावंगु ग्याःचिक्‌? 
नेपा:या आन्दोलनय्‌ जूगु गतिविधि केन्द्रित बाखं खः । थ्व बाखनय्‌ मचा 
ल्यायम्हबले गथांमुगः चज्हेबलय्‌ पासापिंनापया घटनाया विगत व 
वर्तमानया आन्दोलनय्‌ घाइते जूम्ह छम्ह पत्रकारया अनुभूतिया यथार्थ 
वर्णन दु । 

'थथिंजाःगु रसवस त्वलताव' तःम्ह तःकेहँपिं दुगु परिवारय्‌ दुथ्याःम्ह 
छम्ह मिजं पात्रया मनोविज्ञानया बाखं खः । इहिपा मजूम्ह जागीरं निवृत्त 
जूम्ह दकले तःधीम्ह तताम्हेसिगु जीवनीनाप स्वापू दुगु थ्व बाखनय्‌ 

कविता, उपन्यास, चिबाखं, निबन्ध व नाटक आदि साहित्यिक विधाया 
लिधंसाय्‌ नेवा: संस्कृति, नेपाःया सामाजिक, आर्थिक, राजनैतिक आदिया 
वर्णन दु । पाहाँचःउेया नखत्या वःम्ह छम्हेसिन मिजंपात्रयात पनेगु 
क्रमय्‌ थथिंजाःगु रसबस त्वलताव राम ... हँ ... जि .... ग-न-व-ने 
धकाः म्ये हाला: भाजु कतिलाः, मयजु लयताया भाव न्ह्यब्वइ । 

'का 5 ! व्यंग्यात्मक बाखं खः: । म्ह्यायमचा बिया छवयेगु 
भ्वजय्‌ क्वसः कायेगु मनोवृत्तिं सःते म्वाःपिन्त नं पाहाँ ब्वना होटेलय्‌ 
तःजिक भ्वय्‌ याइपिन्त च्वमिं ध्याचू नकादी, “गुलि तःधंगु होटेलय्‌ भ्वय्‌ 
न्यायेके फत उलि हे फाइदा । गुलि अप्व: पाहाँ सःतेफत उलि हे 
फाइदा । भ्वयूया ब्यय व गिफ्ट वइगु नगद आय धयागु बराबर ला खः 
नि । न्हापां निम्ह व छकलं निम्ह याना प्यम्ह म्ह्याय्‌ बुझकूम्ह कला:यात 
भाःतम्ह थःगु छँय्‌ लहिनातःम्ह माखानाप ज्वःलाः धकाः क्वह्यंका धाइ । 
होटेलय्‌ तःजिगु पार्टी वंपिं निम्ह त्यपूया खर्चया ल्या: स्वस्वं क्वसः बी 
ल्वःमंकल धकाः ध्याचू नकातःगु दु । 

'नागःतुगः' बाखनय्‌ राजनीति व आर्थिक निगू पक्षया प्रसंग 
न्ह्यब्वयातःगु दु । बालं च्वंम्ह ब्रम्हपाखें राजनीतिया नुग:खँ उली, “झीगु 
देशय्‌ न्ह्याथेजाःगु माग तयाः सरकारनाप ल्वाःसां नेवाःत, उकिसनं 
यमित दना सतकय्‌ कहाँ मवःतले गुगुं माग नं पूमवं, आन्दोलन नं 
क्वमचाः, आज्जुइ थ्यनीगु ला म्हगसया खँ ।” ज्यासःया बरेजुं आर्थिक 
पक्षया खँ ल्हाइ, “जिपिं थःगु ज्या याना नयेमाःपिं। सरकारय्‌ न्ह्याम्ह 
वंसां वःसां इमिसं जिमित जिमिगु ज्याय पंग: मथंसा गाः ।” सुला 
अयला: त्वनीम्ह ब्रम्हपाखें ब्रम्हतय्‌सं भूमिगतया अवस्थाय्‌ नेवाःनीत 
ब्याहा याःगु प्रसंग नं उलातःगु दु । 

'का, सित का आः ।' माओवादी द्वन्द्वकालीन बाखं खः । उगु 
इलय्‌ हत्या, हिंसा, डकैती, बलात्कारयागु घटनां नेपाःमिपिनिगु धन 
जनया सुरक्षा मदु । माओवादीयागु नां कालकि हे सकलें सात्तु वं । 
सुरक्षाकर्मी, शिक्षक, विद्यार्थी आदि रूपय्‌ बालं च्चंवइगु । उकि च्वमिं 
घरपतिया त्रास न्ह्यब्वयादी, “म्हिगः बहनी काठमाण्डौया ... त्वाःया 

छखा छेँय प्रेसरकुकर बम दयेका च्वंपिं विद्यार्थतयत शाही सेनाया ... 
गाणं घेरा बिया गिरफ्तार याःगु दु ।” थ्व बुखँ घरपति जुयाच्वंम्ह, “का 
सित का आः” धायेवइ । 

“म्हाइपु न्ह्याइपु ! न्ह्याइपु म्हाइपु ! बाखनय्‌ म्हाइपुइगु न्ह्याइपुइगु 
मनं तायेकीगु सिद्धान्त दु । ज्याःजंक्व भ्वजय्‌ सिंसिं धायेका वःपिं निम्ह 
म्हाइपुगु लँय्‌ नं नुगः स्याक्क ट्याक्सी ध्यबा फुके म्वायेक न्ह्याइपुक खँ 
ल्हाना न्यासि वइ । 

जन्मादयः रथ निर्माणया लिधंसाय्‌ तत:जायेक छँ दनीपिन्त च्वमिं 
ध्याचू नकादी, “छँ ततःजाः जुयां छु याये । बुद्धि चिचिजाः ।” “चिचिजाःगु 
बुद्धिपिसं ला तत:जाःगु छे दनिगु नि ।” थुकी नेपा:या सडक व्यवस्था व 
लोडसेडिडया खँ नं दुथ्या: । 

'आय्या ! आय्या ! खं अप्वः ज्यासू वःम्ह छम्ह डाक्टरया 
स्वभावया बाखं खः । ताक्सींम्ह व डाक्टरं ल्वगितयूत ल्वयूया बारे जक 
मन्य॑से म्वाःम्वाःगु व्यक्तिगत खँ न्यनाः ई बिकी । क्लिनिकय्‌ हूल मुंकाः 
पुलांम्ह व अनुभवीम्ह डाक्टर धका: ल्वगितय्‌ मनय्‌ प्रभाव लाकीगुयात 
च्वमिं व्यंग्य यानादी, “दुने डाक्टरं ताउबिक हे स्वयाच्चनीगु खनी । 
बांलाक हे जाँचय्‌ याना स्वइम्ह, बांला:म्ह हे डाक्टर खनिसा । थुज्वःम्ह 
ल्वयूया बारे यक्व पुलांखँ न्यनेकने याना वासः यासेँलिं न्ह्याम्ह पुलां 
ल्वगिया ल्वय्‌ नं याकनं च्वत्तुक लनी हे जुइमा । उकि ला थपायूसकं 
हूलमूल जूगु । थौंकन्हय्‌ थुजाःपिं डाक्टरत अःपुक लुइगु भाग्या हे खं 
खः ।” ल्वगियात म्वाःगु पाथालोजी परिक्षण याकीगु थम्हं नां मन्यंगु 
ल्वय्‌ जुल धाःगु, ब्याहा मयाःम्ह कलाःया ल्वय्‌ जुल धाःगु आदि प्रसंग 
डाक्टरया व्यापारी प्रवृत्ति नं न्ह्यब्वयादीगु दु । 

'म्हगसया गामय्‌ ... ।' शहरीया विद्यार्थीतय्‌ गामय्‌ न्या, खा, 
खसि आदिया ला नयेगु म्हगस खः, थ्व बाखं | शहरयापिं विद्यार्थीत 
छथ्वः एम.ए. जाँच सिधयेका तराइया दुर्गम गामय्‌ चा:ह्यूवनी । गामय्‌ 
इपिं थायथासय्‌ बासं च्वनी । इमिसं थःपिं बासं च्वंथाय्‌ गांयागु परिवेश, 
शुद्धगु नसा त्वंसा, अन च्वंपिनिगु शिष्टताया प्रसंग दु, थ्व बाखनय्‌। 

पाहुना (पाहाँ) यात द्य: भाःपिया बासं च्वंवःपिन्त खाताय्‌ थ्यना: थःपिं 
भ्वछिं बँय्‌ द्यनीगु, ह्वानातःगु घ्य: तुलुतुलु वयेक, ह्वालाह्वाला बास 
वःगु, छछ धाःसां नाइसे च्चंगु जानाप दुरु, तःताजि तरकारी, अचारलिसें 
गुबलें नये मनंनीगु वाउँचिया सवा: नं इमिसं कायेखनी । गांया नां 
स्वप्न संसार ग्राम' खः । 

'भुखाय्‌ ! ... लिभुखाय्‌ !' भुखाय्‌ विषयवस्तुया बाखं खः । 
वि.सं. २०७२ साल वैशाख १२ गते सन्चरवारकुन्ह नेपालय्‌ तःभुखाय्‌ 
ब्वल । वैशाख १३ गते व २९ गते नं लिभुखाय्‌ मखु, त:भुखाय्‌ हे ब्वल । 
अनं लिपा सलंसःकः लिभुखाय्‌ ब्वयेगु मत्वःतू । द्रलंद्रः मनूतय्‌गु ज्यान 
वन । घाःपाः जूपिं व आश्रयविहीन जूपिनिगु ल्याःचाः हे दुगु मखुत । 
धार्मिक, ऐतिहासिक तथा सांस्कृतिक सम्पदा धरासायी जुल । मनूत 
तःधं चीधं गरिब धनीया भेदभाव मयासे चक थासय्‌ पाल ग्वयाः मंकाः 
छँय च्वनेत बाध्य जुल । थःपिनिगु रक्षा यायेत त्वाःत्वालय्‌ क्षमा पुजा 
यात । गुलिसिनं “थःगु हे रक्षा याये मफुम्ह द्यवं गथे याना रक्षा याइ 
मनूतय्‌गु ?” धकाः व्यंग्य प्रतिक्रिया बियाच्चन । च्वमि थ्व तःभुखाचं 
जोगय्‌ जूपिं मनूतय॒गु मनस्थिति न्ह्यव्वयादी । “ई बिना व॑लिसे, भुखायया 
बारे बुखँ न्यंलिसे, स्यूलिसे अले भुखाचं देशय्‌ थायथासय्‌ यक्व हे धन 
जन खति जूगु ख थःगु हे मिखां खंलिसे भुखाय्‌ ब्वःबलेसिबें अप्व: ग्यात । 
छँय्‌ च्वंसा प्यं लुचुलूचु ल्ह्वं, पिने वंसा तुति फ्यारफ्यार खा: ।” 

साहित्यकार भूषणप्रसाद श्रेष्ठजुया थ्व बाखं मुना सफुती दुथ्याःगु 
बाखं / चिबाखं व्वनेबले न्ह्यइपु । भाषा, शैली व प्रस्तुति उत्कृष्ट । काव्य 
विधाय्‌ च्वसा न्ह्याकादीसां बाखं विधाय्‌ नं निरन्तरता बियादी धयागु 
आशा याये । 

७ 
ने.सं. ११४२ चिल्लाथ्व १२ मंगलवा: 
वि.सं. २०७८ चैत्र १ गते 

सौरभ शाक्यया - निग्‌ ध्याचू निबन्ध मुना 


सफ्‌ दुवाला 
(१) बेकार दर्शन बारे छत्वा:चा खँ 


नेपालभाषा ख्यालि न्हिली ध्याच्‌ च्वखँ विधाय्‌ च्वसा न्ह्याकादीपिं 
च्वमिपिं तःम्ह खने मदु । तर थःगु हे मतापं मदिक्क थ्व विधाय्‌ च्वसा 
न्ह्याकादीम्ह भाजु सौरभ शाक्य हे धायेमा: । बहुआयामिक साहित्यकार 
सौरभ शाक्यजुया च्वसां हाइकु, गजल, कविता, बाखं, आत्मपरक निबन्ध 
च्वयादीसां वयक:यात ध्याच्‌ च्वमिया रूपय्‌ हे म्हसीकेमा: । ता: तक्क 
थ्व विधाय्‌ च्वसा न्ह्याका च्वनादीम्ह भाजु सूर्यबहादुर पिवाः खःसां 
ध्याचू साहित्ययात सुसंगठित, नियन्त्रित व सन्तुलित अभिव्यक्ति पाखे 
थःगु विशेषता दुम्ह भाजु सौरभ शाक्य हे धायेमाः । 

भाजु सौरभ शाक्यया साहित्यिक यात्रा ने.सं. ११०२ 'जः' दँपतिइ 
“प्रतिभा छगू चर्चा” नांयागु च्वसु ज्वनाझाःगु खः। थनंलिइ ने.सं. 
११०८द्‌य्‌ 'मार्कानित’, ने.सं. १११८द्‌य्‌ 'प्रजातन्त्रया अदभूत अवतार, 
ने.सं ११२५दय्‌ 'खिचाया न्हिप्यं’, ने.सं ११२७दय्‌ 'चासुगु लोकतन्त्र’, 
ने.सं. ११३३दँय्‌ बेकार दर्शन’ व 'अजब नेपा: गजब ख्वाःपाः' थ्व खुगू 
ध्याचू च्वखं मुना पिथनादीम्ह शाक्यजु ध्याचू साहित्यया सफल च्वमि 
खः । वयूकःयात ध्याचू साहित्या प्रतिनिधित्व यायेगु क्षमता दुम्ह च्वमि 
धायेमाः । 

वयूकःयागु न्यागूगु ध्याचू च्वख मुना सफूया नां खः - बेकार 
दर्शन' । थ्व सफुती मिंन्यापु ध्याचू च्वखँ दुथ्यानाच्चंगु दु । आपा: 
निबन्धय्‌ नेपाःया राजनैतिक विकृति व नेतातयगु भ्रष्ट आचारण, सामाजिक 
विकृति, विसंगति, विडम्वना, चाकडी प्रथा, आर्थिक अनियमितता न्ह्यथना 
जनतायात उकि सचेत याना जनचेतना थनेगु कुतः खनेदु । राजनीति 
ख्यःया नेतातयूगु सत्तामोहनया अन्धतां राजनीतिक मर्यादा हाचां गाया: 

वनाच्वंगुयात ध्याचूया माध्यमं जनचेतना हयेगु, आर्थिक विसमताया 
कारणं पिदनाच्वंगु कमजोरी, दुर्बलतायात न्हंका छवयेगु शाक्यजुया 
उद्देश्य खनेदु । 

झीगु जनजीवनय्‌ छ्यलाबुलाय्‌ वयाच्वंगु लोकोक्ति, उखान व 
उपमाया प्रयोग च्वखंया स्तर च्वन्ह्याःगु दु । अनुप्रासय्‌ जुयाच्वंगु तुकबन्दी 
व विम्बं याना च्वखँ काव्यात्मक नं जूगु खनेदु । 

मूर्खम्ह मनूयात गधा धाइगुयात 'गधा' च्वखँय्‌ च्वमिं अन्तर्राष्ट्रिय 
जगत गधायात महत्व बियातःगु प्रसंग न्ह्यब्वया: यक्व ज्या याइम्ह गधा 
स्वया: अल्सीपिं मनू क्वह्यं धकाः व्यंग्य यानादीगु खः । 

निकःगु जनआन्दोलनया घटना, भ्वय्‌ न्यायेका च्वंत्तले म्ह्याय्‌ 
मेलय्‌ वंगु, प्रजातान्त्रिक सरकारय्‌ अधिकारया लागि सः थ्वयेकीपिं 
जनतायात याइगु अत्याचार अन्तर्राष्ट्रिय प्रसंग आदि न्ह्यब्वया: बेसा:भा, 
भ्रष्टाचार घुसखोरी न्ह्याक्व हे बृद्धि जूसा मुकदर्शक जुया थथे नं जुइय: 
धका: च्वनेमा:गु बाध्यता खः । थ्व थथे न जुइय: च्वखं । 

राजनीति हे मथुइक ध्यबा कमय्‌ यायेत राजनीति लगय्‌ जुइपिं 
युवावर्गयात राजनीति मखु, राजनीतिज्ञ फोहर धकाः: ध्याचू नकातःगु 
च्वखँ खः राजनीतिक मस्यूम्ह काय्‌ । 

नेपाः सार्वभौम स्वतन्त्र राष्ट्र खयाः नं विदेशीतय्‌गु इशाराय्‌ 
शासन व्यवस्था न्ह्याकाच्चंगुयात व्यंग्य खः | 'गजबगु देश ताज्जुबपिं 
नेतात” व 'जि अजाःम्ह खः' निपु च्वखं । 

भाषण व आश्वासन बिया: सिधा सोझापिं जनतातयत ल्हापा 
थाकाच्वंपिं व योग्यताया आधारय्‌ मखु चाकरी लजगाः प्राप्त याकाच्वंपिं 
नेतातयगु प्रवृत्ति प्रशासनिक कुसंस्कारया च्चखँ खः “तालि थाना दिसँ? व 
'छि चाकरी यायेसः ला ?' निपु च्वखं । 

धर्म परिवर्तनया बिचाःथें च्चंगु 'नां हिकेगु ताखय्‌' च्वखँय्‌ न्ह्याक्व 
नां ह्यूसा नांया अस्तित्व हिलीमखु धका: क्यनादीगु दु । 

यक्व द॑ न्ह्यवंनिसें मेलम्चीया ल: हयाः लःया समस्या समाधान 
याये धकाः आश्वासन बीपिं नेतातयूत थौंतक्क मथ्यं धका: व्यंग्य यानातःगु 

च्वखँ 'मेलम्ची' खः । 

छँँ दना: फिनिसिङ्ग यायेत ध्यबा मदुगु दुःख, मोटर साइकल 
न्यायेमफुगु, घुस, कमिशन नयेमखना जूगु दुःखः, इनकम ट्याक्स पुलेमाःगु, 
दुःख आदियात दुःख धका: च्चँपिं अःखतं सुखया आकांक्षायात दुःखयात 
माया मसःगुयात न्ह्यथनात:गु च्वखँ जित: दुःख ब्यु' खः । 

'जितः न्हिलेमास्ति वः’, च्वखँय्‌ समाजया विकृतियात नांजाःपिं 
कलाकारपिसं ख्याःभासं धयाः नुगलय्‌ मस्याक न्यनामिपिंत वाःचायेका दिइ । 
थुकी च्वंपिं थःगु मुलय्‌ न्हिलीम्ह धकाः थःगु स्वभाव न्ह्यब्वयादीगु दु । 

धाथें या याथें यायेमते । (D0 85 1 say but donot as 1 do) 
धयागु दर्शन दुगु अर्ति न्यानादिसँ' च्वखँय्‌ ल्वगि स्वःवनीपिं ताक्सिं 
वेद्यतयत व्यंग्य खः । निन्दा रस’ निबन्धय्‌ कर्पिन्त कुखिना निन्दा याइगु 
प्रवृत्ति समाजय्‌ जक मखु साहित्य ख्यलय्‌, राजनीतिक क्षेत्रय्‌, अन्तर्राष्ट्रिय 
जगतं हे याइगु कंखिनीगु प्रवृत्तियात व्यंग्य यानातःगु दु । 

'अप्ला', 'किसलाल चिया रोडम्याप” व 'जिं नं छगू पार्टी चायेका 
च्वना' थ्व स्वंगू ध्याचू निबन्धय्‌ नेपालय्‌ शहरीकाले लानाच्चंगु, लिच्च: 
नापं सामाजिक, राजनैतिक, आर्थिक क्षेत्रय्‌ लानाच्चंगु नकारात्मक खं 
न्ह्यब्वया नेपा:या मानचित्र प्रस्तुत यानादीगु दु । 

नेपालय्‌ सामाजिक, राजनैतिक आर्थिक, आदि क्षेत्रय्‌ विकृति 
कथं ब्वलना वनाच्चंगु भ्रष्टाचारी प्रवृत्तियात कयातःगु भ्रष्टाचारी धेधेबल्ला' 
च्वखँय्‌ शिक्षित जनशक्ति विना देशय्‌ विकास जुइ फइमखु । अले 
शिक्षित जनशक्ति उत्पादनया लागि थःगु कमाइ स्वया: अप्व: पुलेमाःगु 
शिक्षा संस्थायात ध्याचू नका आखः व्वंकेत भ्रष्टाचार यायेमाःगु यथार्थ 
न्ह्यब्वयादीगु दु । 

विश्वया नांजा:पिं दार्शनिकपिनिगु दर्शन, द्यःपिनिगु दर्शन स्वयाः 
बिस्कंगु च्वमिया दर्शनया नां ख: “बेकार दर्शन' । बेकार जुया: सुलिमय्‌ 
वनाच्चंपिं अथेहे मेमेकथं ज्या मदया बेकार जुयाच्चंपिंत ज्या याकेफइ 
धयागु मनंतुना भाजु सौरभ शाक्यजुं 'बेकार दर्शन’ ध्याचू च्वखँ मुना 
सफ पिथनादीगु खः । 

थीथी पत्रपत्रिकाय्‌ पिदंगु ध्याचू च्वखँ मुना सफ्‌ बेकार दर्शन' 
नेपाःया वर्तमान खः । थुकी च्वमि सामाजिक विकृति व नेतातय्‌त 
स्वार्थीपन निर्भिक जुया ख्वाःपाः उला बियादीगु दु । 
७ 

(२) अजब नेपाः गजब ख्वाःपाः ब्वनेधुंका: 


भाजु सौरभ शाक्यजुया 'अजब नेपा: गजब ख्वाःपा:' वय्‌कःयागु 
खुगूगु ध्याचू च्वखं मुना सफ्‌ खः । ने.सं. ११३३दय्‌ निगू प्रकाशित ध्याचू 
च्वखं मुना मध्येय्‌ थ्व निगूगु सफ्‌ खः । थुगु सफुती झिन्हयपु ध्याचू 
च्वखँ दुध्यानाच्वंगु दु । 

नेतातयगु सत्तामोहं याना जनताया मनय्‌ निराशा, असन्तोष, 
अनास्था, भ्रष्टाचार, कमिशनखोर आदिं नेपाःया राजनैतिक, सामाजिक, 
सांस्कृतिक तथा आर्थिक अवस्था न्हि स्वया: न्हि क्वदुना वनाच्वंगु 
तायेकल । नेतातयगु नातावाद कृपावाद प्रवृत्ति गरिब जनता झनझन 
गरिब जुया: वनाच्वन । थजाःगु प्रवृत्ति न्हंकेत व्यंग्य साहित्य न्ह्यज्यात । 
थःपिसं यानागु बचंया संगू बछि हे ज्या मयाइपिं नेतात खना: जनतात 
कचायेधुंकल । 

नेवाःतयगु लोक प्याखं, लोक म्ये, सिन्हाज्या म्ये ... आदि ध्याचू 
साहित्यया प्राचीन स्वरूप खः । 

भाजु गजसुन्दर प्रधानजुं निबन्धया रूपय्‌ न्ह्याकादीगु ध्याचू 
विधा भाजु सूर्यबहादुर पिवाःजु निरन्तर विकास याना यंकादिल । भाजु 
सौरभ शाक्यजु आधुनिक ध्याचू विधागत रूपं विकास याना संवृद्धिया 
लँपुइ थ्यंकेत सफल जुयादीगु दु । 

तान्त्रिक व्यक्तित्वपिनिगु प्रसंग, थीथी ईया राजनीतिक गतिविधि, 
अराजकता, बेरोजगारी, बन्द, हडताल, हत्या, हिंसा, बलात्कार, अपहरण, 
लःया हाहाकार, लोडसेडिङ्ग आदि नेपा:या समसामयिक समस्या न्ह्यब्वयाः 
अजब नेपा: गजब ख्वाःपाः' धकाः व्यंग्य यानादिल । 

हुतिङ्ग नया सां चर्चाय्‌ वइपिं नेतात, 'टायर' च्याका विरोध 
याइगु संस्कार, नायो जुइगु रहरपिं अयोग्य नायःतय्‌त व्यंग्य यानात:गु 
च्चख खः 'हुलितङ्ग नइपि नेतात’, “टायर”, 'नायो जुइगु रहर' च्वखं । 
राजनैतिक पार्टीया कार्यकर्तातयके शक्तियात चमचाया फूर्ति धकाः 

संज्ञा बियादीगु धायेमा: । 

स्वार्थीपिं परिवारयात ध्याचू नकातःगु व्यंग्य च्वखं खः 'कविपिनी 
कलाः ।' 

गजब भाययात म्हसिकादिसँ' च्वखँय्‌ धर्म, राजनीति, भाषा, 
साहित्य, संगीत, दर्शन, खेलकूद ... आदिया नांदुम्ह छम्ह गफाडिया 
लिधंसाय्‌ रजनिश, कृष्णमूर्ति, कन्फ्युसियस, लाओस, गुरुनानक, ताओया 
... आदिपिनिगु दर्शन, गीता, बुद्धया प्रवचन, रामदेव विकासानन्द, रोमया 
वादशाह निरो ... आदियागु प्रसंग न्ह्यब्वया: थौंयापिं बकंफुसुलु मनूतय्‌त 
व्यंग्य यानादीगु खनेदु । 

इराकय्‌ छगू पत्रकार सम्मेलनय्‌ जर्ज बुशयात छम्ह पत्रकारं 
लाकामं कयेकूगु घटनाया लिधंसाय्‌ विदेशी राजनीतियात व्यंग्य यानादिल । 

ग्यास मरु”, 'टेन्सनया चक्कर’, 'आतंककारी भ्रष्टाचार' आदि 
नेपाःया वर्तमान राजनीति, सामाजिक तथा आर्थिक समस्यायात कयात:गु 
च्वखं खः । 

'वाइसियल' माओवादी पार्टी संचालन यानात:पिं कार्यकर्तात 
ख: । थुमित नेपाःया जनतां डर, धांक, धम्की, अपहरण, फिरौतिया रूप 
कथं नकारात्मक दृष्टि स्वयेगु यानाच्वन । तर तस्कर ज्वंकेगु, भ्रष्टाचारी 
ज्वंकेगु, जनताया समस्या लः, धः सफा यायेगु, स्वास्थ्य बांलाकेगु 
विषयलय्‌ प्रचारप्रसार याइपिं धका: जनता सकारात्मक सः थ्वयेकाच्वंगु 
यात 'बय्‌ बय्‌ जूगु वाईसियल' धकाः भिंगु बांलाःगु ज्यां जनताया नुगः 
त्याकेफइगु खँ सांकेतिक रूपं बःबियात:गु खनेदु । 

स्वर्गलोकया म्हगसय्‌ म्हंकाच्चंम्ह छम्ह मनूयात न्ह्यव्वयाः च्वमिं 
थःगु मनया असन्तोष, विश्वया असमान आर्थिक अवस्थायात व्यंग्य 
यानादिल “कृष्णभक्त सर स्वर्गलोकय्‌' च्चखँय्‌ । 

बेइलय्‌ जागिर मदयेकाच्चंम्ह छम्ह मनू थः ख्वीदँ दुगुलिइ 
लय्‌ताइ । तर वैश वनेवं अनिवार्य अवकास जुइगु व्यवस्था, कमजोर 
जुइगु अनेक ल्वचं कइगु आदिया कल्पनाय्‌ छुं ज्या मयासें ख्वीदँ बीके 
स्वया: बांलाःगु ज्या याना सच्छिद॑ म्वायेगु खं, ज्या मदुपिं भाःतयात 

कलाःपिसं क्वह्यंकीगु आदि खं न्ह्यब्वयातःगु दु थ्व जि ख्वीदँ क्यन' 
च्चखँ । 

निरोगीम्ह मनूया न्ह्यः 'डाइवेटिज' ल्वय्‌या लक्षण, नसा, उके 
जुइगु 'साइड' इफेक्ट न्ह्यब्वलकि वयात नं ल्वचं कल ला धका: मनय्‌ 
जुइगु मानसिकताया थ्व “वाउ जित: नं डाइवेटिस' च्वखंय्‌ न्हिन्हि होटलय्‌ 
चाकुगु मर्‍ही निरोगीम्ह मनूया न्ह्यो 'डाइवेटिज' ल्वयूया लक्षण, नसा, 
उकें जुइगु साइडइफेक्ट न्ह्यब्वल की वयात नं ल्वचं कल ला धकाः 
मनय्‌ जुइगु मानसिकताया थ्व “वाउ जित: नं डाइवेटिस' च्वखँय्‌ न्हिन्हि 
होटलय्‌ चाकुगु म्ही नका थ्व चिनी ल्वचं कइगु प्रसंग न्ह्यब्वया मानव 
शरीरया 'पांक्रीयाज” नांयागु छगू अंग स्यनकि जुइगु ल्वयूयात नं पासापिनि 
पुचलय्‌ छम्ह जक थ्व ल्वय्‌ मकःम्हेसित ल्वय्‌ कयेकेगु विचा: धकाः 
ब्यंग्य यानादीगु खनेदु । ज्या मयासें आपा: न जक नइपिन्त थ्व ल्वचं 
कइ धका: ख्याच्च: नं बियादीगु दु । 

बांलायेमा बांमलायेमा, प्रख्यात जुइमा कुख्यात जुइमा नां कथं 
ज्या मयाःसां न्ह्याम्हेसिया थःगु नां दयाच्चनी । वहे नामं हरेकसिगु नांया 
अस्तित्व स्थापित जुयाच्वनी । वहे कथं देग: यक्व दुगु, बुद्धया जन्मस्थल, 
अनेक असम्भव नं सम्भव याना ज्या यायेफुपिं नांजा:पिं तान्त्रिकपिं दुगु, 
विश्वया सर्वोच्च हिमाल सगरमाथा दुगु, जलश्रोतया धनी, कृषि प्रधान 
देय्‌ ... आदि नेपाःया म्हसीका अर्थात्‌ पहिचान खः । तर थौं वहे नेपालय्‌ 
निदंया दुने वइ धाःगु संविधान, प्यद॑ दया न वये मफुगु जक मखु 
संविधानसभा हे भंग याःगु देय, स्वतन्त्र लागु पदार्थ सेवन यायेदुगु देय, 
गरिब, भुखमरी, भ्रष्टाचार आदि व्यंग्य यानात:गु 'छंगु पहिचान ग्व' 
च्वखंय्‌ राजनीतिक, सामाजिक, सांस्कृतिक, आर्थिक आदि क्षेत्रय्‌ ब्वलना 
वयाच्चंगु विकृति व विसंगतियात न्हंका छवयेत च्वसा न्ह्याकीपिं 
साहित्यकारपिनिगु छुं पहिचान मदुगु प्रसंग न्ह्यब्वयाः च्वमि भाषा, 
साहित्य, संस्कृति, सभ्यता, कला, भेष सकतां दुगु नेवा: जातिया पहिचान 
माल । सुनं जातिया संस्कृति, भाषा, साहित्ययात क्वत्यला मखु, अभ 
अग्राधिकार बिया: विकाश यायेगु खः । देश कुचा यानाः छगू हे राज्यया 

जातिया राज्य यायेगु मखु कि केवल पहिचान माल धका: छगू मनया खं 
प्वकांदीगु दु । 

प्राकृतिक, मानवीय वा भवितव्य हे न्ह्यागु हे बांलाःगु वा 
बांमलाःगु घटना दुर्घटनायात जूसां इलं सुयातं पियाच्चनी मखु । वहे 
कथं नेवाःतय्‌गु म्हपुजा कुन्ह॒ नेपाल सम्वत्‌ हिलीगु दिन धयातल । 
थुकुन्ह्‌ नेवाःतयसं थीथी ज्याभवः न्ह्याका न्हूद॑ हनी । निकःगु जन 
आन्दोलन धुंकाःया नेवाःतयसं प्यक: न्याक: न्हृदँ हनेधुंकल । थीथी राजनैतिक 
पार्टीया नेतातयूसं सत्ताय्‌ च्वनेधुंकल । न्ह्याम्ह हे वःसां थः जक मोज 
याइपिं जुयाः जनताया अवस्था वहे मुलु बहे सुका । न्हूद॑ हना नेवाःतयूसं 
नेपालय्‌ भिं जुइमा, दीर्घायु जुइमा, शान्ति सुरक्षा दयेमा, सरकार बांलाक 
चलय्‌ जुइमा, रोजगार दयेमा, सरकारं दंक नके फयेमा: आदि भिन्तुना 
बिया: औपचारिकता पूवंकी । तर न्ह्याक्व हे भिन्तुनेमा भिं धाःसा जुहे 
मजूगुयात च्वंपिं थःगु अनुभव न्ह्यव्वया थःम्हं मनंतुनाथें मजूसां नेवाःतयूसं 
हनावःगु न्हूदँया च्वमि, न्हापाथें थःम्हं बियागु भिन्तुना अःखः मजुइमा 
धकाः 'देशय्‌ अमन चैन दयेमा, संविधान याकनं वयेमा, संघीय शासन 
स्वये दयेमा, देशय्‌ स्वशासन वयेमा, गणतन्त्र अमर जुइमा, नेतातयके 
भिंगु बुद्धि वयेमा, देश न्हगु नेपाः जूगु स्वये दयेमा, जनतातय्‌ दंक नये 
दयेमा, सकलें निरोगी जुइमा धका: थ्व “आखिर वहे वल न्हूद॑' च्वखँय्‌ 
न्हूद॑या भिन्तुना बियादीगु खः । 

अजब नेपाः गजब ख्वाःपाः' सफुती दुथ्याःगु झिन्हयपु च्वखँय्‌ 
भाजु सौरभ शाक्यजु 'अजब नेपा:या गजब ख्वाःपा:यात उलाः 
क्यनादीगुलिइ सफल जुयादीगु दु । 

सुनामी, स्याण्डी आदिया रूप धारणा याना दुव्वांवयाच्चंगु नेपा:या 
राजनैतिक, सामाजिक, सांस्कृतिक, आर्थिक आदिया विसंगति चुइका 
छुवयेफइ कथंयागु साहित्ये च्वसा न्ह्याकादी धयागु आशा याये । 

७ 

ई.सं. १४९२ स इटालीया नाविक क्रिस्टोफर कोलम्बसं अमेरिका 
लुइक्सेंलि अस्तित्वय्‌ वःगु अमेरिकां आर्थिक, सामाजिक, प्रशासनिक, 
राजनैतिक क्षेत्रय्‌ याकनं विकास यात । तर साहित्यिक इतिहासय्‌ इमिसं 
बेलायत व ग्रीसयागु साहित्य अध्ययन यायेमा: । झिस्वंगूगु शताब्दीतक 
अमेरिकीतय्‌ प्रवृत्ति जंगली अवस्थाय्‌ हे तिनि । 

विश्व साहित्यय्‌ नांजाःम्ह इतिहासकार ट्रोलां अमेरिकाया विषय्‌ 
“the American do not give important to restarage because 
they have 10 hist079” धका: च्वयादिल | थुकिं मर्माहित जूम्ह 
अमेरिकी कवि एड्गार एलेन पोनं थःगु महाद्वीपं छगू न्हूगु साहित्यिक 
सिर्जना यायेमाल धका: बिचा: यानाः शर्टस्टोरीया विकास यानादिल । 
वयूकःया कथं न्हापायागु हे बाखंया हे टेक्निक कया: न्हूगु विषयवस्तु 
ज्वनाः च्वयेगु हे न्हूबाखं ($07 $०79) खः । 

रूसी साहित्यकार आन्टोन चेखवं शर्टस्टोरीइ ह:गु ह्यूपालं विश्व 
साहित्यय बाखं विधाया रूप हे हिलाबिल । युरोप, अमेरिकाय्‌ जक मखु, 
चीन, कोरिया, भारत आदि देशया साहित्यकारतयूसं नं न्हून्हूग प्रवृत्ति, 
प्रवाहया बाखं च्वयेगु यात । 

विश्‍व साहित्यय्‌ न्हबाखनय्‌ तःगृ प्रवाह, प्रवृत्ति ज्वंगु यक्व लिपा 
जक नेपालय्‌ नं न्हबाखंया सुरूवात जुल । 

महाभारत, रामायण, भागवत पुराण, स्वस्थानी, बौद्ध जातक, 
पंचतन्त्र, हितोपदेश, शुकबहत्तरी, बत्तीसपुतलीका कथा, पच्चीस बेताल 
आदि प्राचीन बाखंयात नालेगु यात धाःसा नेपालभाषाया साहित्यय्‌ बाखं 
विधाया इतिहास आपालं पुलां । 

ने.सं. ६३८ दँया तन्त्राख्यान (रा.अ.) नेपालभाषाया न्हापांगु 
साहित्यिक ग्रन्थ नालातःगु खःसा लिपा ने.सं. ६२५ दँया भागवत पुराण ( 
रा.अ.) लुयावयेवं थ्व नेपालभाषाया न्हापांगु बाखंकथं पिलूवल । 

अन्वेषक छत्रबहादुर कायस्थं सम्पादन यानाः पिथनादीगु 'थिमि 
देयूया मल्लकालीन बाखं' (ने.सं. ११२०) व थिमि देशय्‌ लुयावःगु “श्री 
नल राजाया पाख्यान' व 'दमयन्ति' बाखं (११२३ द॑) पिदंगुलिं मल्लकालय्‌ 
हे नेपालभाषाया बाखं साहित्यया विकास जूगु स्पष्ट जूगु दु । 

ने.सं. १०४० दँय्‌ महाकवि सिद्धिदास महाजु च्वयादीगु 
'शिवविलास' बाखनं नेपालभाषा साहित्या बाखं विधाय्‌ आध्यात्मिक, 
नैतिक, धार्मिक, पौराणिक, लौकिक आदि बाखंया परम्परायात त्वःताः 
मौलिक सामाजिक बाखंया परम्परा प्रतिस्थापित यानाबिल । 

ने.सं. १०६४ बछलां 'धर्मदूत' पत्रिकाय्‌ पिदंगु श्रीमती एम. 
लक्ष्मीयागु 'लँ' बाखंया ल्याखं नेपालभाषाया साहित्या न्हापांगु बाखं 
खःसा चित्तधर 'हृदयं' ने.सं. १०४८ द॑निसें हे नेपा:यागु न्हूबाखं च्वयादी 
धुंकल । ने.सं. १०६७ द॑य्‌ पिदंगु 'खुपु बाखंचा' बाखंमुना सफ्‌ नेपालभाषा 
साहित्या न्हापांगु न्हूबाखं सफू खः । 

ने.सं. १०६७ दँय्‌ पिदंगु 'धर्मोदय' पत्रिकाय्‌ पूर्णदास श्रेष्ठ, 
सिद्धिचरण श्रेष्ठ, पूर्ण पथिक, हृदयचन्द्रसिंह प्रधान, आशाराम शाक्य, 
केशवलाल कर्माचार्य, प्रेमबहादुर कसाः, प्रकाशकुमारी प्रधानाङ्ग आदि 
साहित्यकारपित न्हबाखं च्वमिया रूपय्‌ म्हसीका बिल । 

वि.सं. २००७ सालया जनक्रान्ति पश्चात्‌ नेपालभाषा साहित्यय्‌ 
न्हूपि बाखंच्चमिपिसं न्हूगु प्रवाह व प्रवृत्ति दुतहल । 

चित्तधर 'हृदय', मोतिलक्ष्मी उपासिका, फत्तेबहादुर सिंह, पूर्ण 
पथिक आदिपिसं सरप्राइज प्लटया लिधंसाय्‌ सामाजिक तथा सांस्कृतिक 
चित्रण यानाः समाज सुधारया सन्देश दुगु बाखं च्वयेगु यात । 

माधवलाल कर्माचार्य व पूर्णदास श्रेष्ठं मनोविश्लेषणात्मक 
चरित्रप्रधान बाखं च्वया: पात्रतय्‌गु बाह्य क्रियाकलाप जक मखु मनूतयगु 
चेतन, अर्धचेतन तथा अचेतन मनयात विश्लेषण याना: बाखं च्वयेगु 
यात । 

प्रेमबहादुर कसाः, हृदयचन्द्रसिंह प्रधान, धुस्वां सायमि, आशाराम 
शाक्य, जनकलाल वैद्य, लक्ष्मण राजवंशी, फणीन्द्ररत्न वज्राचार्य, तीर्थलाल 

नःघःभनि, मथुरा सायमि, हितकरवीरसिंह कंसाकार, राजा शाक्य, 
सुवर्णकेशरी चित्रकार, दुर्लभलाल सिंह, भूषणप्रसाद श्रेष्ठ, हरिशंकर 
रञ्जितकार, रमेशकाजि स्थापित, अमोघ ताम्राकार, मंगलादेवी स्थापित, 
केदार सितु, अमृतरत्न तुलाधर आदि नेपालभाषाया साहित्यकारतयूसं 
सामाजिक, सांस्कृतिक, आर्थिक, राजनैतिक, फ़ायडवादया यौनसम्बन्धी 
आदि विषयवस्तुइ न्हून्हूगु प्रवाह प्रकृतिया ज्वनाः बाखं च्वयेगु यात । 

कविताय्‌ बाखं, बाखनय्‌ कविता ल्वाकज्याइ धयागु धारणाकथं 
नेपालभाषाया बाखनय्‌ बिम्ब, प्रतीक, उपमा, खंँत्वा; खँभाय्‌ आदि 
छयला: बाखं च्वयेगु यात । अले नेपालभाषाया बाखनय्‌ नाटकीय, 
आत्मपरक, टिप्पणी, पत्रात्मक शैलीया बाखंया विकास जुल ।' 

विश्वेश्वरप्रसाद कोइराला, गुरूप्रसाद मैनाली, गोविन्द गोठाले 
आदि खस (नेपाली) भाषाया बाखं च्वया: शीर्षस्थ जुयादीपिं साहित्यकारपिं 
ख: । मनु ब्राजाकि, नारायण ढकाल, कृष्ण धरावासी, नयनराज पाण्डे, 
कुमार नगरकोटी आदिपिं न्हूगु शैलीया बाखं च्वयादीपिं न्हूगु पुस्ताया 
खस भाषाया साहित्यकारपि खः । 

रवीन्द्रनाथ टैगोर, मोपांसा, ओ. हेनरी, नेथेनियल हाइकोन, 
चिनुवा अचेवे आदि विश्‍व साहित्य नांजा:पिं साहित्यकारतयूसं परम्परागत 
तथा स्थापित मान्यता, कौशलता, शैली आदि त्वःताः थःपिनिग हे बिस्कं 
शैलीयागु बाखंया विकास यात । 

बहुआयामिक साहित्यकार केशरमान ताम्राकारजु छम्ह विदेशय्‌ 
च्वना: नं थःगु मांभाय अर्थात्‌ नेपालभाषाया साहित्य विकास यायेत सदां 
समर्पितम्ह व्यक्तित्व खः । नेपालभाषाया उत्थानय्‌ वयूकलं यक्व हे 
योगदान बिया च्वनादीगु दु । वयूकःयागु नेपालभाषाया थीथी विधाया 
तःगू सफू पिदनेधुंकूगु दु । 

भाजु केशरमान ताम्राकारजुं सन्‌ १९५४ नोभेम्बर १४ स येँया 
मरू त्वालय्‌ जन्म जुयादीम्ह खः । सन्‌ १९९९ द॑निसें अमेरिकाय्‌ बसोबास 
यानादिल । वयकलं बेलायतया योर्क विश्वविद्यालय व नेपाःया त्रिभुवन 
विश्वविद्यालयपाखें रसायन शास्त्रय्‌ स्नातकोत्तर यानाः दीक्षित जुयादिल । 

वय्‌कलं तःगू सिरपा त्याकाः सम्मानित नं जुयादीगु दु । 

ताम्राकारजुयागु न्हापांगु च्वसु भाजु बिष्णु दाहालजुँ सम्पादन 
यानादीगु कविता नेपाली भाषाया “चाँदनी' पत्रिकाय पिदंगु दु । वयकःयागु 
धर्म यानाः पापं पुं नांगु बाखं सन्‌ १९९४ स 'हलिमलि’ पत्रिकाय्‌ पिदंगु 
दु । 

भाजु केशरमान ताम्राकारजुं च्वयादीगु बाखं 'पौ' खः । थ्व बाखं 
नारी अस्तित्वय्‌ केन्द्रित बाखं धायेमा: । 

दकव खय्‌ सम्पन्न जूसां नं मचाया ममता मदयेक छम्ह मिसां 
थःत अपूर्ण तायेकी । थ्व हे विषयवस्तु पौ बाखनय्‌ विदेशय्‌ च्वनाः नं 
नेवा: भावनाम्ह छम्ह महिलाया मनोविज्ञान न्ह्यब्वयातःगु दु । 

सुमन व तिमिला दाजु व केहेँ ख: । पौ बाखनय्‌ इपिं निम्ह दाजु 
व केहँया छत्वाःचा संवाद जुइ । अमेरिकाय च्चंम्ह मिसाम्ह पासां सुमनया 
नामय्‌ छवयाहःगु पौया लिधंसाय्‌ पत्रात्मक शैलीइ बाखं न्ह्याइ । पौ 
छुवयाह:म्ह पासाया नां सिला खः । 

सुमन सिलाया कलेजयाम्ह पासा । यःत्यः जुइ । तर म्ह॒तुं धाये 
मछाल । उकि सिलाया इहिपा सुमननाप मजुल । लिपा सिलाया इहिपा 
मिलन नांम्ह मिजंनाप जुइ । अले सुमन व सिला निम्ह निखे बाइ । 

पुरूष नारीप्रति, नारी पुरूषप्रति आकर्षित जुया: यौन भावना 
पिब्वइगु, मनोविश्लेषक सिग्मण्ड फ्रायडया सिद्धान्त ख: । थ्व हे सिद्धान्तकथं 
यौन विषय नं सकसितं आकर्षित याइ । तर समाजया संकुचित धारणां 
सकसिनं स्यूगु विषय जूसां सुयागुं न्ह्यःने स्वतन्त्र रूपं खँ ल्हाये छालीमखु । 
थ्व हे विषयवस्तुया 'पौ' बाखनय्‌ इन्टरनेटया जमानाय्‌ नं अमेरिकाय्‌ 
च्च॑म्ह सिलां थः पासा सुमनयात म्हतुँ धाये मछाला: थःगु मनया दुविस्ताया 
गोप्यताया लागि पौ च्वःगु खः । 

सिलाया भा:तया क्वातुगु लजगाः दु । सुविधासम्पन्न अपार्टमेण्टय्‌ 
च्वनेदु । न्ह्याथाय्‌ वनेमाःसां थःगु हे निजी गाड़ी दु । मचा छम्ह मदुगु 
वया जीवनया अभाव जुल । 

निम्ह त्यपूलिं चिकित्सकीय परीक्षण याकी । अन्तय्‌ मिजंयाके हे 

बौ जुइगु क्षमता म्हो जूगु लिच्च: वइ । थ्व खँ सीका: निम्हत्यपूया नुगः 
मछिनी । 

भाःतम्ह लजगा:या क्रमय्‌ अमेरिकाय्‌ वनेमाली । भाःतम्ह नाप 
सिला नं वनी । इपिं अमेरिकाय्‌ हे थाइ । पौ बाखनय्‌ च्वमिं भाःत 
म्वायेक मां जुइगु, बौ जुइत थः कला: म्वाःगु अमेरिकाया कुसंस्कार 
न्ह्यब्वयादिल । अक विदेशय्‌ च्वना: नं अनया संस्कारय्‌ भ्यलेमपुपिं 
दम्पत्तिया रूपय्‌ सिला व मिलनयात थना: नेवाः संस्कार क्यनादिल । 

पौ बाखनय प्राकूतिककथं थःपिं मां, अबु जुड मफइगुलिं इमिसं 
वैज्ञानिक प्रविधि अर्थात्‌ टेष्ट ट्युब बेबीया मां, अबु जुइगु बिचा: याइ । 

टेष्ट ट्युब प्रविधिया लागि वीर्य (स्पर्म) दाताया आवश्यक 
जुइ । वीर्यदाता विदेशी जुल कि मचाया भौतिक रूप, रंग विदेशी जुइगु 
प्रसंग न्ह्यब्वयातःगु 'पौ' बाखनय्‌ सिलां सुमनयागु वीर्य प्राप्तिया लागि 
नेपालय्‌ च्वंम्ह सुमनयात पौ च्वःगु खः । 

म्हतुं तप्यंक धायेमछिंगु ख आपाःसिनं पौ च्वयेगु याइ । 
वरिष्ठ साहित्यकार मथुरा सायमिया 'वं नकतिनि प्रेम यात' बाखंमुनाय्‌ 
दुध्यागगू 'व वइतिनि' व 'लिफः' बाखनय्‌ “जि हेरा’ बाखंमुनाय 
दुथ्याःगु 'जि हेरा' बाखनय्‌ पौ च्वःगु प्रसज्ञ दु । 'कस्ति' बाखंमुनाया 
खालु' बाखनय्‌ निसन्तानम्ह मिसां सन्तान प्राप्तिया लागि थः 
बालसखानाप यौनसम्बन्ध तया: आत्मग्लानी जूम्ह छम्ह मिसाया 
मनोभावना न्ह्यब्वयातःगु दु । 

'पौ' बाखंया नारीपात्र सिलायागु व भाजु मथुरा सायमिजुया 
'खाल्‌' उपन्यासया नारी पात्र मिश्रीयागु मनोविज्ञान ज्वःलाः । 

'खालु' उपन्यासय्‌ लाखेचा व मिश्री निम्ह त्यप्‌ । सन्तान प्राप्तिया 
लागि इमिसं यक्व उपाय याइ । तर लाखेचा बौ जुइगु क्षमता मदुम्ह 
जुल । उकि इमिसं विकल्पकथं इन्त्रा युरियम इन्ट्रामिशन (आइ.यृ.आइ) 
अर्थात्‌ परपुरूषयागु वीर्यदान कयाः मचा दयेकेगु बिचाः याइ । थःत 
लुइमखाःम्ह मिज॑यापाखें वीर्यदान कायेमाली धका: मिश्रीया मनय्‌ पीर 
जुइ । उकि मिश्री छेँथुवा: काजीबाबुयाके वीर्यदान फ्वंगु प्रसङ्ग दु । 

परम्परागत विश्वास, शास्त्रीय मान्यताकथं गुगुं नं साहित्यिक 
रचनाया मूल कारक हे लेखक जुइ । रचनाय्‌ उल्लेख जुयाच्वंगु दक्व 
रचनाकारया व्यक्तित्वया अभिव्यक्ति जुइ । लेखकया इच्छा, आकांक्षा, 
सोच, विचार थनं प्रतिबिम्बित जुड । उकि लेखक थःगु रचनाया 
अधिकारी (3४10719) जुइ । रचनाया मूल अर्थया आधिकारिक स्रोत 
लेखक स्वयं जुइ । प्रत्येक साहित्यिक रचनाय्‌ लेखकया उपस्थिति 
जीवन्त जुइ । 

फ्रेञ्च समीक्षक सिद्धान्तकार रोलाँ बार्थ (Roalan Barthes, 
1915-1980) लेखक उपस्थित मदुगु साहित्यिक रचनाय्‌ लेखकया 
अवसान (Death 01 401101) जुइधुंकूगु तर्क तयाः समीक्षक सिद्धान्त 
ख्यलय्‌ न्हूग बिचा: प्रस्तुत यानादिल । 

रोलाँ बार्थया सिद्धान्तकथं लेखकया मृत्युया अर्थ लेखकया भौतिक 
शरीरया मृत्यु मखु । लाक्षणिक (14061191011011091) अर्थात्‌ लेखकया 
रचनाय्‌ लेखकयागु व्यक्तित्वया छु प्रभाव मदइगु अर्थय्‌ खः ।* 

“पो? बाखनय्‌ नं रोलाँ बार्थया सिद्धान्तकथं लेखकया उपस्थिति 
दये हे माः धकाः थुइकेमाः । 

पत्रात्मक शैलीया थ्व 'पौ' बाखनय्‌ केहँ तिमिला छम्ह बाहेक 
सुमनया मेपिं परिवारया बारे छुं हे खँ न्ह्यथनात:गु मदु । बाखं विधाया 
तिसा धयातःगु बिम्ब, प्रतीक, उपमा, खंत्वा:, खंभाय्‌ आदि नं गनं हे 
छयलात:गु मदु । उकि थ्व 'पौ' बाखं छपु बाखं खयां नं छपु पौ थें हे 
ताः । 

न्हूगु पुस्ताया युवावर्ग पूर्वीय परम्परायात त्वःताः पश्चिमी संस्कार, 
संस्कृतिइ आकर्षित जुल । इहिपा मयासे मिसा व मिजं छथाय्‌ च्वनेगु 
(living 1028161) या चलन व्यापक जुइधुंकल । थज्या:गु जमानाय्‌ 
अमेरिका थेंजाःगु स्वतन्त्र जीवनशैलीया देशय्‌ च्वंम्ह मिसायात सभ्य 
भासं पौ च्वकातःगु प्रसङ्गं च्वमिया बाखं प्रस्तुति तसक हे च्वन्ह्या: । 

न्हूबाखंया प्राविधिक पक्ष दुवालाः स्वयेबलय्‌ थ्व 'पौ' बाखं 
समसामयिक विषयवस्तु, सीमित परिधि, प्रस्तृतिकरण, भाषाशैली आदिकथं 

पूर्णरूपं न्हूबाखं जूगु दु । बाखंच्वमि भाजु केशरमान ताम्राकारजुपाखें 
हानं थुज्वःगु उत्कृष्ट बाखं ब्वनेगु आशा याये । सुभाय्‌ ! 
७ 
पौ बाखं दुवाला, ने.सं. ११४१, पौ २१-२८ 


लिक्वरखँ प्वला 

'प्रेमशान्ति तुलाधर, नेपालभाषा साहित्यया इतिहास । 

महेश पौडेल, समकालिन नेपाली कथाको धार, नागरिक, २०७३/५/४/७ 
रप्रा. नर्मदेश्‍वर प्रधान, 'लेखकया मृत्यु' (Death of the Author), लायकू 
(नेपालभाषाया बा:छिपौ), ने.सं. ११४१ दिल्ला-गुंला (२०७८ श्रावण १६- 
३२) 

ल्हाब्साया जलय्‌ पूर्ण ताम्राकार 


भाजु पूर्ण ताम्राकार दकले न्हापां 'क्यारेमबोटया गट्टीतय्‌त' 
नांयागु चिनाखं ज्वना नेपालभाषा साहित्य ख्यलय्‌ च्वसा न्ह्याकादीगु 
खः। अनंलि 'साब्वं छगू अनुभूति' नांगु आत्मपरक च्वखँ पिदन । 
केशवलालया (संस्कार बाखं ब्वना' वयूकःया न्हापांगु समालोचनात्मक 
च्वसु खः । 

'साहित्यया साधना आत्म सन्तुष्टिया लागि जक मखु, मानव 
प्रगतिया लागि खः, साहित्यया म्‌-उद्देश्य ह्यूपाः खः, साहित्यय्‌ कला नापं 
जीवन दयेमा' धयागु बिचा: दुम्ह ताम्राकारजु नेपालभाषाप्रति समर्पित 
व प्रगतिशीलम्ह साहित्यकार ख: । त्रि.वि.वि.या स्थायी लजगाः जक मखु 
अर्थशास्त्र विषययाम्ह प्राध्यापक नं खः । व्यस्ततायात च्यूताः मतसें 
वयूकःया च्वसां नेपालभाषाया रचना निरन्तर न्ह्यानाच्चंगु दु । वय्‌कःया 
च्वसु केवल सूचनात्मक व प्रभाववादी जक मजुसे समीक्षात्मक नं 
जुयाच्चनी । थम्हं ज्वनागु विषय दुवालाः विश्लेषण यायेगु हे वयूकःयागु 
समालोचनाया विशेषता खः । 

'साहित्यया लँय' (ने.सं. १११२) व 'साहित्यया लिच्वः' (१११९) 
निगू समालोचना मुना सफू, 'हिसु दंगु सः' (११२२) च्वखँ मुना पिदनेधुंका: 
थ्व 'ल्हान्सा' (समालोचना मुना) सफू पिदंगु खः । वयूकःयागु थ्व प्यंगूगु 
सफू खः । 

तःगू सिरपा: व हनापौ कयादीधुंकूम्ह भाजु ताम्राकारजुया थ्व 
सफूदुने ने.सं. १११९ द॑निसें ने.सं. ११३३ दतक थीथी पत्रिकाय्‌ पिदंगु 
मध्येय्‌ न्हय्‌गू समालोचनात्मक च्चसुयागु संकलन खः । चित्तधर 'हृदय'या 
साहित्यिक व्यक्तित्व व कृतित्वबारे ताम्राकारजुयागु साहित्या लँय्‌ सफुती 
विवेचना जुइधुंकूगु दु । 

थीथी पत्रिकाय्‌ पिदनेधुंकूगु चिनाखँ मुना पिहाँवःगु न्यागू सफूयात 
कया चित्तधर 'हृदय'या फुटकर कविताया महत्ता च्वसु च्वयादिल । 

हृदय कथा' (ने.सं. १०६७) जेलय्‌ दुनेबले च्वयादीगु कविता 
मुना खः । मखुगु आरोपय्‌ थःत कुना: यातना ब्यूम्ह तत्कालीन सरकारया 
विरोधय्‌ थुकी किच: तकं लाकामतःगु थ्व चिनाखँ मुनाय्‌ पत्नी वियोगया 
तीव्र वेदना, नेवा: सांस्कृतिक व प्रकृति वर्णन स्वंगू पक्ष क:घानातःगु दु । 
अन्तरध्वनी (१०६९) जेलकालीन चिनाखँ मुना खः । न्हूगु स्वां (१०६९) 
सामाजिक, नैतिक चेतनाबोधगम्य जू । याक:मिया चा कविता थः तिरिनाप 
बाया च्वनेमाःगु व तिरिया मृत्यु लिपाया याकःमि जुइ्माःगुया अनुभूति 
खः । थ्व कविजुया दकले यःगु कविता खः । ने.सं. १०७० द॑य्‌ पिदंगु थ्व 
सफुती दुथ्याःगु झिनिपु कवितायात ताम्राकारजुं दुवाला: थःगु बिचाः 
न्ह्यब्वयादीगु दु । थुकी दुथ्याःग॒ मध्येय दकले चर्चितगु कविता 'सुपाँय्‌ 
व समुद्र' अंग्रेजी भाषं अनुवाद याना 'पोइम्स अफ टुडे इन नेपालभाषा' 
धकाः पिदन । ने.सं. १०९६ पिदंगु 'देगः' सफुती भिन्हयपु कविता 
दुथ्याःगु दु । तत्कालीन सरकारया पक्षपाती भाषा नीतिया विरोधय्‌ 
प्रतीकात्मक व व्यंग्यात्मक थक्कर गाःया च्याम्पत्ति व देग: निपु कविता 
अप्व: चर्चित जूगु दु । गुगं कविता संदेशमूलक जूगु दु । थ्व सफुती 
दुथ्याःगु भिन्‍्हयपु कवितायात कया ताम्राकारजुं उगु ईया राजनैतिक, 
सामाजिक, आर्थिक आदियात ध्वाथुइका बियादीगु दु । वय्‌कःयाकथं 
हृदय'यागु समग्र काव्य अध्ययन मयायेक नेपालभाषा साहित्यया अध्ययन 
पूवनीमखु धका: चित्तधरया व्यक्तित्वयात कया: ताम्राकारजुं 'हृदय' छन्द 
साहित्य शिरोमणि, देशया कला, साहित्य व संस्कृतिया धरोहर खः, 
राष्ट्रिय निधि खः धयादिल । 

“नेपालभाषाय्‌ चित्तधर 'हृदय'या निबन्ध सफू' वयकःयागु न्हयगू 
च्वखँ सफूयात कया च्वयातःगु समालोचनात्मक च्वसु खः। ने.सं. 
१०४८ दँय्‌ रचित नेवाः संस्कृति विषयस केन्द्रित जूगु 'पर्वोत्सवया 
रहश्यपूर्ण महिमां' नेपालभाषाया दकले न्हापांयागु निबन्ध खः । थःगु नां 
रूप रत्न उपासिका तया दकले न्हापां छापा आखलं पिदंगु निबन्ध 
'च्वयेमाःगु छाय्‌ ?' खः । ने.सं. १०६८ दय्‌ वयूकःयागु 'ह्वनागा’ निबन्ध 
पिदन । ने.सं. ११०७ दंय्‌ भाजु फणीन्द्ररत्न वज्राचार्यजुं संकलन याना 

भिनिपु च्वखँ दुथ्याःगु चित्तया चिन्तना हृदयया रचना’ सफू पिदन । थ्व 
सफू चित्तधरया मृत्यु पश्चात पिदंगु खः। ने.सं. १०९२ द॑य्‌ नेवाः 
संस्कार संस्कृतिया नांगु 'थिगु ज:' सफू पिदन । नेवा: संस्कार व संस्कृती 
छयलीगु सामग्री केन्द्रित जुया उकेया परिचय, महता, यथार्थता, ऐतिहासिक 
वर्णन नापं नेवा: गौरव व गरीमां जाःगु गाथा दुगु थ्व सफू नेवा: संस्कार 
व संस्कृतिया प्रतिबिम्ब खः । 

'कीगु साहित्य’ (ने.सं. १०७४) व 'ीगु साहित्या तंसा (१०६४) 
थ्व निगुलिं सफू नेपालभाषा साहित्यया इतिहास सम्बन्धि लेखया संग्रह 
खः । थ्व सफुती भाषा सेवीपिनिगु साहित्यिक गतिविधि जक मखु, उगु 
इया नेपालभषाया साहित्यिक इतिहासया सत्य तथ्य खँ सीकेफइ धका: 
ताम्राकारजुं सफूया महत्व क्यनादी । 

ने.सं. १०७६ दँय्‌ चित्तधर हृदय नेपाल सांस्कृतिक मण्डलया 
उपनेताकथं चीनय्‌ झाःबलेया लुमन्ति खः, 'महाचीनय्‌ नेपाल संस्कृति’ । 
यात्रा सम्बन्धि थ्व निबन्ध ने.सं. १०८४ द॑य्‌ पिदंगु ख: । थ्व निबन्ध 
साहित्यिक व ऐतिहासिक दृष्टिकोण महत्वपूर्ण जूगु खँ ताम्राकारजुं थःगु 
समालोचनात्मक च्वसुइ न्ट्यथनादीगु दु । 

चित्तधर 'हृदय'या 'जिगु जातः’ ने.सं. १०२६ द॑निसें ११०२ 
द॑तकया ७६दया वयकःया जीवनकाल मध्येय्‌ ५३ द॑या आत्मवृतान्त खः । 
थ्व सफू उगु ईया राजनीतिक घटना (लाइब्रेरी पर्व, आडम्बर मत, 
राणाशासनया दमन नीति, २००७ साल लिपाया राजनीतिक) किपा दु । 
थुकी वयूकःयागु बाल्य, तरुणंनिसें जेल जीवन, नजरबन्द जुयेमाःगु, 
सुगत सौरभ छापय्‌ यायेत भारतय्‌ वंगु, प्यंगूगु बौद्ध सम्मेलनय्‌ भारतया 
राष्ट्रपति डा. राजेन्द्रप्रसादयात 'सुगत सौरभ’ सफू लःल्हाःगु, दक्षिण 
भारतय्‌ लत्या च्वनादीबले तिथि मिति, ई न्ह्यथनातःगु न्हिखँ (Daily 
D375) खः । नेपालभाषा व साहित्य उत्थान यायेत थःगु जीवन व 
सर्वय्‌ पानादीम्ह चित्तधरया थ्व जिगु जातः सफूया महत्वयात कयाः 
ताम्रकारजुं 'नेपा:या राजनीति, इतिहास व नेपालभाषा अध्ययन तथा 
अन्वेषण याइपिन्त थ्व सफू यक्व ग्वहालि जुइफु धयादीगु दु । हृदयजुया 

निबन्ध लेखन विषययात कया ताम्राकारजुं थीथी विद्वानपिनिगु बिचाः 
न्ह्यब्वया चित्तधर नेपालभाषा साहित्या अग्रज धका: म्हसीका बिल । 
मोतिलक्ष्मी कविता, बाखं व निबन्ध स्वंगू विधाय्‌ नं च्वसा 
ज्वःम्ह मिसा साहित्यकार खः । वि.सं. १९९२ दँय्‌ रोदन व पुनर्विवाह 
बाखं शारदा पत्रिकाय्‌ एम.लक्ष्मी नामं नेपालीभाषाय्‌ प्रकाशित याना 
नेपाली भाषाय्‌ नं प्रतिष्ठित जुयादिल । वयूकःयागु न्हापांगु निबन्ध 
'मोतिमाः'यात कया पूर्ण ताम्राकारजुं निबन्धकार मोतिलक्ष्मीजुया व्यक्तित्व 
व मोतिमालय्‌ छपुलु नांयागु समालोचनात्मक च्चसु च्वयादीगु खः । 
भारतया सारनाथं पिदनीगु बौद्ध पत्रिका 'धर्मदूत' लयपतिइ ने.सं. १०६१ 
दंनिसें नेपालभाषा दुथ्यात । उगु इलय्‌ राणा शासनया दमन नीतिं 
नेपालभाषाया नांजा:पिं साहित्यकारपिं जेलय्‌ लानाच्वन । थ्व हे इलय्‌ 
मोतिलक्ष्मी थ्व पत्रिकाय्‌ थःगु रचना पिथनेगु यानादिल । चित्तपंक्षी (कविता), 
बाखं), चिन्ता (कविता), उद्योग (च्वखं) छसिकथं पिदन । कृतिकथं 
ने.सं. १०७८ द॑य्‌ 'मोतिमा' व 'संघ' निबन्ध मुना पिदन । ने.सं. १११३ 
दँय्‌ चखुंचिया सर्वय्‌ १११४ दँय्‌ मोति बाखं पुचः, १११५ दँय्‌ उत्पलवर्णा 
व १११८ दँय्‌ धौबजी निगू निबन्ध मुना पिदन । झिंस्वपु निबन्ध दुथ्याःगु 
'मोतिमा'यात ताम्राकारजुं मोतिलक्ष्मीया निबन्ध लेखनया विषययात 
कया च्वयादीगु खः । 
ने.सं. १०४३ द॑य्‌ सँदेयया खामंनिसें दण्डवत्‌ यानावःम्ह क्यांछा 
लामा (कुलुसा लोसेलं) कंगु ओन्दु (बौद्ध धर्मया मूलग्रन्थ)या धर्म देशनां 
प्रभावित जुयाः उपासिका जूगु, त्रिपिटक व बौद्धग्रन्थ अध्ययन व धम्मपदया 
पाठं बुद्ध धर्म व दर्शनया प्रभाव वयकःया रचनाय्‌ लाःगु दु । थः भिसा 
जग भिनी, कर्पिन्त भिंगु लँय्‌ यंकेत थः भिनेमा धयागु उपदेश मोतिया 
निबन्धय्‌ दुथ्याःगु दु । थ्व निबन्धं कयच्यानाच्चंगु विचार, दर्शन गम्भिर 
गहन व मर्यादाशील दु । बौद्धिकतां उच्च स्थान कयाच्चंगु दु । च्वखं 
उपदेशमूलक, चेतनामूलक व रुढीवादी विचार मान्यता व अन्धविश्वास 
विरोधी जुयाच्चंगु खनेदु । 
स्कूल जीवनय्‌ हे निबन्ध विषयया प्रतियोगिताय्‌ स्वर्ण पदक 

विजेता प्रेमबहादुर कसा: प्रखरम्ह निबन्धकार खः: । साहित्यय्‌ च्वसा 
न्ह्याकेन्ह्यः राजनैतिक व्यक्तित्वपिनिगु संगतं वयूकः राजनीतिज्ञ नं 
जुयादिल । थ्व इलय्‌ भारतय्‌ च्वनादीम्ह धर्मरत्न यमियागु पौया लिसः 
आह्वान! कवितां बियादिल । 

साहित्यिक, सामाजिक, शैक्षिक व सांस्कृतिक क्षेत्रय्‌ सक्रिय 
योगदान बियादीम्ह कसाःजु वि.सं. २००३ दँय्‌ स्थापित शान्ति निकुञ्ज 
हाइस्कूल व प्रदीप्त पुस्तकालयया मू संस्थापन, पद्मोदय हाइस्कूलया 
छम्ह संस्थापक व आजीवन शिक्षक खः । ने.सं. १०७० दॅय्‌ प्रेमबहादुर 
कसा: व मदनलोचन सिंहया कृतलय्‌ कलकत्ताय्‌ च्वसापासा नीस्वनादिल । 
च्चसापासाया तत्वावधानय्‌ दकले न्हापां वि.सं. २००९ माघ ९, १०, ११ 
गते तक हनुमान ध्वाखाय्‌ विराट ऐतिहासिक साहित्य सम्मेलनय्‌ जूगु 
प्रतियोगिताय्‌ दुथ्याःगु दुमथ्याःगु थीथी विधाया साहित्यिक रचना दुथ्याकाः 
ने.सं. १०७४ द॑य्‌ 'नसला' सफू पिदन । थ्व संस्थां पिदनाच्चंगु पाक्षिक 
पत्रिका दिनाच्वंगुली पुनः प्रकाशन यानादिल । वयूकःया सम्पादकत्वय्‌ 
'सितु' निलापौ वयकःया जीवनकालय्‌ ७८गू ल्या: तक पिदन । श्रेष्ठ 
सिरपा: प्राप्त 'न्हपुखू' (१०७८) निबन्धबारे थीथी विद्वान समालोचकपिनिगु 
धापू न्ह्यब्वया ताम्राकारजुं निबन्ध विधाय्‌ दकले न्हापां कवितात्मक 
अभिव्यक्ति, आत्म विश्लेषण, आत्मपरक शैली ह:म्ह, नीजि विषयवस्तुया 
माध्यमं जीवन जगतया गहनतानाप स्वाना यथार्थवादी दृष्टिकोणयात 
स्वच्छपूर्वक न्ह्यब्वयेफुम्ह कसा-जु प्रसिद्ध निबन्धकार जक मखु निबन्धया 
बारे विशेषज्ञ व ज्ञाता नं खः धयादिल । 

कसाःजुया च्वखं सफू 'न्हपुखू’ (ने.सं. १०७८), 'ती' बाखं सफू 
(१०७५) व चिनाखँ सफू 'त्यपू' स्वंगू सफूयात कया ताम्राकारजुयागु 
'साहित्यया लिच्चः' सफुती 'प्रेमबहादुर कसाःजुया साहित्यिक कृति छगू 
अध्ययन” नांयागु समालोचनात्मक च्वसुइ मूल्यांकन यानादीधुंकूगु दु । 
वयूकःयाकथं 'ती’ बाखं सफुती दुथ्याःगु बाखंया विषयवस्तु यथार्थवादी 
घटना प्रधान, चरित्र प्रधान व मनोविश्लेषण जुया बाखं स्वाभाविक जू । 
चरित्रत निर्जीव मखु चेतनशील जू । 

जयप्रकाश रचित 'रत्नेश्‍वर प्रादुर्भाव'या प्रसंग न्ह्यथना 
ताम्राकारजुँ नेपालभाषा वाङ्मयया विकास यायेत भीगु पुलांम्ये, बाखंम्ये, 
पुलांगु म्येहना प्याखंया संरक्षण व सम्वद्धन यायेगु, भीगु प्राचीन काव्यया 
मू श्रोत जुयाच्वंगु नेवाःम्ये व लोकबाखं मुंकेगु सम्पादन याना पिथना 
थ्व क्षेत्रय्‌ योगदान बियादीम्ह भाषानिभा: प्रेमबहादुर कसा: व्यक्ति मखु, 
छगू संस्था खः धयादिल । 

अन्तर्राष्ट्रिय साहित्य ख्यलय्‌ तक नांजाःम्ह वरिष्ठ शिक्षाविद्‌ 
अनुसन्धानविद्‌ अन्वेषक कमलप्रकाश मल्लया नेपालभाषाय्‌ जक मखु 
अंग्रेजी भाषाय्‌ नं सफू पिदंगु दु । वयकःयागु The Newari Language 
(1980), Classical Newari Literature (1982) या प्रकाशनं विदेशय्‌ 
नेपालभाषा साहित्या प्रचार जूगु दु । आलोचना साहित्यया धुकू जायेकेगु 
तातुना झिंछपु आलोचना (बाखंया बारे निपु, नाटकया स्वपु, काव्यया 
न्यापु व उपन्यासया छपु) साहित्यया संग्रह 'नःलि स्वना’ सफू पिदन । 
थ्व झिछपु लेखयात कया ताम्राकार 'समालोचक कमलप्रकाश मल्ल व 
नःलिस्वना' नां बिया समीक्षा यानादीगु दु । थ्व लेखय्‌ ताम्राकारजुं 
नःलिस्वनाया भूमिकायात कया 'नेपालभाषा साहित्ययात सूक्ष्मरूपं दुवालाः 
नेपालभाषा आलोचना साहित्यप्रति गहन अध्ययन अन्वेषण व अनुशीलन 
याना पूर्वाग्रह व भावावेशं मुक्त जुयाः समालोचना विषयस च्वयातःगु 
छगू महत्वपूर्ण लेख खः ।' धकाः थःगु बिचाः प्वंकादीगु दु । नेपालभाषाय्‌ 
दकले न्हापांगु समालोचनाया ऐतिहासिक दस्तावेज खः थ्व सफू सृजनात्मक 
साहित्यिक कूतिया मूल्यांकन यायेगु पद्धति, व्याख्या विवेचना यायेगु पह: 
व व्यवहारिक समालोचनाया स्वरूपयात अध्ययन यायेत अतिक महत्वपूर्ण 
जूगु दु । नःलि स्वनाया त्रुटियात थम्हं तप्यंक मयासें वरिष्ठ समालोचकयागु 
धापूयात बः कयादीगु खनेदु । 

नेपालभाषाय्‌ गद्य साहित्य विकास विषयस कुलात:गु च्वसु खः 
नेपालभाषाय्‌ गद्यया विकासक्रम छपुल्‌' । नेपालभाषा गद्यया विकासया 
विषयस ताम्राकारजुं ई.पू. १२२-२५८ अज्ञात चिनीया, भिन्यागूगु शदी 
युरोपया जांग गुटेन वंगे एडम प्रेस (सन्‌ १९३४), सिलिण्डर प्रेस (१८१२) 

टाइप रिकलभित्र प्रेसर (१८४५) आदिया प्रसंग न्ह्यथनादीगु दु । उगु 
इया दानपत्र, तालपत्र, शीलालेख, सिज:पौ, लालमोहर, शास्त्र, पुराण, 
धार्मिक व्रतकथा आदि गद्य वाइमयया थीथी रूप मध्येय्‌ ने.सं. ३२७ दँया 
गंबहाः दानपत्रया नक्कल नेपालभाषाया प्राचीन गद्य नालेछिं। ने.सं. 
६३८ तन्त्राख्यान (रा. अ.) नेपालभाषाया न्हापांगु गद्य नालाव:गुलिइ ने.सं. 
६२५ या भागवत पुराण न्हापांगु गद्य जूवःगु दु । गद्य साहित्यया विकासय्‌ 
पुनर्जागरणकालय महारथीपिनिगु गद्य श्रृजना व राणाशासकं पितिंका 
भारतय्‌ जीवन हनाच्वंपिं बौद्ध भिक्षुपिनिपाखें नेपालभाषा गद्य साहित्य 
विकासय्‌ त:धंगु योगदानयात ताम्राकारजुं थःगु च्वसुइ न्ह्यव्वयादीगु 
दु । 'धर्मदूत’ पत्रिकाय्‌ पिदंगु साहित्यिक च्वसु नेपालभाषाया साहित्यया 
आधारशीला जुयाब्यूगु दु । 

'नेपालभाषाय्‌ सैद्धान्तिक समालोचनाया स्थिति’ नांयागु च्वसुइ 
ताम्राकारज्‌' सैद्धान्तिक समालोचनाया परिभाषा बिया: वरिष्ठ 
समालोचकपिनिगु लेखया लिधंसाय्‌ वयूकःपिनिगु धापु व उत्कृष्ट सफू 
न्ह्यब्वया सैद्धान्तिक व व्यवहारिक समालोचनाया अर्थ ध्वाथुइका बियादीगु 
दु । समालोचक माधवलाल कर्माचार्यया 'साहित्यय्‌ आलोचनाया स्थान' 
नांगु लेखं नेपालभाषाय्‌ सैद्धान्तिक समालोचना प्रारम्भ जूगु खः । 
समालोचनाया विकासं सृजनात्मक साहित्य विकास जुइ । समालोचना 
हे साहित्ययात उचित मार्गय्‌ न्ह्यज्याकाबी । 

नेपालभाषाय्‌ समालोचना साहित्य विकास जूगु बागू दशकं 
मयायेधुंकल । तर सैद्धान्तिक समालोचना नालेछिंगु न्यागू रत्नध्वज 
जोशीजुयागु 'साहित्यया तिसा’ (ने.सं. १०९४), शान्तहर्ष बज्राचार्यया 
रस मञ्जरी' (ने.सं. १०९९), माणिकलाल श्रेष्ठया 'समालोचनाया सिद्धान्त” 
(ने.सं. १०८८), नर्मदेश्वर प्रधानया 'स्वंगःगु मिखां (ने.सं. १११९) व 
“सौन्दर्य दर्शन’ (ने.सं. ११२०) जक प्रकाशित जूगु दु । ताम्रकारजुं थ्व 
न्यागू सफुती दुथ्याःगु समालोचनायात कया थःगु बिचाः बिया वर्णन 
यानादीगु दु । 

गहन अध्ययन, अन्वेषण, व्याख्या, विशुद्ध विश्लेषण, सही मूल्यांकन 

व तक यायेगु क्षमता दुम्ह सफल समालोचकया च्वसुयात कया 
समालोचना यायेगु उलि सरल मज्‌ । ब्वनेधुंका: सफूया विषयस निध्वः 
प्यध्वः कियेगु छम्ह साहित्यकारया दायित्व भाःपिया भाजु पूर्ण ताम्रकारयागु 
'ल्हाब्सा' सफू ब्वना थुकी दुथ्याःगु न्हयपु च्वसु छसिकथं जिं थुइकाकथं 
थःगु मनय्‌ थ्यूगु छत्वाःचा बिचाः जक खः, थ्व लेख । 

छ 

हलिमलिया सवा: 


फ्रान्सयाम्ह मोन्टे (सन्‌ १५८७ विश्‍वया दकले न्हापांम्ह एस्से 
च्वमि खः । भिंखुगूगु शताब्दीया अन्त्यपाखे बेलायतयाम्ह फ्रान्सिस 
वेकन अंग्रेजी साहित्यय्‌ दकले न्हापां एस्से च्वयादिल । पश्चिमी मुलकं 
न्ह्याःगु निबन्ध विधा तःदँ लिपा नेपालभाषाया साहित्यय्‌ नं दुथ्यात । 

नेपालभाषा साहित्यय्‌ निबन्ध विधाय्‌ च्वसा न्ह्यानादीम्ह छम्ह 
भाज्‌ पूर्ण ताम्राकारजु नं खः । वहुआयामिक प्रतिभाशाली साहित्यकार 
ताम्राकारजं नेपालभाषा साहित्य व समीक्षाय्‌ त:धंगु योगदान बियादीगु 
दु। तःगू सफ्‌ पिथना दीधुंकूम्ह ताम्राकारजुयागु थ्व हलिमलि (च्वसु 
मुना) न्यागूगु सफ्‌ पिथना खः । 

'हलिमलि' सफुती गुपु आत्मपरक व थीथी विषयवस्तुया भिंगुप्‌ 
याना जम्मा नीच्यापु च्वसु दृथ्या: । समीक्षक प्रा.नर्मदेश्वर प्रधानजु 
'हलिमलि' सफती दुथ्याःगु च्वसु साहित्यया इतिहास, संस्कृति व 
सृजनात्मक साहित्य याना स्वब्व थलादिल । 

“नेवाः संस्कारय्‌ गणेद्य:' च्वसुइ पौराणिक बाखंकथं गणेद्य:या 
उत्पत्ति, गणेद्य:या किसिख्वा: जूगु, गणेश चतुर्थशी अर्थात्‌ चथा कुन्हु 
दक्वं गणेश पुजा याइगु, बौद्ध व हिन्दु धर्मालम्वीपिं तथा तत्कालिन 
शाहवंशीय राजापिसं थःपिनिगु हरेक संस्कारय्‌ गणेद्यःयात मूल द्यःया 
रूपय्‌ हनीगु प्रसंग न्ह्यब्वयादिल । अशोक विनायकयात 'मरुगणेद्यः' 
धाःगु विषययात थीथी दसु बिया: प्रमाणित यानादिल । 

आजुद्यःयात यलम्बरया छयं धाइ । तर ताम्राकारजुं किरात 
कालंनिसें मल्लकाल तकया शासकपिनिगु तिथिमिति सहित नां, इतिहास 
व अभिलेखया प्रसंग न्ह्यब्वया: असत्य प्रमाणित याना: अर्थ नं बियादिल । 

नेवा: खंग्वःया व्युत्पत्ति, देयनाप स्वापू दुगु छगू जात नेवाः (नेपार) 
पुलांगु नां नेपार परिष्कृत रूप डेपार आदि वर्णन दुगु नेवा: म्हसीका' 
च्वसुइ ताम्राकारजुं इतिहासया महत्वपूर्ण जाति आभीर, किरात, लिच्छवि, 

वैश्य, ठकुरी, कर्माचार्य आदि थीथी इलय्‌ नेपाः गालय्‌ च्वनाच्वंपिनिगु 
मिश्रित समुदाय खः धयागु विद्वानपिनिगु धारणा न्ह्यब्वया प्रमाणित 
यानादिल । एशियाया प्राचीन भाषा मध्ये छगू भाषा जुयाच्चंगु नेवाः 
जातिया प्रमुख भाषा नेपालभाषा बारे वयूकलं ऐतिहासिक ग्रन्थ वंशावलि, 
अभिलेख आदिया खँ न्ह्यब्वयादिल । 

नेवाः म्हसीकाया क्रमय्‌ ताम्राकारजुं नेवाःतय्‌ जन्म जूसांनिसें 
मृत्यु जुइन्ह्यः तकया सामाजिक कर्मकाण्ड व मृत्यु पश्चातया मृत्यु 
संस्कार, दक्वं प्याखं स्वनिगः दुने व पिनेया जात्रा पर्व, मल्ल कालिन 
जुजुपिसं च्वया थक्‌गु प्याखं (नाटकया तिथिमिति सहित च्वमि व सफूया 
नां, गुथिया नां गुथिं याइगु ज्याखं, थीथी बाजं, लिपि, नसा त्वंसा, 
भ्वयघासा, तिसावसः आदि धार्मिक आस्था) द्यः स्थापना याना पूजा 
याइगु नेवाःतय्‌गु मौलिकता न्ह्यब्वयादिल । 

“म्हपूजा व नेपाल सम्वत्‌", 'शंखधर साख्वाल व म्हपुजा' नांगु 
निपु छगू हे विषयवस्तुया च्वसु खः । सामाज्या क्वचायेका हनीगु म्हपूजा 
नेवाःतयूगु मौलिक नखः खः । ताम्राकारजुं थुकिइ बौद्ध धर्मालम्बीपिसं 
हनीगु म्हपूजाया थीथी, तन्त्रयानया प्रादुर्भाव व मन्द:या अर्थ, मल्लकालिन 
अभिलेख, ऐतिहासिक तथ्य, व लिसे जात्रा प्रसंग आदि न्ह्यब्वयादिल । 
वैज्ञानिक तथ्य, वंशावलि, अभिलेख आदि न्ह्यब्वया: च्वमिं म्हपूजा नापं 
नेपाल सम्वतया स्वापू मदुगु खय्‌ प्रमाणित यानादिल । 

नेपाल सम्वत्‌ नीस्वनादीम्ह शंखधर साख्या: काल्पनिक व्यक्ति 
मखु । तर शिलालेख लूगु मदुनि । शंखधरया नामय्‌ दँयदसं कार्यक्रम 
आयोजना याइ । शंखधरयात राष्ट्रिय विभूति, चन्द्रमासकथं हनीगु नेपाल 
सम्वत्‌, राष्ट्रिय सम्वत्‌ घोषणा या:गु शंखधर साख्वा:या किपा तया: 
न्यातका वंगु हुलाक टिकट प्रकाशन आदि प्रसंग न्ह्यब्वयाः भाजु पूर्ण 
ताम्राकारजुं शंखधरया अध्ययन अन्वेषण याका पूवंक म्हसीका प्रकाशनय्‌ 
हयेमाःगु च्वमिं थःगु धारणा व्यक्त यानादी । 

प्यसः व ग्वीच्याद (४९८ वर्ष) तक न्ह्यागु शक सम्वत्‌ लिपा 
मानदेव सम्वत्‌ प्रचलनय्‌ वल । सन्‌ ८७९ अक्टोबर २० कुन्ह॒ शंखधर 

साख्वालं नीस्वंगु नेपाल सम्वत्‌ राष्ट्रियतां भयब्यू । चन्द्रमासकथं न्ह्याइगु 
थ्व सम्वत्‌ प्राचीन मिश्रंनिसें रोमन, युनानि, चिनिया, हिन्दु, मुश्लिम, 
इशाइ, यहूदी आदि जाति तथा भारतं नं चन्द्रमासयात हे कायेगु या: । 
उकि सम्वत्‌ न्ह्यागु हे माने याःसां ताम्राकारजु प्रत्यक्ष वा अप्रत्यक्षकथं 
नेपाल सम्वत्‌ मानय्‌ याइगु प्रसंग न्ह्यब्वयादिल । 

'मोहनी नखः छु गथे ?' व 'मोहनी नखः गुबलेंनिसें हनेगु यात ?' 
निपु मोहनी नखः सम्बन्धि च्वसु खः । 

आश्विन शुक्ल प्रतिपदांनिसें निहि छम्ह शक्ति अर्थात्‌ गुम्ह देवी 
(नवदुर्गा) आह्वान याना विजया दशमि कुन्ह दैत्यया प्रतीक कथं भुयूफसि 
पालाः पाया पिहाँवया क्वचाइगु मोहनी धार्मिक अन्धविश्वासया आधारय्‌ 
हनीगु नखः खः । 

जुजु रुद्र मल्लया शासनकालय्‌ जुजु हरिसिंह देवया लानी देवलदेवी 
कलशरूपी तलेजु भवानी लायकूली हया स्थापना यासांनिसें जुजुपिसं 
तलेजु भवानीयात इष्टदेवताकथं पूजा याइगु जुल । कलशय शक्ति 
साधना याना पुजा यासांनिसें मोहनी नखः शुरु जूगु नं धाःवयेगु याः । 

भाजु पूर्ण ताम्राकारज्‌ं नेपालभाषा साहित्यय काव्य विधा 
विकासक्रमया इतिहास, पुलाम्येय्‌ नेवाःजातिया म्हसीका नापं नेपाःया 
धार्मिक, सांस्कृतिक, राजनैतिक यथार्थ वस्तुस्थिति दुथ्याइगु, ई.सं. १८७७ 
स डानियल राइटं न्यापु म्ये मुना भाय्‌ हिला 'हिष्टोरी अफ नेपाल' 
सफुती दुथ्याकूगु, अन्वेषक छत्रबहादुर कायस्थजु जुजु सिद्वधिनरसिंह मल्ल 
रचित पुलाम्ये मुना सम्पादन यानाः ने.सं. १०८९दंय्‌ सिद्धिनरसिंह मल्लया 
म्येपुचः प्रकाशित यानादीगु, सिद्धिनरसिंह मल्लया इतिहास, कलाकृति 
निर्माण, कृष्ण भक्ति चिन्तन, थीथी भाषा तथा श्रृंगार रसया ज्ञाता 
आदिया प्रसंग न्ह्यब्वया “प्राचीन कवि जुजु सिद्विनरसिंह मल्लया प्याखं 
व म्येया महत्ता' च्वसु च्वयादिल । 

भाजु पूर्ण ताम्राकारजुं बाखं साहित्या श्रूजनाकालया अभिलेख, 
अन्वेषक छत्रबहादुर कायस्थजुं लिच्छविकालिन नेवाः वस्ति 'थिमि देशय्‌ 
मुना च्चंगु पुलांगु म्ये’ (ने.सं. १११९) प्रकाशन पश्चात वयूकःयागु हे 

सम्पादनय्‌ प्रकाशित थिमि देशय्‌ च्वंगु मल्लकालिन सफ्‌ बारे नेपालभाषा 
बाखं साहित्यय्‌ थिमि देशय्‌ च्वंगु मल्लकालिन बाखं' च्वसु च्वयादिल । 

सफूया भूमिका च्वमि कायस्थंजुं ख्वप देशया जुजु जगतप्रकाश 
मल्ल व चन्द्रशेखर निम्ह जाना: ने.सं. ७९२ दँय्‌ च्वयातःगु नालादेयया 
देश वर्णन म्ये, मल्लकालय लुयावःगु बाखंया लेखक, बाखंया महत्व, 
उद्देश्य, सफुती दुथ्याःगु स्वस्थानी व्रत कथा व शिवरात्री व्रतकथा निपु 
बाखं थिमि देश, वालाछेँ त्वा: निवासी दुर्गानन्द ने.सं. ८६९ स च्वयातःगु 
थिमि देश त्वाक त्वा: निवासी श्री ज्ञानमुनि वज्ाचार्यया पुलांगु सफू 
संग्रहस लुयावःगु तथ्य न्ह्यव्वयादिल । मृगया म्हतुं स्वस्थानिया व्रत 
कथा व शिवरात्रीया कथा पुलांगु नेपालभाषां नैतिक शिक्षा बियातःगु थ्व 
सफू भाषा विज्ञानया लागि छगू श्रोत जूगु खँ नं न्ह्यब्वयादिल । 

नेपालभाषा प्राचीन काव्यय्‌ दकलय्‌ न्हापांगु, छथ्वः थिमि देयया 
पुलांगु म्ये’ व 'लुभु देयया छपा: न्हायूकं लुभु देशया पुलांगु म्ये’ निप 
विशेष स्थान वर्णित पुलाम्ये सम्बन्धी च्वसु खः । 

न्हापांगु लेखय्‌ ताम्राकारजु पुलांम्येय्‌ योगदान बियादीपिनिगु 
नां, अन्वेषक छत्रबहादुर कायस्थजुं त:द॑ न्ह्यवंनिसें संकलन सम्पादन 
तथा प्रकाशन यानादीगु पुलांम्येया तिथिमिति सहित सफूया नां, म्येया 
रचनाकार, रचनाकाल शासकपिनिगु नां, म्येया रूप, नेवा: संस्कृति 
दुथ्याःगु म्येया महत्व आदि न्ह्यब्वयादिल । 

निपुगु लेखय्‌ ताम्रकारजुं अन्वेषक छत्रबहादुर कायस्थजुं नेवाः 
बस्तिया प्रतिनिधित्व याइकथं ने.सं. ११२५दय्‌ थःम्हं भूमिका च्वयाः लुभु 
देशया पुलांम्ये सफ्‌ पिथनादीगु प्रसंग न्ह्यब्वयादिल । भूमिकाय्‌ कायस्थजुं 
किरातकाल व लिच्छविकालया शिलालेख छगू हे मदुसां स्कन्दपुराण व 
लुभु देय्‌ अवस्थित गोभ्राटेशवर महादेव दुगु आधारय्‌ लुभु देय किरातकालिन 
छगू प्राचीन वस्ती, थन आदिवासी नेवाःतयूसं नेपालभाषां हालीगु म्ये, 
भजन आदि बारे संक्षिप्त वर्णन यानादीगु दु । 

थ्व सफुती मल्लकालिन नीछपु, शाहकालिन नीन्यापु व विविध 
नीप्यपु याना लुभु देय व थीथी द्यपिनिगु वर्णन, मतिना, सामाजिक, 

सांस्कृतिक आदि विषय जम्मा न्हयूयपु (७०) पुलांम्ये दुथ्या: । 

अभिलेख, सन्धीपत्र, थ्यासफ्‌, ऐतिहासिक सामग्री आदि लिधंसाय्‌ 
अन्वेषक छत्रबहादुर कायस्थजुं ने.सं. ११२४ द॑य्‌ 'जुजु भूपतीन्द्रमल्लया 
पर्वया शिलापत्र छगू अध्ययन' सफ्‌ पिथनादिल । थ्व सफू म्हसीके न्ह्यः 
ताम्राकारजुं जुजु भूपतीन्द्र मल्लया व्यक्तित्व 'वाभू’ घटनाया प्रसंग, 
थीथी ऐतिहासिक तथ्य, जुजुया कलाकूतिया निर्माण तथा साहित्यिक 
सिर्जना आदि बारे वर्णन यानादिल । 

सामाजिक, सांस्कृतिक, संस्कार आदि मौलिकता दुगु नेवाः 
जातिया बारे विदेशी विद्वानपिसं अध्ययन अनुसन्धान या:गुली गौरव 
तायेकादीम्ह ताम्राकारजुं नेवाः सांस्कृतिक विचलन व रूपान्तरणया 
न्ह्यसः' च्वसु च्वयादिल । थुकिइ वयूकलं नेवाःतयगु दैनिक नख:चखः 
हनीगुली नेवा: संस्कृति विज्ञान सम्मत जू । तर आधुनिकताया नामय्‌ 
थःपिनिगु संस्कृति त्वःता विदेशी संस्कृति नालीगु नेवाः सांस्कृतिक विचलनं 
नेवाःतय्‌गु संस्कृति न्हनावनीगु खँय्‌ वयूकलं सचेत यानादिल । 

पौराणिक अन्धविश्वासया आधारय्‌ नखःचखः, कर्मकाण्ड यायेगु 
त्वःता नेपालय्‌ हनावःगु विभिन्न दिवसयात राष्ट्रिय पर्व कथं नीस्वना 
सांस्कृतिक रूपान्तरण यायेमा:गु च्वमिया धारणा खः । 

राणा शासकतयूसं न्हंका छवयेगु कुतलं मृतभाषा थें जुइत्यंगु 
नेपालभाषा पुनर्उत्थानया लागि न्ह्यज्यानादीम्ह छम्ह न्ह्यलुवाः सिद्धिदास 
महाजुया योगदान बारे 'महाकवि सिद्धिदासया भाषा सेवा” च्वसु च्वयादिल । 
थुकिइ ताम्राकारजुं विदेशी विद्वानपिसं अध्ययन अनुसन्धान याना वयाच्चंगु 
ऐतिहासिक तथा समृद्ध नेपालभाषाया पुनर्उत्थान, संरक्षण तथा सम्वद्धनया 
लागि पुनर्जागरण कालया भाषा महारथी व साहित्यकार महाकवि सिद्विदासं 
थःगु कमजोर आर्थिक अवस्था, व राजनैतिक प्रतिकूल अवस्थायात 
च्यूताः मतसे भाषासेवा यानादीगु प्रसंग न्ह्यब्वयादिल । 

बाखं विधायात तत्त्व व बाखंया विकासक्रम, थीथी भाषा तथा 
विविधवाद, रूप, बाखं बारे विद्वानपिनिगु धारणा तथा परिभाषा न्ह्यब्वयाः, 
भाजु पूर्ण ताम्राकारजुं नेपालभाषा बाखं साहित्यय्‌ छाः’ च्वसु च्वयादिल । 

थुकिइ वयूकलं मोतिलक्ष्मी उपासिकाया 'रोदन' व 'लँ' बाखं, माधवलाल 
कर्माचार्यया 'थःछेँ' बाखं, न्हूबाखंया प्रवाहलय्‌ हिलासू हःपिं विद्वानपिं, 
चित्तधर हृदयया 'खुपु बाखंचा' सफू, ने.सं. १०८० द॑य्‌ पिदंगु न्हूबाखं 
सफुती दुथ्याःपिं च्वमिपिं, भूषणप्रसाद श्रेष्ठया सम्पादनय्‌ ने.सं. ११३५ 
दँय्‌ पिदंगु 'सच्छिद॑या नेपालभाषा बाखं ल्यया' निव्व आदिया प्रसंग 
न्ह्यब्वयादिल । 

दृलंद्रःद न्ह्यःया पुलांगु मौलिक लिपि दुगु खँग्व:धुक्‌ व साहित्यय्‌ 
समृद्ध याना थौंया स्थितिइ थ्यंकुगुली थी थी इलय्‌ पिदंगु पत्रिकाया 
भूमिका बारे 'नेपालभाषा साहित्यया विकासय्‌ साहित्यिक पत्रिकाया 
भूमिका' च्चसु च्वयादिल । 

पत्रिकाया खँ च्वयेगु क्रमय्‌ ताम्राकारजुँ ने.सं. १०४५ द॑य्‌ 
धर्मादित्य धर्माचार्यया सम्पादन व प्रकाशनय्‌ कलकत्ता पिदंगु नेपालभाषाया 
न्हापांगु बुद्ध धर्म! लयूपौ, ने.सं. १०५५ दँय्‌ न्हापां हिन्दी भाषा ने.सं. 
१०६१ द॑निसें नेपालभाषाया रचना दुथ्याका पिदंगु 'धर्मदूत' लयपौ, 
धर्मोदय सभा नीस्वना ने.सं. १०६५ दँय्‌ सारनाथं पिदंगु 'धर्मोदय' 
लयपौ, नेपालभाषाय्‌ नेपाःया हे भाषा व साहित्य विकास यायेगु तातुना 
न्हापा पिदंगु 'थौंकन्हे' लयपौ, तःम्ह विज्ञपिनिगु सम्पादक मण्डलं ने.सं. 
१०७२ दय्‌ पिथंगु “ऋतु पौ' स्वयम्भूलाल श्रेष्ठया आर्थिक ग्वाहालि व 
संरक्षणय्‌ ने.सं. १०७३ स पिदंगु 'पासा' वाःपौ, न्हापां हस्तलिखित रूपय 
पिदंगु 'फी' लयपौ, नेपालभाषा साहित्य पाःलाः, त्रिचन्द्र कलेज पिदंगु 
'ज' दँपौ, प्रेमबहादुर कंसकार सम्पादन, व्यवस्थापक तथा प्रकाशक जुया 
ने.सं. १०८४ दँय्‌ पिदंगु 'सित्‌' निलापौ अन्वेषक छत्रबहादुर कायस्थजुया 
सम्पादन तथा प्रकाशनय्‌ पिदंगु 'नेपाल संस्कृति’ लयपौ आदिया वर्णन 
यानादिल । 

बुद्ध धर्म व नेपालभाषा' पत्रिका पश्चात नेपालभाषाया तःगू 
पत्रिका पिदंसां दकव निरन्तर पिदने मफ्‌ । थुकी ताम्राकारजु नियमित 
रूपय्‌ पिदने मफुगु पत्रिकाया नां नं बियादिल । 

प्रगतिवादी साहित्यया श्रष्टा, थुकिया अर्थ, प्राचीन काल अर्थात्‌ 

नीगूगु शताब्दीया अन्त्यय्‌ पाखेया मल्ल व शाह शासकपिनिगु विविध 
विधाया प्रगतिवादी रचना, माध्यमिक कालया राजनेतिक स्थिति, 
पुनर्जागरणकालया महारथीपिनिगु योगदान, आधुनिक कालया राजनैतिक 
अवस्था प्रगतिवादी लेखकपिसं भोगय यायेमा:गु स्थिति, विराट नेपाल 
भाषा साहित्य सम्मेलन गुथि, नेपालभाषा प्रगतिशील च्वमि गुथि आदि 
प्रसंग न्ह्यब्वया: ताम्राकारजुं 'नेपालभाषाय प्रगतिशील साहित्यया स्थिति 
व प्रवृत्ति च्वसु च्वयादिल । 

प्रगतिशील साहित्य हास जुयाच्वंगु स्थिति वाःचायेकादीम्ह 
ताम्राकारजुं भाषासेवी तथा साहित्यकारपिन्त सक्रिय जुया: न्ह्यज्यायेमा:गु 
बिचा: प्वंकादी । 

“साहित्य सुया निम्ति ?' सैद्धान्तिक तथा आधारभूत न्ह्यसः 
खः । देशया राजनैतिक, धार्मिक, आर्थिक, सामाजिक आदि मदइगु 
वस्तुस्थिति दुवाला स्वया: उकिया ज्ञान प्राप्त याना जक थुकिया पायछिगु 
लिस: बीमा: धकाः, ताम्रकारजु 'साहित्य सुया निम्ति ?' धकाः न्ह्यसः 
छुना च्वसु च्वयादिल । देश, काल, परिस्थिति तथा मानव कल्याणकारी 
साहित्य च्वयेमाः धकाः साहित्यकारया दायित्व न्ह्यब्वयादीगु दु । 

साहित्य व राजनीति निगुली स्वापू दुगु प्रसंग न्ह्यथना ताम्राकारजुं 
शोषकवर्ग सम्बन्धि साहित्ययात अनेक वादीनीति बियादी । अथेसां 
शोषितवर्गया खँ थ्वयेकादीगु दु । 

मानव परिश्रमं आविष्कार या:गु साधन न्ह्यब्वया ताम्राकारजुं 
वैज्ञानिक दृष्टिकोण हे मानवजातिया सुखया छपु हा' च्वसु च्वयादिल । 
नेपा:या वि.सं. २०७२ सालया तःभुखाय्‌ व सलंसःगू लिभुखायया प्रसंग 
प्रकृति व इश्वरवादी धारणा ब्वयादीगु दु । चार्वाक दगूलि, सादत छनि, 
बौद्ध दर्शन, चार्ल्स डार्बिनया जीव विकासक्रम न्ह्यब्वया मनू सितकि 
आत्मा नं सीगुलिं पुनर्जन्म जुइमखु धका: प्रमाणित यानादीगु दु । धार्मिक 
अन्धविश्वासं मुक्त जुया: जीवन न्ह्याकेगुली हे सुखमय जुइगु वैज्ञानिक 
दृष्टिकोण न्ह्यब्बयादीगु दु । 

'म्ये जुया म्वाये म्वालेमा, जि सिनाच्वना जि म्वानाच्वना, जि 

न्ह्यचिलाच्वना', 'जि न्ह्यज्यानाच्वना', 'टेन्सन', 'मनू', 'इमूचिगु लंपु', 
'जि थौं म्वानाच्वना, व जित: न्हिलेमास्तेवइ', गुपु आत्मपरक च्वसु ख: । 

अन्याय, अत्याचार सहयाना म्वानाच्वंपिं मनूतय्‌त ताम्राकारजुं 
म्येया संज्ञा बियादी । खराचां सिंहयात तुंथी क्वफ्वा:गु न्यँकँबाखं न्ह्यथना 
म्वायेत चाकरी मखु, बुद्धि मा: धयादीगु दु । अत्याचार सहयानाच्वंपिं 
थःगु त्वाःयापिं निम्ह प्यम्हेसिगु प्रसंग न्ह्यथना पीडितपिनिगु समस्या नं 
थःगु तायेकाः, इमिगु पॅलिना थथे धयादी, 'मनू जुसेलि मनू जुया म्वाये 
खनेमा: । तर मनू जुया म्वायेया निम्ति धाःसा हालेमा: । स्याःसः थ्वयेकेमा: । 
ल्वायेमा: / वयकः हानं आशावादी जुया च्वयादी, 'थौं म्ये जुया म्वानाच्चंपिं 
धाक्व कन्हे मनू जुया: हे सी सयेकी तिनि । 

निष्क्रिय जीवन हनाच्वंपिन्त च्वमिं म्वाःपिं लाश तायेकादीम्ह 
ताम्राकारजं जि सिनाच्वना, जि म्वानाच्वना' च्वसु च्वयादिल । थुकिइ 
वयूकलं परिक्षाय्‌ थःगु कापि सारे या:म्ह पास, थः फेल जूगु, अन्तर्वार्ताया 
प्रसंग, दाजुया जागिर वंगु आदिया खं न्ह्यब्वया अन्यायीतय्‌सं न्याय 
मयाइगुलिं थः म्वाना च्वनेमाःगु धारणा व्यक्त यानादीगु दु । 

थःम्हं अत्याचार, अपराध याःगु खंसां मखंछु तासां मताछु दक्वसिया 
नं मस्यूपह: यानाच्चंगुलिं आत्मग्लानि तायेकादिइम्ह च्वमि जि न्ह्यचिला 
च्वना । जि न्ह्यज्याना च्वना ।' च्वसु च्वयादिल । थः कमजोर जूगुलिं 
सकसिनं थःत क्वत्यःगु तायेकादीगु दु । अले थथे हे सहयाना म्वानाच्वपिन्त 
नं घ्वाना थःपिं न्ह्यचिलेगु उद्देश्यं थथे धयादी, 'व हे आज्जुइ थ्यंकेत जिं 
थन न्ह्यचिकाच्वना, न्ह्यज्याकाच्वना । थौं मखुसां कन्हेला जि आज्जुइ 
थ्यं हे थ्यनी । थौं मखुसा कन्हे ला जि थें जापि सकल जनताया मुक्ति 
जु हे जुइ । 

वालकावस्थाय्‌ अज्ञानतां सुयां टेन्सन जुइमखु । ब्वलना वंलिसे 
स्वार्थी भावनां टेन्सन जुइगु यथार्थ न्ह्यब्वया 'टेन्सन' च्वसु च्वयादीगु 
दु । थुकिइ ताम्राकारजुं विद्यार्थी, लजगा: चूमलाःम्ह मनू, लजगा: चूलानाः 
व राजनीतिया कारणं अफिसय्‌ अन्या: जुयाच्वंगु, परिवार लहिमा:गु 
दायित्व, मुलुकया अव्यवस्थित अवस्था, पासापिं सरह थःपिं समाजय्‌ 

न्ह्यज्याये मफुगु, साहित्य ख्यः व कलाक्षेत्रय्‌ जुयाच्वनीगु पक्षपात नीतिं 
आदिं मनूतय्‌त टेन्सन जुइगु प्रसंग न्ह्यब्वयादीम्ह च्वमिं 'बहुजन हिताय 
बहुजन सुखाय' धयागु बौद्ध दर्शनं जक टेन्सन फ्री जुइगु लँ क्यनादीगु 
दु। 

न्ह्याक्व सम्पत्ति दसा लुमधनीगु स्वभावपिं मनूतय्‌त राजा 
मिडासया प्रसंग न्ह्यब्वया 'मन्‌' च्वसु च्वयादिल । थुकिइ ताम्राकारजं 
स्वार्थ सिद्धया लागि थः लाहि मधाइगु मनूतय्‌गु पशु प्रवृत्ति न्ह्यब्वया 
बुद्ध, वर्धमान व अशोकया दसु बिया: त्यागी भावनां मनू व द्यःया 
“संतोषी सदा सुखी'या दर्शन व थौंया वैज्ञानिक आविष्कारया प्रसंग 
न्ह्यब्वयादीगु दु । 

डाइनोसर, धुँ, भालु आदि शक्तिशाली, व म्ह तःधीकपिं पशुत 
बुद्धिया अभावं लोप जुयाच्चंगु व थःथवय्‌ मेलमिलाप, परिश्रमी, भेदभाव 
रहित स्वभाव आदिया कारण चाकुगुली हयभुना मनूतयूत दुख बीपिं, म्ह 
चिधं जुयाः नं अस्तित्व दयाच्वपिं इमूचातयगु प्रसंग न्ह्यब्वया 'इमूचिगु 
लँपु' च्वसु च्वयादिल । 

थ्व च्वसुइ ताम्राकारजुं इमूचातय्‌गु जीवनशैली, कार्यशैली भेदभाव 
रहित व्यवहार आदि मनूतयसं नं अनुकरण यायेमा:गु धारणा न्ह्यब्वयादी, 
“इमूचातथें परिश्रमी जुया म्वायेमास्तेवइ । इपिं थें क्रियाशील जुया थःगु 
जीवन खुसि थें मदिक्क न्ह्याका तयेमास्तेवइ । थौं मानव-मानव दथुया 
असमानता व भेदभाव फुक्क न्हंका इमूचात थें जाःगु समानता व 
भेदभाव रहित समाज नीस्वने मास्तेवइ । मनूतयूगु न्ह्यपुइ मानव 
भातृत्व, सदभाव, सदप्रेम व सदाचार न्ह्याथें यानासां स्वचायेका 
बीमास्तेवइ ।” 

लःया हाहाकार, लोडसेडिङ, आधारभूत आवश्यकताया आदिया 
अभावय्‌ म्वाना च्चनेमाःगु बाध्यता न्ह्यव्वया जि म्वानाच्वना' च्वसु 
च्चयादिल । ताहा आयुया लागि मनूतयसं न्ह्याक्व उपाय या:सां जन्म 
जुक्व मृत्यु जुइगु प्राकृतिक नियम न्ह्यब्वया म्हो आयु म्वाना अर्थयुक्त 
ज्या यानावंपि महामानवपिं लुमंका, म्हो आयु म्वाना अमर जुइगु लुखा 

न्ह्यब्वयादी, “म्वानाया नामय्‌ छु यायेफुसा हे जक म्वानाया अर्थ दइ । 
म्वानाया नामय मात्र म्वाना च्वनेगुया अर्थ ला सिनाच्वनेगु खः । म्वाना 
व सिना च्वनेगुया छं अर्थ मदु ।” 

जन्म मनू जुया नं पशु प्रवृत्तिपिन्तं मनू मखुपिं मनूत धकाः 
संज्ञा बिया: ताम्राकारजुं, 'मनू मखुपिं मनूतयगु ज्याखँ' च्वसु च्वयादिल । 
थुकिइ वय्‌कलं दाजुकिजापिसं सर्बय्‌ काःगु, धर्मभिक्षा हे स्वार्थी । पापी 
जुइगु, निस्वार्थी तथा धर्मातापिं छन्हु जक सी अधर्मी व स्वार्थीपि मनूत 
म्वानाच्वना नं न्हिन्हिं सिना हे च्वनी । वि.सं. २०७२ सालया तःभुखाय्‌ 
नं गुलिसिगु लागि राहत प्वःचीगु लँ जुयाबी धयादीगु दु । 

नेपालय्‌ पञ्चायत, बहुदल, माओवादी आदि राजनैतिक व्यवस्था 
वल । न्ह्यागु व्यवस्था वःसां ज्या याइपिनिगु छु मू मदुगु, ज्या मयासे 
जस काइपिन्त मनू मखुपिं धया, थः व लँय्‌ मवनेगु वनेत्यंपिन्त नं गनेगु 
बिचा: प्वंकादीगु दु, “थौं तक जि मनू मखुपिं मनूतयगु लँपुइ वनागु 
मदु । कन्हय्‌ नं जिगु निंति व लँपु जुड मखु। बरु व मखुगु लँपुइ 
वनाच्वंपिं व वनेत्यंपिं मनूतयूत जि पःखाः जुया दनाबी ।” 

चिकित्सा विज्ञान स्वस्थ जीवनया लागि न्हिकेया धकाः लाफिङ्ग 
डे हनेगु याःसां अनुकूल लकस मदयेक मनूत न्हिले मफइगु यथार्थ 
न्ह्यब्वया, जित: न्हिलेमास्तेवइ' च्वसु च्वयादिल । थुकिइ ताम्राकारजुं 
न्हिला: म्वायेगु सकसिया इच्छा दइ । तर पारिवारिक, सामाजिक, आर्थिक, 
राजनैतिक आदि कारणं मनूत न्हिले फइमखु धयादीगु दु । 

दुःख तायेका मन्हिलेगु धयागु मनोविज्ञान धकाः च्वपिं 
आस्त्रोमारिक, स्टेफेन हकिन्स, मककुमारी व मेमेपिं थुपिं अपाङ्ग व 
अशक्त जुया नं सक्रिय जुया: न्ह्यज्याना न्हिला: जीवन यापन यानाच्चंगु 
प्रसंग न्ह्यब्वयादीगु दु । 

मूर्ति पुजायात विशवास मयाइम्ह च्वमिं थःगु असन्तोष भावना 
न्ह्यव्वयादी, “ईश्वर-परमेश्वर धाःपिं फुक्क मनूया ल्हातं श्रेजित कलात्मक 
व सुन्दर आकार प्रकारया ल्वहंकूचा जक खः । अजा:गु ल्वहंकूचायात नं 
थौं मनूयात स्वया: दकले च्वयया तगिमय्‌ तया श्रद्धा भक्ति देछायाच्चनी । 

चेतनशील धाःपिं मनूतयूगु थजाःगु ज्याखँ याना न्हिलेमास्तेव: धयादीगु 
दु । वर्तमानया मनूतय्‌त व्यंग याना न्हिलेमास्तेव:गु खँ न्ह्यब्वयादी, 
“हाकलं पाका: लाकांमा: क्वखायेका देय्‌ चाहिकेमा:पिं अजा:पिं चिकलापा 
रूपी मनूतय्‌त स्वांमा: क्वखायेका, खादा क्वखायेका हनाच्वंगु दृश्यं थौं 
नं मनूत गुलि ध्वां, गुलि मूर्ख धयाथे जुइ ।” 
कःनि, मुस्या, छुस्या, बञ्हां, बकुला, चना, कयगू आदि बूब: 
सियातःगु मिश्रणया नां हलिमलि खः । चथा कुन्हु गणेद्यःयात, सकिमिला 
पुन्हि कुन्ह तुल्सी व तिमिलायात हलिमलि' छायेगु धार्मिक प्रचलन खः । 
मिसामचा बाःहा: तइबलय्‌ छुस्यामुस्या (हलिमलि) नकेगु चलन दु । 
उकि हलिमलि नेवा: समाजय्‌ धार्मिक तथा सामाजिक स्वापू दुगु स्वादिष्ट 
खाद्यवस्तु खः । 
भाज्‌ पूर्ण ताम्राकारया थ्व 'हलिमलि’ सफ्‌ थीथी पत्रपत्रिकाय्‌ 
पिदंगु च्वसु मुना खः । थुकिइ तःगू विषयया प्रसंग यक्व थासय्‌ लिसा 
वयाः वयाच्चंग दु । भावुक तथा चेतनशील साहित्यकारया च्वसां थःगु 
मनय्‌ गथ: चिनाच्चंगु असन्तोष, विरोध, दुःख, सुख आदि भावना धित्तुधिना 
पिज्वइगु स्वभाविक हे जुल । 
सामाजिक, धार्मिक, सांस्कृतिक, राजनैतिक, आर्थिक आदि विषय 
दुथ्याःगु थ्व 'हलिमलि' च्वसु मुना सफ्‌ अत्यन्त महत्वपूर्ण तथा उपयोगी 
सफ्‌ जूगु दु । ताम्राकारजुया पाखें थजाःगु हे मानव समाजयात सचेत 
याइगु ज्ञानवद्धक सफू ब्वनेगु आशा याये । 
७ 
ने.सं. ११४२ कछलाथ्व हरिबोधनी एकादशी 
वि.सं. २०७४ साल कार्तिक २९ गते सोमवाः । 

सुख दुख भूचा:ग 'तापालय ध्वःगु सः' 


पौराणिक ग्रन्थ, ऐतिहासिक घटनावली, बौद्ध जातक, पञ्चतन्त्र, 
वत्तिसपुतलिका, न्यँकँ बाखं आदि प्राचीन बाखंया रूप खः । अमेरिकी 
नागरिक एडगार एलन पोनं न्ह्याकादीगु न्हूबाखं (81101 $07५) आन्तोन 
चेखवया साहित्य श्रृजना मजूबलय्‌ अमेरिकाय्‌ कहानिया तःगू हे प्रयोग 
वल । “सरप्राइज प्लट' अमेरिकां हे वःगु खः । 

विश्व साहित्यय्‌ न्ह-बाखनय्‌ तःगू कथंया प्रवाह प्रवृत्ति वयाः 
यक्व लिपा जक नेपालभाषाया साहित्यय्‌ न्ह-बाखं (9101 $07) शुरु 
जुल । महाकवि सिद्धिदास महाजुया “शिव विलास” (ने.सं. १०४०) 
बाखनं नेपालभाषा साहित्यय्‌ बाखं विधाय्‌ आध्यात्मिक, नैतिक, धार्मिक, 
पौराणिक, लौकिक आदि बाखंया परम्परा त्वःता मौलिक सामाजिक 
बाखंया परम्परा शुरु जुल । 

मयजु रीतादेवी प्रधान जोशी रुमाठजुँ नेपाःमित विदेशय्‌ अध्ययन, 
लजगा:, वा यस्सें वा वाध्यतां विदेशय्‌ वनीपिनिगु (डायस्पोरिक) 
विषयवस्तुया बाखं च्वया: 'तापालय्‌ थ्वःगु सः' बाखं-मुना सफू पिथनादिल । 
सखे नेपालभाषाय्‌ डायस्पोरिक बाखं मुना सफू थ्व न्हापांगु जुइमा: । 

रीतादेवी प्रधान जोशी नेवा: परिवारया म्ह्यायूमचा, नेवा: संस्कारय्‌ 
ब्वलंम्ह खः । वयूकः अमेरिकाय्‌ च्वनादीगु निगू दशक पुलेधुंकूगु जुल । 
पूर्वीय सभ्यतायाम्ह च्वमिं पश्चिमी सभ्यताया अमेरिकाय्‌ भाया: अनयागु 
हे संस्कार संस्कृति भ्यलय्‌ पुनेमाःगु वाध्यताया अनुभवयात वयूकलं 
डायस्पोरा जीवन हनाच्वंपिं नेपाःमितय्‌गु बारे छगू बिस्कंगु सफू 
पिथनादिल । 

नेपाःमित विदेशय्‌ वनाः थम्हं खंगु अनुभव लिहाँ वयेधुनेवं 
ल्वःमंकाः छुवइ । तर रीतादेवीं थःगु अनुभव सकसितं इनाबीगु भावना 
'तापालय्‌ थ्वःगु सः' सफू पिथनादिल । अनयागु संस्कार न्ह्यव्वयादिल । 
थ्व सफृती दुथ्याःगु हरेक बाखनय्‌ अमेरिकाया चलन म्हसीका बियादीगु दु । 

मयजु रीतादेवी नेपालभाषा साहित्यय्‌ 'नवाइम्ह छुँ' (किपा 
हना) मचा उपन्यास च्चयादीम्ह न्हापांम्ह मचा उपन्यासकार ख: । वयूकलं 
नेपालभाषा व नेपाली भाषाया थीथी विधाय्‌ च्वसा न्ह्याकादीगु दु । 

'तापालय्‌ थ्वःगु सः’ बाखं मुना सफुतिइ जम्मा गु (९) पृ बाखं 
दुथ्याः । थुकि दुथ्याःगु दक्वं बाखं आत्मपरक शैलीयागु खः । बाखं आपा: 
धयाथें डायस्पोरिक जीवन हनाच्चंपिं मनूतयगु ख्वबि व सुकालं भूचा: । 

'जिमि कला: तन' बाखनय्‌ 'च्वना देय्‌ दुख न्यना देय्‌ सुख'या 
मनोवृत्तिम्ह छम्ह मेहनती व इमान्दारम्ह इञ्जिनीयर अफिसं छवःग॒ 
अमेरिकाया कन्फरेन्सय्‌ कला:यात नं ब्वनायंकी । नेवाः संस्कारयाम्ह 
कलाःम्ह अमेरिकाय्‌ डिपार्टमेण्ट स्टोरय्‌ ज्या याइ । स्वतन्त्रगु वातावरणय्‌ 
कलाःम्हेसित विदेशी संस्कारं आकर्षित याइ । कला:यागु स्वभाव ह्यूगुलिं 
भाःतम्हं छुं धाल कि साहुयागु ख्याच्व: बीगु । छन्ह॒ थः कला: डिपार्टमेण्टया 
साहुनापं 0८९7 019 चाःस्यूवंगु खँ सी । अले जिमि कलाः तन धकाः 
लायलायबुया हाली । 

च्वमिया निम्ह त्यपू बालं च्चंगु अपार्टमेण्टय्‌ जूगु घटनायात 
कयातःगु “वा अमेरिका” बाखनय्‌ अन हे बालं च्वंम्ह छम्ह देह व्यापार 
याइम्ह मनूयागु चरित्र न्ह्यब्वयात:गु दु । गुकिइ च्वमिं अमेरिकाय्‌ चाःह्यू 
वनीगु पार्क, अपार्टमेण्ट्या किपा अंग्रेजी व हिन्दी भाषाया छयला, 
नेपाःमितयत द्यः पुजाय्‌ विश्वास याइगु भक्तिवाद आदि खँ दुथ्याः । 

'खनाखँ' बाखनय्‌ अमेरिकाय्‌ वनाः नेपाःमितय्‌सं मिजं पासा 
(ब्वाइफ्रेण्ड), मिसा पासा (गर्लफ्रेण्ड) दयेका: लिभिङ्ग टुगेडरया चलनया 
वाध्यता ध्यबा पुला: विद्यार्थीतयूसं पुलांगु गाडीइ तं दिकीगु चलन 
न्ह्यब्वयादिल । 

अमेरिकाय्‌ नेवाः वस्ती परिवारय्‌ (खस) नेपाली भाषां खँल्हाबल्हा 
जुयाच्चंगु जि नेपा: वनेमखु' बाखं नेपाली (खस) भाषाया बाखं धाये 
ल्वः । थ्व बाखनय्‌ पुरुषप्रधान नेपा:या मिजंत नेपालय्‌ कलाःपिसं हंका 
च्वनेगु । उकि इपिं विदेशय्‌ वःसां नेपालय्‌ लिहाँ वये न्ह्याः । तर विदेशय्‌ 
परिवारनाप च्वना हनाबना मतसे स्वतन्त्र जुइदुगु लकसं मिसात नेपा: 

लिहाँ वये म्हाःगु प्रसंग न्ह्यब्वयादिल । 

डिभी भिसा लाना माचाछि अमेरिकाय्‌ वनी । विदेशय्‌ वना 
कला: व मचातयगु स्वभाव हिली । फजुल खर्च याये मयःम्ह बौम्हेसिगु 
मनया खँ न्ह्यब्वयादी - “थनयागु वातावरणं याना नेपालय्‌ जिं धयाथें 
खँ न्यनीपिं मस्त आ: वया जिगु खँ मन्यनीपिं जुल ।” यःयःथें याना जुइगु 
ला धाल कि बा थ्व नेपा: मखु । थ्व अमेरिका खः । उकि छिं नं नेपाःयागु 
बिचार मखु अमेरिकायागृथे बिचा: यानादिसँ धकाः लिसः बी छु याये ? 
च्वमिं थ्व बाखनय्‌ कोरोनाया ल्वचं संसार हे आक्रान्त जुयाच्चंगुयात 
सकारात्मक बिचालं जित: आनन्द जुल” बाखं च्वयादिल । कोरोनाया 
कारणं छें पिहाँ वने मजिया परिवारनाप च्चनेगु, फजुल खर्च मजूगु प्रसंग 
न्ह्यब्वयादिल । 

जित: यल जिं छु याये ?' बाखनय्‌ पासाया ग्वहालिं अमेरिकाय्‌ 
कूक ज्या चूलाइ । लिपा व हे पासाया मिसापासा (गर्लफ्रेण्ड) ययेकी । 
थुकिइ च्वमिं लजगा: यायेत अमेरिकाय्‌ वनीपिं कामदारत वक परमिट 
मकासें मल्टि परपोज भिसाय्‌ वनी । अज्याःपिन्त सरकारी रेटय्‌ ज्याला 
बीमखु । कम रेटं ज्या यायेमाःगु वाध्यता आदि प्रसंग न्ह्यब्वयादिल । 

नेपालय्‌ इहिपा धुंपिं सधुवापिंसं ह्याउँक सिन्हः तिना खाःयागु 
चुरा न्ह्यायेगु याइ । अमेरिकनतयत थ्व छगू अजूया चिं तायेका: अनेक 
न्ह्यसः न्यनी। सिन्हः व चुरि’ बाखनय्‌ च्वमिं नेपाःमि मिसातयूसं 
अमेरिकाय्‌ वना सिन्हः व चुरियात महत्व मब्यूगु प्रसंग न्ह्यव्वयादी । 
सिन्हः तिना: व चुरि न्ह्यानाः वनकि ला अप्वः मनूतयसं ज्या यायेथाय्‌, 
कलेज, कार्यालय आदि थासय्‌ थुपिं एशियन मुलुकयापिं धका: म्हो मू 
बीत स्वइ । सिन्हः, चुरि मन्ह्याइबलय्‌ उमिसं थुपिं फिलिपिनो खः कि, 
मेक्सिकन खः कि, जापानी खः कि धका: बिचाः याइ । थुपिं नेपाःमि हे खः 
धकाः किटान याये फइमखु । 

थ्व बाखनय्‌ च्वमिं नेपाःमितयसं मोहनी सिन्हः तीथें क्रिश्चियन 
क्याथोलिक सम्प्रदायपिनि नं इमिगु धार्मिक ज्याभवलय्‌ हाकुगु सिन्हः 
तीमाःगु खँ नं न्ह्यब्वयादीगु दु । 

क्या गजब' बाखनय्‌ च्वमिं थः विदेशय्‌ वनाः थःपिनिगु संस्कार 
त्वःताः विदेशी संस्कार नालेमाःगु वाध्यता न्ह्यब्वयादी । नेपालय्‌ भी 
लँय्‌ सुं मनू दयाः ग्वारातुला च्वंसा थनाबीगु, चिधंगु घाःपाः जूसा 
काचाक्क मदत यायेत स्वइ । तर थन ला मनूत ग्वारातुला च्वनेमा:, घा: 
जुया च्वनेमा: सुनांनं काचाक्क वना थनेत स्वइमखु । तुलुतुलु स्वयाः 
वनी । बरु पुलिसयात फोन याना छ्वइगु खनी । थन सुयातं लँय्‌ 
ग्वहालि यायेमास्ति वःसा न्हापालाक्क “४४७ 1136) ४०१” धका: न्यने हे 
मा:ःगु जुयाच्वन । थुकिइ वयूकलं अथे मधया तं फयेमाःगु प्रसंग 
न्ह्यब्वयादीगु दु । 

'करुणाया मिखा' बाखनय्‌ च्वमिं कृप्रवृत्तियापिं निम्ह नेपा:मितयगु 
चरित्र न्ह्यब्वयादीगु दु । छम्ह नेपालय्‌ सरकारी संस्थाय्‌ करोडौं दां 
घोटाला याना सपरिवार अमेरिकाय्‌ बिस्युँ वया इण्डियन साहुनाप मिले 
जुया: पसमिनाया व्यापार यानाच्वनी । थम्हं म्हमस्यूम्ह नेपाःमि (च्वमिया 
जहान) खनेवं मेपिन्त थःगु रहस्य मकनेत अनुरोध याइ । मेम्ह म्हस्यूपिन्त 
व्यापार यायेगु धकाः म्हुतु पिचुकाः धन सम्पत्ति बारे खँ ल्ह्वकी । लिपा 
ध्यबा प्वचिना बिस्युं वनीम्ह ठगयागु चरित्र न्ह्यब्वयादिल । च्वमिं 
करुणाया मिखां स्व:गुली प्रभावित जुया: व हे ठगया जालय्‌ लानाच्व॑ंम्ह 
मिसां दकव वृत्तान्त कना वयूकःपिन्त सचेत याकी । 

नेपालभाषा साहित्यया बाखं विधाय्‌ विशेष याना नेवाः पात्र, 
परिवार, समाज, घटना आदिया किपा दयाच्चनी। त:द॑ न्ह्यवंनिसें 
अमेरिकाय्‌ च्वनादीम्ह रीतादेवी प्रधानं 'तापालय्‌ थ्वःगु सः’ बाखं मुना 
सफुती विदेशय्‌ च्वंपिं नेवाः समाजया किपा न्ह्यव्वयादिल । उकि थ्व 
सफू मुक्कं डायस्पोराया बाखं जूगु दु । नेपालय्‌ डायस्पोरिक साहित्यया 
यक्व चर्चा जुझगु या: । थजाःगु परिवेशय्‌ पिदंगु थ्व सफूयात डायस्पोरिक 
धायेगु सान्दर्भिक जू । 

७ 
ने.सं. ११४२ पोहेलाथ्व ४ बिहिवा: 
वि.सं. २०७८ पौष २२ 

मत छप्वा: नृगः दुने 
बौद्धकालिन खुम्ह नारीपिं 


बुद्धया दर्शन ईश्वरवादी, ब्राम्हणवादी, आत्मवादी आदि छुं हे 
मखु । बुद्धं लिङ्गभेद, जातिभेदयात स्वीकार याःगु मदु । नौया मचा 
उपाली च्यामीया मचा प्रकृतियात प्रवजीत याना संघय्‌ दुकागु बुद्धया 
प्रगतिवादी बिचा: खः । नारीवर्ग शोषित, अपमानित, तिरस्कृत जुझमाःगु 
अवस्थाय्‌ भिक्षुणी संघ पलिस्था याना संगठित यायेत स्वयेगु मिसा 
जातिप्रति सम्मान जक मखु नारी स्वतन्त्रता व उन्मुक्तिया आधारशीला 
खः । जन्मजात सु हे थह्यनी नं मखु क्वह्यनी नं मखु । मनूतयूसं याइगु 
कर्म थह्यनी वा क्वह्यनीगु खः धयागु भगवान बुद्धया उपदेशया उद्देश्य 
खः । 

बौद्ध बाखंया लिधंसाय्‌ तःगू साहित्य प्रकाशित जुइधुंक्गु दु । 
अथे हे भाजु श्यामदास प्रजापतिजुयागु थ्व “मत छप्वाः नुगः दुने’ बाखं 
मुना सफू वयूकःया तिरिमयजु स्व. रत्नदेवी प्रजापतिया लुमन्ती च्चयादीगु 
बाखं मुना सफू खः । 

ने.सं. १०७१ तछलाथ्व नवमीकुन्हु थिमी जन्म जुयादीम्ह रत्नदेवी 
म्ह्यायूमचायात आखः मव्वंकुसे छेंज्या जक स्यनीगु ईयाम्ह जूगुलिं 
इच्छा दया: नं आखः ब्वनेमखं । ने.सं. १०९१ श्रीपंचमीकुन्ह भाजु श्यामदास 
प्रजापतिनाप इहिपा जूम्ह रत्नदेवी संघर्षमय जीवनय्‌ भुतूज्या नापं 
नेपाली व अंग्रेजी भचाभचा सयेकादिल । ने.सं. ११३२ बछ्लागा खस्तीकुन्ह 
ख्वीद॑या बैंसय्‌ वय्‌कःया संघर्षमय जीवन क्वचाल । 'सः बस: जिन्दगी” 
मुक्तक मुना सफू भाजु श्यामदास प्रजापतिया थः मत्यवं मदुम्ह तिरिया 
नामय्‌ रचित शोक काव्य खः । वयूकःया थ्व 'मत छप्वाः नुगःदुने’ बाखं 
मुना सफुती खुपु बाखं दुथ्यानाच्चंगु दु । 'उँइ मखुम्ह उंइ? बाखं छपु 

त्वःता न्यापु बाखं मिसा जातिप्रति अमानवीय व्यवहार व शोषण दमन 
विरुद्धय्‌ सः थ्वयेका उन्मुक्ति यायेत कृत: याःगु खनेद्‌ । प्रचलित बौद्ध 
बाखंया लिधंसाय्‌ विषयवस्तु, घटना, पात्र कया प्रजापतिजुं थःगु हे कथं 
बाखं श्रृजना यानादीगु दु । बाखं ब्वयादीगु कला, शैली, भाषा उत्कृष्ट 
जुया नं विस्तृत बौद्ध बाखंया न्ह्य:ने क्वमचागुथें च्वनीगु स्वाभाविक 
खः । मयजु नानीमैयाँ मानन्धरजुयागु नेपालीभाषाया 'नारीप्रति बुद्धको 
देन' नांयागु सफुती प्रजापतिजुया बाखंयागु विस्तृत रूप खनेदु । 

“सीम्ह मचाया मां' बाखनय्‌ गरिब परिवारयाम्ह गौतमीयात 
सुख जुइमा धका: वया मांबौनं श्रावस्तीया धनी परिवारय्‌ इहिपा यानाबी । 
व धनी परिवारं वयात फ्वगिंया म्त्याय्‌ भाःपाः अपमान व तिरस्कार 
याइ । कायया ख्वा: स्वया: सुख तायाच्वंम्ह गौतमीया व हे हिसिचा दुगु 
इलय्‌ मृत्यु जुइ । कायया लुमन्तिं वया शुद्धि तनी । ध्वदुक्वसिके काय्‌ 
म्वाकेगु वासः फ्वं जुइ । लँजुवातयूसं वयात उंइ भाःपा हेबायूचबाय्‌ 
याइ । जन्म जुक्व मृत्यु जुइमाःगु बुद्धया व्यवहारिक ज्ञानं होस वसेँलि 
त्रि-रत्नया शरणय्‌ वनी । 

'म्वानाया सवा: बाखनय्‌ लायकूया पुरोहितया काय्‌ सथुकयात 
स्यायेत यंकाच्चंगु इलय्‌ महाजनया रूप गुण युक्तम्ह याक: म्ह्याय्‌ 
कुण्डली केशाया दृष्टि सथुक खूँया भौतिक रूपय्‌ लाःवनी । सथुक 
खुँनाप इहिपा याना मब्यूसा सिना वनेगु हाथ्या बी । म्ह्यायया हठया 
न्ह्यःने मांबौ लाचार जुइ । मनूतयूत दाया ख्याना खुयानइम्ह खुंयात 
कुण्डली केशा ल:ल्हानाबी । कुण्डली केशाया रूप गुण वयात छम्ह 
निर्जीव कतांमरिथें जक जुइ । थःत जीवनदान बीका पवित्र मतिना 
यानाच्चंम्ह कला:यात छम्ह खं माया मयाइगु स्वाभाविक खः । द्यःयाथाय्‌ 
वनेगु त्वहलं गुँच्चय्‌ यंकाः तिसा लाका: स्यायेगु थःगु ग्वसाः कलाःयात 
न्यंकी । थःगु बुद्धिं मतिनाया भासं सथुकयात हे गुँच्चं कुतका स्यानाबी । 

“व ल्यासे जुल' बाखनय्‌ थःगु रूप यौवनं भयव्यूगु ल्यासेया 
इलय्‌ मुग्ध जुइ। व हे हिसि, नासः रूप अम्बपालीयात अभिश्राप 
जुयाबी । वैशालीया राजकुमारपिसं वयात नगरवधु जुइगुली बाध्य याइ । 

थःत अपवित्र भाःपियाच्वंम्ह अम्बपालीया छँँय्‌ भगवान बुद्ध भोजन याना 
बिज्या:गुलिं थःत पवित्र तायेकी । बुद्ध भोजनया न्ह्यःने द्रछिंग: असर्फी 
जक मखु, वैशाली राज्य हे तुच्छ तायेकी । 

जीवनय्‌ छक: जक वइगु जवानीयात धन सम्पत्ति, मानमर्यादा, 
इज्जत, परिवार, समाज आदिं चिनातये फइमखु । ज्यू मज्यू छुंकथं 
बिचा: मयासें हथासं ब्याहा याइ । फुर्सदय्‌ पश्तायचाया च्वनेमालीगु 
खः । 'उँइ मखुम्ह उंइ' बाखनय्‌ श्रावस्तीया धनीम्हेसिया म्ह्याय्‌ पटाचारा 
बौया छेँय्‌ ज्या याइम्ह च्यःनाप मेलय्‌ वनी । मचा बुइगु इलय्‌ ग्वहालि 
याइपिं सुं मदइगु बिचाः याना थःछँय्‌ वंम्ह लँय्‌ हे मचा बुझ । निक्वःगु 
पालाय्‌ नं थ:छँया सम्पन्नता, सुख सुविधा, माया मतिना लुमंका: थःछँय्‌ 
मचा बुइकेगु तातुना वना च्वंम्हेसित भाःतम्हं गंवइ । जंगलया लँय्‌ 
वाफय्‌ वयेत्यंगु व थःत प्रश्नव व्यथां थ्यूगुलिं बल्चा ग्वयेत सिमा कचा 
काःवंम्ह भाःतम्हेसित सर्प न्याना स्यानाबी । चच्छि वाफसय्‌ निम्ह 
मचात घयपुना पटाचारां चा बिकी । सुथय्‌ वा दिइवं भाःतयात सर्प 
न्याना स्यानाब्यूगु सी । व याये थ्व याये मस्यूम्ह पटाचारा नवजात शिशु 
पाछाया मेम्ह काययात ल्हाः ज्वना थःछँय्‌ वनी । भाःतयात सर्प न्याना 
स्यानाबी, छम्ह काय्‌ बोरी दाया यंकी मेम्ह काययात खुसीं चुइके यंकी । 
थ:छँय्‌ मांबौ व किजा छें ल्हाना मृत्यु जूगु खबरं पटाचारा उँइ मखुसां 
उँइ जुइ । अन्त्यय्‌ बुद्धया धर्मोपदेशं नवजीवन लूथें जूइ । 

'लःया गुगुं जात मदु' बाखनय्‌ भिक्षु पोडेया म्ह्याय्‌ प्रकृतिया 
ल्हाःतं लः त्वनी । थः छम्ह च्यामीया म्ह्याय्‌ जूगु खं न्यंकी । प्याःचाःम्ह 
भिक्षु आनन्दं लःया गुगुं जात मदु धाइ । भिक्षु आनन्दया थ्व मृदु बचनं 
यौवनं भय्‌ बियाच्वंम्ह प्रकृति ज्यूमज्यू बिचा: मयासें भिक्षुपाखे मन 
वंकी । मांया न्ह्यःने भिक्षुनाप इहिपा याये धकाः हठ याइ । भोजन 
याकेगु त्वहलं भिक्षु आनन्दयात छेंय्‌ ब्वना प्रकृतिनाप इहिपा यायेगु खँ 
न्ह्यथनी । छम्ह भिक्षुं इहिपा याइमखु धाइ । तर भिक्षु आनन्दया मतिनाय्‌ 
थःत समर्पित यानाच्च॑म्ह प्रकृतिं मांम्हेसिया गंक हे पाचुक सँ खानाछूवइ । 
प्रवजीत जुइत मांबौया स्वीकृति मा: धयागु खँ थ्व बाखनय्‌ परोक्षकथं 

न्ह्यथनातःगु दु । अन्त्यय्‌ भगवान बुद्धया उपदेशं प्रकृति न्ह्यलं चाःथें 
जुइ । अले त्रिरत्नया शरणय्‌ वनेत भिक्षु आनन्दया ल्यूल्यू विहारय्‌ 
दुहाँवनी । 

'जि वये धुन' बाखं हिंसा व दमनया पराकाष्ठाया बाखं खः । 
शहरया छम्ह च्वन्स्याम्ह प्याखं हुलामि वासवदत्ता, रूप यौवन भयब्यू । 
वयागु प्याखनं थःत ल्वःमंकाच्वंपिं स्वकृपिपिन्सं थःपिनिगु हिरामाः, मोतिमाः, 
लूँ, वह: प्वंकाथकीगु । छन्हु भिक्षा फ्वंवःम्ह भिक्षु उप-गुप्तयाके वयागु 
मन वनी । थःके दुगु लूँ, वह: व फुक्क सम्पत्ति तुच्छ तायेकी । भिक्षुया 
पवित्र मतिनाया लागि छुं ई फ्वनी । ई वलकि वये धया: लिफः मस्वसे 
भिक्षु वनी । ताःई तक भिक्षुया प्रतिक्षा यानाच्चंम्ह वासवदत्ताया यौवन 
फुना वनाच्चंगु चायेकी । थःम्ह भ्वातिं अनोमा नाप वना भिक्षुयात 
नापला:वनी । अभ नं भिक्षुं ई वलकि वये धकाः धयाहइ । निराश जूम्ह 
वासवदत्तां थः छम्ह नांजाःम्ह प्याखं हुलामि धयागु ल्वःमंका प्याखं हुलेगु 
त्वःती । वयागु प्याखं स्वःवइपिं नं सुं दुहां मवल । थजाःगु हे इलय्‌ छम्ह 
धनीम्ह यक्व तिसा तियातःम्ह युवक तापाक्कनिसें वयागु प्याखं स्वयेत 
वइ । वं धाक्व धाक्व पुले धाइ । वासवदत्तां न्हि छधू वयाथाय्‌ वयेमाःगु 
वचन कया, वासवदत्तां हाकनं प्याखं हुलेगु याइ । छन्हु व युवकयात 
स्याना: कालय्‌ वांछ्वयातइ । युवकयात स्याःगु द्रपनय्‌ निर्दोषीम्ह 
वासवदत्तायागु सर्वय्‌ कयाः न्हाय्‌ ध्यना म्हतुसी खर्‍हं याना यातना बिया 
देशं पितिनाछ्वइ । वयागु थजाःगु दुर्दशा जुयाच्चंगु इलय्‌ थः मनूतयूसं 
जक मखु, वया भ्वातिं अनोमां तक  त्वःतावनी । थ्व हे इयात पायछि 
तायेका भिक्षु उपगुप्त वासवदत्ताया न्ह्यःने वइ । वयागु घाःपाः जूगुया 
उपचार याना लायेकाबी । भिक्षुया पाखें धात्थेंयागु सौन्दर्या ज्ञां न्यना 
अन्त्य्‌ वासवदत्ता त्रिरत्नया शरणय्‌ वनी । 

बौद्धकालीन नारीपिं कृशा गौतमी, कुण्डलीकेशा, अम्बपाली, 
पटाचारा, प्रकृति व वासवदत्ता खुम्हय॒सिगु उद्धार जूगु बाखंया प्रसंग दु 
थ्व बाखं मुनाय्‌ । थ्व हे ईयापिं सुजाता (कठोरभाषी), खुज्जुत्तरा (दासी- 
स्त्री) व सिरीमा (इर्ष्याल्‌) ... आदि नारीपिं नं बुद्धया धर्मोपदेशं उद्धार 

जूपिं खः । 

मायादेवीया कोखं जन्म जूम्ह भगवान बुद्धं नियम-उपनियम 
सहित यागु भिक्षुणी संघ दयेका बिज्यात । दलित, उपेक्षित, नीचकुलीन, 
वेश्यावृत्ति याःम्ह, समाजं परित्याग यानातःपिं आदि नारीपिन्त बुद्धया 
दया, करुणां सदमार्गया ल॑ कयना बिज्याःगु हे नारीप्रतिया अतुलनीय 
देसनाया लिधंसाया थ्व मत छप्वा: नुगः दुनेया सफूया बाखं पठनीय ज्‌ । 
भाजु श्यामदास प्रजापतिजुया पाखें थजाःगु ज्ञानवद्धक बाखं हाकनं ब्वने 
दइ धयागु आशा याये । 

७ 

कोरोनाया किचलय्‌ उपन्यासपाखे छप॒लु 


सन्‌ १५८५ स स्पेनयाम्ह नांजाःम्ह साहित्यकार माइगेल द 
सर्भादिज (]॥[टप€] 106 6805) या रोमाञ्चकारी घटनां जाःगु 
The advesturo of Don 0प्रंड06 कृतिं कल्पनाया आकाशय ब्वयेगु 
बाखं मखु मनूया जीवननाप स्वापू दुगु यथार्थया बाखंयात नोवेल धायेगु 
संदेश बिल । 

सिडनीयागु ^7८३५।॥ (1651) कृतिइ उपन्यासया गुण खनेद्‌ । 
तर कडग्रेमं (1713) पिदंगु 'इन्कोग्रिटा अर लभ एण्ड डयूटि 
रिकन्साइल्ड'यात उपन्यास नां बिल (डा. खगेन्द्रप्रसाद लुइटेल, नेपाली 
उपन्यासको इतिहास) 

इटालिया गियोवानी (Giovarnni Boccaccio) च्वयादीगु 
Decameron यात इटालि भाषां नोवेला (\0४९112) नां बियादिल । 
थ्व हे 9०४९11१ थौंया \०४९। नालाः, अंग्रेजी साहित्यय्‌ डेनियल डिफोयात 
N०४९। या जन्मदाता धायेगु याः । 

सन्‌ १८३२ निसें १८८९/९० तकया अवधी अंग्रेजी साहित्यय्‌ 
नोवेल विकाश जुया: नांजा:पिं चार्ल्स डिकेन, विलियम थाकरे, इमिलि 
ब्रोन्टे आदिपिसं नोलेल धयागु मानवजीवन वा समाजया न्हायूकं धयागु 
धाः न्ह्यज्याकल । 

न्हापा भारतय्‌ भाय हिला उपन्यास च्वइगु । सन्‌ १९५० निसें 
भारतेन्दु युग न्ह्यज्यात । श्रीनिवासदासयागु 'परिक्षा गुरु’ हिन्दी भाषाया 
न्हापांगु मौलिक उपन्यास खः । तर सन्‌ १८७८ स आचार्य शुक्ल 
श्रद्वाराम फुलौरीं च्वयादीगु भाग्यवती न्हापांगु हिन्दी भाषाया उपन्यास 
धयातल । हिन्दी भाषा साहित्यय्‌ उपन्यास विधाय्‌ दकले न्हापा न्हूधाः 
हःम्ह मुन्सी प्रेमचन्द खः। सेवा सदन, प्रेमाश्रम, रंगभूमि, कर्मभूमि, 
कायाकल्प, निर्मला, गवन, गोदान आदि वयूकःयागु नांजा:गु उपन्यास 
ख: । (कुन्दनप्रसाद श्रेष्ठ, थौंकन्हे थ्यंल्या: २९८) 

सर्भातिजया Don Quixoto, Jani Austen या Price and 
Prejudice (1813), चार्ल्स डिकेनया Tales of two cities (1962), 
Great Epectaion, The Woman of Rome, Two Woman (1947) 
इमिलि जोलाया ॥\४n2 (1880), अलवर्टो कामुया The Myth of 
Sisyphusa (1942), The Stran€er आदि १६ गूगु निसें २० गूगु 
शताब्दी तकया अवधी पिदंगु इकथंया न्हून्ह्गु प्रवाह प्रवृतिया उपन्यास 
खः । 

नेपालभाषा साहित्यय्‌ ने.सं. १०७४ दँय्‌ धुस्वां सायमिं 'मिसा' 
उपन्यास च्वयाः नेपालभाषाया न्हापांम्ह उपन्यासकार जुयादिल । वयूकलं 
न्हून्ह्गु प्रवाह प्रवृत्तिया तःगू उपन्यास च्चयादीगु दु । नेपालभाषा साहित्यय्‌ 
दकले अप्व: उपन्यास च्चयादीम्ह साहित्यकार खः । 

मयजु शशीकला मानन्धर नेपालभाषा साहित्यय्‌ न्हापांम्ह मिसा 
उपन्यासकार खः । शैली (सन्‌ १९८६) वय॒कःया न्हापांगु उपन्यास खः । 
वयूकलं न्हून्हूगु विषयवस्तुया तःगू हे उपन्यास च्वयादीगु दु । 

भाषाथुवाः वरिष्ठ आख्यानकार मथुरा सायमिजं मिसापिं 
साहित्यकारपिन्त उपन्यास च्वकेगु उद्देश्यं उपन्यास प्रतियोगिताया 
आयोजना यानादिल । वय॒कःयागु आह्वानय्‌ झिंनिम्ह मिसापिं 
साहित्यकारपिनिगु छक्वलं भिनिगू उपन्यास मुनेगु ज्या जुल । न्हूगु 
अभियानया रूपय्‌ आयोजना यानादीगु वयूकःया थ्व कृत: नेपालभाषा 
साहित्यख्यःया छगू ऐतिहासिक घटना जूगु दु । 

नेपालभाषा साहित्यय्‌ तःगू विधाय्‌ च्वसा न्ह्याका च्चनादीम्ह 
मयजु श्रीलक्ष्मी श्रेष्ठयागु 'कोरोनाया किचलय्‌' प्रतियोगिताय्‌ न्हाप लाःगु 
उपन्यास खः । न्हापांगु उपन्यास हे प्रतियोगिताय्‌ न्हाप लाका: वयूकलं 
थःगु साहित्यिक उत्कृष्टताया दसु बियादिल । 

सन्‌ २०१९ डिसेम्बरया उत्तरार्धय्‌ चीनया उहानं पिलूगु कोरोना 
(कोभिड १९) ल्वचं विश्वयात हे आतंकित यानाबिल । लकडाउनं याना 
सकलें थःथःगु छँय्‌ ककाच्चनेत बाध्य जुल । सन्त्रासया मनस्थितिं विशवयात 
हे हाहाकार यानाबिल । 

क्रिसमस व न्हूद॑या लसताय्‌ भिन्तुना कालबिल याना बिदा 
सिधयेका ज्याय्‌ वंपिनि सकसियां कोरोनां मनूतयगु ज्या वंगु बुखँ सन्त्रासया 
मनस्थितिं सातु वल । 

थौंया जटिल संकटग्रष्ट सामाजिक, आर्थिक, धार्मिक, राजनैतिक, 
सांस्कृतिक आदिपाखें पीडित मानव जीवनया प्रतिनिधिमूलक 
अभिव्यक्तियात उपन्यास खः' धयादीम्ह £.M. F0७६०7या परिभाषायात 
पायछि जुइक मयजु श्रीलक्ष्मी विश्‍वयात हे आतंकित या:गु कोरोना 
विषयवस्तुइ उपन्यास च्वयादिल । 

“चाइनीजतयूसं माकः, खिचा, सर्प, झंग:पंक्षी, कीचातयगु ला 
नइपिं चिकलापाया ला नःगुलिं हे थ्व ल्वय्‌ पिहाँवल / धका: च्चमि थ्व 
उपन्यासय्‌ थम्हं स्यूगु खँ च्वयादिल । 

सन्‌ १९१८ दँय्‌ न्हापांगु विश्वयुद्ध क्वमचानीबले स्पेनिस फ्लू 
फैले जुल । उगु इलय्‌ आन्टिबायोटिक वास: मदुगुलिं करोडौं मनूतयगु 
ज्यान वन । विश्‍वय्‌ इलयब्यलय्‌ फैलय्‌ जूगु सार्स जापाजिन इन्सेफ्लाइटिस, 
स्वाइन फ्लू, डेंगु, वर्डफ्लू आदिं अल्याख मनूतयगु ज्यान वंगु प्रसंग नं थ्व 
उपन्यासय्‌ दुथ्याः । 

मयजु श्रीलक्ष्मी श्रेष्ठ नेपाः देय त्वःताः माचाछि नेदरलैण्ड 
झाया भाषा प्रशिक्षणय्‌ व्यस्त जुयादीगु तःद॑ दयेधुंकल । हरेक मनूतय्‌ 
थःगु बाखं दइ । अथे हे उपन्यासय्‌ नीजि बाखं दइ धयादीम्ह एनाइस 
निनया परिभाषा अनुरूप थ्व उपन्यासय्‌ श्रीलक्ष्मी न्हसला नां बिया थःगु 
जीवननाप ज्वःलाःम्ह मिसायात मूपात्रया रूपय्‌ प्रस्तुत यानादिल । 

न्हसला त:द॑ न्ह्यःनिसें थःगु मातृभूमि त्वःताः शिक्षा व लजगाः 
यायेगु भवलय्‌ भाःत व मचात नापं नेदरलैण्ड वनाच्चंम्ह महिला शिक्षक 
खः । विदेशय्‌ वनानं न्हसलाया भाःत व मचात नाप छगू परिवार 
जुयाच्वने मखंगु डायूस्पोरियन पीडा दुगु थ्व उपन्यासय्‌ प्रस्तुती, परिवेश, 
चरित्र चित्रण आदिइ न्हूगु पह दु । थ्व उपन्यासया विशेषता हे धायेमाः । 

न्हसला, सनिल, लिज: व पल्पसा छगू परिवारया प्यम्ह सदस्य 
बाहेक थ्व उपन्यासय्‌ न्हसलानाप सम्पर्कय्‌ वःपिं विद्यार्थी, पासाभाइपिं 

याना तःम्ह हे आगन्तुक पात्रत दुथ्या: । 

उपन्यासं भीत न्ह्याथासं यंकेफु, न्ह्यागुं न्ह्यसः न्यनेफु, थःगु 
मिखां मेपिन्त क्यनी धयादीम्ह वार्वरा किड सिल्भरया परिभाषाकथं 
च्वमिं थ्व उपन्यासय्‌ विद्यार्थीतयूगु संवादया लिधंसाय्‌ विश्वया तःगू 
मुलुकया कला, संस्कृति, संस्कार आदि म्हसीका बियादिल । 

चीनं पीलूगु कोरोना भाइरस रक्तवीजया रूपय्‌ विश्वय्‌ न्यन । 
च्वमिं थ्व उपन्यासय्‌ इटालीं बिदा माने यानावःम्ह छम्ह डचयापाखें 
नेदरलैन्दय्‌ थ्व भाइसर प्रवेश जूगु तथ्य नं न्ह्यब्वयादिल । 

पाकिस्तानी विद्यार्थी यास्मिनपाखें विदेशय्‌ शरणार्थी जुइमा:गुया 
पीडा, अमेरिकाया मिरियापोलिस शहरय्‌ अश्वेत नागरिक जर्ज पेरिफ्लोयद 
(George Perry Floyd Jr) काण्ड, अर्जेन्टिनाया फुटबल स्टार 
म्याराडोनाया प्रसंग नं थ्व उपन्यासय्‌ चर्चा जुयाच्वंगु दु । 

टिभी, समाचार पत्र आदि संचार माध्यमं प्रचार प्रसार यानाच्चंगु 
कोरोना सम्बन्धी बुखँ दुथ्याःगु थ्व उपन्यास गनं रिपोर्टिङ्गथें जूगु दु । 

थुकी च्वमिं नेपाःमिपिनि पिने वना वल कि छक: पतिकं ल्हाः 
सिलेमाः । ल्हाः सिला: नसला कया जक भुतुली दुहाँ वनी । लाकां 
न्ह्याना उखेंथुखें जुइमज्यू, विदेशीतयथें ख्वा: ल्वाकेगु मयासे भागी 
यायेगु वा ज्वज्वलपा यायेगु आदि संस्कार न्ह्यब्वयादीगु दु । 

नेपाःमितय्‌ सेखं चालकि हलू, चि, जी, पालु, झिकूचा, इमु तया 
बच्छि सूपाः वंक दायेकातःगु क्वाःलः त्वनी । प्वा: खालि मयासे भचाभचा 
यानानइ । ब्यायाम याये मफुपिं, न्हि छघौति सां न्यासि वनी । क्वाक्क 
निभालय्‌ च्वनी । उकि इमित याकनं कोरोनां थीमखु, धकाः नेपाःमितय्‌गु 
बानी व्यहोरा न्ह्यब्वया: च्वमिं छम्ह स्वास्थ्यकर्मिथें संदेश बियादीगु दु । 

नेवाः परिवारय्‌ जन्म जुया नेवाः संस्कारय्‌ ब्वलंम्ह श्रीलक्ष्मी 
विदेशय्‌ च्वनादीसां थःगु मातृभूमि मांभाय्‌, नेपा:या नखःचखः, जात्रापर्व, 
कला संस्कृति संस्कार छुं हे ल्वःमंकाः दीगु मदु । 

क्वाती, समयबजि, यःमरि, घ्यःचाक्‌ आदि नसा त्वंसाया विस्तृत 
वर्णन याना च्वमिं थ्व उपन्यासय्‌ नेपाःमितयूसं हरेक नख:बले मौसमयात 

ल्वयेक नयेगु याइ धयादिल । 

थ्व उपन्यासय्‌ तत्कालीन जुजु रणबहादुर शाहया दमनकारी 
ऐतिहासिक घटना, जनजीवनय्‌ ब्वलनाच्वनीगु अन्धविश्वास, दोलखा 
भिंद्य. व नाला भगवतीया ख्वालय्‌ चःति वलकि, ख्वपया तत्कालीन जुजु 
भूपतीन्द्र मल्लया मूर्ति विन्ति यानाच्वंगु ल्हाः ह्वलकि देशय्‌ अनिष्ट 
जुइगु जनश्रुति आदि नं न्ह्यब्वयातःगु दु । 

वाड्मय शताब्दी पुरुष सत्यमोहन जोशीया प्रसंग चित्तधर हृदयया 
'सुगत-सौरभ' महाकाव्य, दुर्गालाल श्रेष्ठया 'हस्ताक्षर' चिनाखँ, मथुरा 
सायमिया 'ब्लूडल' उपन्यास, कवि बालगोपाल श्रेष्ठया कविता, महाकवि 
गिरिजाप्रसादया म्ये आदि साहित्यिक प्रसंग नं थ्व उपन्यासय्‌ दुथ्या: । 

च्वापुयागु अत्याचार, भ्रष्टाचार व कोरोनाया प्रतिविम्ब दयेका 
क्वाःजलं राजनैतिक विकृति व कोरोना नायेका छूवयेगु च्वमिया मनोविज्ञान 
खः । 

नेपाःयाम्ह ध्रुव गैरें 'कोरोना जुयाः लंपिनिगु हिं प्लाज्मा थेरापि 
यानाः तच्च: जूपिन्त नं म्वाकेफु धकाः प्रमाणित याना क्यन । उकियाना 
कोरोना जुया: लंपिं, इच्छा दुपिंसं थःगु हि दान बिया: कोरोनां तच्वः 
जूपिन्त म्वाके धकाः सना जूगु खने दयावल ।' धकाः नेपा:मिपिनिगु 
मनोभावना न्ह्यब्वयादिल । 

भीगु जीवन पुस्तक खः, भी उपन्यासया पात्र ख: । लेखक गथे 
याना छयली, सुनानं हे सीमखु, धयादीम्ह जुलियन ग्रीनया परिभाषानाप 
ल्वयेक थ्व उपन्यासय्‌ नेपाः वना लिहाँवःम्ह सनिलयात न्हसलां भिन्हुतक 
बिस्कं क्वथाय्‌ तयेगु खं ल्हाइ । न्हापा ल्हासा वना लिहाँवःपिन्त लच्छि 
तक पू तइगु धका: च्वमिं ल्हासा नेवाःतय्‌गु चलन न्ह्यब्वयादीगु दु । 

युरोपय्‌ च्वनादीम्ह च्वमिं थः च्वनागु थायया संस्कार, संस्कृति 
आदिया प्रसंग न्ह्यब्वयादीगु दु । सरकारी तथ्याङक अनुसार नेदरल्याण्डय्‌ 
छगू करोड न्हयगू लाख (१ करोड़ ७० लाख) जनसंख्या दुगु देशय्‌ निगू 
करोड़ नीच्यागू लाख (२ करोड़ २८ लाख) साइकल दु । थ्व तथ्याङक 
अनयापिं आपा: याना साइकल गइगु खँ सीदु । 

साइकल गयावःपिंसं न्यासि वइपिं लँजुवाःतय्‌त ल॑ त्वःताबीमाः । 
साइकल गयावःपिन्त मोटरं ल॑ त्वःता बीमाःगु अनयागु सडक व्यवस्था 
प्रसंग नं च्वमिं थ्व उपन्यासय्‌ न्ह्यब्वयादीगु दु । 

विद्यार्थी शिक्षकयात क्वकालिं थकालियात हनेगु चलन तसक 
म्हो । अन च्वंपिनि जन्म जूसांनिसें सकलें बराबर खः धयागु भावना 
तइगु । हनाबना सिबय्‌ समान अधिकार व मानवीय व्यवहारयात 
प्राथमिकता बीगु । बल्लाम्ह कमजोरम्हेसित ग्वहालि यायेगु इमिसं थःगु 
धर्म तायेकीगु । लैंगिक विभेदया रिपोर्ट यातकि कारवाही याइगु नियम 
नं न्ह्यथनातःगु दु । 

स्यूपिसं ककिया देशय्‌ नं थःगु भाय्‌ माली । मथूपिसं थःगु देशय्‌ 
थःगु मांभाय्‌ ल्वःमंका छवइ । भायया महत्व मथूपिन्त थःगु मातृभाषाया 
महत्व ध्वाथुइकादीम्ह च्वमि थः च्वनादीगु देशय्‌ ५ डिसेम्बरकुन्हु मचा 
नखः हनीगु, नेपालय्‌ हनीगु सापारु नखः लिसें ज्वःला:गु नखः कार्नाफलया 
प्रसंग नं वर्णन यानादिल । 

उपन्यासया अन्त्य्‌ छु जुड धयागु कौतुहलता पाठकयात जक 
मखु स्वयम्‌ उपन्यासकारयात हे तीव्र रूप जुइमा: धयादीम्ह मेरी 
म्याकार्थीया परिभाषायात ल्वयेक थ्व उपन्यासय्‌ नं च्वमिं आकाभाकाय्‌ 
सनिलं खुला लिपा नेपा: लिहाँ वनेगु टिकट न्हसलाया ल्हाःती तयाबी । 
धया उपन्यास क्वचायेकादिल । 

ब्वने सिधःपिं मस्त न्ह्याःसा नापंवइ । मखुसा इमि स्वया गथे 
यायेयः याइ भी निम्ह थःगु हे देशय्‌ । धया थःगु मातृभूमिप्रति स्नेहभाव 
न्ह्यब्वयातःगु थ्व उपन्यास अतिक च्वन्ह्या: । 

एडोरा । स्भिटाकं “सम्पूर्ण शैली, प्रस्तुती मग्यासे प्रयोग जुइगु हे 
उपन्यासया उत्कृष्टता खः ।' धका: परिभाषित यानादिल । थ्व हे कथं थ्व 
उपन्यासय्‌ च्वमिं शैली, सम्बाद, स्थान परिचय, कोरोना ल्वय्‌ सम्बन्धि 
विवरण, रोमाञ्चक, त्रास, द्वेष, प्रेम आदि सत्य तथ्य प्रस्तुत यानादीगु 
दु। 


ध) 


शिक्षक व विद्यार्थीया स्नेह, मां व मचाखाचाया दथुया ममतामयी 

नाता, पासापिनिगु सम्बन्ध आदियात साहित्यिक कलां छायपियातःगु थ्व 

उपन्यास जुसिया ग्लासया उपन्यास उत्कृष्ट स्मरण थें खः । स्मरणय्‌ 

तार्किक सृजना दइ । उपन्यासय्‌ पूर्णतः कला दयाच्वनी धयागु परिभाषा 

नाप ज्वःलाःगु दु । छायधाःसा थ्व उपन्यास नं कोरोना सम्बन्धि ऐतिहासिक 

स्मरण थें जूगु दु । 

मयजु श्रीलक्ष्मी श्रेष्ठया च्वसां हानं थज्याःगु हे समसामयिक, 

सान्दर्भिक, सन्देशात्मक उत्कृष्ट उपन्यास न्ह्याइतिनि धका: आशा याये । 
° 

ने.सं. ११४२ चिल्ला गा: ९ शनिवा: 

वि.सं. २०७८ चैत १२ गते 

'मक्वाःगु भुतू' बाखमुनापाखे छपलु 


S २० ९५ 


भाजु कृष्णभक्त बोडेजु काव्य विधाय्‌ च्वसा न्ह्याका च्वनादीम्ह 
साहित्यकार खः | वयकलं जिगु लु (ने.सं. ११२०), मिचल दुने (ने.सं. 
११२४), अजीस्वां (ने.सं. ११२६), भ्वंस्वां (ने.सं. ११३१), ह्याउंतःस्वा 
यानाः न्यागू हाइकुमुना सफू व मिफुति (ने.सं. ११२६) चिनाखं मुना 
सफू पिथना दीधुंकूगु दु । 

ने.सं. ११२९ द॑य्‌ प्रकाशित 'कःघाये मफुगु ई' न्हापांगु बाखंमुना 
सफू ख: । ने.सं. ११३५ स प्रकाशित 'मक्वाःगु भुत्‌’ वयूकःयागु निगूगु 
बाखंमुना सफू खः । 

भाजु कृष्णभक्त बोडेज्‌ं 'लुमिन श्रेष्ठ नेपालभाषा सिरपाः' (११३२) 
व 'जरिमैयाँ साख: लुमन्ति सिरपाः’ (ने.सं. ११३४) सिरपा: त्याकादीगु 
दु । वयूकः नेपालभाषा साहित्यख्यःया थीथी सघं संस्थाय्‌ आवद्ध जुया 
च्वनादीगु दु । बोडेजुया 'मक्वाःगु भृत्‌’ बाखंमुना सफुती सामाजिक, 
राजनैतिक, आर्थिक आदि समसामयिक विषयवस्तुया बाखं व चिबाखं 
याना भिंच्यापु बाखं दुथ्याः । 

कचिगु बुकेगु भुतूया कर्म खः। क्वाइगु भुतूया स्वभाव खः । 
न्हापा चायागु भृतुली छुसिँ, सिँ दुयाः कचिगु बुकेगु याइ । अनंलि 
मचिकनं च्याकीगु स्टोभया चलन वल । थौंकन्हय्‌ धनीपिं तःधंपिनि जक 
मखु भल्या, ज्यामि, बालं च्चनीपिं सकसियां ग्यासया भुतू जुल । 

'मक्वाःगु भुत्‌' बाखनय्‌ ग्यासया अभावं भुत्‌ मक्वाःगु प्रसंग दु । 
भुतू मकवाना बजि, दालमोठ, बिस्कुटं प्वा: जायेकेमाःगु, शहरीकरणया 
कारणं लःया हाहाकार, लोडसेडिङ्ग, ग्यासया अभावं लाइनय्‌ च्वनेमा:गु 
आदि समस्या न्ह्यब्वयादीगु दु । थुकी च्वमिं स्वार्थी नेतातय्‌गु हालिमुहालि 
जनतातयसं दुख सीमा:गु वर्तमानया परिवेश न्ह्यब्वयादीगु दु । 

'न्यासःदां' बाखनय्‌ त्रिभूवन राजमार्गया बस यात्रा, अन जःखःया 
पसः, मलेखुया न्या आदिया प्रसंग दु । निम्नवर्गया व्हा: म्हुतु चूलाकेगु 

छगू लिधंसा देह व्यापारया यथार्थ दु । चायेकं वा मचायेक न्यासःदां 
मगाक लित ब्यूगु विषयवस्तु बाखंया नां 'न्यासःदां' तःगु पायूछि जू । 

तःगू परिवारया विषय दुथ्याःगु 'बाखंया दुवासा' बाखनय्‌ बाखंया 
च्वःप्वः लुइकेत पाठकया न्ह्यपु च्वलेमाःगु आवश्यक जू । 

युवावर्ग विदेशय्‌ पलायन जुइगु वर्तमान ईया समस्या हे जुल । 
थ्व बाखनय्‌ विदेशय्‌ वनेत कायया पासापिसं टोफेल विषय ब्वनी । 
हिसिलां थः काय्‌ विदेशय्‌ मछवयेत व विषय मब्वंकू। तर डी.भी. 
लाका: अमेरिकाय्‌ वनी । अले वं थःगु दक्व सम्पत्ति वृद्धाश्रमयात लःल्हानाः 
वृद्धावस्थाय्‌ थःपिं व हे वृद्धाश्रमय्‌ च्वंवनेगु बिचा: याइ । 

हकनारां ध्वंब्वा, कायूमचां मृत्यु संस्कारया ज्या मयायेक स्वर्गया 
लुखा चालीमखु धयागु रुढीवादी बिचाःयाम्ह मन्‌ । न्याम्ह म्ह्यायूपिनि 
बौ हकनारां नं इनारे गनेद्यः सेवा याना दुम्ह कायम्हं बौयागु इच्छा 
पूवंकाबी । 

आखः ब्वनात:म्ह हकनारांया काय्‌ छगू अफिसया हाकिम । 
बौया पालाय्‌ तसिं व म्हयया क्वातूगु स्वापू कायया पालाय्‌ मजुल । 

हकनारांया कायया कायपिं निम्हं विदेशय्‌ नखःचखः गुथि गाना 
हनेत बुराबुरी बाध्य । मचात ब्वलंलिसे विदेशय्‌ वनीगु प्रवृत्तिया तःगू 
प्रसंग दु थ्व बाखनय्‌ । न्हापाया संयुक्त परिवारया न्ह्याइपुगु वर्णन दु । 
अथे हे चाकरं दकव सम्पत्ति खुया बिस्युंवनीगु यथार्थ दु । मातृत्वया 
सकारात्मक भावनाया सुवा: दु । विदेशय्‌ मवंसे थःगु हे देशय्‌ च्वना, 
थःके दुगु सीप छयला देश व जनतायात मां भाःपीगु संदेश दु । 

सत्तासिन पार्टीया ज्याकुथी पार्टी न्ह्याकूगु लसताया डीनर 
पार्टी थःथःगु स्वार्थया खँ जुइ । थ्व हे इलय्‌ जन्मकाछि पार्टी निस्वार्थ 
भावं ज्या याना नं काययात जागीर चूलाके मफया मन क्वतुंम्ह विपिन 
सरं भोगत्यामाय्‌ यग्गाना आत्महत्या याइ । पुलांम्ह, इमान्दारम्ह पार्टीया 
कार्यकर्ताया मृत्युइ सुयां नुग: मछिं मज्‌ । लाश यंकेव हानं थःथःपिनिगु 
स्वार्थया खँ जुइ । न्ह्यइपुक पार्टी न्ह्याइ । छम्ह बौया अन्त्य हे यग्गानाच्चंगु 
सिरपा: जुयाबिइ । बाखंया नां पायछि जू । 

'बिचरा' शान्ति संभौतायात ब्यंग्य यानातःगु राजनैतिक 
विषयवस्तुया बाखं ख: । थुकी शान्ति संझौता दिवस कुन्हु शान्तिया 
प्रतीक बखुं ब्वयेकूगु क्रमय्‌ माबखुंयागु हत्या जुगु मार्मिक वर्णन दु । 

“सौरभ दाइया दुख' व “जिन्दगी पिच्यागु सः' निपु साहित्यकार- 
पिनिगु जीवन सम्बन्धी विषयवस्तुया बाखं खः । 

सौरभ दाइ छम्ह साहित्यकार, वयूकलं थम्हं च्वयागु रचना 
सफूया रूप बीमफया चाया न्ह्यः, न्हिया नसा त्वःफी । व म्हं मफइ । 
कलाःयागु हःपालं सौरभ दाइया इच्छा पूवना: लय्‌ताइ । थुकी च्वमिं 
छम्ह साहित्यकारया सफलताय्‌ परिवारयागु हःपा: आवश्यक जूगु धारणा 
न्ह्यब्वयादीगु दु । 

'जिन्दगी पिच्चागु सः' बाखनय्‌ छम्ह साहित्यकारया मनोभावना 
दु । साहित्यकार अरविन्द दमया ल्वगि कलाःम्ह नुगःचुया अपरेशन 
यानातःम्ह, कायूपिं विदेशय्‌ । अस्पतालया वेडय्‌ कृत्रिम (अक्सिजन) 
सासः ल्हानाच्वंम्ह अरविन्दया 'डिस्चार्ज' जुया: छँय्‌ वना कम्प्यूटर टाइप 
याना बाखं सफू छगू पिथनेगु बिचाः याइ । 

'लहना' समसामयिक विषयवस्तुया बाखं खः । छँकलु ब्यांम्ह 
लहनां चुनाव ज:ख: छँया लुखाखलु हाचांगाइ । छगू पार्टीया दुज: जुइ । 
छँज्याय्‌ वास्ता हे मयासे राजनीतिया खं ल्हाये सयेकी । छँय्‌ कलह 
मजुइकेत भा:तम्ह छँज्या यायेत बाध्य जुइ । थःगु पार्टी त्यायेवं लहना 
स्वार्थी नेतातयपाखें लज्जा चायेमाली । 

'तंगु म्हणस' विदेशय्‌ वनीपिं नेपाःमिपिन्त व्यंग्य यानात:गु बाखं 
खः । वृद्धावस्थायापिं मांबौ त्वःता विदेशय्‌ वनाच्वंम्ह काययात फोनं 
बौम्हं थःगु समस्या धाइ । कायम्ह छुँ मिया विदेशय्‌ झासँ धका: लिसः 
बियाह । लिपा विदेशय्‌ थःत समस्या जुसेलि नेपा: लिहाँवइ । छेँय्‌ 
वृद्धावस्थायापिं मांबौ निम्ह ल्यनाच्चनी । सम्पत्ति दक्वं फुइधुंकी । वयात 
इलं म्वायचुइकी । म्हगस तनी । 

'जिगु छँ' महिला चरित्र प्रधान सामाजिक बाखं खः । काययात 
भिंम्ह, ज्ञानीम्ह, छँज्या यायेसःम्ह मिसा ल्यया: व्याहा यानाबी । न्हूबलय्‌ 

व भमचा तसक भिं । ज्ञानी । छेंज्या नं कत्ताना यायेस: । न्ह्यागु ज्या 
ब्वःसां म्हा: मधासे याइ । पुलां जुयेवं माजु बा:जुं भौयात ध्यबा पुलेम्वाःम्ह 
भ्वातिंयात थें व्यवहार याइगु । अले भौम्ह नं अत्तेरी स्वभाव जुयावइ । 
माजु बा:जुनाप न्ह्यसःलिसः बिया ल्वाइम्ह जुयावइ । 

“समानता' लैंगिक विभेद विषयवस्तुया बाखं खः । न्हूगु रिसोर्ट 
होटेलय्‌' एन.जि.ओ.या सहलह ज्याभवलय्‌ तःम्ह मिसा मिजंतयसं ब्वति 
काइ । समानता, समावेसी व सकलें बराबर धयागु खँय्‌ सहलह जुइ । 
उकि सकलें छगू थासय्‌ हे द्यनेगु याइ । फुड प्वाइजनया कारणं पिथा 
च्वनेत च:बियागु समस्या जुइ । थुकी च्वमिं समानताया खय्‌ दक्व 
थासय्‌ बराबर जुइमखु धयागु थःगु धारणा न्ह्यब्वयादीगु दु । 

'छसः” पारिवारिक विषयवस्तुया बाखं खः । तःम्ह दाजुकिजाया 
मंका:गु भ्वाथःगु छे थुनी । दक्वसिया थः कतिला:गु खँ याना ल्वापु जुया 
छँ दने फइमखु । मचाखाचा खां खिना: बिलिथें जुसेलि न्हृगु पुस्तां छेँ 
दनेगु आयोजना याइ । थुकी च्वमिं पुलांपिं नेतातयूगु स्वार्थया कारणं 
नेपालय्‌ ल्वापु जुयाच्वनीगु संकेत याना न्हूगु पुस्तायात जिम्मेदारी 
लःल्हायेमाःगु धारणा न्ह्यव्वयादीगु दु । 

'म्वाःम्ह महाकवि सिद्विदास' छम्ह भाषिक न्ह्यलुवाःया मनोविज्ञान 
बाखं खः । थुकी च्वमिं नेपालभाषां खँ स्यनेमाः धकाः हाला: जूपिं भाषिक 
न्ह्यलुवाःपिसं हे थःगु छुँय्‌ मचातयूत (खस) नेपाली भाषां खँ ल्हाकात:गुलिं 
महाकवि सिद्धिदासं च्वलापतिं धस्वाकी । थ्व भाषिक न्ह्यलुवाःया दिवा 
स्वप्न खः । वयागु मनोविज्ञान खः । 

क्वः' त्रास भावनाया बाखं खः । थुकी धर्म यातलें पापं पुनीगु 
मनोविज्ञान दु । थःगु जाभाग क्वपालाः न्हिन्हिं नकीगुलिं कग: पंक्षीतयूसं 
न्हापा जुत्तले भागं थछि मिलयूचलय्‌ जुयाः नयाच्चन । लिपा जूलिसे 
थम्हं जक नयेगु यानाहल । बल्लात्याःया स्वार्थ भावना ब्वलन । छन्ह्‌ 
क्वखं थम्हं न्यानाहःगु लापाँय्‌ ज्वनाः ब्वयावनी । वयागु मनय्‌ छययागु 
अंग हे क्वानाबी धका: त्रास जुइ । अले क्व: ख्यायेत कःसिइ कथी छपु 
धंकातइ । 

विडम्वना' गामं वयाः सभासद्‌ जुइपिन्त व्यंग्य यानातःगु बाखं 
खः । काले मगर लजगा:या लागि गामं सहरय्‌ वइ । वं थम्हं सःगु जक 
ज्या याना, ज्याय्‌ तःपिन्त लयतायेकी । मेगु ज्या मसःगु न्ह्यसलय्‌ वं 
सक्षम जुयेत छगू हे ज्याय्‌ निपूर्ण जुइमा:गु लिस: बी । थुकी च्वमिं तास 
म्हिता: सिंसिं धायेका गामय्‌ उपद्रोह याइपिन्त पार्टी ल्यया: सभासद्‌ 
याइ । अजाःपिसं संविधान निर्माणय्‌ ग्वहालि यायेमफइगु धारणा 
न्ह्यब्वयादीगु दु । 

'स्यूपाः' राजनैतिक विषयवस्तुया बाखं खः । नेपालय्‌ अनेक 
तन्त्रया राजनैतिक व्यवस्था वल । स्वार्थी नेतात व इमि जःखः च्वंपिसं 
मोज याइ। नेपालय्‌ न्ह्याक्व ह्यूपाः वःसां नेपाःमिपिनिगु अवस्थाय्‌ 
ह्यूपाः मवःगु प्रसंग दु, थ्व बाखनय्‌ । 

थ्व सफुती हे दुथ्याःगु 'म्वाःम्ह महाकवि सिद्धिदास' बाखनय्‌ थें 
हे थ्व 'हाय्‌ पशु' बाखनय्‌ नं थः मचातयूत खस (नेपाली) भासं खं 
ल्हायेगु स्यनातइपिं नेवाःतयत व्यंग्य यानातःगु दु । मचातनाप खस 
(नेपाली) भासं खँ ल्हाइगु परिवारय लहिनातःम्ह खिचां नेपालीभाय्‌ 
मथूगु प्रसंग पत्या: याये अःपु मजू । नेपाली भाषा मथू, नेपालभाषा जक 
थूपिन्त पशुया संज्ञा ब्यूगु संकेत दु । 

'स्वाउँ ... ह्वाउँ ... सम्मेलन' राजनैतिक छायावादी बाखं खः । 
पशुतयगु तःगू ज्याभवःया लिधंसाय्‌ नेपाःया थीथी पार्टी, नेतात, कार्यकर्ता 
व नेपाली जनतातयूत उपस्थित याकात:गु दु । थुकी नेतातयग प्रवृत्ति, 
राजनैतिक व्यवस्थाप्रति नेपाःमिपिनिगु असन्तोषया सः थ्वयेकातःगु दु । 
राजनैतिक नेतातयत ध्वं व खिचा संज्ञा बिया: व्यंग्य यानात:गु दु । 

'मक्वाःगु भृत्‌’ बाखं मुनाय्‌ दुथ्याःगु बाखं मध्येय्‌ 'बाखंया दुवाला' 
छपु बाख बाहेक मेगु बाखं उलि ताहा मज्‌ । प्रतीक, उपमा, बिम्ब, खँत्वा: 
खँभाय आदि बाखंया तिसा खः । बाखंया उत्कृष्टता भाषा, शैली, प्रस्तुतीकरण 
खः । थुखेपाखे नं ध्यान बियादीसा बाखं अझ च्वन्ह्याइ ता: ।७ 

ने.सं. ११४२ तछलाथ्व तृतीया विहिवाः 
वि.सं २०७९ जेष्ठ १९ गत 

ज्यानमारा तिसा'य्‌ मिसाया स्वापू 


मीना बज्राचार्य 'बाखं दबू' व थीथी पत्रिकाय्‌ बाखं च्वया व 
गोष्ठी ब्वति कया बाखं च्वमिया म्हसीका बिइधुंक्गु नां खः। ने.सं. 
११२८ दँय्‌ वयकःयागु 'द्रंगु पला:' सफ्‌ पिदन । थ्व 'ज्यानमारा तिसा’ 
नापं याना: वयकःयागु स्वंगूगु नेपालभाषाया बाखं सफ्‌ पिदनेधुंकगु दु 
धाःसा वि.सं. २०६८ स नेपालीभाषायागु 'सुनपखेटी' मचाबाखं पिदंगु 
दु। 

मयजु मीना बज्राचार्यया ज्यानमारा तिसा” बाखंमुना सफुतिइ 
नीप्यपु बाखं दुथ्याःगु दु। नारी दमन, नेपाःया अस्तव्यस्त राजनैतिक 
वातावरण, समसामयिक राजनीतिक, सामाजिक व सांस्कृतिक परिवेश, 
गांयापिं महत्वाकांक्षी पात्रत, निम्न व मध्यम वर्ग परिवार, अकालमृत्यं 
निसें वृद्धावस्थायापिं पात्रत न्ह्यब्वयातःगुलिं ब्वमिपिसं बाखं याउँक हे 
थुइकेफु । बाखं प्रस्तुति न्यँकँबाखं थें जूगुलिं बाखं ब्वनेबलय्‌ न्ह्याइपु । 
छायधा:सा बाखं धयागु भीसं परापूर्वकालं निसें न्यनेगु व कनेगु याना 
वयाच्वनागु खः, ब्वना वयाच्वनागु मखु । गुगुं बाखनय्‌ 'धौबजि नके त्यो 
इष्टमित्र क्यने मत्यः' धयागु धापूया लिच्वः लाःगु दु । गनं च्वमिं थःहे 
छम्ह पात्र जुया बाखं न्ह्यानाच्वंगु दु । आः मीनाया 'ज्यानमारा तिसा’ 
नांयागु सफुतिइ दुथ्यानाच्वंगु बाखंयात छक्व: दुवाला स्वये । 

१) मतिनाय्‌ जक मखु सिरपालय्‌ नं तकं आशां द्याकाच्वंम्ह 
साहित्यकार नारायण आशांद्याया लिधंसाय्‌ हा:ना: मदुम्ह सीधुंकूम्ह भाषासेवी 
एवं वरिष्ठ साहित्यकारयात सिरपा: ब्यूगु प्रसंग न्ह्यब्वयातःगु थ्व 'आशांद्या' 
बाखनं सिरपाः आयोजकयात हे कंखिनातःगु दु । सिरपा: ग्वसालय्‌ 
राम्रो'यात सिबें 'हाम्रो'यात ल्यइगु खँयात दुग्यंक न्ह्यब्वयातःगु दु । 

२) पश्चिमी संस्कारयात आक्षेप याना नेपाःया वालविवाह 
संस्कारया प्रसंग न्ह्यब्वयात:गु 'वालविवाह' बाखनय्‌ वालविवाहया विरोधय्‌ 
सः थ्वयेकातःगु जूसा बाखं अझ संदेशमूलक जुइगु खः । 

३) किड्नी फेल जूम्ह रामलालया मांनं म्ह मफया लासाय्‌ 
प्यपुनाच्चंम्ह अले वया पासा श्यामलालया कला: नं किड्नी फेल जूम्ह । 
उपचार याकवं थाय्‌ इपिं पासा जुइ । किड्नीया ल्वचं कयाच्चंपिनिगु 
वासः याकुयाकं इमि सर्वय्‌ फुइ । सर्वय्‌ फुके धुंका: साधु छम्हेसिगु 
उपदेशं निम्हं महाद्यःया तपस्याय्‌ लीन जुइ । महाद्यः लय्‌ताया निम्हेसित 
वरदान फ्वँ धाइ । गरीबम्ह रामं थःगु व मांम्हेसिगु स्वास्थ्य सुथां लायेमा 
धकाः फ्वनी । कलाःया उपचार यायेत यक्व खर्च मालीगु बिचा: याना 
श्यामं ध्यबा फ्वनी । स्वास्थ्य भिनेमा धकाः वरदान फ्वंम्ह राम व वया 
मांया ल्वय्‌ च्वत्तुक लाइ । ध्यबा फ्वंम्ह श्यामया कला:यात ध्यबा खर्च 
याना उपचार या:सां कलाःयात म्वाके फइमखु । थःत नं ल्वचं कया छुं 
नयेजी मखु । धन सम्पत्ति, सुविधा सम्पन्न जुयाः नं श्यामया जीवन 
सुखी मजू। भक्तिवाद दर्शन दुगु 'वरदान' बाखनं थौंया विज्ञान व 
प्रविधियात कःघाना जूपिं युवापुस्तायात थ्व बाखनं मनय्‌ थीके धाःसा 
थाकूइ । तर थ्व बाखनय्‌ ध्यबा स्वया: स्वास्थ्य तःधं धयागु संदेश 
बियातःगु दु । 

४) भवितव्य वा ल्वचं कःसां सुयागुं मृत्यु जुलकि बोक्सी 
पाःयाइगु नेपा:या कुसंस्कारयात डाक्टरया पाखें बोक्सी पा:याइगु छगू 
प्रवृत्ति जक खः धकाः ध्वाथुइकातःगु जूसा 'बोक्सी' बाखंया विषय सान्दर्भिक 
जुइ । 

५) गांयाम्ह अशिक्षित लालीमायायात बहे गांयाम्ह मदनं (डाइरेक्टर) 
संकिपाया नायिका याना न्ह्यःने हइ । थःगु नां गां त्वता न्हूगु नां श्रीलता 
नामं शहरी जीवनय्‌ लुकं बियाच्वनी । इलं मदनयात लिफ्यना गाक्क 
न्ह्यज्यावनी । स्वार्थीम्ह श्रीलतां थःत प्रतिष्ठित यानाब्यूम्ह मदनयात 
क्यान्सर ल्वचं कया दुःख जूबलय्‌ म्हमसीकी । मदनया गामय्‌ च्वंम्ह 
कलाः: निर्मलां सर्वय्‌ फुका भाःतयात उपचार याकी । तर म्वाके फइमखु । 
बर्खी च्वनाच्चंम्ह निर्मला थः भातं बियाथकूगु छग: बाकस श्रीलतायात 
बिइहइ । पस्ताय्‌ चाःम्ह श्रीलता बाकसनापं छवयेका आत्महत्या याइ । 
बाकस दुनेया रहस्य मउसे बाखं क्वचाइ । छग: बाकस दुने छु धयागु 


१५६ :: अपर्णा प्रधान 


रहस्य पाठक हे थुइकेमाःगु बाखं खः 'छग: बाकस दुने ... ?' 

६) गांयाम्ह वीरबहादुरयात मांबौनं अमेरिकाय्‌ ब्वंकातइ । 
नातावाद व कृपावादया कारणं नेपालय्‌ वीरबहादुरं लजगा: लुइके फइमखु । 
राजनीति ल्हा: तःगु कारणं लजगाः चूलाइ । अन्याय अत्याचार सहयाये 
मफया विरोध याइम्ह वीरबहादुर लिपा थःहे अत्याचारीम्ह जुइ । ऐतिहासिक 
तथा सांस्कृतिक धरोहर विनाश याइ । लिपा वीरबहादुरं पस्ताय्‌ चाःगु 
प्रसंग न्ह्यब्वया च्वमिं नेपाःया स्वार्थी नेतातयूत मिखा कंकेगु कृतः 
खनेदु । देश स्याना म्वानाच्वंपिं' बाखं नेपा:या समसामयिक राजनीतिक 
विषयवस्तुया बाखं खः । 

७) जलश्रोतया धनी देय्‌ धकाः नांजाःगु नेपालय्‌ सिसीयागु 
दुषित लः न्याना त्वनेमा: । बन्द हडतालया त्वहलय्‌ अस्पतालय्‌ ज्या 
मयासें प्राइभेट क्लिनिकय्‌ ज्या याना कमे याये पल्के थूपिं डाक्टरत, 
लोडसेडिङ्ग, खुसिइ धः ल्वाकज्या:गु, थःगु नखःचखः त्वता विदेशी संस्कृति 
हनाच्वंगु, थःगु भेषभूषा त्वता अंग प्रदर्शन याना फेशन या:गु आदि खना 
अजूचाःम्ह विदेशी हबीवयात नेपा: भ्रमण गथे ताल धकाः छम्ह पत्रकारयागु 
न्ह्यसलय्‌ 105 a eighth wonders of the W०7५” धका: लिस: बिया 
वंगु प्रसंग न्ह्यब्वया च्वमिं प्रदुषित नेपा:या किपा उलादीगु दु 'एट 
वन्डरस्‌’ बाखनय्‌ । 

८) हिमालदेवी, वनदेवी व जलदेवी नां बिया नेपा:या अमूल्य 
प्राकृतिक श्रोत विनाश जुयाच्चंगुयात च्वमिं बाखंया नां 'ग्वाहाली ! 
रवाहाली ! ग्वाहालि !!' तया नेपाःया प्राकृतिक श्रोत संरक्षणया लागि 
ध्यानाकषण यायेगु कृत: धायेमाः । 

९) 'हकर' बाखनय्‌ गांयाम्ह जुठे शहरय्‌ वयाः छम्ह हकरयागु 
रवाहालि कयाः हकर हे ज्या याइ। लिपा नाटकीय ढंगं मन्त्री जुइ । 
नेपा:या राजनीतिक ल्वचं कःम्ह जुठें देय्‌ भिंकेगु ज्या यायेफइमखु । 
नेपाःया प्रतिष्ठित व्यक्तित ब्वना पार्टी न्यायेकाच्चंम्ह जुठेयात न्हापायाम्ह 
हकरं पिने ब्वना यंका हत्या यानाबिइ । 

१०) 'जागिर' बाखनय्‌ थःम्हं जागिर नयाच्वंगु प्राइभेट कम्पनी 

बन्द जुया: जागिर चब्वुइ । ज्या यक्व दु धकाः फुइँ याना खंल्हाना जुइम्ह 
पासायाथाय्‌ जागिरया लागि खँल्हायेत वनी । निम्ह रेष्टुरांलय्‌ वनी । 
मोबाइलय्‌ खँल्हायेगु त्वह चिना दनावनी । वेटरया पाखें नयागु ध्यबा 
मपुलीम्ह धकाः जागिरया खं ल्हाःवंम्ह पासां थःगु जक ध्यबा पुलावनी । 

११) ‘past and present 1 look into my ४1855' नांयागु 
अंग्रेजी कविताया विषयवस्तुया 'जिके तनाच्वंम्ह जि’ बाखनय्‌ बाज्यः 
वंम्ह छम्ह मिसायागु मनोविश्लेषण न्ह्यब्वयात:गु दु । 

१२) ज्यानमारा तिसा' बाखनय्‌ नेक्लेश छमाः हे दयेका बीमफूम्ह 
गरिबम्ह धकाः हेपय्‌ याःगुलिं मदन नमिताया लागि नसेंमनसें मुंकूगु 
ध्यबा नेक्लेशयात ध्यबा पुलाव:म्ह मदन मोटरं क्यलासिइ । कायया पीरं 
मदनया मां नं सी । तिसा दयेकूम्ह साहुयापाखें मदनयागु पवित्र मतिना 
थुयेवं नेक्लेश ज्वना मनय्‌ खँवायेका लँय्‌ वनाच्वंम्ह नमित नं मोटरं 
क्यला सिइ । मूपात्रत मोटर क्यला सीगु उलि स्वभाविक खनेमदु । तर 
तिसाया कारणं पात्रत सीगुलीं बाखंया नां पायि जू । 

१३) तिसा वसतं जक सुख मता:म्ह छम्ह मिसाया मनोविश्लेषण 
खः, 'दुघाः' बाखं । व्यस्तया कारणं कलाःयात ई मव्यूम्ह मिजंपाखें नुगः 
क्वतुंगु प्रसंग दु । 

१४) खिचां वसः मखु मनू म्हसीकेगु गुणं याना हे खिचायात 
गुणीम्ह प्राणी धयातल । तर 'खिचाया ह्वाउँ ह्वाउँ' बाखनय्‌ लहिनातःम्ह 
खिचां बांलाःगु वसः पुनातःम्ह मनू खुँ धकाः म्हमसिया खुइकाच्चनी । 
पुलिस केश जुया बयान कायेगु क्रमय्‌ जिचाभाजुयात नं बयान काइ । 
थुकेयाना व छँय्‌या म्ह्यायमचा व जिचाभाजु बायेमाली । 

१५) मिसात स्वतन्त्र जुया थः यःयःथे जुइमज्यू धकाः सकसितं 
उपदेश बिया जुइम्ह पुलांगु बिचा:याम्ह पार्वती देवीया म्ह्यायपिं थौं छगू 
छगू त्वह चिना छेँय्‌ त्वतावनी । छेंय्‌ ल्यंम्ह सुन्तलीनं एस.एल.सी पास 
जुयेवं आखः ब्वनेगु त्वहलय्‌ शहरय्‌ वया थःगु नां सोनाली तया स्वतन्त्रया 
पपू छुना सहरया आधुनिकताय्‌ ब्वया जुइ । थःम्हं विश्वास याःम्ह मिजं 
जक मखु, वया पासापिनि पाखें नं बलात्कृत जुयेवं आत्महत्या याइ । 

पार्वतीया म्ह्यायपिसं आत्महत्या याःगु, भौयागु दुरावस्था जूगु 
अधिकारकर्मिपिनिगु व पार्वतीया न्वचु आदि न्ह्यब्वयाः च्वमिं नारी 
स्वतन्त्रता प्रति नकारात्मक बिचा:याम्ह थें खनेदु । तर वयूकलं 'लक्ष्मण 
रेखा हाचां गायेवं' बाखं च्वया मिसात थःगु संरक्षणया लागि थ:हे सचेत 
जुइमाःगु संदेश व्यूगु दु । 

१६) सहकारी, इन्सुरेन्स कम्पनीयागु समसामयिक प्रसंग 
न्ह्यब्वयातःगु थ्व 'लक्ष्मीयन्त्र' बाखनय्‌ आर्थिक अवस्था कमजोरम्ह 
जुजुकाजीयात पासा मदनं लक्ष्मीयन्त्रया बारे बरायूचरय्‌ याना खँ कनी । 
छुं दिन लिपा लक्ष्मीयन्त्रया ठगीकाण्डय्‌ लाना ज्वनायंकूगु बुखँ छापय्‌ 
जूगु खं जुजुकाजीं थः कलाःयात व्वना न्यंकी । 

१७) निगू पुस्ताया बिचा: धाः न्ह्यव्वयातःगु 'लुमंलुमं ग्यासे वः' 
बाखनय्‌ संकृचित परिवारय्‌ ब्वलंम्ह मां आखः ब्वनातःसां न्हूगु पुस्तायाम्ह 
म्ह्यायया चालचलन खना ग्याकाच्चंम्ह मांया मनोभाव खः, थ्व बाखं । 

१८) 'ल्वचं कःगु जिन्दगी’ बाखंया नकि पात्र नमिता इहिपा 
न्स्यः थःछेँ इहिपा धुनेवं भाःतयागु छेँय्‌ घाग: जुया ल्वय्‌ लहिनाः 
म्वानाच्चनी । नमिता ल्वचं कःम्ह धकाः सियेवं भ्वाथःगु बसजाः तम्वःया 
पसलय्‌ थनकय्‌ जुइथें नमिता थःछेँय थाइ । म्ह्यायया पीरं मांम्ह सिड 
बौम्ह वँय्‌ जुइ । लिपा उपचार मयासें ल्वय्‌ लहिनाच्चंम्ह नमिता नं 
सिड । 

१९) वसः पसलय्‌ बांलाःगु वसः पुंका ब्वयातःम्ह कतांमरि थें 
वसः पुनेगु इच्छां चिक्‌ पुना सिनावंगु घटना न्ह्यब्वयातःगु 'पचिनाङ्गाम्ह 
कतांमरि' बाखनय्‌ नेपाःया आर्थिक विषमता न्ह्यब्वयात:गु दु । 

२०) न्याम्ह काय्‌ व निम्ह म्ह्याय्‌ दुम्ह आशामाया सीधुंकाः 
कायूपिसं निसलाः छगू हे ब्यूमवंगु प्रसंग न्ह्यव्वयातःगु 'पाकःचा' बाखनय्‌ 
गनेद्यःया फल्चाय्‌ वानाथकूम्ह पाकःचा परिवारया दुष्टी च्यः जूसां व 
छुँया छम्ह कायमचा जुया ज्या यानाच्चन। आशामायाया भाःतया व 
पाकःचा दुखसुखया खंल्हायेम्ह पासा व वृद्धावस्थाया तुतां जुयाच्चन । थः 
सन्तानपिनिगु विश्‍वास मदया थःगु सम्पत्ति व शेष लिपा पाकःचिगु 

नामय्‌ यानाबिइ । 

२१) पत्रिकाय्‌ छापय्‌ जुइगु समवेदना जक ब्वनेगु याइम्ह 
भाइकाजी छक: थःगु हे समवेदना छापे जूगु म्हगसय्‌ म्हनी । थ्व 'समवेदना' 
बाखनय्‌ मनूतय्‌सं आपा: ध्यान बीगु बारे म्हनीगु धकाः क्यनातःगु दु । 

२२) सन्त भ्यालेन्टाइनया लुमन्ति हनिगु “भ्यालेन्टाइन डे' विदेशं 
आयातित पर्व खः । ऐतिहासिक तथ्य दुगु थ्व पर्व नेपाःया युवावर्ग थुया 
वा मथुया प्रणय दिवसया रूपय्‌ थ्व पर्व हनाच्वंगु दु । थ्व हे क्रमय्‌ 
भ्यालेन्टाइन डे' बाखनय जन्म जुइवं मां, इहिपा जुइवं भाःत सीकाच्वंम्ह 
भावुक स्वभावयाम्ह कवितायागु मनोविश्लेषण दु । समाजयागु तिरस्कार 
व उपेक्षा सहयाना म्वानाच्वंम्ह कवितां सुरेशयागु मतिनां वयात सुखानुभूति 
जुइ । म्वायेगु इच्छां “भ्यालेन्टाइन डे' पियाच्चनी । 

मयजु मीना बज्राचार्य पाखें थ्व स्वया: उच्च स्तरीय बाखं सफू 
पिथने फयेमा थ्व हे जिगु कामना । सुभाय्‌ । 

१६० :: अपर्णा प्रधान 


ks 


अपर्णा प्रधान 


सफू : 

च्वसु - 

१. मिंच्याफ्व: स्वां 
चि/बाखं - 

१. स्वयूनगु 

२. ईया बाखं 

३. नील 

४. जि भमचा कतामरि 
४. यान्त्रिकपुर 

६. ल्वहं द्यः 

निबन्ध - 

१. भावना 

२. पुण्यभूमि नेपाः 

३. ख्युंगु आलय्‌ थीगु नुग 
४. जिज्ञासा 

उपन्यास - 

. सुमन 

. खग्रासं मुक्त मिला 
. लुमन्ति 

. ल्यासे अजि 

मां 

. लायलामा 

. करुणा 

ट. समर्पण 

. म्हसीके मफम्ह मन्‌ 

बुदिं 


थायबाय्‌ : 


शिक्षा 
मां 
बा 
इहिपा: 


: ने.सं. १०६७ गुंलागा: १४ 
मरुहिति, प्रधान चुक, यँ 
: एम.ए. (नेपालभाषा) 

: मथुरादेवी प्रधानाङ्ग 

: रामभक्त प्रधानाङ्ग 

: ने.सं. १०८३ सिल्लागा: 
(भाजु शान्तवर प्रधानलिसें) 


समालोचना - 

१. जःया जः 

२. कृत: 

३. स्वदुवा: 

8. राजाया कृति जिगृ दृष्टि 
३. भीगु साहित्यय्‌ मथुरा सायमि 
६. न्हायक 

आत्म वृत्तान्त - 
१.जिवजिगुई 

२. पुनर्जन्म 

सिरपा: - 


- ११२९ 
- ११३० 
- ११३७ 
- ११३८ 
- ११४० 
- ११४१ 


- ११३८ 
- ११४२ 


१. रेवतीरमानब्द श्रेष्ठ धार्मिक लेख सिरपा: - २०६४ 


२. ठाकुरलाल सिरपा: 


३. जरिमैयॉ साख: लुमन्ति सिरपा: 


- ११२९ 
- ११३६ 


8. कुतः राजदास साहित्य हःपाः सिरपा: - ११४१ 
संलग्नता - 
१. सह-संरक्षक - नेपाल संस्कृति लयपौ 
२. आजीवन दुज: - नेपालभाषा परिषद्‌ 


